
Roman 


(Mirin zengilekî bêdenge, tenê yê ku mirina wî nêzîk be, 
ringîniyê dibihîze. 

Ji roja ku ez bûme mêvanê Mehabad , ringînî ji guhê min 
neketiye 

ez jî da ku li himber mirina xwe rawestim, dinivîsim. çiku tenê 
nivîsandin, zora mirinê dibe.) 

Badînê Amêdî 
Mehabad-sibat-1946. 

Ev roman li ber çar çirayan tê xwendin 

Çira yekem 

Wisa melûl û bê ronahî, ûi dibêjî qey ne çira ye 

Zer e mîna mirinekê 


Ez Badînim , bayekî dînim, giyanê min goleke kevizgirtî 
ye, arîya sêkuçikên koçera ye ku li pey xwe dihêlin. 
dorpêçkirî me bi xewnan, bi bîranînan û bi perçeyên 
dilekî şikestî. Xefkên demê salên temenê min yê mîna 
çivîkekî kor didin ber diranên xwe. Bi tenê me vê şevê 
weke dareke miradan û rêwiyekî westiyayî. 

Mirin êdî tê serdana min, ez bi pêjna wê ya giran dihesim 
weke çawa piştî du peyalên meya giran serxweşî di 
bedena min de digere, ma kê gotîye jiyan ne mey e û 
mirin jî ne serxweşî ya wê ye!! 

dizanim ku mirin bi hêz e, dizanim ku kes li derveyî 
jiyaneke bi mirinê sînorkirî najî, lewra dixwazim jiyana 
xwe ji bendên mirinê rizgar bikim, dixwazim bi 
nivîsandinê hinekî mirina xwe dereng bixînim, hinekî di 
rûpelan de bijîm, kî zora mirinê dibe? Nivîskar! Çi zora 
mirinê dibe? zevîyên sipî yên ku hêdî hêdî tilûrên tîpan 
ref bi ref li ser datînin. 

Di odeyeke rût de ez ji dayik bûm, tenê tivingek û 
Quranek bi ser serê min ve daleqandî hebûn. 

Nîvê şevê derbas bûbû , stêrkan şerekî bêdeng bi tariyê re 
dikirin , roniyeke xemgîn ji stêrkan diniqutî. 

Pîrka min sond dixwar : Bi serê şêx Behadîn, te digot 

wê qiyamet rabe, dengê tivingan heta sibehê ji guhê me 
neket, kesî nizanibû ew deng ji ku tê?diya te Hamêst bi 
çavin lal li dîwarên rût dinihêrî, her kêlîkekê min kevçiyê 
şimarûnê digihande lêvên wê yên zuha, ji rehtiyan ne dişî 
lêvên xwe ji hev veke, peligên herdu çavên wê şîn bûbûn, 
bedena wê şebikî bû, ji jana zayinê rûyê Etles yê palgeha 
bin serê xwe dicût û bi dengekî weke dengê yekî di binê 
bîreke ziwa de her digot: Yês gimêmîmê. yês 
gimêrnîmê(ez dimrim, ez dimrim) . 

Eniya wê ya zaferanî bi çipikên xwîdanê xemilî bû. 

Wê katê bavê te li Derbendî Baziyan şer dikir. 

Daye ya ji bêxewîyê gêj bûbû, ji nişkêve kire qêrîn: 
mizgîna min li te nevîyekî te çêbûîbi qêrîna mizgînê re 
stêrka sibê lerizî û di nav şewqa rojê de winda bû, diya te 
bi çavekî mişt hêsir li te nihêrî û bi dengekî şikestî got: 
Dixas(kurê min). 

Û xwîn herikî,. 

Daye ji dest hilanîn ket, doşek û palgeh di xwînê de man, 
rûyê diya te bûbû weke quşûfê, te kulmek zaferan tê bida 
wisa zer nedibû, çavên wê li te bû dema ruh jê kişiya. ew 
çi şev bû kurê min? wisa xemgîn weke ku şahî ji dunyayê 
reviya be. heftiyek neçû navika te ket, weke qetek werîsê 
qitinî bû, min ew di lûleya tivinga bidardakirî de danî, wê 
rojê falbêjeke şengalî hate mala me , min jê xwest ji te re 
falekê veke, pîra tasnêr li ber serê te rûnişt û carekê du 
caran kespikên xwe di destên xwe de li hev dan, rû kirin 
erdê, li wan seh kir, qetek paçik ji pêçeka te birrî, ew bi 
diranan kire sê parçe û berda nava tasek av, du parçe 
dawerivîn jêr, yek bi ser avê ket, pişt re ew jî giha herdu 
qetan, pîra Şengalî ya Tasnêr di ber xwe de himehim kir 
pişt re berê xwe da min û got: wê ev kur ji dê û bavê 

xwe sêwî bimîne, qedere xwakê, ew jî li pey wane, di 
şeveke hîvçarde de wê ev kur xatirê xwe ji dunyayê 


4 




bixwaze, ne ez dibêjim, kespikin. weke tu min di ava 
berfê da bikî, ez lerizîm, hema beziyame navika te û ji 
lûleya tivingê derxist û xiste nav rûpelên Quranê. haya 
me ji kuştina bavê te nebû, dilê min di havîneke dojehî de 
bû komir. 


5 



10 Sibat 1946 Mehabad 

çavên min sed xefk li ber çivîkên xewê vedane, lê her ku 
çivîkek nêzîkî xefkekê dibe, bîranînek diteqe, wê difirîne, 
îro min çû çend kaxez kirrîn, min bêriya nivîsandinê 
kiriye, bila nebe derew min bêriya evîna xwe kiriye, ew 
evîna ku dilê min jê nayê şuştin. serma mîna derziyê di 
laşê min re diçe, sibehan dema ez li ser dengê sê keleşêran 
ji xew radibim, di xwe re nabînim herim dibistanê, lê 
Mujdeîhemkara min, weke gerînekekê min dikişîne 
dibistanê, ew buhareke li ser du lingan dimeşe, dilê min 
genn dike, gelo ez jê hez dikim?nizanim, awirên wê, kenê 
wê, axaftina wê min vedijînin, weke bayê Metîn 
daristanên di giyanê min de bê deng mane dihejînin. vê 
sibê gulek diyarî min kir, nizanim vê sibatê ev gul ji ku 
peyda kiriye, bi bînkirina wê gulê re Amêdyê tevde hate 
bîra min çiyayê Gara li Berwara jêr, Metîn, Rûbarê 
Amêdyê, Kela Aşb, Medresa Qebhan, darên berrûyan, 
keça meta min, hevdîtinên me yên di bin kulînan de, li 
bêrîyê, di şikeftên nêzîk de, ramûsanên me yên germ û 
tirsok, pîrka min û keserên wê, rûniştina wê ya her 
sibe û êvar li bin dara tuyê, nifirên wê li Osmanî û îngilîz 
û Tiyarîyan, bi hev re weke kunemozekê di xeyalê min de 
derbûn. 

Nîvê şevê derbasbûye, qîreqîra sê dîkan ji Meydana 
çarçira tê, gelo çi tê bîra wan di vê şeva sar de?dêlîya tirî 
ya ku weke xewneke rût di nîvê hewşê de, şaxên xwe ji 
ber ramûsanên bayê hov çep û rast dide alî. 

(Mehabadî di xewnên xwe de, dîkên serjêkirî dibînin) 
nizanhn çima bavê min vê şevê xwe li xeyalê min 
diqelibîne?çavên min bi wî neketibûn, lê her şev di hêsrên 
pîrka min re dihate mal, simêlên wî badayî, tivinga 
Martînî li mil, xwîneke weke şefeqê ji eniya wî diniqute, 
berê xwe dide min û dibêje: emê di birînekê de rastî 

hev werin!! 

Ew sal herin û venegerin kurê min, pîrka min digot, kes ji 
seferberlikê venegerya, min jî destê xwe ji vegera bavê te 
bi heft avan şuştibû, lê. . . 

Û pîrka min serpêhatiya bavê min digot. 


ez ji we tika dikim min bikujin. 

Xortê Helebî ji hevalên xwe re got û nalînên xwe 
daqurtandin, ew li Sari Qamiş birîndar bûbû, topek li ber 
çepera wî teqiya bû, di destpêkê de nediêşiya, lê piştî wê 
meşa bê îman, birîna wî şîn bû, genî bû, gelek caran digot: 
xwezî min bi ya we nekiriba û ez nereviyama, niha wê 
tuxtorê Alrnan jehr di birîna min daba, ezê li ba rebbê 
xwebûma, 

Ûnisê Amêdî û Remoyê Diyarbekrî li ber dilê wî didan lê 
birîna wî xedar bû. 

Min bikujin. . ez ji we rica dikim! 

Ûnis û Remo b hev nihêrîn, xwîn di rehê herduyan de hişk 
bû, li çavên xortê Helebî nihêrîn. . taxên teng, Sûka 
sergirtî, Saeta Babulferec, Azana camiya Zekeriya, stranên 
Heleb, di çavên wî de hêlan dikirin, bîna mirinê ji nalîna 
wî dihat 

Dawiya meha Gulanê bû hîva ku weke kulorek nan 
dixewinî, roniyeke ji stranên çiyê hûnayî bi ser wan her sê 
lîrariyan de diniqutî, bîna berateyan difûriya, mirî li 
kenarê her rêyekê û di devê her şikeftekê de ramedayî bûn, 
Remo dest avête tivinga li ser milê Ûnis û bi dengekî weke 
giriyê pîreke sed salî got: berê xwe biguhere Ûnis , 

çare nema 


Meh diçûn û şer genn tir dibû, sînor li bin guhê hev 
diketin, weke pêlan artêş li artêşan dilikumîn. 

Ûnis û Remo hêviyên xwe yên pêknehatî, bîranînên 
şikestina di şer de, dojeha wê roja sar li Sari Qamiş û 

nalînên hevalê xwe yê Helebî li pey xwe dikişkişandin, 
newal, şikeft, zuxurên nava çiyan, tariya şevê sitara wan 
bû, wan jî nizanibû çend meh yan çend rojan bi rê de man, 
lê Ji qudûm ketibûn, zerî zerhimî, jar, cilqetiyayî, dev û 
lêv çiriyayî, nêzîkî Diyarbekir dibûn, carekê Remo weke 
minalekî qêriya : eve Diyarbekir!! 

Sûrekî reş, minareyin bejin zirav, û çemekî weke zendekî 
spî bajar dabû ber hemêza xwe. 

Weke her maleke Diyarbekir, mala bavê Remo jî çend 
keçikên Enneniyan hewandibûn, dema çavên Ûnis li yekê 
ji wan ketin, di cî de hevalê wî yê şer Entranîk hate bîra 
wî, qelafetekî girs, rûyekî sorik, çena tûjik, çavên mêşinî. 
çend rojên ku Ûnis li wir veşartî ma , çavên xwe ji keçikê 
nedibirrîn, di çavên wê de daristanek ji tirseke ne diyar 
xuyabû, 

rojekê Ûnis jê pirsî: tu bi xwedê kî tu ne qîza 

Entranîkî? keçik di ciyê xwe de sar bû, nema zanibû çi 
bersivê bide, devê wê nîv vekirî bû ku tiştekî bibêje lê 
Ûnis fersend nedayê û got: bavê te Entranîk hevalê 

min bû, wî jî Sari Qamîş û dojeha wê dît, wî hişt ez firarî 
bibim, digot: misilmano, te bawerkiriye ev cihada 

gêwire? kuro gawirên mezin Osmanlî ne, bazde bazde, ma 
morîkên diya te li vir qetiyane? 

Dema Ûnis ji Hamêst re got: 

-Entran îk çû xwe teslîmî ûris kir!! 

Weke ku mizgînekê bibihîze, rûyê Hamêst geş bû, 
daristanên di çavên wê de hişk bûbûn , li şopê , biharek 
koçerî konên xwe yên rengîn vegirtin. 

Ûnis û Remo nediwêrîn ji mal derkevin, temamiya wexta 
xwe di zêrzemînê de dibihurandin û bi Dama dilîstin, bavê 
Remo rojê xeberek dianî, Osmanlî li (îrariyan digerin, her 
roj digot, yê ku wî bigrin wê mala wî li mîrata reş 
bigerînin, yan bikujin, yan careke dî vegerînin agirê şer , 
ku êdî fersenda revê nebîne, kesê wan dihewîne jî, teniyê 



di rûyê wî didin, li ser kerekê paş û pê siwar dikin, kolan 
bi kolan digerînin , cezayekî pir jî jê distînin. lê netirse 
kurê min Ûnis, ez vê dibêjim ne ku ji mêvandariya te 
bêzar bûme, lê hay ji xwe bikin, dengê we neyê bihîstin 
heta xwedê fereca xêrê veke. 


Evîn ku tê, napirse gelo dibe mêvanê kîjan dilî, baraneke li 
çi erdî be dibare, pireke ji hêsr û hêviyan di navbera du 
dilan de, evîn agire bi pûşê dilan dikeve. 

Di navbera dilê Ûnis û Hamêst de jî evînê tevna xwe 
dirist, tevneke tayên wê di destpêkê de nediyar bûn, lê 
hêdî hêdî rengîn bû û bi neqşan xemilî, bavê Remo tê 
derxist ku herdu ji hev hezdikin, ji xwe Ûnis ji Remo re 
dilê xwe li piştê vekiribû, bavê Remo rojekê got: Ûnis 

kurê min, Hamêst weke keça mine , eger tu wê bi helalî 
dixwazî, ezê biçim Mele bînim bila mehra we bibirre, 
keçik jî disitire, tu jî bi serî dibî, tu bixwazî yekî kelekçî 
heye wê te û bûka te jî bi deh Reşadiyan bighîne 
Fişxabûrê, di Hekkarî re jî rê heye lê hinekî zore. 
eşqiyayên Tiyarîyan li wan deveran mane, rê ji ya çem 
êmintir nîne. 

Hamêst ji kêfan re xwe nema girt, girêka desmala xwe 
vekir û zêrek jê derxist û dirêjî bavê Remo kir, bavê Remo 
keniya û got: keça min, madam tu vî qasî jê hez dikî, 

bila kirêya we jî li min be, û qelenê te jî ezê bidim. 

Du salan Ûnis û Hamêst li Amêdyê bê zarok man , xizmên 
Ûnis digotin: ev jinik lîllcyc, malzaroka wê ji dema 

fermana fdleyan ve ziwa bûye, wê berde, jineke dî bîne, 
bila navê we li dinyayê bimîne. hinan jî digot: li 

Mûsilê hekîmên ingilîz hene, çi êş be derman dikin. diya 
Ûnis jî bi kerb li wan vedigerand: hekîmiya gêwir ji 

me kêmeîçima Ûnis naçe Bamemî?! şêx Behadînê 
Neqşebendî welîyekî xwedê ye, çendekî bila di gel 

Hamêst biçe xizmeta tekyeya wî bike, belkî xwedê bide 
xatirê şêx û kurekî bike qismeta wî!! 

Li Bamernî şêx ji nû ve mehra wan birrî, Ûnis û Hamêst jî 
karê tekyeyê hemû dikirin, nanê mirîdan di rojên 
Tewccuhan de, alifê qantirên mala şêx, cotkirina zevî, 
çêrandina pez, avakirina xaniyên kelpîçî. 

Rojekê şêx ji Ûnis re got: here welatê xwe, inşellah 

wê xwedê kurekî bide te, Amîn. 

Bi rê de herdu li dêrekê sekinîn, Hamêst derbasî dêrê bû, 
xwarî ser çogan bû li bin nigarê Meryem û kurê wê, 
mûmek vêxist û bi du hêsrên germ derket. 


kulavê Xurasanî, hibriyên Mûsilê, kilê Hicazê, kildanên 
Hindê, neynikên bûkan, tûtina Koysenceq, hevirmêş, 
xalîçeyên Helebçe, şalên Dihokî, malên baş û erzan. 

Dengê bazirganekî Mûsilî ku malê xwe di koşeyeke 
qeyseriya Amêdyê de raxistibû , bilind dibû, xelkê bi 
hesret û axîn li wan tiştan temaşe dikir, jin li ber 
radiwestiyan , texnekî diman û diçûn . 

-ma ev ne karê dînane ? kes di tengahiya van salan de mal 
tîne Amêdyê!! 

-Ji xwe re lê binêrin , nan tune em bixun, kulavên 
Xurasanî dilîroşc! 

-Bi xwedê jin a min bibîne, wê xalîçeyekê ji vî bazirganî 
bidize!! 

-Ev casûsekî ingilîzane xwe xistiye kirasê bazirganan. 

-Ezê hibriyeke Mûsilê ji Hamêst re bikirim , çend mehên 
wê mane zaroka wê çêbibe, ezê dilê wê bi vê hibriyê xweş 
bikim, Ûnis nêzîkî bazirgan bû, hemyanê xwe vekir, 
hibriyek kirrî, û xiste paşila xwe. 

-çima na , ma ne Ûnise?ew dişêt Mûsilê tevde bikirre. 
Bazirganê Mûsilî weke wî nas bike jê pirsî: tu ne kurê 

mele Qadirî? 

-belê çima? 

-ez bavê te rehmetiyê mele Qadir baş dinasim, yên ku di 
zindanê de hevaltiya wî kirin pesnê mêraniya wî dikin , 
dibêjin: wî bi destê xwe werîs xiste stûyê xwe û got: 

ev werîsê xurt, imperatoriya riziyayî ji nemanê xelas nake. 
erê , bû pênc salên vê çîrokê, rehma xwedê li hemiyan be, 
ka niha çi dibe?dibêjin Silêmanî dikele!! raste? 

-Erê dikele, şêx Mehmûd agir vêxistiye, ew karê xwe û 
serhildaneke mezin dike , ingilîz ji hukumdariya wî ne razî 
ne, major Son gelek gefan dide xwe, şêx jî dibêje : 
hukmê gawiran tucar qebûl nakim. 

Piştî du rojan, Ûnis û dostekî xwe ji êla Koliyan, du 
tivingên Martînî peyda kirin , û karê xwe û çûna 
Silêmaniyê kirin. 

Di şeveke reş de Ûnis xatir ji diya xwe xwest, eniya 
Hamêsta bêdeng ramûsa û got: eger ez venegeryam û 

xwedê kurek da min, nav ê wî bikin Badîn. Eger keç be, 
çi navî lê dikin bikin. 

Hamêst bi zikê xwe yê nepixî bi Ûnis re heta ber devê derî 
rawestiya û got: Tartsîr şût.(zû vegere) 

lem niştimane da yan min yan ingilîz. 

Bêtirî hezar şervanî ji êlên Caf û Pêşder û Belbas û 
Hemawend û Mukrî û Sindî û Mizûrî di talda her zinarekî 
de ji axaftina şêxê sî û sê salî re guhên xwe miç kiribûn. 
Hin bi tivingên xwe yên Mawzer hatibûn, hin bi Martînî, 
hinan jî Manlişerên xwe weke bûkekê dabûne ber 
hembêzên xwe, çavên Ûnis bi şervanekî ketin, di cî de 
bazirganê Mûsilî hate bîra wî. nêzîkî lê kir û jê pirsî: 
kaka te bazirganî kiriye?. 

-ha Ûnis efendî tu yî?min zanîbû tê werî. 

-tu yî? 

-erê. lê ez ne bazirganbûm, ez peykê şêx bûm, min xwe 
gihande Kerkûk, Hewlêr, Zaxo, Dihok, û bajarokên dî, 
min dengê fircfi ra vê alê digihande bajaran. û destê xwe 

dirêjî aleke kesk kir, di nêvî de hîveke yekşevî sor hêlan 
dikir. 

Ji wan herduyan ne dûr, şêx Mehmûd, li binê hîmekî 
rûniştibû, bi tiliyên xwe yên stûr simêlên xwe badidan, û li 
serê derbend dinihêrî, dilê wî li cih bû: tu hêz li 

dunyayê zora me nabin. 

Ji her deverê alîkarî jêre hatibû, li Çemçemal Mihemed 
Cebarî serî hilda, Evdela Eskerî li Qela Sêwke, şêx Ehmed 
li Barzan, êlên Goyan li navçeya Zaxo, Hewramiyên li pişt 
sînor bi seroketiya Mehmûd xan Dizlî. di çend şerên 
biçûk de jî hêzên wî biserketibûn, êdî tirs weke xwê di dilê 
wan cengaweran de heliyabû. 

şev gelekî bihurî bû, asimanê havînî bi stêrkên xweyên 
diçirisîn weke keriyek pezê Herkiyan li deşta Mûsilê xuya 
dikir, şêx nav di cengaweran dida û digot: birayewe, 

me guman dikir ku Ingilîz wê yannetiyeke durust ji me re 
bikin, lê xuyaye ew dixwazin Kurdistaneke weke qutiya 
tûtinê ji me re çêbikin, wirde wirde cigareyên xwe jê 
bipêçin, rojê navçe yan gundekî ji me didizin, belê min 
sond xwariye: 

yakeştî Kurd ebeme sahilî necat 
ya rûhî xom û alîpêxember be pird ekem 
min kurdim û be Kurdî elêm: birayewe 
zillet nema seadetî Kurdan gerayewe. 

Û bû teqîna hezar û sêsed tivingî. 

Berbanga hijdehê Hezîranê bû, ingilîz weke kunemoza ku 
agir pêkeve, harbûbûn, leşkerên Borma mîna pezkoviyan 
bi zinarên Derbendî Baziyan ve hildiperikîn , Mişîr Heme 
Silêmanê Hemawend da bû pêşiya hêzeke ingilîzan û berî 
dabû kozika ku şêx Mehmûd tê de bi cih bûbû. 

Ûnis di pişt hîmekî de, cigareyeke pêçayî di nav herdu 
lêvên wî yên ji tîna hişk bûbûn de bû, ketibû nêçîra 
pezkoviyên Borma, bi her gulleyekê re serbazek 
digindirand binê gelî, di nav teqîna gulleyan re, qêrîna 

minalekî kete guhên wî, gulleyekê rêya xwe naskir, berê 
xwe da wê singa pirnnû û di dil re bihurî, stêrka sibê weke 
dilê evîndareke fedyok dilerizî, Ûnis li hêla Amêdyê 
nihêrî, qêrîna minal zelaltir dibû, nîv kenek li ser lêvên wî 
şînhat û çavên xwe qurç kirin. 

Tavilê roj hilat, lûtkeyên Qeredaxê wek rûyê jineke li ber 
zayînê zerbûbûn, hîn xwîn ji birînên kuştiyan diherikî, 
qutiya tûtinê ya Ûnis di xwînê de mabû, û dû ji tivingên di 
destên birîndaran de hildibû. 

şêx Mehmûd xençera xwe ya serxwar ji kalên kişand û di 
ser agirê ku şêx Xerîb jê re vêxistibû re bir û anî heta 
sincirand, birîna lingê xwe pê dax kir, termê çil û heşt 
kuştiyan li dor xwe rêzkirî dîtin, hêsiran di çavên wî de li 
ber xwe dan lê ne herikîn. kaptenê Ingilîz Bond û Mişîr 
Heme Silêmanê Hemawend di ser serê wî re sekinî bûn . 
-eve şêx Mehmûd, Mişîr got. 

-I know that. Kapten Bond got û bi destê êsîrê xwe girt, 
şêx li Mişîr nihêrî, devê xwe tijî peyv kir lê ne axivî. 

12 Sibat 1946 mehabad 

Ewr strana baranê dibêjin 

Weke bîranînên salên mijokî 

Yên her ku dûrî me diçin , şêrîn tir dibin. 

Bi evîndarî dibare, bi xurtî dibare, bêşerm dibare, ewrin û 
helbestên xwe yên hovane dirêjin rûpelên zevîyên tî, gelo 
çi tê bîra van ewran heta ku razên xwe tev de di guhên vî 
şarê xilmaş de dibêjin ?. 

Dara tirî ya ku berxew bûye, weke tagirtiyekî dilerize, 
dareke rût weke vê şeva min, dareke hişk weke vî giyanê 
min, dareke sêwî weke vî dilê min, dareke kin weke wan 
evînên min. 

Ji vê sibehê de ev rêjne li yek haweyî dibare, êdî di 
pencereyê re ji bilî tayên baranê tiştek naxewine, bîranînên 

min bi tayên baranê re dibarin, feqetiya min li Ispîndarê , 
Bamernî, medreseya Mele Yehyayê Mizûrî, xwendina 
min li dibistanên Dihokê, Hewlêr, xwendina min li 
Mûsilê. dostê min Sadiq Behadîn dilketiyê keça Hewlêrî 
Xanzad, tevde vê êvarê weke pelên dareke tuyê ku bi ser 
ava goleke aram de hatibin xwar, têne bîra min. 

Saleke dojehî bû, zindana Akreyê ji zindaniyan têr nedibû, 
, şaban axa li Amêdyê ser kişand, xelkên Berwara bala, 
Doskî, Sindî, Kolî, li himber Ingilîz û dûvikên wan ku 
piraniya wan ji êlên Tiyarî, Baz, Cêlo, Tixûma bûn, 
rabûn. ji hemûyan bêtir Tiyariyan êrîş dibirin ser gundên 
kurdan, camî dişewitandin, kitêb dihavêtin bîrên 
mizgeftan, bi hezaran reviyan Hekarî, hinekan berê xwe 
dane Ormiye, ez wê hingê sê çar mehî bûm, malbata me 
jî berê xwe dane tekyexaneya Bamemî, mal û milkê me 
tev talan bû, êdî xelkê xweziya xwe bi salên seferberligê 
dihanî. 

Tiliyên min ji nivîsandinê hişk dibin, çavên min jî ji 
bêxewîyê kujûlî bûne, êdî rûyê Mujde li ser rûpelan resim 
dibe, weke qitikekê di zadê dilê min de diçêre ev keç, 
dema vê sibehê dest da min bû çivîkek û di asoyekî 
nediyar de lîrriya , genniya destan herikî nava xwîna min, 
gelo ez jê hez dikim ? hê jî ez nizanim. 

Xwedêyo ev çiye? nayê bawerkirin, qetên werîsan 
dibarin!! 

15 Sibat 1946 Mehabad 
-Te jî dît? 

-çi? 

-Barana werîsan!! 

-Tu hişyar bûyî? 

-Mehabadî hemû hişyar bûn, temaşe dikirin. Mujde 
bersiv da û ji nişkê ve kire qêrîn: Badîn!! ev çi bi 

stûyê te hatiye? 

Min destê xwe da stûyê xwe, şopa werîsekî ziravik 
diêşiya, min fam kir ku tiştê min duh dît ne xewn bû, 
dema ku min dît werîsek li stûyê min tê gerandin û zimanê 
min tê ku ji gewrîya min derkeve, min newêrî bû ez 
bûyerê jê re qise bikim, min got: min di xew de stûyê 

xwe gelekî xurandiye, neynûkên min jî dirêj bûne. û min 
pêçiyên xwe dirêj kirin, neynûkên min hemû qusandî bûn, 
Mujdekeniya, sikura kirasê xwe hilda û got: binêre. 

Ay xweda ! !kê ev qirika nazik çebtandiye? 

Min îro bala xwe dayê, xelk hemû qirikên xwe şanî hev 
dikin, lê bûyer derbas bû bêyî ku kes wêribe eşkere 
bibêje. 

H= * * 

Mije, û mij xewna çiyaye, henasên zivistanê ye, razênku 
şev di guhên sibehan de dibêje, cêwiyê baranê ye mij, 
pêçiyên ewraye li ser têlên Sîtara zivistanê, Mehabad jî 
weke keçeke tazî xwe bide ber sûlavekê, di nava mijê de 
ye, dibêjin Mehabad şarê mijê ye, MIJABAD e, ne tenê 
mija xwezayê, lê komara ku saz bûye bi xwe di nava 
mijeke sor de digevize. 

Çirayên stûnên di serê her kolanekê de, roniyeke nîvkuştî 
bi ser vê mijê de dibarînin, b ber xwe dide ronahî, li ber 
xwe didin çirayên stûnên serê kolanan. 

Berî roj here ava li pişt çiyayê Lendî şêxan, ez û hevalê 
xwe Kerîmê Şikakî çûne çayxaneya Las û Xezal, du 
xortên tenik li maseya nêzîk me rûniştibûn, yekî ji wan 
rojnameya KURDISTAN vedinêrî, min ji Kerîm pirsî: 
Ev xortê KURDISTAN di dest de kiye? 

-Menafê Kerîmî ye, hevalê min yê Komeleyê bû, guman 
heye Pêşewa wî bike wezîrê perwerdehîyê. Min awirên 
xwe berdane stûyê Menaf, belê şûna tu werîsan ne 
xuyabû, Min ji Kerîm pirsî: eserê werîsan ne 

xuyaye? 

-Werîsê çi? 

-Ma te barana werîsan ne dît? 

-Badîn çi bi te hatiye? te xewn dîtine , yan tu dîn bûyî?! 
Min gotinên xwe daqurtandin, û bê axaftin stûyê xwe 
raberî wî kir. Kerîm awireke sivik avête stûyê min û got: 
ev pêşiyên Mehabadin bi te vedane, çemê Sablaxê jêdera 
pêşiyane Badîn. Tu jî dizanî dema ba radiweste pês A hi har 
dibin. Kerîm rabû ser xwe û berê xwe da Menaf û jê re 
got: Xuda perestî ştêkî çak e!! Menaf jî weke wî lê 

vegerand û pirsî: kak Barzaniye? min destê xwe dirêj 

kir û got: ez Badînê Amêdî me, mamoste me. 

-Be xêr hatî kak Badîn, fermo danişe. û bi dilgermî destê 
min guvaşt? 

-êwe çî vedixun ? 

-Eger çay nebe, çay. û em her sê keniyan. 

Xirecira çayxaneyê ne dihişt em dengên hev bibihîzin, ji 
dûyê cigareyan, mijeke ji ya îşev tîrtir çêbûbû, nizanim 
Menaf çi ji min re got, min serê xwe nêzîk kir û got: 
Mîrza Menaf, bibûre min dengê te nebihîst. Kerîm got: 
Kurd dengên hev nabihîzin. 

-Bo?!Menaf pirsî. 

-ji ber ku guhên xwe şima kirinehnin bersiv da. 

-na welle, ji ber ku gewriya wan xetimiye. Kerîm bi hêrs 
got. 

Em di wê guftûgoyê de bûn, dengekî kal û lerizî kete 
guhê me: 

-Derya , ne derya be komar hîçe. 

Her kesekî di çayxaneyê de stûyê xwe bi alî dengê lerizî 
de zîvirand, şopa werîsan li ser her stûyekî zîvirî xuyabû, 
min ji Kerîm pirsî: ev kiye?. 

-Ez Emîral Axa me, li ser raya xwe me, eger hûn 
Mehabad nebin kenarê deryayekî, yan deryayekî li vê 
komarê saz nekin, ew diherife! 

Kalekî lerr û zirav, satileke sifir di destê wî de, mase bi 
mase digeriya û ava di piyalên li ser maseyan de rû dikire 
satila xwe. 

-Çemê Sablax têra keştiyên mezin nake, ji pêşewa re 
bibêjin: bê derya nabe. û gihişte ber maseya me, çavên 
xwe weke du xençeran di çavên min de çikandin û got: 
-Bêgane can, dezanî bo çî şêx Mehmûd be ser nekewt? 
şarî Silêmanî bender nebû, çiya hîçin. û bi hêrs piyala 
avê ji ber min rakir. 

Heta mirdin, wekû bende le xizmet şahî Kurdistan 
Heyatîxoy fida ka bo hemû emrêk û fermanî. 

Weke çemekî bi xumxum ji gramafona çayxaneyê diherikî 
ev stran. 

-Elî Esxer Kurdistanî dizane helbestan hilbijêre! Kerîm 
got. 

-Erê, ev helbesta Ehmed Muxtarê Caf jî mînakeke 
berçave. Menaf bersiv da. 

-kak Menaf, tê bîra te dema em li cenazeyê wî hazir bûn? 
-Ma ew roj ji bîr dibe Kerîm can!! me gora wî dikola, 
dema me sîtarek di bin axê de dît, me dikir û ne dikir ew 
sîtar dernediket. dawî me ew di gel sîtarê binax kir. 

-Qadir Ewlay jî tarjenekî bê hempa bû, her dem li rex Elî 
Esxer bû, ew weke cêwiyan ji hev nediqetiyan. 

-Badîn tu çi li ser Elî dizanî? 

-dema ez li Silêmanî bûm, min her şev li dengê wî guhdar 
dikir, digotin wî li şirketa BEYZAFON çend stran tomar 
kirine, carekê hatibû Silêmanî ji şêx Mehmûd re strabû . 


Le heq em bendeyî xoye bimênî lutfî caranî. 

Min em hebsem le la fexre be şertî serwerî Kurdan 

Me her sêyan li ber awazên vê stranê xatir ji hev xwest, 
dengê Azanê ji camiya Ebbas Axa bilind dibû, bi rê de ez 
dageriyame meyxaneya Agop yê Ermenî, min şûşeyek 
VODKA stand, di nava mijê de dimeşiyam, gotinên 
Emîral Axa weke vê mijê ne gelekî diyar bûn, belê gelo 
ku Mehabad bi rastî benderek bûya wê rewş çawa bûya? 

Ez û te ne Mehabad 
Ne xewa te tê 

Ne jî jimartina stêrkên te diqede 
Bîna Qerenfilan ji êvarên teyên şil tê 
Bîna te ji Qerenfilan tê 

Kolanên te, bi hêsrên serê sibehan têne pêçandin. 

Te giriyê sibehan dîtiye Mehabad? 

Gelo çi dibêje Sablax ji vê şeva lal re? 

Hooo şarê xilmaş 

Xewnên te di xelekên werîsan re derbas dibin. 

Mij te radimûse, kolan bi kolan 
Lûtke bi lûtke 
Û dinale 

Kî mija te ramûse? 

Di pencereyê re li nalîna mija te guhdar dikim 
îşev. . . 

Buhareke bi bîn û xwîna bayê seherê şûştî 
Li dergehên te dide 
Hooo komara sêwî 
Kê hûnane ji bo te ev jan? 

Kê rêsane ji bo te ev şevên bêxewiyê? 

Kê di çavên te de Qerenfil û Darçîn çandine ?! 

Kê di di bejna te de bihar serjêkirine? 

Kê tu dayî ber barana werîsan? 

Bîranînên min, di kolanên te de 
Weke berrûyên Amêdyê têne hêran 
Kolanên te min bêhiş dihavêjin her meydanê 

Xerîbim ez di van kolanên te de 

Mîna vê komarê di nava komaran de 

De biçine stêrkên bîranînên min bi dasên şevên bêxewiyê 

Giyanê min Bike xaliyek 

bila pêxwasên te 

Li ser bibûrin 

Giyanê mine ji xewnên bi mij hatiye ristin . 

Mija teye ji giyanê min hatiye ristin 

îşev min nas kir çima serbazên Rûs li Qafqasya, di şerê 
mezin de, tivingên xwe bi Vodka didan, tivingên wan 
mirov dikuştin, Vodka, derdan dikuje, Vodka bîranînan 
vedijîne, Vodka ji hêsrên xwedê çêbûye. 

Ev du qedehin ez vedixum, tu dibêjî qey mija Mehabad 
tevde di serê min de dîlanê dike, bîranînên min yên li 
Silêmaniyê, weke dînan bi kolanên xeyalê min ketine, 
hespin û hefsar ji siwar stendine û dibezin, weke çirayên 
di serê kolanan de diçirisin, Jale tê bîra min, lê dengê 
pisîkên Mehabadê nahêle ez binivîsim, gelo çima pisîk vî 
qasî di Sibatê de dîn dibin? 

Serê min ji çiyayê Metîn girantir bûye, mij, bîranîn, 
vodka, bi hev re weke pilingan di vî serê mest de nêçîrê 
dikin. 

Min ev xewn dît: 

(li şûna Lendî şêxan, deryayekî gewre, weke xaliyeke sor, 
li ber çavên min raxisiî bû, Mehabadî bi hûr û girên xwe 
hatibûn pêrgîna wê keştiya ku li benderê rawestiya bû, 
qijikin efsaneyî li ser keştiyê hêian dikirin, Pêşewa bi 
bejna xwe ya mîna pênûsekê, ber bi keştiyê ve diçû, pêiin 
sor û kefdar ii çîmên Pêşewa ketin, dengek hat digot: 
kirasê xwe hilmaleiPêşewa guh iê nekir û da nav pêian. 
ev xwîn, ji ciiên min paktire! pêşewa bi nermî got û destê 
xwe dirêjî keştiya rawestiyayî kir, di keştiyê de geiek kes bi 
sêdaran ve daieqiyayî bûn, hin serjêkirî ramediyayî bûn, 

şêx, Mela, Begler, sêdareke bi werîsekî vala li nêva keştiyê 
danayî bû, Pêşewa berê xwe dayê, li ber rawestiya, werîs 
ramûsa, û daket. keştî bi rêket, wirde wirde biçûk bû heta 
di rûyê aso de bû xaleke reş. Mehabadiyan desmalên xwe 
liba kirin, keserên xwe weke refên qulingan bi dû keştiyê 
defirrandin. ) 

* * 

Rojeke xweş bû, ji nêva biharê xwe vedizî bû, hatibû 
serdana vê Sibatoka sar. berf qeto qeto li serê çiyayên 
Xezayê, Qûlqulax, Daşa Mecîd, weke bîranînên min xuya 
dikirin, çend kulîlkên Helekokê di bin berfa bişaftî de serê 
xwe hildabûn, mizgîniya biharê didan, nameyên bihareke 
zû bûn ew kulîlk. 

Qutabiyên her dibistanekê mîna karikên ji çêrê vegerin bi 
lotik ji dergehan derdiketin, alên rengîn li ser banên malan 
bi bayê nermik re pêl didan, li dirêjahiya şeqamî şapûr û 
şeqamî Pehlewî tevgereke genn hebû: 

Çayxane tijî ne, li dor maseyekê çend xort rûniştine, 
rojnameya KURDISTAN di dest yekî de ye, bi dengekî 
bihîstî dixwîne, 

-Menaf Kerîmî bûye wezîrî perwerdeyî!! 

-Be xway gewre ew şayenî em mertebeye. 

-Ho ho . . . kerîm Ehmedyanîş bûye be wezîr!! 

-Boçî na ?Ew xizmî Mîna Xanime! 

Bavekî bi destê kurê xwe girtiye û wî dibe berber, yek bi 
kurê xwe re derbasî ba terziyekî dibe, pirr kes di ber 
meyxaneya Agop re derbas dibin, di bin çavan re li 
şûşeyên mişt şoreş û dînbûn dinêrin , rûyê xwe tirş dikin û 
dilezînin, siwarekî ji xwe razî di meydana çarçira re 
dibûre, qirpeqirpq simên hespa wî, şal û şapikên wî, 
rêşiyên ji kolosê wî dawerivîne, simêlên wî yên badayî 
dibiriqînin, hemû dibêjin ev kurê axayekî ye, gundiyek û 
kera xwe li şûşeyên meyxaneyê mêze dikin, yê gundî rûyê 
xwe diqermiçîne û lêvên xwe bi peyvin nediyar dilivîne, 

na peyvên wî têne bihîstin, ew dibêje Estexfirullah, 
paniyên qelişî yên herdu lingên xwe di newqa kera reben 
ra dike, dêêêêêê û diçe. di tariya dikaneke biçûk de kalek 
li ber kokelên werîsan rûniştiye, ji banê dikanê her reng 
werîs daleqandîne, zirav, qalind, stûr, kin, dirêj, zer, spî, ji 
Kêndirê, ji naylon, ji pembo, ji hiriyê jî hene werîs, hin jin 
li ber dîwarê xwe, di tava rojê de, berrên rengîn çêdikin, bi 
quloçên xezalan tayên rengareng di nav hev radikin, çend 
Barzanî tivingên wan li mil bi payedarî dimeşin, Jîpeke 
reng ji axê giran giran diherike, çend feqeyên rî sivik bi 
lez berê xwe didin camiya Bazar, diyare naxwazin nimêja 
Esir li wan here, keçikeke nûhatî li dîlana du perwaneyan 
sêr dike, çav li min û Mujde dikeve, pencereyê digire. 

-Ev hemsaya mine. 

-Kî? 

-Ev keça ku niha pencere dada. 

Bêyî ku Mujde çavên xwe ji pencereyê dagerîne, pirsî: 
-xweşike? 

-Mujde te xweşikbûn ji kesî re nehiştiye. 

-Te çima behsa wê kir? 

-her sibe dengê strana wê tê min: 

çendan ki guftem, xem ba tebîban 

Derman nekerdend, miskîn xerîban 

Mujde di ber xwe de, bi dengekî nizm û awazeke xemgîn 

ev xezela Hafizê şîrazî gihande dawî: 

Hafiz negeştî şeydayê gêtî 
Ger mîşinîdîpendî edîban. 

Û hêsrin di çavên Mujde de biriqîn. 

-Mujde çima digirî? 

-Badîn, pişt re tê her tiştî fêr bibîlû serê xwe di sînga min 
de bingor kir, min ramûsaneke lezok, weke birûskekê, ji 
lêvên wê yên weke du libên tirî dizîn , û got emro behare!! 
-lêre Mehabade Badîn, behareş le beharî şîraz xoştire. 

-ca were em seyran bikeyn! 

-be kû? 

-Be lêwarekanî Sablax! 

-de ka. 

Em ji çavên xelkê dûr ketin, kes nizane bê çawa me xwe ji 
şarê Mehabadê vedizî, xelk xerîkî komara nû ava bûyî 
bûbûn, ez jî bi evîna xwe ya nû mijûl bûm. 

-tu komara vî dilê wêranî Mujde!! 

Ew li ber şorebiyekê rûnişt, xwe siparte qurmê wê, û bi 
dengekî nazik got: were lam danişe. ez li nik rûniştim û 
bêdeng min li ava çem nihêrî, ji min pirsî: xeyalet be kû 
seyran eka Badîn?! 

-ha.ez li ba te me, û min ew da ber pêlin ji ramûsanan, 

ez bi nermî ji xwe dûr xistim û bi ken got: şerm bike 

mamoste. 

-evîndar şermê nizane. Û em hinekî bêdeng man. 
min ji nişkêve jê pirsî: eger Sablax derya bûya, wê 
Mehabad çawa bûya?. 

-Te jî keştî dît? 

-belê . 

-tu tirsiyayî? 

-ez ji xeleka werîsê vala tirsiyam. 

-ewe pêşeroja vê komarê. 

-te bersiva min neda!! 

-bersiva çi? 

-eger Mehabad benderek bûya? 

-Ezê bi keştiyan çûbama Ararat. 

min ew bersiv daleqandî hişt û pelek ji deftera di dest 
xwede qetand, gemiyek biçûk pê çêkir û berda avê, Mujde 
çend kevirên hûr bi dû wê gemiya aware de avêtin , çavên 
wê xwe bi hêsran dişûşt, min destê wê yê weke 
çêlekewekê hilgirt û bi lez ramûsa(hemî ramûsan li vî 
bajarî wehane). 

Evîna veşarî êdî rûpoşa xwe dihavêt, herdu dil dibişkivîn, 
bêdeng cenga lêvan dest pêkir, şorebiyê şaxên xwe berjêr 

kiribûn, weke konekî kesk herdu veşartibûn, lêv li ser 
lêvan vediniştin, du êlên Koçerane bi hev ketine, talanê 
dest pê kir, tilî li serê memikan digeriyan, ji nav daristana 
por derketibûn, li nezarê gerdenê rawestiyan, li pişta 
nermik û navmilên şayik, singa zerî û germ seyran kirin, 
gulsêv ji henasên Mujde diweşiyan, memikên dest nedîtî 
weke keroşkên li pişt tûmikan serî hildidan, stûr dibûn, ax 
û ofên şehwetê herdu bedenên tî dihejandin, bi diranên 
xwe Badîn guharê Mujde jê kirin, bi du gezên sivik re ew 
mest kir, weke ewrên Nîsanê di ser hev re werdigeriyan, kê 
gotiye evîn ne taveke?!-ez ji te hez dikim, herduyan bi 
çavin nîvgirtî, ji hev re gotin, û dîsa ketin govenda 
hingivîn, har bûbûn herdu beden, dîn bûbûn zik û navran, 
ling û dest, lêv û diran, ziman û tilî. Mujde lêva xwe ya 
jêr hindik mabû biqetanda, ji xweşiya wê katê re qêriya û 
got: ûxeyç. Badînê tî dewla xwe berda binê bîrê, bi 

şikestina tîbûna xwe re (ofyaaaan)ji devê wî weke nalîna 
birîndarekî derket, Mujde li rex wî di xewa şêrîn de bû, 
bedena wê ya weke sûlavekê tazî di nav çipikên xwêdanê 
de dibiriqîjkî dikare sûlavan hembêz bike?)Badîn xwe li 
ser piştê kir, weke cotyarekî ji cot westiya be, destên xwe 
xistin bin serê xwe) û çavên xwe li odeyeke xir û xalî 
vekirin, ne Sablax hebû, ne Mujde, ne jî şorebiya dilovan. 
Nema zanibû di xewnê de ye, yan rastî bû. 

* * * 

Dawiya Sibatê ye, êdî xweza kefenê zivistanê dirêse, 
berfeke har ji êvar de dibare, di cama pencereyê re li 
çirayên kolanan dinêrim, kuliyên berfê ronahî dorpêç 
kirine, weke hengên xwe bidin ser kulîlkên biharê, êrîşî 
wan çirayên xemgîn dikin, çira jî bi ronahiyên xwe yên 
nîvkuştî li ber xwe didin, gelo ev berf dikare wan 
vemirîne?!ji pencereya himber min dengê hemsaya min tê, 
strana xwe ya herşev dibêje: 

Ya reb eman dê, ta bai bîned 
çeşmi muhibban, rûyê hebîban. 

Van rojan li medreseyê, li çayxaneyê, li Serbazxanê, û li 
civatan behsa yarmetiyên Rûs dibe, berî du rojan pênc 
hezar metralyoz, tiving, û demançeyên Gold û Birno 
gehiştin urdugeha Serbazxane, çekên giran hîn nehatine, 
Mehabadî dibêjin: pêncî tank û deh topên giran bi rê de ne, 
hin sond dixun: karwanekî leşkerî li nêzîk bajarê Xoy 
rawestiyaye, Emîral axa jî, kolan kolan digere, kenekî dîn 
dike û diqîre: derya wê Mehabad biparêze, ne hesinê sar ji 
dewletên qeşa yê. 

Berf xurt tir dibe, peyta peyta şaxên dêlîya tirî, ya weke 
jinbiyekê, di nîvê hewşê de, spî dibin. 

-dar axaftinên zevî ne! 

Kerîmê Şikakî dibêje . 

gelek caran ez guhê xwe didim şaxên vê darê, dengê 
buhurîna avê di rehên wê de weke awazê sîtarekê tê, 
nalîna rezan ji hewşa min tê. 

-Xewa daran nayê! 

Kerîmê Şikakî dibêje: 

-Dema Simiko axa kuştin, nalîneke weke barebara karikên 
şîr ji darên Şino , Ormiye, Selmas, û Xoy hat, her kesî 
giriyê spîndaran bihîst, hinar û sêvan wê salê ber negirtin, 
berû di darên xwe de teqiyan, te hêsrên daran dîtine 
Badîn? berbangê here li ber darekê raweste, stranekê 
bibilîne, wê dar şaxên xwe dawerivîne, bergên wê weke 
çavên minalan şilbibin. 

Berfê sond xwariye heta beyanê bibare, weke ku dilê 
zivistanê û barkirinê nebe bayê kurr dizûre, bayekî bi nalîn 
weke heyranokên dengbêjekî kor. 

-ba gazinên çiyane, dema çiya giliyê tenêtiya xwe ji 
asoyan re dikin ba radibe, Kerîm weha dibêje, dema 
Simiko kuştin çiya bêdeng man, tenê lihev dinihêrîn û 

digiriyan, tenêtiya xwe ji bîr kiribûn, wê salê ba rawestiya 
bû. 

Ji mehan meha Hezîranê bû, şanzdeh salan berê, ez deh 
salî bûm, bavê min di gel çend siwarî rişmên hespan bi 
Simiko axa re badan ser Şino. 

-Rizaxan bi xwe li hêviya mine, Simiko simêlên xwe yên 
reş û tûjik û bi donê berxikan biriqandî badan û ji siwaran 
re got. 

dîrokê xefkên xwe yên zêrîn vedabûn, xefkên ku lê 
dilikumîn Kurd di katên nexwedayî de. 

-Ezê bihêlim Rizaxan qelûna min tijî tûtin bike hîn ez ji 
hespa xwe daneketime, Simiko soz dida siwarên xwe, berî 
jivanê gulle bariyan , ji her alî de , Simiko destek avête 
xençerê, destek di paşila wî de ma, siwaran nizanibû çi 
diqewime, kesî jî nizanibû ew siwarên jidesthilanînketî çi 
birebirê dikin? tenê dengek dihat, digot: pergala me 

belav bû. du leşkerên Iranê hatin nava kuştiyan ku termê 
Simiko hilgirin, qelûnek zîvkirî vala di nav lepê wî yê bi 
xwîn de bû. 

Keç û bûkên Şikakî li ser gora Simiko civiyan û bi keziyên 
xwe kêla serê wî veşartin, heta niha keçikên Şikakî 
kezîkurrin. 

Kerîm piştî kuştina bavê xwe, bi destê diya xwe û Mujde 
girt û berî dane Mehabad, li girê Xudaperest bi Menaf re 
bû endamê(J.K). 

(di deryayekî pêldar de, û bi keştiyeke riziyayî mirov 
hêviya çi peravan dike? ew weke xewnan di nava pêlên 
aware re xuyadikin, peravin ji xewnên beravêtî, xewnin ji 
mija xeyalekî dîn û bê perav! çend caran xewn bi xelekên 
teng yên werîsên daleqandî hatin lorandin? ma xewn ne 
derewên şevê ne? 

Sê salan berê ez: Badîn kurê Unisê Amêdî şervanek bûm li 
gel Mele Mistefa, dojehek bû ew şer, ji xwe di nava agir 
de hesin sîqal dibin weke çawa dil di evîneke xedar de 


25 



tenik dibin. min digot: emê karibin Bexdayê jî têxin zefta 
xwe, ne min tenê, lê wan darên êzingan hemûyan wa 
digotin, li gel wilo jî min zanî bû ev azadiya malmîrat ya 
ku deh hezar tivingên serxweş ji bo wê dilîrînin zû bi zû 
xêliyê ji ser rûyê xwe nade alî, min zanîbû hevîrê me hîn 
tirş nebûye me tenûr dadaye, min zanîbû ew qirşik 
dişewitin, lê tenê der û dor ronî dibin, hêviya min û nanekî 
taze bixum nebû, dîsa jî min bi dilgermî şer dikir, ji bo 
annancên mezin xebat rewaye, çendî mirov zanibe ew 
annanc pêk nayên jî. halê vê komarê jî ewe, ew daneyeke 
di tizbiya dirêj ya mêjûya me de, ez dizanim wê ew di nav 
tiliyên stûr yên çerxa felekê de birize, hûr bibe, bibe 
bîranîn, vaye du meh di ser re derbas nebûne, Rûs sozên 
xwe weke berûyan şikandin, ma dûre ku ew û Tehran bi 
yek desmalê dîlanê nakin?! hayê kê ji bayê felekê heye? ji 
ku tê û diçe ku?. 

Bayê kurr tiliyên xwe dirêjî dêlîya tirî dike, wî kirasê berfê 
ji ser şaxên wê yên rût dişeqitîne, bi hovîtî wê tazî dike, 
zinê pê dike û dibe qêrîna wî bayê zinêkar(yek caran şoreş 
dibin ba). 

Sibe wê ekkasek (fotografçiyek) were dibistanê, ji bo 
kişandina wêneyên mamoste û qutabiyan. 

Xefkên dil 

Erê.yek caran dil kor dibin, di koncalên evînên 

nêçîrvan de werdibin. 

1939 Amêdyê 

horiyên bihiştê jî ne di ciwaniya wê de bûn, min di hemêza 
wê de dilê xwe kedî dikir, giyanê min yê sar, hogirî 
genniya sînga wê bûbû, dapîra min hêlanek ji tejikeke 
kevin ji me re bi dara me ya tuyê ve girêda bû(tuyên wê 
spî bûn û şêrîn bûn)em ji hêlanê dernediketin, li ber bayê 
hênik yê esrên teng xilmaşiyeke şêrîn digirte ser me. 
-Rabin rabin, tilûran bi ser we de zelq û zîç kirine. 

Dapîra min em ji xew radikirin, em zarok bûn , me hîn 
nizanîbû jin û mêr çima yek caran bi hev re dikevin nav 
nivînan, nalîn bi wan dikeve, lê herdu bi kêf ji nav nivînên 
xwe derdikevin, me ev nizanîbû, lê agirekî nediyar xwe li 
dilê me weke lavlavekê pêçabû, rojekê -hinekî salên me bi 
jor de hilkişiyabûn- em di wê hêlana xwe de bûn, dapîra 
min li axurê bû çêleka xwe êm dikir, keça meta min weke 
qitikekê destê xwe dirêjî singa min kir, bişkokên şapika 
min ya Keldanî vekirin û hêdî hêdî qitik dakete jêr di bin 
piştanê min re li nav ranên min çêriya, tevizîneke xweş di 
bedena min geriya, ji wê rojê de min nas kir ez nêrim!. 

Sal gindirîn, êdî lîstika me ya şêrîn û gewdeyên me yên tî 
nema di wê hêlanê hildihatin, geh li kadînê, geh li axurê, 
bedenên me yên weke du sibehan xwe ji mija kincan 
dadiweşandin, her ku dem diçû keça meta min ciwantir 
dibû, li dû tavên nêraniya min, du Dobelan di singa wê de 
hilpekiyan, çi genn û nerm bûn ew herdu girên ji agir ku 
di berriya singa wê de bilind bûbûn, çavên wê qerfê xwe 
bi şevên biharê dikirin. 

-Pîrê ezê bizewicim. 

-şukur ji xwedê re Badînê min bû zilam. 

-Tu dizanî dergistiya min kiye? 

-Xwedê tenê bi razên dilan zane berxê min. 

-keça meta mine. 

Pîrka min di ciyê xwe de bû kavilekî bêdeng , hema destê 
xwe da ser devê xwe û got: porkurro, malmîrato ma ne ev 
xweha te ye, te û wê sal û nîvekê bi hev re şîr ji yek pêsîrê 
mêtiye. 

Satilek ava berfê bi ser serê min dabû, bêçare mam, 
rencerû bûm, şêt bûm, aware bûm, lê min xwe ji wan 
katên xwedayî û ji evîna narewa veneçinî, min got eger ev 
hal rêxa çêlekên dapîra min be jî ezê têde bigevizim. 
Rojekê dapîra min ez hinartim Dihokê. 

-Bado ev çêlek jî weke min pîr bûye, ji rêxê pêve tiştekî 
nade me, guhanên wê çikiyane, binêre....tu dikarî parsûyên 
wê bihejmêrî, wê bibe Dihokê belkî tu me jê xelas bikî, 
dibêjin bazirganên Mûsilê li wir sewalan dikirin û difiroşin 
Ingilîzan. 

Min nizanibû dapîra qeder çi tevnê dirêse. 

Serê payîzê bû, li kevîkên rûbaran, kêlekên rêyan, termê 
havînê ramediya bû, ez û çêleka pîr û du balafirên 
LANKISTER yên Ingilîzan tenê di wê payîza bi tenê de 
dimeşiyan. bêtirî înekê ez mam, lê pol û poşman 
vegeriyam. 

-Te çêlek nefirot? 

-şerekî giran dest pêkiriye. 

-îşê çêleka min bi şerê xelkê çiye? 

-dibêjin wê ew berfireh bibe, wê êzing û ardû buha bibin, 
emê wê çaxê rêxa wê bifiroşin. 

Nizanim çima dilê min di singa min de ne ditebitî, û 
xeyalê keça meta min ji ber çavê min xwe nedida alî, 
berêvar bû, ez li bin dara tuyê rûniştim, çivîkeke xemgîn, 
li ser şaxeke rût weke giyanê min yê wêran veniştî bû , 
min ji dapîra xwe pirsî: ka çivîkên vê darê? berê xwe da 
ezmanekî vala û got: lawo heywanên xwedê ne, dera jê 
hez bikin, lê dilûsin. 

-û keça meta min ? 

Du hêsran xwe di qelîştekên rûyê dapîra min de bi cih 
kirin û bi dengekî ne weke dengan got: dîn bûye! 

Mîna ku rehek di dilê min de biqete janekê xwe berda 
hinavên min, tehliya ku li ser zimanê min kom bûbû min 
daqurtand, dawerivî giyanê min ew tehlayî, û bêyî ku 
bipirsim: çima? ez derketim. 

Pîrka min a bi dengekî bilind digirîya go: ew li Bamernî 
ye, wê rihet bibe kurê min, lê kes nizane çi pê hat, şevekê 
ji xew rabû û kire qêrîn, hema dipirsî bado te çi kir!! 

Min zanî bû ku êdî çare nemaye û ew jivanên me yên bi 
dizî ew li dînbûnê qelibandine. 

Wê şeva payizî xewê rêya çavên min winda kir, Generalên 
artêşên Fransiz û Alman û Ingilîzan jî wê şevê çav nedane 
serhev, ez dilikirîm çi bikim û berê xwe bidim kîjan 
bajarî? kîjan bajar min û birînên min hembêz bike! ew 
dilikirîn kîjan bajarî têxin bin lingên xwe ! EZ generalê 
evîneke sêwî bûm wê şevê !! 

Hêdî hêdî ezman zelal dibû, mîna xewnekê ji hev vedibû 
ezman, çivîkên ku li ser dara tuyê niviyabûn, rojeke nû 
pêşkêş dikirin, bêyî ku ez li hêviya hilbûna rojê bimînim, 
ji mal derketim, stêrik weke tuyan yeko yeko ji ezman 
dadiweşiyan, ezman bû weke dareke bê meywe bi hilatina 
rojê re, min Amêdyê li pey xwe hişt, ew weke xewnekê ji 
ber çavê min winda dibû, bayê hênik yê ku gelî û newal 
dilorandin, tilûrên ku wê sibeha xemgîn hêlan dikirin, 
rûbarê serxweş, kenê keça meta min li bin darên berrûyan 
dema min ew didiqdiqand, siya zinarên efsaneyî, sûlafê ku 
ji gotina çîrokan têr nedibû, ew wêne û nigarên li ser 
kevirê newalan, li devê şikeftan, heft bîrên kevnare, kuna 
berfê ku heta havînan berf tê de ne diheliya, havîngeha 
mîrekên Behdînan, paytexta kepû bilind, darên spîndarê, 
badem û gwîzê, çiyayê Metîn, Gara, çêleka pîrka min, 
kitêbên min, Derên tozgirtî, zimanên cuda cuda ku li bin 
guhên hev diketin(Ibranî, Erebî, Siryanî, Tirkî, Kurmancî), 
hemû li pey min man, ez generalê wê evîna qedexe!!tenê 
min birînên xwe, şikestinên xwe, û xewnên xwe yên 
pêknehatî bi dû xwe de dikişkişandin. 

Min dixwest berê xwe bidim bamernî, lê lingên min berê 
min dane devereke dî. 

++++++ 

dawiya payîzê, 1939. 

Silêmanî weke dîzekê li ser agirê lîkrckc netewî dikeliya, 
hîn bîna barûdê ji zinarên Taslûce û Derbendî Baziyan 

dihat, hîn xwîn şil bû li ser wan zinaran, axîna bavê min ya 
di ber mirinê de bi bayê beyanê re dikewkibî, hîn xelkê 
digot: 

-şêx Mehmûd ji vî çemî av vedixwar. 

-Dema êsîr bû , ew anîne vê malê. 

-eve ala wî ku li zendên xwe gerandibû. 

-Ev tîp ji çapxaneya şikefta Casine ne . 

-Min jî rojnameya Bangi Heq dixwend. 

-Pûlposteke memlekta wî li mala me heye!! 

-Perîka bazekî ji bazên wî yên nêçîrê di berîka min de ye!! 
Hinan jî digotin ku wan solên şêx li ber lingên wî rast 
dikirin. 

Hevalê min Sadiq Amêdî, yê ku li wir mamoste bû gelek 
alîkarî bi min re kir, min xaniyek li navçeya bajêr kirê kir , 
ez li kar geriyam, bûme çayçî, zû ez ne dihatim qebûlkirin, 
ez Behdîniyek li nav Soranan bûm, bavê min li vir xwîn 
rijand, min jî qedeh dişuştin!! ji maseyekê diçûme yeke 
dî, nûçeyên şer taze taze li çayxaneyan belav dibûn, di 
gramafonan re dengin qebe behsa şer dikirin. 
rojekê li ser maseyekê du kesan çayeke şêrîn xwestin, bi 
zor di xirecirê de dengê wan dihate min, yekî bi awirin 
matmayî li min nihêrî û pirsî: 

-Kak le kûyî? 

-Ji Amêdyê me. 

-Unisê Mizûrî dibe çî te? 

-Bavê mine. 

-Rehma xwedê li hestiyê wî be, ew mêrekî çê bû, te 
mûyekjê bernedaye. 

-Tu ji ku wî nas dikî? 

-Bîst salan berê ez çûme Amêdyê weke bazirganekî 
Mûsilî, wî hibriyek ji min kirî, li qeyseriya mezin, min 
tîpên mêrxasekî têde dît, jêre qala şêx Mehmûd kir, havîna 
wê salê min ew li Derbendî Baziyan dît, çiqas xwîna wî ya 
ku wê şefeqê rijiya sor bû!!!. 

Wan salan kesî nediwêrî bû baweriya xwe bi kesî bîne, 
casûs û sîxurên Almanan li her deverê hebûn, yên 
Ingilîzan jî bêtir bûn, casûsek bihata girtin, di zindanan de 
diriziya, tune jî dibûn, piraniya Kurdan alîgirê HITLER 
bûn, ji qehra Ingilîzan, ji Almanan hez dikirin. 

-Navê min Sayib Hewlêrî ye, ev jî hevalê min Heme Reşîd 
e. 

-Ez jî Badînê Amêdî me. 

Me xwe bi hev da naskirin. 

Tûtin di cixareyên xelkên rûniştî de dişewitî mîna bajar û 
gundên Ewropa, mîna dilê min. dû li ser wan serên tijî ji 
fikr û xeyalên jihev dûr dizîzikî mîna xewnan, ez û wan 
her du xortan bûne dost, hevalê min Sadiqê Amêdî jî li wir 
mamosteyê ciyografya bû, lê me hevdu kêm didît, dema 
xelk li çayxaneyê kêm dibûn em rûdiniştin, me behsa 
Barzanî, şêx Mehmûd û şerê mezin dikir, tayekî ku 
morîkên tizbiya axaftinên me li pey hev rêz bike nebû, deh 
rojan pişt re, Heme Reşîd bi tenê hat, min bala xwe dayê 
çixareya di nav tiliyên wî de vemiriye, ziq li çaya ku li ber 
wî sar bûbû dinêrî, 

-çi heye? 

-Sayibê Hewlêrî girtin. 

-kê?!! 

-Ingilîzan!! ma kî li vî welatê bê xwedî mirovan digire?! 
berî tu werî vê çayxaneyê, em rûniştibûn, wî bêhemdî xwe 
xaçekî şikestî weke yê Nazîyan li ser maseyê kola, binêre. 
şopa xaçekî hebû , lê xuya bû bi kêrekê rakiribûn. 
-Xweziya tankên Hitler îro werin vî bajarî, min bi hêrs got, 
û ber dilê Heme Reşîd da. 

Ez li Silêmanî xerîb bûm, ji min nefret dikirin xelkê, 
zimanê min fêm nedikirin, digotine min: Badîniyo 
Kurmanco!! her kes li serê min bûbû Mîr Miheme Korê 
Rewandizî, lê Heme Reşîd ne weke wan bû , me ji hevdu 
fêm jî dikir, gelo ev xemgînê han kiye?. 

-Ez ji Dêrsimê me bira, te ev nav bihîstiye? Derîyê zîv e lê 
teresan navê wê guherîne, kirine Tuncelî, binêre çawa zîv 
bi kîna xwe dikin tunc û sifr!! lê xwîna wê nehatiye 
guhertin, hîn bi ava desmêja Seyid Riza xelk sond dixun, 
hîn Henneya ku bûkan ji serê xwe re stra bû di kodikan de 
zuwa nebûye, berî du salan bû bira, Dêrsim sexweş bûbû, 
xwînê di tamarên xortên wê de dîlan dikir, çiyan hev ji 
xewa ezelî radikirin, dîrokê xefkên xwe veda bûn, lingên 
kor bi hezaran tê wer bûn, çi xefkin xweşik bûn bira, rêl û 
daristan, newal, dil û hinav, bi hev re sotin, agir bi çiyayê 
Dêrsimê ket, Elî şêr nas dikî bira? Rêber serê wî hilqetand 
weke ku zebeşekî ji lema wê hilke, serîyê bê gewde di bin 
çengê Rêber de, li ber maseya efserê Romî danî, dibêjin 
serê jêkirî -bawer bike- tif kire rûyê Rêber, ode tijî bû, 
çendî cihok çêkirin, ajotin çemê Munzur, hîç bû , nema 
zanibûn xwe çawa ji wê tifê xilas kin, di bin tifê de fetisî 
Rêber. payîzeke şil bû berî du salan, baraneke hûr weke 
hestên Seyid Riza dibariya wê şeveqê, baranê werîsê rûn 
kirî şil ne dikir, wî serê xwe yê bê şaşik xiste xeleka werîs 
û: 

-hêêêy çiyayên Dêrsim bi xatirê we. 

-Oxira te ya xêrê be. çiyan li hev vegerandin dengê 
birîndar. bejna Seyid Riza weke stûneke ji ronahiyê li 
babû. 

Keçik û bûkên Dêrsimê porê xwe henne kiribûn: em serê 
xwe naşon heta Seyid Riza destûrê bide. lê wî destûr neda, 
bi sedan keç avêtin çemê Munzur, heta mehekê henneya 
bişaftî çem reş kiribû, desmalên bûkan li newalan weke 
qulingan bi bayê kur re mêl dibûn, wan desmalên bi 
henne, xwe li daran digerandin, tîş tîşî bûbûn ew desmal 
weke meyweyên buhurî, heta niha ku ba ji hêla Dêrsim tê 
bîna hennê difûre, navê min ne Heme Reşîde, ez Hisênê 
KANZADE me, dizanî kanzade çiye bira?ez lawê xwînê 
meîmin jî roja Xizirî sond xwar li ber destên Şahan axa yê 

Bextiyar, me goştê qurbanê jî xwar û destê xwe di xwîna 
qurbanan da kir û di rûyê xwe da, ax bira ax, serhildanên 
me weke darên bin xwe tenê sî bikin, govendên koranin 
ew serhildan, xwedê jî nizane kê ew fêrî dîlana tewş 
kirine!!. 

Min Hisênê Dêrsimî anî li ba xwe bi cih kir, odeya min tijî 
hilrna henneyê bû, tijî girî bû. 

-Tirk li min digerin, segên xwe berdane welatên xwedê , 
şopa bîna henneyê diajon, min efserek û du serbazên wan 
kuştine. ez ji çiyan dadiketim, min dît xûşka min rût li bin 
dara hinarê, efserê tirk bi ser de xwar bûye, orîniya gayekî 
pîr jê dihat, nizanim çawa min tivinga serbazekî ji dest 
girt, ew û yên mayî li erdê sar kirin, xûşka min jî di xwîna 
xwe de ma bû. porê hennekirî bi xwînê hate şûştin!! 

Her şev Hisên ji min re behsa Dêrsima xwe dikir, tozek 
henne li tûtina cigareyê dikir û dikişand, bîneke ecêb bi ser 
xwe dixist, ji avê bêtir mey dinoşî û digot: bila bîn a meyê 
bifûre! îhenneyê ez kuştim. 

Min helbestên xwe jê re dixwendin, serî dihejand û digot: 

berde.serhildan û xwîna mêran tiştek qezenc nekirin, 

wê qerwelkên te çi rêxê bela kin? û qedeha xwe dikire yek 
qurt. 

-Tu dizanî mey çiye? nalîna rezên tiriye, hêsirên goşiyaye, 
mey kenê xwedêye.û digiriya. 

-Te dîtiye çawa henne xwe ji guliyên bûkan berdide?!! 
pirtik pirtik tê xwarê, min bi van çavên xêrnedîtî, sê keçik 
di çemê Munzur de dîtin, melesên wan bi ser avê ketibûn, 
bi lekehên sor xemilî bûn ew meles, xwîn bû yan henne? 
Ma ferq heye!! 

û straneke ku min jê fêm nedikir digot: 

Min şima piya wirdo kirwanê Xiziri 
Pirço ti bê nabêbextiye mekerî 
Min o to çiçikê Delalê piya lîto 

Seyid Riza ocax bû bira, li ber sêdarê berê xwe da ezmanê 
kerr û got: xwedêyo! tu wî Mustefa Kemalî zû bînî nik 
xwe, da ku ez wî mehkeme bikim. Salek neçû Atatûrk mir. 
Êvarekê hevalê min yê Dêrsimî venegeriya mal, li 
çayxaneyê jî xuya nekir, kolan kolan ez lê geriyam, min 
dida ser şopa henneyê, ez li keçikin sergirêdayî rast 
dihatim, li tûrên qetiyayî, li bayên Dêrsimê, ez bêhêvî 
mam, rojekê pîreke falnas derbasî çayxaneyê bû, ez li ber 
rûniştim û min jê re got: 

Falekê ji min re veke. wê fincana sernexûn rakir û lê nihêrî 
ûgot: 

-çend Filsan bide pîra zal, fala te dibe zelal. Min du Filsên 
iraqî dirêjî wê krin. 

Çavên xwe xistin binê fincanê û got: 

-Her şarekî tu lê bimînî, gora evîneke teye, ayyyy dilê te 
derizîye, sê ribê mûma jiyana te şewitîye, ezîzê ber dilê te 
reviyaye, mirina te li nava çiyaye, a binêre fala te weke 
sibehekê xuyaye. Ji hîva li çarde bitirse, bawer nakî ji 
falnaseke dî jî bipirse!! 

Pîrê fincan nêzîkî rûyê xwe kir û ji nişkêve qîriya: 

-Henne di binê fincana te de çi digere!!! 

* * * 

Sala hezar û nehsed û sî û neh ber bi gorê ve diçû, Polonya 
dihate hêran bi diranên Naziyan, Hitler xwe amade dikir 
Parîsê têxe berîka xwe, xelkên Silêmanî jî digotin: wê 

Alrnan werin îraqê, bîrên petrolê di xewnên Hitler de 
teqiyqne, dost û nasên min roj bi roj çêdibûn, Amêdyê 
weke pêtekê di xeyalê min de diçirisî, bi demê re dibû arî. 
Êvarekê Sadiqê Behadînê Amêdî hate mala min , min 
gazinê nehatina wî kir, wî jî mamostetiya xwe kire behane 
û rojnameyek li ber min raxist: 

-Tu helbestan dinivîsî, ev rojnameya Jîn e, jê re binivîs. 
Wê şevê ez gelekî şabûm, min bi dilgennî rûpelên wê 
qulibandin, ez gelekî tê nedigihîştim lê min bi eşq 

xwendin gotar û helbestên wê, min ji Hawarê bêtir hez 

dikir. 

* * * 

çayxane tijî bû, ji dûyê cigareyan kesî kes nedidît, te digot 
şerê eniya sehraya Misr e, weke pêtageke hingiv deng li 
nav hev diketin, min li quncekî Sadiq dît: 

-Bado Bado . 

Min sêniya çayê danî û çûm li nik wî rûniştim, xortekî 
navoser li rex wî rûniştibû, wî em bi hev dane naskirin: 
-ev Badînê Amêdî ye -destê xwe di sînga min de lêxist-û 
ev mamoste Nûrî Emîn e berpirsê Jîn e. 

Me dest da hev û ketin axaftineke quto quto, tê bîra min 
Nûrî ji min pirsî: tu çi karî li vir dikî? min got: çayçî me 
kaka, ma Badîniyek li nav Soranan dikare çi bike?. 

Nûrî ez bi Sadiq re dawetî sersalê kirim, lê min got: ez bi 
tenê me hûn werin wê çêtir be, ew şev ji bîra min naçe, 
berfeke fedyok dibariya, şeqamên Silêmanî bêdeng bûn 
wê şevê, di odeya xwe ya biçûk de rûniştîbûm, guhê min li 
derî bû, çavên min jî li kolana weke rûpelên nivîskarekî 
tembel bû, saeta Serkîsof ya bavê min ji Qarsê bi xwe re 
anîbû, neh temam digot, dengekî aram ji derî hat, qeflek 
xort û keçek derbasî odeyê bûn, Sadiq danasîneke bi lez li 
dar xist, ez ji hiş çûbûm, lal bûbûm, gelo mumkine kes bi 
vê ciwaniyê hebe?! xwedêyo te bi tayên kîjan ronahiyê 
tevna vê horiya nazik ristiye?. 

-Ev Jale ye, Jaleya Caf e, belavkera Jîn e, Nûrî got. 
-belavkera Jîn e û mirovan dikuje! Min bi dengekî nîv 
bihîstî got, lê guhên Nûrî li min bûn, got: tenê yezdan vî 
karî dike. 

Jale di nav kenekî sivik re, dîwarên odeyê bi awirên xwe 
yên xwedayî şeh dikirin, got: Bîna henneyê ji odeya te tê! 
-Ev bîna Dêrsimê ye. 

Çawa wê ji bîra min biçe ew şev?! Keçek bi wê ciwaniyê 
ji bîra keran jî naçe, di wê tîbûnê de, qurtek ava sar, di wî 

agirî de zozanek ji hênikîyê, di wê windabûnê de stêreke 
geşHmin dev ji karê xwe berda, çend Dînar di berîka min 
de çêbûbûn, ez bûme belavkerê Jîn! 

-Badîn tu helbestan nazik dirêsî, be daxewe xelata Nobel 
îsal nîne. şerê mezin çalakiyên weke sporê, belavkirina 
Nobel, û vexwarina meya BORDEUX , ji bala mirovan 
avêtibûn. lê ez nizanim Jale qerf û tinazî dikirin?! yan 
rast helbestên min xweş didîtin ?! wê digot ez ji vî cûre 
helbest hez dikim, serbestin, azadin, çawa bixwazin 
dilîrin, mixabin tu bi kurmancî û tîpên Latînî dinivîsî. 

-Ezê ji bo te bi Soranî jî binivîsim, bi zimanê ewran û çem 
û tilûran jî, ez û helbestên xwe di fennana te de ne, ezê bi 
xwîna xwe jî helbestekê binivîsim! 

ez li ber tu mirovî wîqasî sist û bêçare nebûbûm, lê ew ne 
mirov bû , ew perî bû, horî bû, firişte bû çi bû? nizanim, 
lêvên wê qerf û tinazî bi qerenfilên sor dikirin, kenê wê 
dîlana yasemînan bû, henasên wê gulesêv bûn, û çavên wê 
. . na. . xameya min li ber wan her du şaneyên hingiv 

lalin, memikên wê. 

Hêdî hêdî evîna wê weke geyayekî li dû baraneke biharî di 
beyabanên dilê min de şîn hat, min Amêdyê ji bîr kir, roj 
bi roj keça meta min dadiwerivî binê bîra bîranînan. 

Em herdu westiya bûn , me pêncî rojname, belav kiribûn, 
û gavên me yên tirsonek em dihajotin odeya min ya sar, 
bayê ku ji Pîremegrûn diherikî, weke derziyan rûyê me 
ditevizand. 

-îşev li ba min be! min bi bêhêvîbûn got. 

-Emê vexun?!pirsî. 

-Erê. 

-çi?! 

-Wîskî. 

Wê şevê ez di ezmanekî sor de firiyam, di hingivê bedena 
wê ya nenn de min avjenî kir, lêvên min, tiliyên min, 
ranên min, dîn bûbûn wê şevê. 

-Badîn bese te ez kuştim. 

-Bes niye. 

-Vî qasî tu tî bûyî?! 

-Ez ne tî me, ez tîbûn bi xwe me. 

Ez dame ber hemêza xwe ya bihiştî û got: tu yê minî. 
-Erê.... weke dibêjin: heta hebim ez ji te ra me, ku ez 
mirim ji axa sar ra me. 

ew weke minalekî, li ber xwendina min ji helbestan re kete 
xew, hilm û henasên wê, te digot kulîlkên kerez û biyokan 
e, porê wê gencîneyekî zêr bû li ser palgehê belav bûbû, 
çemekî şîr bû bedena wê di nivîna min de herikî, min 
tehliya rojên xwe di hemêza wê de bingor kir, dîwarên 
odeya min ji ramûsanên me sincirîn, dojeheke ji bihiştê 
xweştir bû ew şev, lêvên min du kew bûn ew bedena har 
nikil dikirin, tiliyên min gayên dîn bûn ew sînga weke 
berfa Qeredaxê cot dikirin. 

Bihar di bin lingên te de diherike 
Tu derbasî ferhengekê bibî 
Wê peyv weke çivîkên ber rojava 
Ref bi ref 

Li ser şaxên giyanê min bicivin 
Û bibin helbestek. 

-Bêje Bado, ev gotinên te ji lorîkên dayikan jî xweştirin. 
-na Jale, gotinê min bêkêrin, Pîremêrd jî nikare pesnê 
ciwaniya te bike. 

Sibehê dema em ji xew rabûn, ez ji şabûna giriyam, li 
Silêmaniyê, keçek serbest were ba min û bi min re Wîskî 
vexwe?? Û di nivîna min de şoreşekê li dar xe!! tiştekî 
bawer nabe, di romanan de jî naqewime! Jale ez dame ber 
hemêza xwe û got: bo çi digirî? 

-Ditirsim xewn be. 

-Xewn be jî tu ne poşmanî, ez ya te me, kurmancê min. û 
nuqurçek li ranê min da, ez çeng bûm, bû tiqtiqa kenê wê 
û got: te dît? ne xewne. 

H= * H= 


şev xençereke reşe 

bi dilovanî, bi hovîtî 

derbasî vî dilê razayî dibe 

roniyeke birîndar ji stêrkên xilmaş diniqute 

û kadiz. . . 

mîna xewneke ji bîr bûyî 

li ezman avêtine 

berbang daleqandî dinale 

ezjî. . . 

bi çavin ku rezê xilmaşiyê 
goşî bi goşî ji wan dawerivîne 
stêrikan diguvêşim 
da ku xewnên xwe yên şikestî 
ronî bikim. 

êdî pênûsa min dikeve xewê di hemêza tiliyên min de. 

Her ku pênûs dibe mêvanê tiliyan, bîranîneke şewitî jê 
diherike, dil mîna berûyan dibirije, êdî nepirsin çima bîna 
ariyê ji rûpelên te tê. 

Erê , di vê şeva sêwî de , bîranînên min rê nadin çavan ku 
bi aramî razin, mirina min nêzîk dibe, falnasên şengalî 
derewan nakin, ew di dûrbîna xwedê re paşerojê dibînin, 
weke ku li neynikeke safî yan li cama Cem binêrin, ez jî 
dixwzim jiyana xwe li ser van rûpelên mest raxînim , mîna 
tiriyê payîzê, ku li miştaxa rezekî tê raxistin. 

-Badîn tu hîn ji Jale hez dikî? Mujde bi rûyekî tirş vê sibê 
pirsî. 

-Kes ji birînan hez nake. 

-Lê xuyaye ev birîn bi te xweşe !! 

-Mujde.....jana birînê ji xençerê nepirse, lê tûjiya xençerê 
ji birînê bipirse. 

ez çîroka Jale qeto qeto ji Mujde re dibêjim, divê ez vî 
kevirê giran ji ser dilê xwe hilînim, heft salin ev dil 
dikizire, heft salin ev birîn vêketiye, heft salin ev evîn 

ranazê, ev çîrok dimeye, ezê bi barana nivîsînê vê dojehê 
vemirînim. 

rojekê ez li ber derê medreseya seretayî rawestiya bûm, Jîn 
a pêçayî di destê min de bû, xortek pêrgî min bû, keniya û 
got: merheba Badîn! 

-Be xêr hatî, ji ku min nas dikî? 

-Ez şewketê Caf im, hevalê te Hisên behsa te ji min re kir. 
-Hisên ji Dêrsimê?!! 

-Erê, min berî du rojan li Mûsilê ew dît, tûrekî henneyê li 
milê wî bû, karê xwe û çûna Dêrsimê dikir, wî digot: 
henne li Dêrsimê nemaye. 

Rojekê şewket ez dawetî civîna Hîwa kirim. 

Hisênê Dêrsimî digot: siyaset weke jinê ye, tu wê tazî 
nekî, jê fêm nakî! wê şevê min xwe tazî dît, çawa tu bê 
rêxistin dijî? yên li civînê ji min dipirsînîez bûme endamê 
partiyê, bûme beşdarê nakokiyên di navbera Hîwa û 
Komeley birayetî de, me qerfên xwe bi zikê şêx Letîfê 
Berzencî dikir, endamên komelê jî tinaziyên xwe bi me 
hemûyan dikirin û ji me re digotin partiya Efendiyan, 
gelek qiriktehlî di nav me û komonîstan de jî hebû, yekî 
komonîst hebû tim ji min re digot: te fikrên Stalîn 
nexwendine, hezar sal bo te divên ku mejiyê te bişuxule. 
wan ji me re digotin: hûn şovenîstin!! hinekan ev navê 
ecêb nebihîstibûn, hêrs dibûn û digotin: kafirên qûn bi 

gû, ji me re dibêjin şorbenîsk, ka hela ew çi rêxin? 
di Hîwa bi xwe de du baskên ji hev dûr hebûn, ez bi 
çepgiran re bûm. lê Hîwa ya min ya rast û durust Jale bû, 
ez endamê evîneke gawir bûm li Silêmanî. 

Bi rojan min ew nedidît, dilê min weke masiyekî ji avê 
derketibe diêşiya, ez li her deverê lê digeriyam, min pirsa 
wê ji kolanan, ji hîvê, ji stêrikên berxew, ji refên qulingên 
di tariyê de difiriyan, ji awirên xelkê, dikir, xwezî min 
zanîbûya ev xezal li kîjan beriyê diçêre?! tiştekî nedikete 

seriyan ew evîna weke birûskekê bi lez xwe li dilê min 
girt. 

Ji nişkê ve xuya dikir, weke tavek e biharê bi ser min de 
dibariya. min bi melûlî dipirsî: Jale tu li ku bûyî? 

-Ez di dilê te de bûm. 

-Qenefila min, tu her di dilê min deyî, lê ez dixwzim te bi 
çavan bibînim, çav ji te têr nabin. 

-tê her bimînî çavbirçî. 

-Jale tu ji min hez dikî? 

-çon debînî? 

Wê hîç nedigot ez ji te hez dikim, her ku min bipirsiya, 
digot: çon debînî? ku ez didîtim jî, ji ramûsanên hov her 
dever di bedena min de şîn dikir, ez bi gezan dîn dikirim, 
dihat ku min bi xavî bixwe, min digot: eger ev ne hezkirin 
be, çiye?. 

Meha Hezîranê.Silêmanî 

Dojeh dibaweşkiya wê mehê, ji germa re tilûr ji ezmanan 
diweşiayn. ne tenê hejîr û tû, dil jî stewiya bûn, Ewropa jî 
weke hinniyekê di lepên Hitler de perçiqî bû, nakokiyên di 
navbera herdu baskên Hîwa de kûrtir bûbûn. 

-di vê rewşa han de, em nikarin dijîtiya îngilîz bikin. 

-ji vê rewşê çêtir nabe, ingilîz bi Hitler biliyane, fersenda 
me ye îro. 

Roja ku Nazî derbasî Parîs bûn, xelkê bi kêfeke diyar, 
pîrozbahiya hev dikirin, ez pêrgî Jale bûm, min ew bêkêf 
dît; 

-çi bûye Jale ya min? 

-Ma te nebihîst Parîs çû?! 

-Inşellah London jî bi dû de here, evîna me paytexta me 
ye. 

-Tu dînî Badînîwê Alrnan mala me li mîrata reş bigerînin, 
eger werin vî welatî, kevir li ser kevir nahêlin. 

-ji dest ingilîzan çend kevir li ser hev mane?! 

-Ingilîz Iraqê diparêzin! 

Min dît em dikin ji bo xatirê ingilîz û Almanan bi hev 
kevin, min got: ka em herin DERBENDÎ BAZIYAN!! 

-çi bikin? 

-Ez dixwzim cihê ku bavê min lê hatiye kuştin 
bibînimîdibe ku ezrastî giyanê wî bêm! 

Piştî meşa seetekê em gihane wir, Qewan û beybûn û 
endekoyan di wê gennê de govend gerandibûn, gelek 
kulîlk ji qelşên zinaran derketibûn û li hawîrdor dinihêrîn, 
hîn bîna barûdê ji zinaran dihat, bîna tûtina ku di wê cengê 
de hatibû sotin ji axê dilûriya, ez û Jale di siya latekî de 
rûniştin û min qewanek çinî, wê tiliya xwe dirêjî zinarekî 
kir û pirsî: Badîn tu navê vî hîmê han zanî?ev“Berdî 

Qareman e“li ber wî şêx Mehmûd birîndar bû, dibêjin sê 
cixare ji tûtina koysenceqê li dû hev kişandin ji ber jana 
birînê, lê cengawerekî jî axîna wî nebihîst. 

-îcar te nas kir çima ez ji ingilîz nefret dikim? 

-Serokê te Refîq Hilrnî ii wan hez dike. 

-û tu?! 

-Ez ji wan nefret nakim. 

Û ji pişt de destê xwe li min pêça û bi nazikî got: tu 
partiya minî! 

Ez li pişt xwe zîvirîm. 

Herdu kepûyên me li hev ketin, lêvên min tûşî lêvên wê 
yên şekirbar bûn, henasên wê yên sêvîn xeyalê min birin 
bihişteke efsaneyî, çavên wê ez xewixandim, bi hev re em 
li binê zinarê lal gindirîn, bahoza şehwetê li me rabû, 
bahozeke lal, û em dane ber xwe, kulîlkên xwedê di bin 
gevizandina me de dinaliyan, qewana di destê min de 
pekiya dûr, tazî bûn em li wî geliyê tazî, li bin ezmanekî 
tazî. 

Sura bayê rojava hat, Jale li ber kete xew, min cilên xwe li 
xwe kirin û rahişte wê qewana pekiyayî: ji min hez 

dike...nake...dike...nake..erê..na..erê..na...pela dawî ji 

qewanê, bi gotina Na re weriya, Jale di nav çîçekan de 
mabû, ez hinekî li ser lingê xwe geriyam, ji nişkê ve tiştek 
li ber çavê min biriqî. 

Qutiyeke zîvînMez li ber xwar bûm, cigareyeke nîvco li 
ber bû, nêvî arî, nêvî pela pêçayî, min qutî hilda destê 
xwe, nivîseke bi tîpin nêzîkî tîpên Siryanî li ser bû, qutî tijî 
tûtin bû, cigareyeke pêçayî weke termekî ziravik li ser 
ramedandiye, min qutî berda berîka xwe û ew cigare 
pêxist. 

(di civatên zilamên Amêdyê de, qala tûtina Etrûşê dikirin, 
lê hin mêr hêrs dibûn û digotin: tûtin ya Koysenceqe, ji 
bilî wê rîx e!di nav re dengê kalekî simêlzer dihat : 
tûtina dinyayê li Xursê ye, li wir tûtin di kefa destên 
mirovan de şîn tê, li ber nalînan şîn tê, bi keserên 
evîndaran re û li ber tava hîvê hişk dibin pelên tûtinê, 
cigareyek ji wê tûtinê agir e bi pûşê xeman dikeve, ma 
tûtin çiye? nefesa xwedê ye bêguman). 

Dema min nêzîkî li Jale kir, çi binêrim, hezaran pepûle û 
perwaneyên rengîn ew nuxumandine, porê wê yê zêrîn bi 
toqên ji perperîkan xemilandî bu, pêjna min kirin lîriyan û 
li ser kulîlkên hawîrdorê veniştin, Jaleya bejna wê weke 
nalînekê, keniya û got: Bado min xewnek dît, min dît ku 
ez bûme Nêrgizek û heng şîle ya min dimijin. 

Min got: ji bilî min tu heng nînin û nahêlim hebin jî. 
çavên wê li qewana peritî ketin, keniya: qewana te çi got? 
-Na got. 

-te jî bawer kir?! 

-qewanê weha got, kulîlkên xwedê derewan nakin. 

-û ev çi bû berî kêlîkekê me kir, tu çi navî lê dikî kurê 
Hîwa?! 

* H= * 

Min nedixwest kes ji hevalan bi evîna min bihese, min 
xwe ji çavan vediçinî, lê veşartina evînê weke ku dizek 
dest bihavêje mirîşkê, ji pînê derxe bê ku qîqîniyê bike, 

xwîniyek ji ber çavê dewletekê tê veşartin, lê evîn na, ew 
di dilan de tê çandin û di çavan de şîn tê, di çavên min de 
jî ne bes evîn şîn hatibû, lê daristanekê dîlan gerandibû. 
Carekê min ev kurte helbesta xwe da Nûrî Emîn da ku di 
Jîn de biweşîne : 

Sînga sipî rengê reza 
Ez ketme nav de wek diza 
Min jê çinîn goşyên tirî 
Lib lib min ew dan ber geza 

Nûrî keniya û du sê caran li ser hev got: wek diza!! ji 
xwe evîndar dizin, aşiqo. 

-çi ?!! 

-Badîn mukur were, ez hay ji her tiştî heme. 

-çi?! 

-Jale. 

H= H= H= 

Ezman zelal bûye, komek çivîk li ser kevîkên rût yên 
dîwarê hewşê bi awazin nizim distirên, bayê kurr yê ku bi 
şev pêde dizûriya, ewrek li ezman nehişt, tenê rûpelên 
berfê li ser dîwaran xilrnaş bûne, termên deh cigareyan di 
xwelîdankê de rêz bûne, min çîroka Jale neqedand, ma 
diqede hilatina rojê? 
roj hilat. 

H= * * 

1. Adar. 1946 

fotografçiyê ku îro hate medresê, kalekî Ennenî bû, Nûbar 
Nalbendiyan, nizanim çima ew qasî li min dinihêrî, di 
kolan û caddeyên rûyê min de li xizmekî xwe yê winda 
digeriya, çavên xwe qet ji min qut nedikirin, ji nav hemî 
mamosteyan navê min pirsî, ez lê ketim gumanan, gelo ne 
casûsek e? ziq li min dinêrî, ji nişkê ve got: eger tu vala 
bî, sibehê were studyo ya min. 

navnîşana xwe da min û kameraya xwe ya KODAK hilgirt 
û bi rûyekî mest ji odeya mamosteyan derket. 

H= * * 


Studyo ya Nûbar, di Qeyserîyê de, li pişt Meydanî 
Asingeran e, qanneyeke reş, zingarî li ser e, bi tîpin Farisî 
û Ermenî ( Ekkasî WAN) kolaye. di camekê de 
fotografekî Pêşewa, bi riya xwe ya sivik xuya dikir, ez 
gelek caran di ber re derbas bûbûm, lê min bala xwe 
nedabûyê, tu carî nehatibû bîra min jî ez fotoyê xwe 
bikişînim, li tenişt studyo, dikaneke weke gorekê hebû, 
kalekî kinik, ser bi kum, rû girover, çav kujûlî, li ber çend 
kokelên werîsan rûniştî bû, werîsên naylon, kêndir, 
pembo, zirav, qalin, navîn, kin dirêj, yekrengî, durengî,... 
îro di çûna xwe ya studyo de ez hinekî li ber rawestiyam, 
barana werîsan hate bîra min, min ji kalo pirsî: ev çi 
werîsin heccî? 

-dibin ligam û hefsar, ji bo piştiyên êzingan bi kar tên , ji 
bo girêdana kerên gundiyan bi stûnên caddeyan ve, ji bo 
landik û hêlanên minalan, bendkirina dînan, derxistina ava 
binê bîran, ji bo. . . . 

-ji bo bidarvekirina tawanbaran! 

-canekem tu hîn xamî, tu nizanî ku yek caran welatek jî bi 
sê gaz werîs têk diçe? 

Nûbar li pişt maseyeke nizmik rûniştibû, di bin cama li ser 
wê, fotoyên gelek kesên ku ez wan li zikak û kolanan 
dibînim, hebûn, çav li min ket rabû ser xwe û ez li rex xwe 
dame rûnişkandin, kenekî pîr wek girî di rûyê wî yê sor û 
bê mû de çirisî û got: 

-tu ne ji Mehabadî.. ne? 

-tu çawa zanî? 

-ev bîst û pênc salin ez li vî bajarî me, min rûyên 
Mehabadiyan yek bi yek jiber kirine, ez yekî ji wan roja 
qiyametê jî bibînim ezê wî nas bikim, rojê çend tên xwe li 
ber vê kamerayê diedilînin, û destê xwe dirêjî kamerayekê 
li ser sêpiyekê li derve kir, gundî, axa, qutabî, mele, feqî, 
jin tenê na, kamera jinan dixun ! û hinekî kenîya... pişt re 

berdewam kir : lê rûyê te têr ava Mehabad nebûye, dema 
min tu dîtî , xwîna min keliya, nizanim çi bi min hat 
mamoste can?! 

Min qutiya tûtina xwe derxist, û jê pirsî: tu qelûnkêşî? ji 
te re cixareyekê bipêçim? 

dema çavên wî li qutiya zîvîn ketin devê wî ji hev bû, ji 
hindav destê xwe avête qutiyê , tûtin li ser maseya wî 
rijiya, foto di bin tûtinê de man, bi hêrs pirsî: 

-Te ev qutî ji ku aniye? 

-min ji silêmaniyê kiriye! 

-Ev qutiya min e, û bi lez berçavka xwe ji berîka sixmeyê 
xwe derxist û li nivîsê nihêrî: weke xewnayeHev qutiya 
min bû, berî sî û du salan min diyarî hevalekî xwe kir, em 
bi hev re li Sari Qamişê bûn, min bi singuyê navê wî bi 
Ermenî li ser kolaye binêreHdawî ez reviyam, tev li Rûsan 
bûm û ew jî hate kuştin rebeno, çiqasî qelûnkêş bû 
rehmetiyê Ûnisê Amêdî. 

Ez ji darekê ketim! gelo mumkine ev qutiya bavê min be? 
mumkine Nûbar û bavê min heval bûn?! min jê re got: 
navê bavê min jî Ûnis e, ew jî ji Amêdyê ye, û li Sari 
Qamîş bû, lê li wir nehate kuştin. 

-çi pê hat?! 

-ji şer reviya . 

Nûbar tûtina ku li ser maseyê rijiya bû bi destin lerizî 
berhev kir, cigareyek pêça, zimanê xwe li kenarokê pela 
spî û tenik xist û bi gezin biçûk cihê şilbûyî qut kir, piştî 
nefeseke dirêj û bê yî ku dû ji singa xwe berde got: 
pel jî ew pelin, tûtin jî ew tûtin e, ya Xursê ye, ez nas 
dikim. 

Min ji wî re ta bi derziyê ve kir, wî ku bihîst navê diya 
min Hamêst e, giriyekî nizanim çawa kir, ne girî bû, orîna 
gayekî ku serjêdibe bû, li ser wî dengî, dikançiyên nêzîk li 
me kom bûn, berî hemiyan, werîsfiroş derbas bû, Agop ê 

meyfiroş jî bi lez hat û pirsî: çi qewimîye dîsa? min bê 
perwa bersiv da: Neviyekî bapîrê xwe dît!! 

Agop ji min fêm nekir, berê xwe da Nûbar -ez bibêjim 
bapîrê min- û bi Ermenî axivîn, her carê serê min digirt û 
radimûsa, di nav giriyê xwe re digot: Badîn neviyê min e 
Agop, !kurê Hamêst e!! 

Kalê werîsfiroş ji ber deriyê studyo meşiya, destên xwe 
dane pişt xwe û di ber xwe de got: Nûbarê Ermenî dîn 
bûye. Eger hûn bixwazin wî girê bidin werîsekî jê re 
bibin!! 

* * 

dema Enwer Paşa di Sari Qamîş de şikest, leşkerên wî 
bûne weke stêrkên ku roj li wan hilê, her yek bi deverekê 
de çû, berî wê jî serbazên Ermenî hemû reviya bûn û xwe 
teslîmî artêşa Rûsya kiribûn, Osmaniyan bi xwe di dawiya 
şer de ew dihavêtin derên asê û zor, ew weke pezên gurrî 
ji nava leşkerên xwe derdixistin, Entranîk yek ji wan 
serbazên ku xwe teslîmî artêşa Rûsî kiribûn, û bi Rûsan re 
êrîş dibirin ser bajarokên Kurdan, bi kîneke kor Kurdên 
sivîl dikuştin. 

-Me li Rewandizê pênc hezar kuştin, me dil nedihişt em bi 
gulleyên xwe Kurdan bikujin, bi saxî me ew dihavêtin 
çemê Rewandizê, bi singuyan me xelk dikuşt, kalkê min 
Entranîk -yê ku navê xwe kiribû Nûbar- weha digot çîroka 
xwe: 

Artêşên Rusya weke gêrikên ji mûristaneke baran bi ser de 
hatibe, ji bakur dikişiyan, berê wan li Erzerûmê bû, 
leşkerên Osmanî jî li nêzîk Sari Qamiş, bendewariya 
qedera xwe ya reş dikirin, ji serma diranên wan nedihatin 
ser hev, berfê girr ji erdê girtibû, bela xwe di xwezayê 
dida, du serbazan pişta xwe dabûne hev, yekî cigareyek 
dipêça, yê dî straneke Ermenî digot: 

Maratûk partsîr sarîn 
Tsûn gîdvêlê imyarîn 

Sîrdis likkûgê arîn 
Tirmîm hasnîm imyarîm 
Xorodîk morodîk imyamê 
Mêk hadîgê xumarê 
Xêçon înçû likkûgê? 

Veryêrêsi pikkûgê 
Versir dîgê likkûgê 
Verbêxêrê dingûgê 
(çiyayê Mereto bilind e 
li serê wî bûye berf 
dilê min tijî xwîn e 
bifirim bihêm yara xwe 

yara min yara min 
yek tenê ye xumara min 

Xêço çima erinîye ? 

Rûyê wî nepixîye 
Dilê wî tijî bûye 
Simbêlê wî bel bûye? 

Ûnis li rex Entranîk rûniştibû û kufkufa wî û cigareyan bû: 
Ûnis: “cigareyekê dirêjî Entranîk dike“kirîvo kerem 

ke , ev tûtina Etrûşê ye, hestiyê xwe pê germ bike. 
Entranîk: “strana xwe dibirre“birazê dev ji min 

berde, ma tu nabînî em bi xwe bûne tûtin di Qelûna Enwer 
Paşa de?! 

Ûnis: “dûyekî dirêj ji cigareyê berdide“ ya Enwer 

Paşa çi ye!. 

Entranîk: “tivinga xwe zeyt dike“ez dixwazim bibêjim 
em bûne êzingên vî şerî, em disojin , xeyrî me xwe germ 
dikin. 

Ûnis: “bi devekîji hev“çawa? 

Entranîk: ezê ji te bipirsim, çima tu hatî vî şerî? 

Unis: ez ji xweber hatim, ez feqe bûm, dewlet jî feqeyan 
naşîne cengê, lê cihada gêwir ferze. 

Entranîk: tu musulmanî ne wisa? mesele ne cihad e 
birazê, vaye ez Xiristiyanim û li rex te me, çima? em 
Ermenî her sal bac û qaçora xwe didin dewletê, ne divê me 
neynin vî şerî? ma tu bala xwe nadî Osmaniyan? Alrnan 
piştgiriya wan dikin, binêre hekîmê Ahnanan çendin di vê 
alaya me de? Brozart Von Schelendrof li kêra zikê xwe 
digere li nav Osmaniyan? ma ûris û Alrnan ne weke hev 
gawirin birazê?! “kesereke dirêj dikişîne“ ka tûtina xwe 
bide min, te kulên min tev rakirin. 

Ûnis: bi Mihemedê me û îsa yê we ezê ji tere yekê 

bipêçim.cigarê dipêçe û distirê“: 

Ev tûtina misk û ela jê vedixun mîr û mela 
Yê ku dibê tûtin bela ew qet nizane lezzetê. 

Entranîk: “berê xwe dide alî Wan ê“ aaax birazê, van 
Tirkan çi bi serê me kirin û çi nekirin, dibêjin gola Wanê ji 
hêsirên evîndaran çêbûye, ez dibêjim ji xwîna xelkên 
bêguneh e, min serên firiyayî bi çavên xwe dîtin, gelo 
Islam ewqasî oleke tîxûn e?! 

Ûnis: kê got? min bi xwe ji devê şêx Behadîn li Bamernî 
bihîst ku qetla mirovekî bêguneh, weke qetla xelkê 
hemiyaye. Wî digot xwedê weha di Quranê de dibêje. 
Entranîk: de bi vê terazûyê, Islama Contirkan û apê xwe 
Enwer Paşa bipîve!! 

Xeyalê Ûnis weke hespekî ew ajote pehnavên salên berê, 
ew yek ji siwarên mîr Reşîdê Berwarî bû, ketibû sêzde 
şerên sext bi Tiyariyan re, kîna “Mexînan“ di nava wî de 
hêlîn çêkiribû, lê bi naskirina Entranîk re çavên wî li gelek 
tiştan vebûn, Entranîk jê re digot: kirîvo, Osmanî dixwazin 
bi derziyeke ji hestiyên we, û tayin ji rehên me, kirasê 
Imperatoriya xwe yê riziyayî pîne bikin, lê heyhat, ev 

Imperatorî bûye gayekî pîr, çavên Ewropiyan jî li çermê 
wî ye!! 

Kêfa wî gelekî ji Entranîk re hat, roj bi roj kîna di dilê wî 
de, weke şapên berfa ku tavika Nîsanê lêxe, bi suhbeta 
Entranîk re diheliya, Entranîk jî herweha jê hez kir, qutiya 
Alrnanî ya tûtina xwe, diyarî wî kir û bi singuyê navê wî 
bi Ennenî li ser kola: Ûnisê Amêdî. 

ew ne berf bû wê rojê dihate xwarê, xweza dîn bûbû, har 
bûbû, te digot qey ezman li wî şerî hatiye xezebê û 
dixwaze agirê topan, bi kuliyên berfê vemirîne, serbazên 
berî destpêka şer serê xwe weke leglegan xistibûn nav 
milên xwe, êdî li pişt top û metralyozan, di wan kozikên 
sar û çeperên qûmê de, nedikarîn xwîdana xwe bimalin, ne 
berf bû bariya bû, kevalê wênekêşekî dîn bû , ku bi destin 
lerizî, firçeya xwe ya ji rengê xwînê têr, di wî cawê spî 
dabû, na ne berf bû dibariya. 

Mîna pelên perîşan, bi hezaran serbaz ji darên artêşan 
diweşiyan, ling û destên qutbûyî, serên firiyayî, mîna 
qunnên daristaneke şewitî di nav berfa bêdeng de 
dixewinîn, bi hezaran jî di cihê xwe de ji sermayê hişk 
bûbûn! Osmanî tar û mar bûn, yên ku çengela mirinê bi 

ber devê wan neket, yan (îrar bûn, yan jî tebayî Rûsan bûn. 

* * * 

Me kevir li ser kevir nehêla li wî bajarî. 

Weha riwayet dike kalkê min Entranîkê Wanlî (Nûbar 
Nalbendiyan), sî sal jiyana xwe weke Vodkayê rû dike : 

Li pey ku tev li Rûsan bûm, min bawer nedikir em derbasî 
Wanê bibin, qirçeqirça parsûyên bajar û gundan bû di bin 
cizmeyên Rûsan de, (eger Osmaniyan parsû ji wan re 
hêlabin), Qars, Trabzun, Erzincan, Mûş, Bedlîs, û 
gundikên wan , weke meyweyên helisî diketin, kînê em 
kor kiribûn, her ku kîn di dilê me de dihate çandin û 
avdan, gorî û qurban şîn dihatin, xwîn bi rûbaran re 

diherikî, hestiyên mirovan li kenarê her rêyekê rêz bûn 
weke êzingan, ez di hevalê xwe yê Badînî Ûnis de 
dilîkirîm; gelo di kîjan kuştargehê de emê lihev rast 
werin? ne mumkine ez bêhemdî xwe wî bikujim? yan ew? 
Bi hêrs em nêzîkî Wanê dibûn, bîna berateyan difûriya, 
refên qertelan li ser me hêlan dikirin, çi ezmanekî kirêt bû, 
gola Wanê ji laşên mirî genî bûbû, her darek mirovek pê 
ve daliqiyabû, em çi bikin, bawer bike hinek serbaz 
dibeziyane wan û gore ji lingên wan dikirinîmin nezir 
kiribû ku ez keça xwe Hamêst bibînim ez heft salan ji 
Dêra Axtemara dernakevim. 

General Nikolayev destûra serbazên Ermenî yên Wanlî da 
ku li malên xwe bigerin, destê min li ser dilê min bû, min 
di dilê xwe de got: bila ez Hamêsta xwe bibînim, kuştî be 
jî ez li ser nezra xwe me. 

Mala me li taxa sûrkirî, nêzîk baxçeyê Qunsulgeha Ingilîzî 
bû (ax Badîn çiqas pişta me bi wê Qunsulgeha bi gû xurt 
bû, me nizanî bû ew ala bi xaç ji vala li badibe), ez weke 
bêganeyekî li mala xwe digeriyam, te digot qey kolan û 
zikakên wî bajarî çennê solê min nekurusandine, wan 
bêbavan çi kiribûn ji serê wê Wan a çeleng, ew serobinî 
hev kiribûn, dîwar ketî bûn, ji tenî û tirafê tarî bûbûn, 
xwîn û mejîyê pijiqî li ber her dîwarekî çîrok bi temamî 
got, lê Hamêst ne xuyabû, ne term, nejî hestî, kuro min 
mala xwe nas nekir!! 

Min giliyê xwe, derdê xwe ji Aram Manokyan re got, tu 
wî nas nakî, ew mêrxasekî me bû, wî bi çavekî tijî gazin û 
lome li min nihêrî û got: Entranîk, bi deh hezaran keçikên 
me çûne, xwedê jî nizane li ku ne, tu li Hamêst digerî!! 
ez li ber xwe ketim, çi bikim Badîn ?! ez bav bûm, te 
derdê kezebê nediye, her kes birîna wî bi wî xuyaye, ez bi 
xwe ji bo Hamêst tev li Rûsan bûm, lê ezê wê guloka berfê 
di nav kîjan agirî de bibînim?!. 

Berî sî salî temam bû, min bi Rusan re berê xwe da vî 
bajarî -Sawcbulaq- êdî ez li mirinê digeriyam û wê ji ber 
min baz dida, cengê li ku tenûra xwe dadida, min xwe 
dihavête navê lê ez nedihatim sotin, gelek caran mirin xwe 
bi qedir dike, bi dest mirov nakeve mamoste. 

Wê salê Kurdên Şikakî, Herkî, Mukrî.., têr talan kirin, 
Xelîfe bi xwe destûr dabû wan , malê Filleyan li wan helal 
kiribû, Simiko yê we bi xwe, li dertenga Qutur, pêxwas û 
birçiyên me kuştin, binaniya dawên kirasên jinan vedikirin 
-qaşo li zêran digeriyan- jin li nîva rêyan tazî berdidan 
kurê min!!dawî me ew Simiko yê bi nav û deng weke 
mişkekî xiste xefkê , û ew hinartin Teblisî, kes di wê 
cengê de li ser heqiyê nebû, heqiya tu cengê nîne kurê 
min, her kesî kêr bo yê ji xwe qels tir tûj dikir, Kêrin 
Alinanî bûn, Rûsî bûn, jehr û quzelqurt bûn. 

Partiyên me Enneniyan, agir gurr dikirin, Taşnak, Hinçak, 
û hêzên dî, wan nizanîbûn çawa me ji wê gêjen û gerînekê 
derxin, dilê me ji kîneke tîr tijî bû, min digot ez bigihim 
Kabeya li Mekkê, ezê bi ser serê misihnanan de, di heccê 
de, biherifînim, Hamêsta min çû êdî ne xema min tiştek 
bû, min ji Rusya derewîn jî nefiret kir, çawa nikaribû keça 
min li min vegeranda?! ÎLenin rabû, hukmê Qeyser ruxand, 
artêşa Rûsî bû weke noka li kevir bikeve, her libek 
pengizî deverekê, serbazan tivingên xwe bi Vodka didan, 
bi kêlîkekê li gel jinekê didan, ciwan, kirêt ferq nedikir, 
hemî ji eniyên şer reviyan, ez yek ji wan bûm, min tivinga 
xwe da qaçaxçiyekî Şikakî bi deh Qiranî, û berê xwe da 
Kirmanşah, wê çaxê me digot: ji Kirmanşah dûrtir nîne, 
wan salan, Ennen li her deverê belav bûbûn, te kevirek ji 
ku rakiribuya Ermeniyekî çavtirsiyayî di bin de melisî bû, 
min li Kirmanşah ekkasekî Ermenî ji Xarpûtê nas kir, 
navê wî Nûbar Nalbendiyan bû. ewî dinya dîtibû, û ez 
fêrî her tiştî kirim, ne tenê ez bi xêra wî bûme Ekkas, belê 
ez fêr kirim çawa bijîm, wî digot: Ermenistan ev studyo 

ye, Xarput jî, ev Vodkaya ku her şev dinoşim, binêre 
evîna Xarputê çi anî serê min?! û digiriya. 
binêre, ev Kamera demê êsîr dike, vodka jî me ji demê 
rizgar dike. 

Nûbarê Xarputî ji min re digot û wêneyê xwe yê li ber 
derê dêrekê diçirrand, wî bawerîya xwe bi xwedê avêtibû 
piştxwe: eger xwedê hebe jî, wê xwedayekî newêrek be. 
Kalkê min yê nû, dawî ez birim mala xwe, ya rast odeya 
xwe, li herekey Hennenyan , dîwarên odeya wî bi 
wêneyêkî mezin yê Nûbarê Xarputî xemilandî bû : 
wî navê xwe jî da min. 

* * 

Bihar diherike vî şarê li hevketî, weke çawa evîna Mujde 
diherike dilê min, êdî germ dibe tavik, berf dihele, û 
rûbar mîna evîndaran har dibin, aware dibin, û min 
bêriya wê kiriye, bêriya porê wê yê kin weke şevên 
havînê kiriye, min bêriya lêvên wê yên weke du qeyikên 
ji qendê, ev bûne du roj ez wê nabînim, ez bi çûna mala 
kalkê xwe mijûlim, dixwaze ez li ba wî bim. 

-kurê min, guhê gorê ji min ve xuyaye, mîrata mirinê jî 
berê tehle, îcar bi tenê yek bimire!! 

-ma mirina şêrîn heye kalo? 

-erê kurê min, mirina di meyxaneyê de, yan di hemêzeke 
genn û nerm de. 

8-3-1946 Mehabad 

Li gor peymana Rûs û îngilîzan, divê serbazên Rûs ji erdê 
Iran vekişin, îro heştê Adarê ye, Rûsan xwe bêtir bi cih 
kirin e, berî du rojan bi sedan tankên(T34)li ser sînorên 
Iraq-îran, Tirkî-îran rêz bûn, Ingiltere û Emerîka protesto 
dikin vê tevgerê, Emîral axa yê Mehabadî jî , îro êvarkî 
hate ber deriyê min, satila wî berxweş bûbû, du sê heval 
jî pê re bûn, bêyî ku silavê bide got: mamoste tasek 

av. 

-Derya çawaye? 

-hindik maye tu xumxuma pêlan bibihîzî. 

-vaye Rûs me bi deryayekî ji hesin dorpêç dikin. 

-Ne ji bo Mehabadiyane, Stalîn ji bo tûtina Qelûna xwe 
weha dike. 

Dêlîya tirî hîn rût e, tu dibêjî bihar jê xeyidiye, yanewji 
biharê, di xeweke zivistanî de ye dara min. 

Kalkê min fotoyê diya min xiste çarçoveke zîvîn û got: 
binêre, çendî cwan bû diya teîçena te, çena diya te bi xwe 
ye, wekî dî tu kopiyekji bavê xwe yî. 

Dibêjin wê Barzanî û malbatên ku niha li Qumqule ne, 
van rojan li Mehabad bi cih bibin . Karwanseray Seyid Elî 
li himber dibistana Seadet bo wan amade dikin. 

Pêşewa ne raziye, Kerîm ê Şikakî dibêje. 


Hitler xwe kuşt. 

rastiyek bû , lê xelkê bawer ne dikir, . 

-ev yek ji derewên Ingilîzane. 

Lê kesî nedikarî dagîrkirina Berlînê bawer nekira, artêşa 
sor weke hirçên Sîbîrya yê êrîşî şêrnuşîna Naziyan kirin, 
das û çakûç kete dewsa xaça çiviyayî û sîmurxê bask 
vegirtî û penctûj, Stalîn dû ji qelûna xwe berdida, destê 
xwe di nava du bişkokan re li ser dilê xwe yê hesinî datanî 
û li rojava dinihêrî: 

-Oooooof, çi xewneke tehl bû. 

Ingilîzên ku ji serketina xwe ya di şer de serxweş bûbûn, 
û du salan bîna xwe li Mele Mistefa fereh kiribûn , êdî 
neditebitîn: 

-ev kansera bakur divê were hilkirin. 

Tebaxeke genn bû, bi sedan xort ji partiya Hîwa û partiya 
Rizgarî Kurd tev li refên cengawerên Barzanî dibûn, . 

-emê şîva xwe li Hewlêr bixun. 

Barzanî ji yên li dora xwe re digot. 

Lê tu kesî ji cengawerên wî, sêniyên xwarinê nedîtin, 
derengî şevê ew bi zikên birçî, cilên qetiyayî, bi solên 
peritî ku zinarên wan çiyan û striyên wan geliyan roj bi 
roj ew dirizandin, bi tilî û pêçiyên ku ji ser tetikên 
tivingan ranedibûn, di gel Barzaniyê ku ji kerban re, 
herdu birûyên wî yên efsaneyî gihabûn hev, li kelekan 
siwar bûn û çemê Zab qut kirin. 

-kelekan bişewitînin . 

Barzanî ferman da û bû qirçe qirça textikên şewitî, ku di 
ava çem de vedimirîn wek hesinê ji êtûnê derketî kufînî ji 
wan dihat. 

Barzanî şiva dirêj û zirav û weke xetîreyekê vêketî dirêjî 
rojhilat kir û got: ha li wir. 

Û bêdeng meşiya. 

Bi hezaran zar û zêç, pîr û kal, Cengawerên westiyayî, 
çêlek û pez û segên şivanan, tajîtolên nêçîrê, keleşêrên li 
pey mirîşkan, mirîdên şêx Ehmed bi sicadeyên xwe yên li 
ser mil û û sîwakên di berîkan de û çavên nîvgirtî, tev li 
koça ku ber bi rojhilat ve diçû bûn, te digot qey diçin 
nêçîra rojê, roja ku êdî giran û weke bûkekê ji pişt çiyayê 
Delanper ewr ji ber xwe didane alî. Rêzeke weke nalînan 
dirêj, rêzeke ji deh hezar dilên ku li pey Barzanî dikirin 
gupgup ber bi rojhilat ve diçû. 

H= * 

jiyana min li Mehabad xewneke dirêj e, ez dibêm belkî di 
romaneke Rûsî de dijîm, yan di fîlmekî Emerîkî de!! 

Her rojeke min di vî bajarê bi çiyan û bi xapên dîrokê 
dorpêçkirî de çîrokeke, ez jî her van çîrokan dihavêjim 
van zindanên spî, êdî nema di ber kirîna pelan re digihim, 
pêr xwediyê qirtasiyê ji min pirsî: 

mamoste can...beşqî xuda blê...tu van kaxezan dixwî, 
disotînî? Tu çi ji wan dikî?!! 

Min tertê pelên spî ku di terazûyê de bêdeng niviyabûn 
rakirin û got: 

ev pel beriyeke ji berfê ne, agirê bîranînên xwe di wan de 
vedimirînim! Û min çend Şahî di kefa terazûyê de hêlan. 
Weke her carê çayxane mişt bû, rojê ne kêmî çewalek 
tûtina gundê Şawer dihate sotin, pêre gelek keser jî ji 
devên bêdeng weke refên qulingan difiriyan, dûyê xelek 
xelekî ber bi banê tenîgirtî ve bilind dibû, her 
xwelîdankek tennê deh cixareyan tê de ramedandî bû. 

Min berê xwe da maseyeke vala li quncekî tarî û giraniya 
xwe tev de avête ser kursiyeke leq, dengekî naskirî 
nizanim ji ku hate min: 

-Badîn! 

Dema li jêdera deng zîvirîm, çavên min li hevalê xebatê 
Nûrî ketin, bê hemdî xwe ez qîriyam: 

-Nûrî!!! 

Me hevdu hemêz kir, çavên rûniştiyan em dorpêç kirin, 
bi dehan piyalên avê û fincanên qehwe û çayê li ber lêvên 
terikî rawestiyan. 

Berî sê salan, dema min berê xwe ji Silêmanî da navçeya 
Barzan, Nûrî Emîn bûbû yek ji heyeta serokatiya partiya 
şoreş ya komonîst ya ku gelek ji endamên wê tev li hêzên 
Barzanî bûbûn, hîn em li Silêmanî bûn, Nûrî ji min re 
got: 

agir li ku vêkeve, ez êzingekim. 

Vaye îro bûye êzingê komareke gurr, bûye efserek, dema 
min ew dawetî mala xwe kir, lêborîn xwest û got: 

Barzanî fennan kiriye ku em ji paygeha xwe dûr nekevin. 
-Sayibê Hewlêrî li ku ma ? 

-Ingilîzan, piştî azirandin û işkenceyeke pin ew sirgûnî 
Misrê kirin. 

-û Hisênê Dêrsimî ? 

-Heme Reşîd?!! 

-erê. 

-li Dêrsimê , tennê wî di nava tûrekî hennê de dîtin. 

Min yek bi yek pirsa dost û hevalên wan salên navegerin 
dikir, Nûrî bi dengekî ku min tenê bihîst, pirsî: 

-Badîn te Jale ji bîr kiriye?!! 

-na...ma birîn xençerê ji bîr dike!!! 

-ew çû London, bi şofêrê kapitan Mc Kay re reviya. 
min bi axîneke dirêj jê re got: 

-ez bawerim niha ew li ser çemê (Thames) e, weke 
mûmekê di nava mijê de diçirise. 

Silêmanî 1940 

-Badîn, inkar nabe, çavên te bi heft dengan dibêjin em 
aşiqin. 

Nûrî Emîn ji min re got û li çavên min nihêrî. evîna ku 
min dixwest veşêrim, weke Memo çawa Zînê di bin 
ebayê de veşart, mezintir bû ji nuxumandinê, çavên min 
jî Beko Ewan bûn ji Nûrî re ta bi derziyê ve kirin. bêçare 
ez mukur hatim: 

-erê ez jê hez dikim. 

-ji mêj?. 

-ji wê sersala çûyî ve. 

-ew ne layiqî te ye Badîn. 

-çima? 

-ew keça Kawlê Xanim e. 

-Kawlê Xanim kiye? 

-bibihîze. 

û tûrê çîroka diya Jale li ber min vala kir. 

* * 

jineke ciwan bû, ji roniya hîvê û tayên berbangê hatibû 
ristin çermê wê, li gorî dibêjin, tiliyên wê ji mûman jî 
nazik tir bûn, û bejna wê !! minareyên camiyan çine?! 
brûskek bû xort gêj û teles dikirin. jin û bûkên Silêmaniyê 
ew kiribûn pîvanû terazû ya ciwaniyê, hîn pesnê wê di tu 
helbestan de nehatibû û ne dihat kirin. tu kesî jî nizanî 

bû ew perî ji kîjan bihiştê reviyaye, şairên navçeyê 
nîvdînî kiribûn, navê wê Hadile bû, ji ciwaniya zêde kesî 
ne diwêrî wê bike jina xwe, Hemzeyê Paştmalî ji êla Caf 
ew anî, Paştmaliyan xwe jê bêrî kirin, lê çi xema wî bû 
?!ew firişte di hemêza kê de bûya pîr ne dibû. dibêjin 
dema zewicî çil rojî ji mal derneket, ne ji fediya xelkê, lê 
ji Hadile têr nedibû, sala 1914 an hat û şerê mezin dest pê 
kir, Cendinneyên Osmanî di serê her kolanekê de 
vewestiya bûn, dinya havîn bû û bi sedan xort û keçik ji 
drûna genim û ceh vedigeriyan , Cendirmeyan weke 
darkerên êzingan ji bo ardû bicivînin xort bi qeflan 
digirtin, serê singûyan dixistin newqên wan û ew 
dihajotin eniyên ne vegerê. Hemze di nav lepên 
Cendirmeyan de weke gayekî ku serjêdibe dioriya, wî 
dizanibû ji çi bihiştê tê bidûrxistin, Hadile weke jinên 
wefadar çend mehan xemgîn ma, yan weha xuya dikir, 
xwê ya hêviya vegerê roj bi roj di ava dilbijokiya wê ya 
genn de diheliya , wê demê tu kesî nizanî bû eniya ku 
kurê wan lê şer dike li kîjan welatî ye. 

Ez serê te neêşînim, salek derbas bû Hemze venegeriya. 
Salin zor û dijwar bûn, dê weledê xwe dihavêt, Hadile jî 
ciwaniya xwe nas dikir, ciwanî jî xefka xwediyê xwe ye, 
berî ku bibe xefk ji dînên weke te re, û Hadile kete pirrik 
û gilav a gunehan. Bi Mecîdiyekî tenê, serbazekî 
Osmanî dikarîbû agirê hinavê xwe di berfa sînga wê de 
vemiranda. 

Pişta wê bi efserên Osmaniyan xurt bûbû, kesî nediwêrî bi 
quncê çavan lê binêre, xelkê di nava xwe de navê wê 
kirin: Kawlê xanim. 

Dema Ingilîz hatin ew bêtir har bû, Majur Son bi xwe 
bûbû yarikê wê, serbazên Ingilîz, hêzên Lêvî û şebane 
yên Asûriyan, tîbûna navranên xwe li ba wê dişikandin, 
koçerên Ereban jî pezê şehweta xwe di berriya navlingê 
wê de diçêrandin, kes nema û hespê xwe ne ajote wê 

axurê. yekî ji êla Paştmale rojekê çû ku wê bikuje, lê du 
serbazên Hindî bi çeplê wî girtin û lingê wî ji lêdanê 
werimandin, ew sirgûnî Besrayê kirin, êdî kesî nema 
wêrîbû navê wê bîne ser zimanê xwe. 

Sala şêx Mehmûd bû melik, ew hate kuştin, kes nizane 
Hemze ji ku vegeriya, û kê ji wî re çîrok got, ro li nîvro 
tivinga xwe derbasî nav lingê wê kir û sê gulle berdane 
hinavê wê. 

-ma tu têr bûyî?! 

Hemze bi dengekî dîn got û tivinga xwe avête ser termê 
wê, berê xwe da deşta şarezorê, piştî demekê, xelkê 
tennê wî di çemê Sîrwan de dîtin, xwîna Kawlê xanim ya 
ku pijiqî bû ser rûyê wî hîn zuwa nebûbû, Jale wê çaxê 
zaroka şîr bû, dema şêx Mehmûd bûyer bihîst, Jale 
teslîmî maleke Hewramî kir, ew heta berî sê salan li 
Helebçe dima. 

-Nûrî tu dixwazî bigihîjî çi encamê? 

-koka Jale ne paqije. 

-Çî min û koka wê!! 

-so heta neviyê heftan diajo. 

Ez hêrs bûm û min ji Nûrî re got: tu mirovekî komonîst 
îHçawa weke gundîyan difikirî? ne divê em civakê ji 
zingara ramanên kevn bişon, eger em ji xwe dest pê nekin 
wê kî xwe bike qurban Nûrî?!!. 

Nûrî hinekî bêdeng ma, lê weke ku bersiv amade kiribe 
got: 

Badîn ez ji bo te dibêjim, mesele ne gundîtî û pêşverûtî an 
paşverûtî ye, ev keçik doxîn sist e, wê bibe lekke ji te û 
partiyê re, tu ne mulkê xwe tenê yî Badîn. 

Min guh li Nûrî nekir, hezar partî û milyonek endam bi 
qurbana evîna min bin, min weha di dilê xwe yê ker de 
digot, xefkên evîneke xedar, diranên xwe di dilê min î 
terr de bi çikandibûn, ez masiyekî dil ketibûm çengelê. 

Rojekê Jale hat û bi ser min de giriya, Pîremêrd ew ji 
rojnameyê bi dûr xistibû, min nema bawer dikir roj biçe 
ava, ku herim Nûrî li çayxaneyê bibînim, min xwe 
ranegirt, ez bi lez çûme mala wî, hîn li ber derî, ji min re 
got: te bihîst Parîs kete destê Hitler? Niha serbazên Alrnan 
di çemê SIN de avjeniyê dikin. 

-xwezî werin Bexdayê jî, min bi kerb got. wî ez derbas 
kirim û pirsî: çima Bado? Çi bûye? Tu ne li ser hev 
xuyayî? 

-bo çi Jale ji rojnameyê derxistin? 

-wisa bibêje Bado Efendî, min nizanîbû Jale ji Parîs 
pêwist tire. 

-bê qerf, tika dikim Nûrî bersiva min bide! 

-hawrêy ezîzimîJale têkiliyan bi ingilîzan re datîne, ew li 
kluba efseran hatiye dîtin. 

-ne raste. 

Lê rast bû, û rastiyeke weke xençerê bû min daqurtand, 
Nûrî got: were em wê bipên, û em herdu, weke dizan di 
tariya şeveke Silêmaniyê ya tîr de, ketin kolan û zikakên 
teng heta em gihiştin kluba efseran ya li tenişt dibistana 
seretayî ya cihûyan, dengê Frank Sinatra ji kûrahiya klubê 
dihat, dilê min hindik ma bû ji sînga min bipeke, ji nişka 
ve çavên min li otombîla (HAMBER)ya kapten Mc kay 
ketin, Jale li rex şofêrê Hindî weke durdaneyekê dibiriqî, 
nizanim çi bi min hat, nizanim min çi got, nizanim çawa 
em vegeriyane mal, çi birîn bû di dilê min de dîlan 
gerand? hetwan nebûn tê bidim, ew birîneke ji dilê min 
jî mezintir bû, ez nema tebitîm, min kir û ne kir ku wê 
şevê bi meyê kin bikim, min nikarîbû, stirîyek bû û di 
nîvê dilê min de çikiyabû, Nûrî qala wê û Goran kir, got: 
wî jî weke te dilê xwe bi dû wê de aware kiribû, Jale li 
dibistaneke Helebçe, ku Goran lê mamoste bû, dixwend, 
wî navê wê kiribû Aştara Hewraman, roj nediçû wî tenûra 
dilê xwe bi helbestekê li ser ciwaniya wê danedabûya, 

Jale Goran û Helebçe li pey xwe hêlan, helbestvanê 
diltenik çare ji bo rizgarkirina dilê xwe yê zindanî nedît, 
ji bilî çûna Filistînê, ew di radyoya E1 şerquledna de bû 
nûçebêj, ma qet te nebihîstiye bê çendî nûçeyên ew 
diweşîne bi şewatin? Ma tu stranên Frank Sinatra nabihîzî 
ku her roj ji wir têne weşandin?. 

Nizanim wê şevê ez li ber dilovaniya dengê Nûrî, yan ji 
giraniya serê xwe û mestbûna ji meyê, ketim xeweke 
weke mirinê, sibehê li ser xirecira dengê zarokên taxê ji 
xew rabûm, dilê min bi destê min girt û ez ajotim navenda 
ku rojnamevanên Jîn lê kom dibûn, Jale li wir bû, çavên 
wê kujûlî bûbûn, gîsnên bêxewiyê rûyê wê yê aram û 
hevirmêşî cot kiribûn, bê (Beyanît baş) min bi kerb got: 
tu duh li ku bûyî?. 

Tûrikê derewan thn li milê wê bû, min jê hez dikir, ji 
derewên wê jî hez dikir, dilê min minalekî pêxwas bû , bi 
kêf û şahî li şiverêyên derewên wê yên bi stirî dibeziya, 
heta roja îro jî xwîn ji dil diniqute! Lê wê carê min 
dixwest ez wê ber bi xefka mukurhatinê de bidehfînim. 

-ez li kluba Efserên Ingilîz bûm. 

-morîkên diya te li wir qetiya bûn?! 

-Bado...giyanim, hêrs nebe, û bila xeyalê te dûr neçe, min 
ji kapten Mc Kay xwest ku min li rojnameyê vegerîne. 
-maşella!! kaptenê te nikare Parîs jî li Dîgol vegerîne, 
nikare destên xwe bide ber bombeyên ku bi ser London de 
dibarin jî?! kes nema bû bibe ricaçî û tikadar ji wî fîlê 
Ingilîzî pêve!!. 

Ez gelekî tengijîm, ronî di çavên min de nema, lê çi 
bikim, dîsa jî ez tê nebuhirîm, min nedixwest ew kevok 
yek car biterqe, min ew kedî dikir da ku her li ser terhên 
dilê min yê ker veniştî be. 

* H= 

-Ezê biçim Bexdayê. 

Jale di destpêka payîzê de, ev bombe di dilê min de 
teqand. 

-ez êdî ji vir nefret dikim, tu jî her û her min dipêyî, 
baweriya te nema bi min tê, Silêmanî bîna min diçikîne, 
ez dixwzim li Bexdayê beşê edebiyata Ingilîzî bixwînim, 
lê nebêje ji ber min bazdide, na...ezê her nameyan bo te 
rêbikim. 

Çend meh di wê navê de çûn, nameya ku ez li bendê bûm 
hat. 

(Merheba badîn...binêre ez wefadarim, min tu ji bîr 
nekirî, lê bibûre, xwendinê wexia min iev ji min standiye, 
zimanê Ingilîzî jî bi qasî ku xweşe, zore, lê ez berê jî 
hinekî dizanim, îcar ez gelek zehmetiyan nakişînim, te ev 
ziman zanîbûya minê ji ie re name pê binivîsandana. 

Min bêriya te kiriye, lê dilê min û hatina Silêmaniyê nîne, 
ez wê weke goristana hestan bo xwe dibînim, Bexdad 
bajarekî mezine, gelek Kurd jî lê dijîn, hin dixebitin, hin 
dixwînin, hin ji kevin de malbatên wan li virin, lê 
têkilîyên min bi wan re nînin, tev gundîtî bi wan re heye, 
serêşiyanji mirov re çêdikin , wê nameyên min bi derengî 
werin , îcar li hêviya wan nemîne, lê eger tu dixwzî 
nameyekê bihinêrî li ser vê navnîşanê rê bike: 

Bexdad-Dar Elmuellimîn 

Qism EI luxe EI ingilîziyye . JALE). 

Ez westiyame, pêçiyên min ji nivîsandinê diarihin, ez 
dibêjim hindik maye movikên wan ji hev bikevin, ezman 
kirasê xwe yê tarî û bi stêrkan xemilandî ji xwe dişeqitîne, 
kirasekî lajewerdî li xwe dike, reng di vê berbangê de têne 
guhertin, weke siyasetan, kê gotiye ezman jî ne 
siyasetmedareke!! çîroka Jale zû bi zû naqede, ma kî 
dikare şewata dilê xwe bîne ziman?! 

H= * * 

Silêmanî 1941 

Du sal buhurîn û ceng ranewestiya, li ezmanan balafirên 
Leftwaf û Stoka yên Almanî, B17, B25 yên Emerîkî, 
Lankister yên Ingilîzî, Zero yên japonî, bi milyonan jinbî 
û sêwî li erdê diçandin, Rûsya û Ingiltere ji xwe re Iran 
weke zebeşekî parçe kirin, Almanan jî bi devekî girêzî li 
petrola rojhilat dinêrîn, guhên xelkê weke paçikan bi 
radyoyan ve hatibûn dirûtin, dilê min jî li ber bayê 
Bexdayê dihejiya. 

Di civînên Hîwa de, gelekî behsa (fersendên dîrokî) dibû. 
dema piling û şêr radibin hev, çend hestî ji lawirên mayî 
re jî dimînin. Refîq Hilinî di civînekê de weha got. 

Dem wek çemekî qîrê, giran dimeşiya, min wexta xwe bi 
xwendina rojnameyan, çûna çayxaneyê, civînên Hîwa 
derbas dikir, lê ez weke gêjan bûm, nameyên Jale ji nişkê 
ve qut bûn, min roj disipart rojê, û dilê xwe yê miçiqî bi 
hêviyan avdida. 

Nakokî di hindirê Hîwa de weke dobelanên piştî tavên 
buharê, hilpekiyan, çend kes hebûn, dixwestin serêl û 
giregirên eşîran jî tev li Hîwa bibin, lê Refîq Hilinî qebûl 
nedikir: 

bila herin beşdarî Komeley Birayetî bibin, şêx Letîfê 
Berzencî bi zimanê wan dizane, partiya me ya rewşenbîr 
û karmend û efseran e, serokên eşîran herin bihiştê jî, wê 
genî bikin, eger werin ba me, wê nakokiyên xwe jî bi 
xwe re derbaskin, ew li ser mêrg û çîmenên herêmê li hev 
nakin, wê çawa li ser siyasetê li hev bikin?. 

Min bêriya Jale kiribû, lê Dînarên ku min bigihînin Bexdê 
bi min re nebûn, min bêtirî deh nameyan jê re hinartin, lê 
weke tu wan berdî binê bîrekê. 

-çend rojan name ji Bexdê digihin Silêmaniyê? 

-çawa wê nameyek, bi lez bigihê Bexdayê?. 

-gelo yekî navnîşana xwe guherandibe çawa dibe? 

-eger name negihê, li xwedî vedigere an na? 

Min postaçîyê reben bi pirsên xwe bêzar kiribû, çav li min 
diket, nema zanî bû xwe têxe kîjan qulikê, rojekê di rûyê 
min de qîriya: 

-te gunê min dîtine?! Û destê xwe avête nav ranên xwe. 
Min nizanîbû ez çi bersivê bidim wî, bi devekî ji hev û 
bêyî ez zanibim çi dibêjim min got: Na. 

-ê nameyên tu li bendê jî nabînî. 

Dawiya Nîsanê, êvareke bêdeng, xortek ji Bexdayê 
hatibû, govara Gelawêj jiminreanî, dema min ew vekir 
nameyeke Jale di nav de bû: 

(Merheba Badîn 

sersariya min bibûre, dibe ku ev nameya dawiyê be, li dû 
imtihanan ezê vegerim Silêmanî, xwendina min rind e, ez 
keiim cîhaneke toreyî pirrfereh û xweş, helbestên Bayron, 
Tenisson ji xweşiyê nayên pesindan“min parçeyek ji 
helbesteke Lord Bayron wergerandiye, di dawiya nameyê 
de ye “ nû min nas kir Goran ê me van helbestên xwe ji ku 
tîne, duh ez çûm minji şirketa Beyzafon qewaneke Frank 
Sinatra kirrî, ez li ser baskên dengê wî difirrim û diçim 
ezmanekî nenas. Bexda aloz û li hev ketiye, qala Reşîdê 
Geylanî tê kirin, yek caran ez li kenarê Dicle seyranê 
dikim, di ser piran re diçim û têm, bi vê nameyê re min 

heimarek Gelawêi bo te rêkirive. Jale. Bexda . 

10 - 4-1941 ). 

Çi nameyeke sar!!! lê dîsa dilê min vêxist, şepol û pêlên 
ku aram bûn, bi yek carî di dilê min de kirin xumexum, 
ez dişewitîm, agir bi giyanê min ketibû, Jale behsa 
Reşîdê Geylanî dike! Ka evîn? Ka ez ji te hez dikim ? 
nameyeke weke qeşayê sar, weke kevirekî zuwa û hişk, 
bê hest û bê dil! nameyeke kerr weke goreke wêran, lal 
mîna şevên serê çiyan. 


* * * 

Roj mîna daneyeke sor, ji milwanka aso kete pişt çiyayê 
(Lendî şêxan), kenarên ewran weke balindeyin efsaneyî 
baskên xwe weke terîşên agir li rojava vegirtibûn, li herdu 
rexên şeqamên ku Çarçira dilê wan e, xelk weke rêzikên 
mûriyan diherikîn Merkezî ferheng. 

-konsera Mihemed Mamlê ye. 

-Pêşewa bi xwe hazir e. 

-Mele Mistefa jî li wir e. 

xelkê di nav meşa xwe ya bi lez de ji hev re digotin. 

Ez û Mujde li rêza dawî rûniştibûn, ji me ve, serê Qazî 
Mihemed bi şaşika xwe ya berfînî, Mele Mistefa bi fêsa 
xwe ya leşkerî, di rêza pêşî de xuya dikirin, weke bayekî 
çiyayî dengê Mamlê dikewkibî, strana Miryemî Sablaxî 
digot. gurmîna defê, tingîna sîtarê, tev li nalîna bilûrê 
bûbû, roniyeke melûl rûyên kesên rûniştî zerhimî kiribû, 
destê Mujde yê nenn weke kevoka kedî di nav destê min 
de bû, wê hinekî destê min guvaşt, pişt re destê xwe bi lez 
kişand û porê xwe yê weke şeveke havînê kin ji ser rûyê 
xwe da alî. 

-Muj de tiliyên te nazikin, lê tiştek j i wan kême!!. 

-Çi? 

-xeleka nîşaniyê!! 

Wê bi fedî serê xwe xiste ber xwe û di guhê min de got: 
-hîn zûye. 

Konser qediya, Mujde ya ku xelkê bala xwe neda bûyê ku 
em li rex hev bûn xatir ji min xwest û dîsa bi dengekî 
nebihîstî got: ji bîr neke sibe min bibe studyoya kalkê 
xwe. 

Di derketina me ya bi kêf de, ez pêrgî Nûrî û Mistefa 
Xoşnaw bûm, min ew dawetî mal kirin, lê wan lêborîn 
xwestin: divê em îşev li Urdugeha Serbazxane bin, 
efserekî Rûs mêvanê me ye. Ji nişkê ve Kerîmê Şikakî di 
ber min re derket, min di guhê wî de got: lîtrek Vodka li 
hêviya me ye! 

Em ketin rê, bîna kulîkên çiyan fesadiya buharê dikirin, 
şar bêdeng bû, û rûyê Kerîm tirş bû, dema em nêzîkî 
meydana Çarçira bûn, weke tiştek were bîra Kerîm, 
rawestiya û got: Badîn tu hay ji xwe nakî!! 

-çima? 

-bibûre lê rûniştina te li rex Mujde ne durust bû!! Tu 
dizanî ev Mehabad e û keç û xort ne ewqasî serbestin hûn 
jî ne tiştekî hev in. 

Ez di cihê xwe de sar bûm û nema min zanîbû çi bibêjim, 
û nizanim min çi got. Kerîm ji nişkêve ew bombe teqand û 
ez ne amade bûm, rûyê min sor bû û min bi hêdî got: em 
dixwazin bizewicin. 

Û di bin roniya çirayeke xemgîn de em ji hev qut bûn. 

* * 

Mujde dibistan û dersdanê hate şemirandin. 

Xeyda Kerîm ne bes bû mudîrê dibistanê yê Mehabadî jî, 
ez û wê ji hev bi dûr xistin, wî got: nabe hûn tim bi hev 
re di hewşa dibistanê de diçin û tên, ev ne xan e, ne jî 
kolanên parîs e. qutabiyan tê derxistin ku bûyerekê ez 
dilteng kirime, yekî ji wan (Rehmanê Germiyanî) îro ji 
min pirsî: mamoste çi heye? 

-wê birêz Menafê Kerîmî were da ku çend qutabiyan 
hilbijêre ji bo wan bişînin Bako yê. weke min berê ev 
bersiv amade kiribe min got. 

Û bi rastî jî Menaf li ser dibistanan digeriya, lê qutabiyên 
ku rêya Bako yê li ber wan vebû, ji malên begler û ... 

Çî min û vê yekê! !ez di derdê xwe de bim çêtire, dilê min 
weke gogeke ji agir di zadê temenê min de digindire, 
keleşêrên Mehabadê dixwazin tariyê di Sablaxê pirrbêj de 
wer kin, gelo mirîşk nayên bîra wan? Gurmîna tava ye, 
birûsk vedidin weke şoreşên Kurdan, di nav tav û 
birûskan de axaftineke nayê famkirin dibe. Pîrka min 
digot: birûsk qamçiyên milyaketên baranên ne, dema 

ewr xwe bêcirr dikin , li pişta wan didin heta agir jê 

dipeke, ewr diqîrin û hêsir bi çavên wan yên nedîtî 
dikevin!! 

Di pencereyê re li derve dinêrim, bi roniya her birûskekê 
re dêlîya tirî weke sêwiyekî rût di bin şirrikên camiyan de 
rawestiyaye xuya dike. ez û xewê hev bi werîsekî nediyar 
dikişkişinin, ew hinekî zora min dibe û min bi alî xwe de 
dibe, lê ez xwe disipêrim janên xwe û werîsê nediyar ji 
dest distînim. 

Ku şev dereng dibe, mirov êdî ne bi hacetî xewê ye ku 
xewnan bibîne, xewn bi xwe tên b dora yekî çirvîtkan 
didin, çav vekirî, hiş li serî, mirov xewnan dibîne, ma 
xewn bi xwe çine? Jiyanek bervajî, weke tejikekê, hişyarî 

nahêle kes rûyê rast yê wê tejikê nas bike. 

* * * 

Ezê bizewicim . 

Dema berî mehekê min ji kalkê xwe re got, ji min nepirsî, 
çavê te di kîjan keçê de ye, tenê gote min: ji Mele Mistefa 
re bibêje, Mele Mistefa jî panzdeh dînarên Iraqî xistin 
destên min û got: ev sê sed Tûmenî dikin, li xwe û 
destgirtiya xwe xerc bike. wî jî nepirsî kiye? 

Tenê Nûrî, dema min biryara xwe jê re got, pirs kir: 
ê .. lo, ev Mujde çi kese? 

-Çi kes e?. 

Min ev pirs ji xwe ne kir, min ji Mujde jî tucarî nekiribû, 
kî be, ji ku be, ne xema min e. ez wê nas nakim, lê dil 
wê nas dike, min berê nepirsî Jale jî kiye?. evîn 
bersiveke ciyê pirsan tê de nîne. 

min ji devê Kerîmê Şikakî berî ku ji min bixeyide û ji 
gotinên Mujde yên qetqetî, çîroka wê naskir, ew keça 
XOYBÛN e, keça Ararat e, keça berf û xwînê ye: 

* H= * 

her ku şevê li deşta Bayezîdê, bersivên xwe ji pirsên 
stêrkan re radixistin, Mujde ya çarsalî ji diya xwe dipirsî: 
-bavê min li kuye?! 

-keça min, tu wî çiyayê porsipî dibînî? bavê te li wir e. 

-çi dike? 

-berfê dihelîne. 

-çima?. 

-ji bo em ji senna re nemirin. 

Zivistana 1930 bû... 

Bavê Mujde(Zilfoyê Celalî) her şeva înê dadiket bajêr, 
xwe radida bin lihêfa germ ya jina xwe, li keça xwe ya di 
xewa şêrîn de dinihêrî û digot: şerê ku li jor dibe, mirov 
ji mêranî dixe. 

êvarekê hat, çend kaxezên pêçayî şil di paşila wî de bûn, 
çaxa jinika wî qapûtê wî yê giran bi darbenê ve kir çav li 
wan ket, pirsî: ez benî ev çi kaxezin? 

-ev qezeteya Agirî ye, binêre Ihsan paşa çi nivîsiye!! 

-lolo lêlê.ez rebena xwedê çi xwendinê zanim!! 

Ihsan paşa hêviyên xwe -weke qapûtekî leşkerî- bi her 
darbenekê ve dadiliqandin, Ermenên Taşnaq, şahê îran, 
Kurdên Sûrî, êl û eşîrên mezin, bi berfa Aigrî ya ezelî, 
ew berfa ku tofana Nûh çiqasî bilind bûjî, ne gihiştê. 
Tirk artêşeke mezin amade dikin, şêst hezar serbaz, heft 
sed metralyoz, pêncî topên giran, sed balafir, eger êrîş 
bikin, wê ev berf bihele, û deşta Bayezîdê di tofaneke nû 
de bixeriqe. cengawerekî tirsiyayî ji hevalekî xwe re digot. 
-dîno...bila dunya hemû were nikare zinarekî ji vir 
bileqîne. Hevalê wî yê ji xwe bawer, lê vegerand. 
şapên berfê ji lûtkeyê efsaneyî diqetiyan û dihatin xwarê, 
bi gurmîneke weke ya tavên nîsanê digindirîn. 

-hema ji tirsa van şapan, wê Tirk... 

gotin hîn nîvco bû di devê şervanê ji xwe bawer de, 
hevalê wî qêriya: Xwe bide alî. Lê şapeyê ku ji hezar gaz 
jorayî dihate xwar, ji qêrîna wî bi lez tir bû. 

-hey berfa xayin! 

Bi devekî tijî berf şervanê ku bûbû gulokek berf û dihate 
xwarê got. 

H= * * 


Bayezîd Nîsan 1930. 

-bi lez karê xwe bike, buxçeya xwe girê bide, ezê we 
bibim Xoy. 

-xêre ezbenî, çi bûye? 

-wexta min û bersivan nîne, zû keça xwe hilgire, du 
qantir li hêviya me ne. 

Bavê Mujde (Zilfoyê Celalî) bi rûyekî tirş ku layiqî 
şervanekî Agirî ye, buxçeyên bi lez pêçayî, li qantirekî 
şidandin, keça xwe û diya wê li qantirê dî siwar kirin, û di 
wê şeva bêhîv û bêhêvî de ji Bayezîd derketin. 

Kerîm wisa bûyer digot: 

Dema bavê Mujde (Zilfoyê Celalî) gihişte Xoy, di serî de 
berê xwe da mala min, em ji kevin de dost bûn, Almanan 
karxaneyeke xaliyan li Tewrêzê ava kiribûn, belengazên 
Kurd hirî ji Şino bar dikirin û qûtê roja xwe derdixistin, 
ez û wî jî em deh duanzde salî bûn, me hirî dixiste 
bendekan û yên ji me mezin tir ew li qantiran bar dikirin. 
Çend rojan jî ez di karxaneyê de xebitîm, min mûyên zêde 
ji nava hirîyê vediqetandin. lê çaxa Rûs ketin Tewrêzê ew 
karxane rawestiya, ev çîrok berî cenga yekem bû. bavê 
Mujde (Zilfoyê Celalî) vegeriya Bayezîdê, lê her buhar 
dihate nav Şikakan, dilê wî ew diajot, yeke Şikakî 
hebandibû -rehmetiya diya Mujde- tu dizanî qelenê wê çi 
bû Badîn?! Sê tivingên Berdan yên nû, sê beranên qer û 
sê sal alîkariya Şikakan di talankirinê de. 

Êvareke xemgîn bû, bavê Mujde (Zilfoyê Celalî) qîza xwe 
ji ser qantira lawaz peya kir, eniya wê maç kir û gote min: 
Kerîm can, ez vê keçikê disipêrim comerdiya te û 
dilovaniya xwedê, ez hatim hatim, nehatim jî tu xwediyê 
wê û diya wê yî, û rişma hespa xwe bada. 
keçika wî çarsalî bû, rûyekî gulover, genimgûn, şêrîn û 
xwîngenn, pozekî qut û çavin hûrik wek du stêrikên piştî 

rojava, her çaxa min jê dipirsî : bavê te li ku ye? digot: 
berfê dihelîne. 

Kêşeya Kurdî di wan salan de bi hezar girêkî bû, hezar 
şeytan li girêkekê biciviyana venedibû, şêx Ehmed li 
Barzan, şêx Mehmûd li Silêmanî, Ihsan Nûrî Paşa li 
Agirî, Simiko li Ormiye, her yek coyek bi tena xwe 
diherikî, her çiyayekî strana xwe ji newal û geliyên xwe 
re dikir, dengê kesî ne diçû kesî, Havîna wê salê, aşê 
serhildanê betal bû, weke noka li kevir bikeve, cengawer 
belawela bûn, dojehek bû û xewn û hêvî tê de hatin 
biriştin, her sibe diya Mujde li ber siya dîwarê xaniyê me 
rûdinişt û digot: wê bê, min di xewnê de ew dît. 

Lê nehat, tenê hayê min û berfa Agirî jê hebû ka çi pê 
hatiye. 

* * * 

Bi dasên bêxewîyê 

zadên bîranînên xwe yên bê kevî diçinim. 
ey dema zikreş û bêcirr 

de biçîne, van birînan di zeviyê temenê min yê beyar û 
wêran de. 

vaye dîsa weke sofiyekî di xelwetgehê de 
ez bi ser berfa van rûpelan de xwar bûme 
pênûsa min ya ku weke hespekî li bîranînan dilikume 
di nav tiliyên min de xilmaş dibe. 

ji henasên min yên dojehîn diqemirin rûpel. eger ew 
zanibin çi li ser wan tê nivîsandin, wê bişewitin. 

Hezîran nû ji dara salê weşiya bû, palevanên deşta 
Helebçe, êdî komkirina sapên genim jî qedandibûn, 
pirêze dihatin şewitandin û kerîyên pez tê de diçêrîyan 
Reşîdê Geylanî ji Bexdayê reviya Ahnanya, Ingilîzan dîsa 
destên xwe xistin qirika wan bajar û gundan, dîsa şêx 
Mehmûd berê xwe da Silêmanî, şêrek bû li şêrgeha xwe 
vegeriya. 

Komonîstên Iraqê ji partiya Hîwa nefret dikirin, gelek 
caran em radibûn hev, Stalîn fisek bikira, digotin bîna 
gulan difûre, ji bo wî bûne alîgirên Geylanî, partiya me jî 
li dijî wî bû. Refîq Hilmî digot: ev camêr qenc e lê wê bi 
nezaniya xwe me têxe hemêza Naziyan. 

Tu kes bi hawara şêx Mehmûd ve nehat, di civînan de me 
kumik li hev sor dikir, zengelokên me qetiyan hingî em 
bibêjin divê alîkariya wî bibe. 

Rojekê ez çûme gundê Sîtekê jivana şêx, gelekî bêhêvî 
bû, teyrekî Baz çavbendekî ji çermê xezalan li çavê wî 
gerandibû û ew ji nêçîrê re amade dikir, dema naskir ez ji 
partiya Hîwa me, bi hêrs got: here ji Hihniyê xwe re 
bibêje: Ingilîz bi te dilîzin, dilê xwe bi partiya xwe û çend 
xortên Efendî xweş neke, partiya rast ev e. Û destê xwe 
li xençera xwe ya serxwar û kalan ji çermê pezkovî xist. 
-Ezê vegerim Bexdayê. çi bikim?! Ingilîzan ziravê we 
qetandiye. 

Bi tehlayîyeke bê sînor digot, û bazê xwe bi dû kew û qitik 
û keroşkan de difirand. 

Jale hîn ji Bexdê venegeryabû, min bi qasî deryayekê 
bêriya wê kiribû, êvaran guhê min li radyoya Berlînê bû, 
yek caran min derzî dizîvirand û min li Izgeha 
Elşerquledna guhdarî dikir. dengê Goran li ser baskên 
bayê çi xweş dihat, dengê evîndarekî dilguvaştî bû (gelo 
Jale jî lê guhdarî dike?) min ji xwe dipirsî. dilê min ji 
Leningradê bêtir li ber xwe dida. 

Dawiya Temûzê bû, terhikên daran di bin giraniya 
meyweyan de çimiya bûn, dilê min jî weke Biyokeke 
stewiyayî, dihat ku were xwarê. 

şevekê, min dastana Pîremêrd ya li ser dwazde siwarên 
Merîwanî, dixwend. Dengekî nennik ji deriyê min hat. 
Jale bû. 

Hestên min yên wê katê nayên ziman.Weke minalekî ez 
giriyam, ne girî bû ew. orîniya berxekî bû ku ji dayika 

xwe diqete û serjêdibe. min ew hemêz kir û serê xwe yê 
şêt li ser singa wê danî. Hêsrên min bi ser ala Ingiltere ya 
li ser gumlekê wê herikîn, wê bi sarbûneke kevirî got: 
çi bûye Bado?! 

Çi bûye?! Çiqasî pirseke pûç û xav û bê wate bû wê şevê, 
çi qasî pirseke xençerîn bû ku kezeba min qelaşt. 

-çi bûye? Malwêran ev çend mehin ne nameyek, ne 
telegrafek. ne xeberek. ez di agirê xwe de dişewitim, tu jî 
sar mîna ku bavê te qeşa be, diya te berf be, ez ji te 
hezdikim, hezdikiiiiiim. 

Dengê min yê sêwî, wê şevê li şeqamên Silêmaniyê zîzikî 
(hevalên min, roja din sibehê , heta yên li taxên dûr mîna 
Serçimîn û Kanî Askan gotin: me qêrîna te bihîst, mîna 
yekî ku rehên dilê wî biqetin). 

Jale li ser sofayê rûnişt, lê deng jê nedihat, ez li ber wê 
serçok bûm û min bi niyaz got: Jale em bizewicin. 

Bersiv neda, lê rabû ku biçe, min bi dengekî dîn got: 
eger tu biçî ez xwe dikujim. 

Ji gefdana min bawer kir û neçû, bû mêvana nivîna min, 
ramûsanên me sar û xav bûn, yên wê ne yên min, lêvên 
min bi xwe bûbûn agir û bi bedena wê ketibûn, diranên 
min bûbûn gîsn û zeviyê wî laşê ter û nerm û spî cot 
dikirin, ez çi cotyar bûm wê şeva gawir. 

Emîral Axa, carekê got: hûn dizanin Sablax çiye? Ew ne 
cobar û çem e, berê ew mirovekî evîndar bû, ji kerbê 
yareke xayin heliya û her û her diherike. 

Ez nebûme çem, lê di dilê min de, teqiyan hezar kaniyên 
jan û hesretan. 

li kolana Kanî Askan, li ber deriyê Mizgewtî şêx Selam, 
piştî heftiyekê, ez li Jale rast hatim. kitêbeke Ingilîzî di 
destê wê de bû: 

-ev çi kitêbe Jale can? 

-romana The (Vergin and The Gipsy) ya D.H.Laurenc e. 

-min texmîn dikir te dîwana Herîq ji çapxaney Merîwanî ji 
Bexdê aniye!!. 

-ev li ku, Herîqê te li ku?! Ev romaneke ecêb e. ez bawer 
nakim Kurd karibin tiştekî bi vê sewiyê bînin meydana 
edeb û wêjeyê. 

Bi wê gufûgoyê re me nêzîkî li baxçeyê dibistana seretayî 
ya Cihûyan kir, da ku em ji ber çavan win bibin, em ketin 
pişt qurmê dareke pîr û min jê pirsî: çima em nazewicin? 
lêvên xwe qermiçandin û carekê du caran rûpelên romana 
di dest xwe de qulibandin, serê xwe rakir û çavên xwe di 
çavên min de çikandin: Badîn em ji hev re nabin!! 

Dilê min di geliyekî bi stirîyên vêketî de wer bû. 

Çima em ji hev re nabin? Ez xortim, Kurdim, wek 
geyikekî di nav nivînan de har dibim, di çavên xwe de 
xweşikim jî, çi qusûrên min hene gelo?. 

Jale, weke şehzadeyên kevalên sedsalên navîn, xwe di 
landika ku bi şaxekî darê ve bû, dihejand, dilê min jî 
dihejiya, bayê ku ji hejandina landikê peyda dibû, kirasê 
wê ji ser çîmên şayik û spî dida alî, yek bergên darê bi ser 
rûyê wê de diwerîyan, bi nazikî dida alî, hêsir bi çavên 
min ketibûn, wê jî bi çavin nîvgirtî li min dinihêrî, min 
nizanîbû ew awirên sist çi wateya wane? Gelo dilovanî 
ye, yan poşmanî ye? Kenekî sivik li ser lêvên wê resim bû 
ku pê re dilê min dikira bilîriya, lê bi min dikeniya ew 
sihirbaz, bi dilê min yê ker dikeniya, bi evîndariya min 
ya dînoke, bi hezkirina min ya xwedayî, bi jiyana min 
dikeniya wê katê ew bûka berfê. 

-zewac fikrek e dûr e ji bo min! 

-ez temenê xwe tevî li hêviya te dimînim. 

-ez nikarim ji te re bibim jineke layiq. 

-tu çawa bî ez ji te hez dikim, hezdikiiiiiiim. 

Û min serê xwe di qunnê darê de lêxist, nizanim çend 
caran, nizanim çawa, dîtina min dît, ez li odeya xwe, 
Sadiqê Behaddîn, û Nûrî Emîn, û çend hevalên ji Hîwa, 


72 




li dor serê min yê girêdayî civiyane, min çavên xwe li Jale 
digerandin, xwîna ku ji eniya min herikî bû, mijangên 
min bi hev ve dizeliqandin, min nikaribû çavên xwe qenc 
vekim, Sadiq bi destê min girt û bi ken got: te kortek di 
darê de çêkir, ku keroşkek dikare xwe tê de veşêre. 
dilê min û ken nebû wê şevê, xewa min dihat, min 
dixwest xeweke di rengê mirinê de bikim, ji hişê xwe 
herim, yan jî dîn bibim û bi çolan bikevim. 

* 

10 Nîsan 1946 

Êvare...stêrik dilîzin, ez li ber pencereya xwe ya bi ser 
hewşê de vekirî rûniştime, bayê ku weke dizan xwe li 
pencereyê dide, perdeya Etlesê şîn direqisîne, herdu 
enîşkên min, şopa xwe li ser maseya ji darê berrûyan 
kolane, di quncekî odeya min de, textê razana min e, 
palgehek ji perîkên deh dîkên qurre, Mujde ew diyarî min 
kiribû, navê min û xwe li ser hêzarê spî bi tayên rengîn 
neqişandiye, doşeka min ji hiriya deh berana ye, lihêfa 
min çewalek pembo tê de ye, di refikekê de çend kitêban 
wek sêwiyan xwe dane rex hev, ez di xwe re nabînim 
destê xwe bavêjim wan, toz bostekê li ser wan rabûye. 
Dilê min û nivîsandinê, vê êvarê nîne, lê ez xwe bêgav 
dibînim, nizanim çi raz, çi hêz, tiliyên min li pênûsê 
dialînin? gelo ji ber ku ez ber bi mirina xwe ve diçim?! ji 
xwe her kes wehaye, ma kê pişta xwe daye mirinê!! tu kes 
ji derve yî xeleka wê najî, ezê binivîsim, tenê nivîsandin 
zora mirinê dibe. 

Berî çend rojan Nûrî Emîn hat, xatir ji min xwest û bi 
devekî li ken got: emê biçin bakurî Seqizê, siwarên Şikak 
û Herkiyan jî xwe amade dikin, komar wêneyeke ciwan e, 
lê çarçov biçûk e. 

Kake Axa (bi xwe efserekî ji Soveytistanê ye, Azerî ye, 
navê wî Selaheddîn Kazimof e, li vir bûye Serheng) 

pêşmerge, baş fêrî xebitandina tiving û avêtina Narincokan 
û meşqên şer kirin, hinek jî fêrî ajotinê kirin, qişle yên 
kevin, yên artêşa Iranî ji nû ve ava dibin. 

Mehabad hindik maye bibe urdugeheke Rûsan, kalkê min 
dibêje, binêre Badîn, her kes kincên xakî li xwe dike, 
terzî nema di ber re digihin, pêçiyên terziyên Mehabadê 
tevizîne, ba ketiye kabokên wan, stûyên wan xûz bûne, 
hingî bi ser wan topên cawê ku ji Bako yê tê de xwar 
dibin. 

Tê gotin ku wê Pêşewa biçe Tewrêzê, Azerî xwe bêcirr 
dikin, çavê wan li wê yekê ye, ku Ormiye, Xoy, û 
Miyanduabê daqurtînin. 

Dêlîya tirî hîn di xewa xwe de ye, hay ji biharê nîne , tu 
dibêjî qey zivistanê di qurm û reh û şaxên vê darê de, xwe 
ji bîr kiriye. Silêmanî dîsa weke kewekî nêr û bi 
qebqebeke bilind dikeve xefka xeyalê. 

Sala hezar û nehsed û çil û sê bû, dawiya Temmûzeke 
genn, Jale çû, bû gulokek berf û li ser agirê dînbûna min 
heliya, xewnek bû?. . na.. . rastiyek bû? Na...çi bû ?! çû û 
ne kir ku paçekî li serê min yê birîndar bigerîne, serê 
birîndar!!! Tê çi ji dil re bibêjî?! tenê parçekaxezek li şûn 
xwe hêla bû, têde : (I am sory) nivîsî bû. ew dînbûn, ew 
evîn, ew maç û mûç, ew dojeha sor, bi sê peyvên Ingilîzî 
bi dawî bibin!!! 

Ey xwedayên tolhildanê, li ku ne hûn? 

Ey şepolên kîna reş. 

Bişon vî dilê wêran . 

Ji wê evîna wêran. 

Piştî çûna Jale, ez li civînên Hîwa weke telesan bûm, 
awirên min li dîwaran dilikumîn û hew radibûn. Nûrî 
Emîn bala xwe dida min bi destê min digirt û di kolanên 
tarî yên Silêmaniya xopan de ez digerandim û ber dilê min 
dida: 

Badîn! heyfa te! Tê ji bo keçekê xwe dîn bikî! Haya te ji 
dora te nîne? Binêre Mele mistefa ji Silêmaniyê reviya, 
filsek pêre nemabû, te bihîst ku Reşadîyên kofiya xanima 
xwe firotin da ku karibe jiyanê bidomîne, em li ku tu li ku 
Badîn!! îro doz doza azadiyê ye, hinekî dilê xwe xurt bike. 
-Nûrî, Jale azadiya min e, şoreşa min e, welatê min e 
Jale....û ez digiriyam. 

wê demê têkilîyên me û J.K (Komeley Jiyanewey Kurd) 
xurt bûbûn, Mîrhacê Zaxolî çû bû Mehabadê li baxçeyê 
Emînulislam bi damezrênerên J.K re, li bin dareke gûzê 
hevpeymanek li darxistibû. 

Ez gelek caran fikirîm ku ji Silêmaniyê derkevim û biçim 
Mehabad, min dixwest dûrî kêra ku dilê min parçe kiribû, 

bikevim, li çareyekê digeriyam ku Jale ji bîr bikim!. 

* * 

Vodka.... 

Xwedê rehma xwe li hestiyê wî kesî bike, ku mey 
afirandiye. Ew çi mejî bû di serê wî de?! bê guman ew 
kes evîndarekî dilşikestî bû weke min, lê ez! ezê çi 
biafirînim ji xeyrî van rûpelên ku dînbûna xwe bi ser wan 
de weke xwîna birîndarekî dirijînim. 

Ne mey bûya minê çawa derdên xwe bingor bikirana?! Ne 
şer, ne ne karê di refên Hîwa de, ne jî Mujde karîbûn 
bibin baranek bi ser agirê evîna Jale de. Tenê ev Vodka ya 
ku bêdeng di şûşeyê de bang li min dike, min dibe 
cîhaneke cuda, fereh, xweş, rengîn, cîhaneke weke hemêza 
Jale (ne Vodka bûya min dê eşkere dijmintiya Rûsan 
bikira). 

Ji klasa ku ez mamostayê wê me, sê xwendevan çûne 
Bako: Hesen Husamî, Rehman Genniyanî, û keçek navê 
wê Hejar Zindî. Ew xwendekarên herî jîr bûn li ba min. 
ez gelekî b ber Hejarê dikevim, ew qasida navbera min û 
Mujde de bû(piştî Mujde ji dibistanê çû, û Kerîm xeyidî 
demekê têkiliya me di rêya nameyan tenê re bû). 

* * H= 


Badîn 

Ev nameya yekem e ku di jiyana xwe de ez dinivîsim, 
bibûre eger gotin têra bêrîkirina min nekin û bi kêrî 
hezkirina me neyên .bi hêvî me tu dilê xwe ji Kerîm negrî, 
ew ji min hez dike û ji te jî hez dike lê naxwaze lekke li min 
bikevin, tu dizanî vir Mehabad e. 

Ez nizanim çi ji te re bibêjim! Xwezî ez jî weke te 
helbestvane bûma, minjî weke te peyv ji şikeftên wan yên 
nuhênî derêxistana . tu weke marbaza yî, li ser awazên 
henasên xwe, marên peyvan ji qulikên ferhengan dertînî, 
lê ez rebena xwedêl! Çi tê ber serê xameya min, 
dinivîsim. 

Çêtire ez ji te re behsa jiyana xwe ya bûrî li Mehabadê 
bikim, (çi ku fersend ne bû dema me hev didît, ew jî ne 
sûcê min bû, lê tu... çavên te li min diketin tu dibeziyayî 
maç û gezan). 

Ezê ji niha de dest pê bikim, ez kevalekî pêşewa çêdikm, 
ezê wî kevalî li kilasa xwe daliqênim, qutabiyan guhê min 
birin her dipirsin: ka tabloya Pêşewa?!. ha.Jiate bîra 
min, ji kilasa min çend qutabî yên ji malmezina bijartin 
da ku wan bişînin Bakoyê, ji ba te jî bijartin gelo?!. 

Iro bavê çend qutabiyan hatin û gotin: em rica dikin 
minalên me niha nebin, bila bimîne piştî çinîna ceh û 
geniman!!! 

Min çi digot? Erê, ezê behsa Mehabadê û jiyana xwe 
bikim. 

Giyanê min: 

Mehabad şarekî cadûkere, mirov rojekê lê bijî, nikare jê 
hez neke, ez jî ev bûye deh salin lê dijîm, ez gelekî jê hez 
dikim (lê ne bi qasî ku ez ji te hez dikim). 

Sala 1930 bû, Simiko û Xorşîd Axa yê Herkî li Şino hatin 
kuştin, rewşa min û diya min ne baş bû, Azeriyan jî dev 
ji me bernedidan, ji xwe Asûrî daweta wan bû. Rojekê 
Kerîm hat û got: xwe kar bikin, berê me li Mehabad e. 

Em di şevek e gawir de ji Şino derketin . 

Li Mehabad, em di taxa Xirê de bi cî bûn, ez û diya xwe 
tenê bûn, Kerîm jî nêzîkî me malek ji xwe re dît, wî em ji 
tiştekî bêpar nekirin, weke bavekî bû ji bo min, wê demê 
Mehabadiyan ji Şikakan hez ne dikirin (hîn jî wisan e, 
bûyerên sala 1922 anji bîra Mehabadiyan neçûbûn, wê 
salê Simiko kete Mehabad û şervanên wî şar talan kirin, 
çîrok dûdirêje). ez bi xwe ji tevgera mêjûyê fêm nakim, lê 
ez nikarim ji Simiko hez nekim, diya min tim qala xanima 
wî Cewahirxanim dikir, ew di şerekî de hate kuştin. 

Min di serî de ne got ez nizanim nameyan binivîsim!Ivaye 
min nameya xwe weke rûpeleke dîrokê nivîsand. 

Xewa min li ber vî bayê hênik tê tê, dengek hat , ez 
guman dikim tablo ya min ya nîvco ket, hîv weke guhanê 
çêlekekê xuya dike. Tiliyên şevê yên reş roniya wê 
didoşin, bayê Nîsanê xewa m in tîne, bibûre. . ez hew 
dikarim binivîsim. . . 

Te maç dikim . Mujde 

* * * 

min jî bersiva vê nameyê şand, li hêvîya bersiva bersivê 
me. 

* H= 

Badîn nameya te gihişte min , lê ez ji te rica dikim bi tîpên 
latînî nenivîse, ez nizanim girêkên wan tîpan verêsim. 
Bawer bike heta nîvê şevê min nîvê nameyê nexwendibû, 
xweşîya peyvên te bi wan tîpan diçe, yan min fêrî wan 
bike, yan jî weke xelkê binivîse. 

Te di nameya xwe de nivîsîye: ezê te nîşan bikim! Tu li 
hêvîya çîyî? Min ji Kerîm re got, tu dizanîi dilê wî paqij 


77 





e,pîroz kir û got hûn dizanin. îca sibe saet çar were Koçey 

Cûlekan (kolana cihûyan) li ber dikana Isaqê zêrker . te 

maç dikim... Mujde 

H= H= 

îro ez çûme ser sozê xwe, Mujde hîn nehatibû, kêlîkekê li 
ber camekeya Isaqê zêrker mam û min li zêr temaşe kir, 
guhar, milwank, gerdenî, bazin, çavşîn, Mşella û 
gustîlên bi qaş û yên bê qaş dibiriqîn, dengê wan dihate 
guhê min, erê zêr jî diaxive, lê bêdeng, biriqandina zêr 
axaftina zêr e. dengek ji yê zêr xweştir ji pişt min hat: 
-rojtan baş. 

Mujde bû, me du xelek standin û çûne studyo. 

Kalkê min bi kenekî xemgîn re got: Min zanîbû hûnê 
werin. . . û derbasî kokşka tarî bû. 

Mujde li wêneyan dinihêrî, ji nişkêve destên wê yê 
wêneyek di nav de lerizîn û hêsir bi çavên wê yên reş 
ketin. 

-Mujde çi bû? çi heye? Li şûna kêfê û ken tu digirî !! 

-ev wêneyê taxa Xirê ye. 

Min ji dest girt û qenc lê meyizand: taxeke xir û wêran, 
xanî hilweşîyayî, golên avê li her deverê, gelek kes têde 
hebûn şerwelên xwe hihnalabûn, hin zarok di destê wan 
de li ser banan, hin jin buxçeyên wan li ser serê wan û di 
nava avê de dimeşin, ji sîya xelkê û xanîyan xuyaye roj li 
ber ava ye. 

Bêyî ku çavê xwe ji wêne rakim min pirsî: xuyaye lehîyek 
rabûye, tê bîra te ew lehî? 

-eger ji bîrea kê biçe, ji ya min naçe. 

-kengî bû? 

-salî Sêlawê bû, berî neh salan, dîya min jî têde çû. 

-Te ji min re negotibû!! 

-Di nav van rûpelan de çîroka vê lehîya zalim , 
serpêhatîya wê îna reş nivîsandîye..bixwîne, min digot 

belkî em dereng hev bibînin ez dê jiyana xwe ya mayî 
weke name ji te re rê bikim. 

Û çend rûpel dane min . 

-Bibûrin, çend wêne hene xwedîyê wan bi lez dixwazin. 
Kalkê min bi derketina xwe ya sivik re ji koşkê, got û hat 
li ser kursîya xwe rûnişt. 

-wey wey wey.. .bûka min giriyaye!! Bê guman ev mesele 
ne bi dilê Kerîm e ne!! Xem nake wî li min bihêlin. 

-na kalo , ew ji bo sala Sêlawê digirî, dîya wê tê de çûbû. 
-ho ho, eger wisa be, salên sêlawê di jiyana min de digihin 
şêstî. Li ber tiştên çûyî nekevin, hûn nûhatî ne. 
dengê emîral Axa nêzîk dihat, kalkê min kenîya û got: 
hûn dizanin ev dîn ji nîvê aqilmendên Mehabadê zanatir 
e?! wî derd jî naskirî ye, dennan jî, lê xeyalê wî pirr 
ferehe, bi du çeng av derya peyda nabin. 

-na...oqyanos jî peyda dibin..hûnê bibînin. 

Bi vê gotina xwe re Emîral axa derbasî studyo bû, min 
qedeha avê rûkire satila wî û jê pirsî: 

Tu li gemîyekê naheyirî? 

-hindik maye hûn xumxuma pêlan bibihîzin, lê gemî? Ma 
ne Ermen bin wê kî gemîyê çê bike?!ha...? tu nabînî 
şofêrên Mehabadê hemî Ermenin, ew ji zimanê hesin fêm 
dikin, ne ji şerma bûya wê Pêşewa li dewsa şofêrê xwe 
kak Ehmed, Hagopek yan Aramek peyda bikira! Erê 
Ermenî bi zimanê hesin dizanin, lê Turk bi zimanê agir bi 
wan re axivîn, agir zora hesin dibe, ez şaşim Ermenîyê 
kal? 

-Pişt re devê xwe xiste guhê min û got: were mala min, 
tiştê ez dibihîzim tu jî bibihîze. 

Roj li ber ava bû, ez û Mujde rabûn ku derkevin, kalkê 
min got: kurê min îşev were ba min, ezê Agop jî dawetî 
mala xwe bikim, du şûşe VODKA jêre ji Yêrîvanê hatine, 
emê bi wan derîyên dilê xwe li piştê vekin. 

-Erê kalo. 

Min got û ez û Mujde derketin. Bi rê de, berî em bigihin 
zikaka ku mala Mujde lê ye, wê çend rûpel dane destê 
min û bi nazikî got: beşekî tehl ji jîyana min, di van 

pelikan de jî ye, belkî bi kêrî te werin!! Û bi awirin tijî 
niyaz em ji hev qut bûn. 

* * * 


Badîn 

Dilê xwe xweş neke, ev ne nameye ku tu evîndarîya min 
têde seh bikî, ev rûpelin ji jiyana min in, mîna kulmek 
hêsir li ber te rûdikim, weke min berê jî nivîsîbû, ez weke 
te ne helbestvanim ku zanibim jana di hinavê xwe de bînim 
ziman, îcar bibûre, eger tu tûşî qelsî û bêkêrîya min hatî. 
Ez nizanim ji ku dest pê bikim? Ez bûme mîna meşka 
koçeran ya tijî dew, hema bayek li min bide, xumînî bi 
min dikeve. Bûyera mirina diya min? mijareke kul û 
xemgînîyê ye, lê hema tu zanibî başe. 

Rojeke înê bû, tu dizanî di wê rojê de, mar postê xwe yê 
kevin diguherin? Wê rojê xweza bi xwe bûbû marek û 
postê xwe diguherîl! Ew berî neh salan bû, Kerîm çûbû 
camîya Ebbas. 

Weke ku bûyer duh qewimî be, li bîra min e. diya min 
Kalecoş çêkiribû, Kerîm gelekî jê hez dike(bawer nakî jê 
bipirsel). ew xwarineke Mehabadîyan e, dew tev li rûn 
dikin û dikelînin, pişt re pirtik û kurtêlên nan diçinin 
navê, dibe mîna tirîdê, ew zor zor xweş e, tama wê 
Kalecoşê hîn di bin zimanê min de ye lê tev li tehma 
mirinê ye. 

Ji nişkê ve ewrin reş ji rojhilat xuyabûn, reş bûn weke ku 
minalek tenîyê di rûyê xwe bide, min ewrên wisa reş 
nedîtibûn, tavan kire reqereq, û birûsk har bûn, te digot 
ezmanê Mehabadê dîn bûye, dihat ku were xwarê, zarok 
bi kêf derketin pehnavên malên xwe yên kelpîçî, 
çelpeçelpa lingên wan yê xwas bûn. Ji alî Pirdî Sûr 

lehîyeke nayê pesinkirin diherikî, ma lehî bû? Hurrîna 
deh hezar şêrî, yan gurrîna sed hezar ienûrê bi hev re bû, 
tiştekî xwe li ber nedigirt, Nûh jî xwe nikarîbû ji wê 
bijîlitîne, av di ser Pirdî Sûr û Pirdî Spî re qulibî, her 
dever bû av, her dever vegerîya despêka jiyanê li ser rûyê 
vê erdêllez dibêjim dînbûna Emîral axa ji wê rojê de dest 
pêkir. 

Me dît û ne dît mala me tijî av bû, çi mêvanekî xwîngiran 
bûl? Kurd dibêjin ruh şêrîn e, nizanim çawa min xwe 
gihande serê ban! min li lehîyê seh dikir,gêj dibûm, ez 
hatim ku dakevim - şimikên min yên ku Kerîm ji min re ji 
Ormîye anîbûn, li jêr mabûn- dîya min, nêrdewan di dest 
de, qêrîya: porkurrê dînê, tu çi dikî?! Da nekeve. 
Nêrdewan siparte dîwar û hat ku hilkişe. nêrdewana ku 
gazekê di avê de bû ji nişkê ve şemitî û diya min ji ber 
çavê min winda bû. 

Ez li jor bêçare mam, ne dikarim dakevim, ne jî bimînim, 
hibrîya diya min ya Mûsilê bi ser avê ketibû.jhêsran 
nivîsandina du rêzan, rinandîye, nayêne xwendin. 
Badîn). 

Piştî saetekê girrê lehîyê daket û sar bû, weke gayekî girs, 
piştî ganê ji ser pişta çêlekeke melûl dakeve, berê xwe da 
çemê Sablax û di hemêza xwe de, gelek pîr û kal û minal û 
sewal birin. Nizanim çawa ji serê ban daketim û li kolanan 
aware bûm, pir kesan xwe avêtibûn bextê camî û 
mizgeftan, ji nişkêve tûşî Kerîm bûm, min bi girî xwe 
avête hemêza wî û got: sêlavê diya min bir! 

Heta heftîyekê xelk li herdu kevîyên Sablaxê li termên 
mirîyên xwe digerîyan, yê ku mirîyê xwe didît, dawet li 
dar dixist, lê diya minlaaax. . . xwedê tenê û ew lehîya 
zalim dizanin bi kude çû, lehîyê diya min bir, berê jî 
Erarat bavê min daqurtand, û ez? Gelo kî wê şopa min ji 
vê xaka sar bibirre?! 

Riza şah piştî demekê hate Mehabad(navê wê, wê demê 
Sawcbulaqî Mukrî bû), lê weke Azerî dibêjin: toydan 
sonra Neqqare?! ango piştî dawetê, nû def û zirne tê!! 
tiştê me ji hatina wî fêde kir, navê Sawcbulaq bû 
Mehabad. 

Êdî nema sebra min li Mehabadê dihat, dawîyê termê diya 
min jî derket li darekê rawestiya bû, Kerîm ez demekê 
birim Şino, da ku xwe ji bîr bikim, lê min bêrîya goristana 
ku dîya xwe ya li bakurî baxê Qazî dikir, lê em 
venegerîyan. 

Gelek ji Mehabadîyan bûyerên jiyana xwe bi wê salê nas 
dikin, tu bawer nakî? Ji qutabîyekî xwe bipirse: tu kengî 
çêbûyî? Wê bersivê bide: yan berî , yan piştî , yan salî 

Sêlaw. Çavên te radimûsim. Mujde 

* * 

di kaxezên Mujde yên dî de ev name nivîsandîbû : 

Badîn giyanim 

Ez bêrîya te dikim, ez hogirî te bûme. nikarim têkilîyên 
germ bi hemkarên xwe yên dibistana Perwane re deynim, 
keçikên qutabî gelekî ji min hez dikin, ji wêne û nigarên 
ku ez ji wan re dikêşim, ji rengên têkel yên ku ji du û sê 
rengan pêk tên, yên ku ez wan fêr dikim pirr hezdikin, îro 
min li ser textereşê ala Komarê resim kir, weke 
perwaneyên li ser gulên biharê xwar bibin, xwarî defterên 
xwe bûn û bi tilîyên xweyên nazik her yekê alek resim kir. 
lê jiyana min? heta niha wênesazê gewre(xwedê) bi 
rengên tehl û tarî ew neqişandibû, lê tu hatî û te kevçîyek 
hingiv û ronahî rûkire nav Rengdanka min, ne tu bî ez 
rojekê tenê li Mehabadê rûnanim. 

Min di name ya bihurî de, ji te re qala sala lehîyê kir, û 
min nivîsî ku em çûne Şino yê. Berî şerê mezin dest pê 
bike em vegerîyan, gelek mihacir ji Dêrsimê li wê derê bi 
cih bûbûn, di nav wan de yekî dîn hebû, kefa destê wîya 


82 



çepê tim Hinnekirî bû, ji Hinneyê pê ve behsa tiştekî 
nedikir, her em didîtin digot: Hinne li Dêrsim nemaye! 
Mal bi mal Hinne pars dikir, navê wî kiribûn parsekê 
Hinnê, rojekê nema hate dîtin, gelekan digot, wî berê 
xwe da Dêrsim û li nêzîkî Geverê hate kuştin, lê 
bazirganekî ji Şino sond dixwar ku : min ew bi çavên xwe 
li Silêmanî dît. 

Dema şerê mezin dest pê kir em ji Şino hatin, Kerîm vê 
carê malbata xwe jî bi xwe re anî, wî digot: erê 
Mehabadîyan sala Simiko ji bîr nekirine û ji Şikakan 
nefret dikin, lê çare nîne, Şino nêzîkî sînor e, eger 
tankeke Rûsî ji Bako bide rê, wê me hemîyan bipelêxe. Wî 
nizanî bû çi di tûrikê qederê de heye!! 

Jina wî û du zarokên wî û pîre dîya wî û ez, me da pey wî, 
em bi meşê hatin vî bajarî. Li rex çemê Sablax, malek 
peyda kir, em şeş mehan tê de man, heta rojekê balafirên 
Rûsî, ew navçe bombaran kirin. Ez ne şaş bim berî çar 
salan bû, Kerîm ez û diya xwe biribûn çinîna genim, jina 
wî jî li ber herdu zarokan mabû, em li nav zadan çav li 
balafirên Rûsî ketin, mîna bazên nêçîrê hêlan dikirin. Û 
bû gurmîn . 

Dû ji xanîyên bajêr kişîya , weke ku rehek di dilê Kerîm 
de biqete, ew qîrîya û bê ku li pişt xwe bizîvire, das ji 
destê xwe avêt û berî da bajêr, jina wî û herdu zarokên wî 
qetoqeto bûbûn, mejîyê kurê wî yê biçûk -Ismayîl - bi 
dîwarekî kavil ve rêz bûbû. 

Pîredîya wî jî ji kerban mir, çav li kurê xwe yê kezebşewitî 
diket û digirîya, deng ji Kerîm nedihat, ku diaxivî jî 
digot: ne ji xwîna hejaran bûya, Krêmlin sor ne dibû!! 
-Rûs hatin. 

Weke birûskekê, ev xeber li Mehabad geriya, porsipîyan 
hinerên Rûsan dîtibûn, sala ku Rîbal Tşînko kete 
Mehabad jî ji bîr nekiribûn, ziravqetî nediwêrîn ji mal 
derkevin, serokêl û karmendên dewletê bazdan, Mehabad 

bû mîna tûrekî tu daweşînî, vala bû. Bûyerê xwe dûbare 
dikir, Rûsan dixwest xwe bi xelkê şêrîn bikin, çi şekir û 
çay û tûtina di enbarên dewletê de didîtin, li xelkê belav 
dikirn, bû dawet, yê ne qelûnkêş bû jî, kulmên tûtinê di 
ber hemêza xwe da dibirin mal. Kerîm jî her roj, heta ku 
reşayî dikete bajêr, li ber gora malbata xwe, li goristana 
Budaq Sultan bû. Çira ya ku ji bo bîranîna jin û herdu 
zarokên xwe- Ismayîl û cafer- li ser gorê danî bû vêdixist û 
geş dikir. Ku ez ne şaş bim, wê salê Komeley Jîyanewey 
Kurd (J. Kjsaz bû. 

Êdîxewa min tê, şevxweş Bado.... te maç dikim Mujde. 


84 



Çira duyem 


12 Nîsan 1946 Mehabad 

min nivîsî bû ku ez li Mehabadê weke ku di romanekê de 
dijîm, gelek bûyerên seyr û ecêb diqewimin ku tenê di 
çîrokan de derbas bûne. 

Duh bi şev ez çûme mala kalkê xwe li Gerekî 
Hermenîyan, Agopê meyfiroş distira, rûyê wî sor bûbû 
weke asoyê ku roj nû tê de ava bûye, ji vexwarinê xwe 
nedigirt, kalkê min qerfê xwe pê dikirin, li rex wî 
direqisî, çerqînî ji tilîyên xwe dianî û digotê: de hirçê min 
de.... Ermenistan bi qurbana gunnê te be! 

Agopê serxweş, xwe diavête erdê, çarpîyan dimeşîya, ji 
nişkê ve weke hirçan radibû ser lingan û dizûrîya. 

-Agop di vexwarinê de kerekî xwedê ye, kezeba xwe 
peritandîye. 

Kalkê min qedeha min dagirt û got, Agop qêrîya û got: 
gunê min Entranîk! Keşe di dîya te ga yo, ma tu nizanî 
Vodka Rûsya hemî têra min nake?! Ez nevexwim, wê kî 

vexwe tirro! Bavê min, birayê min, dîya min.her sê 

...weke kundiran serên wan li ser sekoya mala me li 
Xarpêtê gindirîn. Min got weke kundiran ne?! Na ez 
şaşim, weke sê morîkên mezin ji çewalê xwedayekî lal. 
Û xûşka min, aaaaax, deh kes lê werhatin, kirasê wê 
tîştîşî kirin, bavê min nû jê re ji Qarsê kirîbû, ez pênc salî 

bûm, min fêm nedikir çima kirasê wê diqetînin û derpî jê 
dikin, ew sêzde salî bû û deh lê werhatin. 

Û bû orîna Agop, wirde wirde deng jê hate birrîn û kete 
xewê. 

-eve halê wî her şev, ne tenê weha, ji mêranî jî ketîye . 
-ew bûyer raste! 

-Badîn, çi were gotin, bawer bike, min bûyerin ji vê 
seyrtir û kambax tir jî dîtine, ez şahidê hovîtîya 
mirovanim, ez nizanim çima ew qasî xwîn erzane!! 
Misilman, Cihû, Xiristîyan, Kurd, Rûs, Ereb, Ecem, 
Azerî, Ermen, Tirk, gû, rêx, navên grûpên dirrindeyanin, 
xwedê bi xwe jî nizane çima ev xelk ji siya hev tehmûl 
nakin! 

Kurê min, bi qasî ez dizanim kurd li Ermenîyan neheq 
bûn, ez dizanim Ermen jî wisa bûn, eger fersend têketa 
wan, wê xwîna Kurdan vexwarina, min bi xwe li 
Rewandizê perîşanên Kurdan diavêtin çem, erê min. 

Kîn mirovan kor dike, Rûsan jî kîn di dilê me de kedî 
dikirin, da ku şerê Osmanîyan bi me bikin, Almanan jî 
şerê Rûsan bi Osmanîyan dikirin, Osmanîyan jî Kurd di 
axurên xwe de perwerde û dermale kiribûn, ji rojeke wisa 
re .... welhasil çîroka rêxê ye, her ku tu tev bidî wê bîn pê 
bikeve. 

Çend qurt ji Vodka berdane gewrîya xwe û cihê xwe xweş 
kir û got: 

Bado ez dizanim tu çawan difikirîHxwîna te genne, ne ji 
ber xortanîyê, lê ji nezanîyê, gelek hêvî li bal te hene, te 
xebata siyasî miyasî jî kirîye, tu ketî nava partîyan jî, lê 
hîç e, dem partîya mezin e kurê min, bibe endamê Partîya 
Demê, bê ku tu kiras mirasan bi demê ve bizeliqînî, tu 
fêm dikî ne, berxê min!!. 

Partî qaşilekî teng e ji mirovan re, yê partîzan nalîkirc, 
çima? Ji ber ku bi rêberekî bawer e, partîzan foto yeke, 
her di halê xwe de dimîne, foto xemgîn be, wê bimîne 

xemgîn, şad be, wê bimîne şad, ol û dîn jî ew rêxe, 
Anûş. 

qedeha xwe li ya min xist û berdewam kir: ev mey hebe, 
û ew bêxwedîkê di nav lingên jinê de, yê nerm û lûs û 
genn û rûs jî peyda bibe, haya min ji bayê felekê namîne. 
Erê jin, lê ne jina diya zarokên mirov, ango jina bi 
zewacê ketibe ber hemêza te, na, zewac ji xwe partîya 
herî tenge di nava partîyan de. Bûye sî sal ez bê zewac 
dijîm, lê min jin bi qasî derdê dilê te dîtine, Kurd, Ereb, 
Tirk, Faris, Cihû, Rûs û Ennen û her milletê ku nayêne 
bala te, bi dehan di bin sîya gunnê kalkê te re derbas 
bûne, min hez nekir û xwe nekire êsîrê ciwanîya keçekê, 
hezkirin jî partîyeke, ma ew çi jine ku çavên te ji yên 
mayî bigire?! Jineke Ereb ji Bexdayê hebû, her ku ez lê 
siwar dibûm digot: ya şêx Ebdulqadir, ya seyyidî Husên . 
Yanizamkî, welî û pêximber nediman, bang li hemûyan 
dikir, min tenê bang li efendîyê xwe dikir û wî jî weke 
min dixwest dikir, de êdî dev ji min û qiseyên qorr berde . 
Min dizanîbû ku kalkê min êdî serxweş dibe, lê pey vên wî 
bi serxweşîyê re hîn kûrtir û germtir û watedartir dibûn, çi 
raze di meyê de ku kelemekê tenê jî li ber ziman nahêle!! 
Çavê kalkê min li dîwana Wefayî ket, di bin qedeha min 
de bû, hema qedeha min xiste destê min û dîwan da 
alîyekî û got: 

Dehşikê min ev jî hîçin, eger debara te bê xwendin nabe 
tenê çarîneyên Xeyyam bixwîne, min barê deh qantiran 
kitêb xwendine, çi dibêjin! nezanîya te kûrtir dikin, te 
dûrî jiyanê dikin. jiyana ku tu dijî, bûyerên ku li serê te 
diqewimin, ewin kitêbên rasteqîn, here salekê li xurbetê 
bijî, beranberî sed kitêbên li ser xurbetê ne. Mehekê di 
nava agirê cengê de be, himber sed romanên cengî ne. 
Min romaneke Rûsî li ser şerê Sari Qamîş ê xwened, yê 
ku nivîsî bû, bi xwe di şer de bû, ez jî li hêla din di şer de 
bûm, lê ew roman!! Bawer bike mîna yekî lal ji tere 

felsefeya Aristo beyan bike. Kî dikare wê deqeya di 
navbera jiyan û mirinê de pesin bike? Kî dikare wê tirsa ji 
bombeya ku li rex te teqîya ye têxe çarçovekê? Kî dikare 
hestên yekî ku serê hevalekî xwe yê ku berî kêlîkekê pêre 
diaxivî û cixare dikêşan li hewa dibîne, derbibirre? ew 
kesê ku di şikeftên dûmankirî û devgirtî de, bi zarokên 
xwe yên şînnij û yeksalî ve dimirin, xwedê jî dikare wê 
kêlîka gawir bîne ziman!!?. 

Kurê min nekeve gumana ku ez dixwazim te bêhêvî bikim, 
yan te ji rê derxim, te rêya xwe naskirîye û tu li ber derîyê 
zewacê yî, lê omîda min ewe ku asoyên ramanên te firetir 
bibin, tu ji siya xwe dûrtir jî bibînî. 

Kalkê min çavên xwe bi ser hev de qurç dikirin, mîna 
yekî ku têkeve cengeke giran bi xilmaşîyê re, min dît 
cixareya wî di destê wî de bûye arî û vemirîye, haya wî jê 
nebû, qutîya bavê min, ya ku tûtina wê kêm nabe, 
kişande ber xwe û cixareyek pêça, di nav şilkirina wê re 
got: 

-eve halê me û dewletên mezin. 

-min fêm ne kir kalo! 

-tu jî kerekî mîna bavê xwe yî, lo! Wî jî ji min fêm ne 
dikir, xwedê kirî ez bi kurmancî dibêjim. 

Vodka serê wî zeft kiribû, mejîyê wî, êdî mîna hevîrekî 
ron bûbû, raman weke mija sibehan diherikîn, minjîda 
ku xwe winda nekim gulpin piçûk li piyala xwe dixistin û 
li kalkê xwe yê serxweş guhdarî dikir. 

-Dewletên mezin me timadar dikin, weke çawa masîvan, 
hinek hevîrê jehrkirî, yan kurmikekî bi serê çengelan ve 
dikin û berdidin avê, masîyê ehmeq dibeze çengelê û 
hooop!! Çengel devê wî zeft dike. 

-min dîsa fêm nekir. 

-ne min got tu kerî û kurê keranî jî, oxlim divê ez bi elif û 
bê ji te re bibêjim heta te li ber xim, yavrum ev komar 
kurmikeke di devê Kurdan de ye, Rûs li neftê digerin, 



bûye sî salê wan ku xwe nêzîkî ava giravê dikin, ne dûre 
sibe peymanan bi Heme Riza re deynin û hûn li ber ava 
gunnê Heval Stalîn biçin. Tu xeberên radyoya Tehranê 
his nakî, yan guhê te şimakirî ne? Ne duh pêr bû 
Qonsulosê Rûsyayê li Tehran bi pehlewîyan re rûnişt û 
xalên vekişandina Artêşa Sor ji erda Iranê danîn. 

-Artêşa Sor!! 

-erê artêşa gû. . . . 

-ma wê çi bibe, bila vekişin, ewqas pêşmergeyên me 
hene!! 

-Wê çi bibe!! tiştek nabe berxê min, wê bikutin dayikên 
we û biçin. Û kenekî dînokî kir û piyala nizanim çendan 
rakir û got: Anûş pêşmerge yê min. 

Ez geh kenîyam û geh bi ser xwe de ponijîm, û di peyvên 
wî de fikirîm, xirexira Agop ode dihejand, kalkê min ber 
bi wî ve çû, lingê xwe li zikê wî xist û deng jê birrî û got: 
ev hirç lawê hirçan jî, her ku vedixwe dibe meşkek, xuş û 
xuş û xuş....heta sibehê. 

Hema li ber derî, kalkê min bişkokên pantelonê xwe 
vekirin, û mîz kir, di nav mîzkirinê re li pişt xwe dizîvirî 
û digot: bavê te jî ew ker bû, ez mîz bikim ezê behsa wî 
ji te re bikim, rehma xwedê lê bibare vê şeva meelûm. 

Serê min gelekî pêre êşîya, kalkê min xwe da ser 
palgehekê û rûyê xwe xiste erdê, ew nû hatibû enîya şer, 
digot - her hal wî nizanîbû ez Ermenî me- : ez hatim 
cihada gêwir. Cihada quzê dîya wî bû, dev ji Amêdîyê 
berda bû û li Sari Qamîşê li morîkên gerdenîya dîya xwe 
digerîya! Cihad kurro! !lawê keran, heta min ew fêmkirina 
da ku Osmanî ji Rûsan gawirtirin mû bi zimanê min ve şîn 
hat, erê tu bawer nakî? Binêre û kalkê min zimanê xwe 
dirêj kir. 

weke mûyên ku li ser şanik û xalekê şîn dibin, di koka 
zimanê wî de jî gurzek mûyê reş şîn hatibû, yan li ber çavê 
min wisa xuyabû, min bi tirs lê nihêrî, û ji çavên xwe 

bawer nekirin, wî got. Erê Bado, ev mûyê rastîyên e, kî 
rastîyê bibêje, mû li ser zimanê wî şîn tên, lê kesê ziman 
bi mû di dîrokê de li ser tilîyên destekî têne hijmartin. 

Min zimanê xwe, di devê xwe de li diranên xwe xistin, 
pêjna mûyan nebû, naxwe min hîn rastî negotîye û 
nizanhn rastî jî çîye, ez di wan ramanan de, kalkê min 
berdewam kir: 

Ne ez bûma bawer bike, wî ji şer baz nedida, cennet û 
heftê Horîyên çavbelek û goştzelal û çardesalî li hêvîya wî 
bûn, wey xwelî li serê we be, xelkê dikutta xwehên we û 
hûn bi kuttana horîyan timadar dikirin. Wey xwelî li serê 
we be. 

Êdî şev dereng bûbû, axaftina kalkê min jî giranbûbû, lê 
weke ku hîn hişê xwe winda nekiribe, ji nişkê ve rûnişt û 
got: kurê min dilê xwe ji min negire, ez ne serxweşim û 
tucarî jî weke vî hirçê han ji piyan nakevim. 

Vodka ya di binê piyalê de mabû, berda gewrîya xwe û 
got: 

tiştekî Rûsa baş nîne ji bilî Vodka yê, eger ew Alrnanî 
bûya ezê Nazî bûma! 

-bi vê pîvanê be tu komonîstî?! 

-komonîst?! Bado bi şevbuhêrka me de nemîze û qala van 
jehran neke. 

Min xwest ez hinekî wî niquşk bikim û bêtir li kûranîya 
dilê wî binêrim, min gotê: de ka tu çîyî, eger ne 
komonîstî?!! 

-ez çi me? Ez bilûra li ber guhê gayê cotim! Kurê qantirê 
ev bûye seetek ji te re dibêjim, ez mirovekî ji zincîr û 
qeydên mirovan riha bûme, min xwe ji ol û ji neteweya 
xwe bi heft avan şûştîye, ez ne hemwelatî yê tu dewletê 
me, ezim û Vodka ye û Studyo ya mine. amîn. studyo 
ya min Ermenistana min e, Vodka jî hevalê min e, partîya 
min e serokê min e, xwedayê min e. û şûşeya vala di bin 
guhê dîwêr de lêxist. 

H= * * 


Vê sibê ez dereng ji xew rabûm, kalkê min û Agop 
çûbûne karên xwe, min kirtikek penêr û hinek tirşî bi nîv 
nanekî xwar û berê xwe da çayxaneyê. 

H= H= * 

13 Nîsanê 1946 

êvare . di êvaran de jî, hestên şairan weke Şaberrûyên li 
ser agir diteqin, har dibin û dilê jar didin ber gezan. Lê 
ev rojbuhêrên ku ez wan dinivîsim, rê li ber helbestê 
girtin e, ez dixwazim jiyana xwe li ser rûpelên tazî weke 
giyanê min raxînim, çiku mirin her di guhê min de li 
zengilê xwe dide, bang li min dike. 

Hinek senna ji zivistana çûyî di odeya min de maye, 
hestîyên min jî senna di xwe de veşartine, lê ez bi 
bîranînan xwe germ dikim, bi Silêmanîyê..Amêdîyê û 
wan bajarokên ku rojên min di devên xwe de weke 
benîştekî dicûtin û pûç dikirin. Ez bêgav dest dihavêjim 
xameya lal, pênûsa ku ji bilî jan û hesretê pê nehatîye 
nivîsîn. 

Vê sibê weke duh, dîsa ez dereng ji xew rabûm, kalkê 
min çûbû studyo, û taştê li dû xwe li erdê şemirandibû. 
Min çend kirtik penêr û mastê kîs yê zeytkirî û du sê lib 
zeytûn xwarin û çend qurtên lezok li qedeha çayê xistin û 
çûme dibistanê. 

Mudîrê wê, Reşîd Ezîzî bi ser min de rabû û derengçûyîna 
min weke behaneyek xurt dît û got: Hûn her çî Barzanî 
ne Kurmancê reşin, karê we tiving û şer û çîya ye, çî we 
û dibistanan?! Ha?. û bi Farisîyeke qebe jî gotina xwe bi 
dawî kir: INCA DEBISTAN EST AXA!! MEYXANE 
NÎST. 

Min lê vegerand û got: şerefeke mezin e bo min ku ez di 
refên Pêşmergeyan de bûm, lê tiştê ku haya te jê tunne, 
ez bi kêrî mamostetîyê dibim, bêtir ji çekdarîyê, lê tu? 

Gelo tu diwêrî bi şev deh gavan dûrî derîyê mala xwe biçî 

!!. 

Û ez derbasî klasa xwe bûm, ne bese wî Mujde dûrî min 
xist, dixwaze ku ez jî ji dibistanê derkevim, lê bavê wî jî 
were ezê bimînim, Menafê Kerîmî ji min razî ye, û haya 
Mele Mistefa jî ji min heye ku ez çi dikim, wî tim gazin ji 
min dikirin û digot: Badîn çiina tu şer dikî, karê te ihn û 
kitêbin, here bila şerê te li gel nezanîyê bi kaxez û defter 
be. 

Piştî min dersên xwe qedandin, ez çûme çayxaneyê, 
Kerîmê Şikak li wir bû, rûyê wî tirş û çihreyê wî 
lihevketî, û bêdeng li bakur dinihêrî. Min silaveke 
nebihîstî lê kir û li rex wî rûniştim û ez jî noqî gola 
bêdengîya wî bûm. 

Piştî kêlîkekê, min çuqlîyên axaftinê hejandin û pirsî: 
Kerîm çi bi te hatîye?! Ma hîn tu ji min xeyidiyî? 

Bêyî ku awirên xwe ji bakur dagerîne got: ez ji te 
naxeyidim, û te û Mujde jî pîroz dikim, lê serê min van 
rojan ne vala ye. 

-Çi heye? 

-ma te ne bihîst?! 

-çi ? çiqewimîye!! 

-artêşa sor vedikişe! 

-kê go? 

-radyoya BBC. Berî tu derbas bibî, di weşana xwe ya 
Farisî de got. 

-tu xemgînî?! 

-na, lê ez ditirshn Badîn, Komar li ser hilrn û pifekê 
maye, wê Rûs me bilîroşin. Kerîm hevoka dawî bi 
dengekî bi zor hate bihîstin got, min xwest ez ber dilê wî 
bidim û jê re got: ne mumkine heval Stalîn vê yekê bike, 
bawer neke wê nûçeya radyoya derewkeran. Kerîm hêrs 
bû û bi awireke tûj li min nihêrî û got: Stalîn jina min û 

zarokên min kuştin, wê vê komarê jî di pêçekê de bikuje 
tê bibînî. 

-ma lîstika zarokan e, soz û peyman û .. 

-û gûyê kerê..ji xwe peyman kurdan dixapînin, 

bawerîya wan bi sond û peymanan bûye bela serê wan, 
bawer bike Badîn, ez ne ji reşbînîyekê dibêjim, lê ez 
rewşa vê herêmê ji mêj de dipêm, ez dizanim li pişt 
perdeyan kî bi kê re ava serê me genn dikin!! 

-tiştan mezin neke, ne wehaye. 

-ez bi dilê xwe li bûyeran mêze dikim, ne bi çavên xwe, 
ev komar weke şekirê tu bixî devê zarokan da ku negirîn, 
Armanca Rûsan nefta bakur e, Kurd ne di hesabê wan de 
ne heyran, lê ji ber ku Komele hebû, û roj bi roj qelew 
dibû û peyrewên wê bûn bi hezaran, Rûsan dest danî ser, 
ji tirsa ku Ingilîz wê bi alî xwe ve bikêşe. 
tu kes ji bo xwedê nabe dostê Kurdan, em zû dixapin 
zû. 

-nûçeyên BBC bi xerez têne gotin. 

-ji xwe nûçeyên weha nîvê rastîyê dibêjin, nîvê mayî jî li 
ser te û hişê te yê vekirî an girtî dimîne. 

Min dît ku Kerîm ji ya xwe danakeve û hêrs bûye, min 
nedixwest ku dîsa ji min bixeyide, min rabû berê şorê bi 
alîkî dî de bir û bi fedî jê pirsî: tu mesela min û Mujde 
çawa dibînî?! 

-Min berî niha hûn pîroz kirin. 

-Yanî zewac kengî be baş e? 

-Mujde!! Badîn zewac ne hêsane, û tu dizanî bê em di çi 
rewşê de dijîn. Hinekî sebrê bike heta rewş zelal bibe. 

-ez jî dizanim zewac ne hêsane, lê dil westîyaye Kerîm, 
êdî taqet û hêz têde nemaye, min hesabê xwe kirîye û 
Mele Mistefa yê Barzanî nêzîka çarsed Riyal dane min da 
ku ez li zewaca xwe xerc bikim, maleke min jî heye ez tê 
de disitirim, hînçi?!. 

-niha nelezîne, eger tu bixwazî nîşan bike û pişt re emê 
binêrin, niha dilê min û ez vegerim Şino heye. 

Min dikir ku bipirsim: û Mehabad, lê xirtepirta Emîral 
Axa û derbasbûna wî ya çayxaneyê bala her kesî kişand. 
Di serî de weke her gavê berê xwe da qedehên avê û 
rûkirin satila xwe û berê xwe da kesên rûniştî û got: 
xemgîn nebin, minjîbihîst, bila Artêşa sor biçe, ez bo 
we Artêşeke şîn amade dikim, hêza wê deh qat li ya sor e, 
emê Mehabad bikin giravek, ma tankên Hemeriza dikarin 
di ser avê re bimeşin!! ma nebî Isa ne?!eger teyare jî 
werin Mehabad, wê pîlot gêj bibin, ji xumxuma pêlan 
nema ber xwe dibînin û wê di avê wer bibin...xemgîn 
nebin..û satila avê li erda çayxaneyê rijand û destê xwe 
avête nav lingê xwe û agot: ev Artêşa Sor e. 
bû zîqzîqa kursîyan di bin kesên rûniştî de, kirîzeke ken li 
çayxaneyê belabû, mase çûn û hatin, çay û qehwe li nav 
hev ketin, her kesî bi newqa xwe girtibû û bi çavin girtî li 
banê çayxaneyê dinêrî û dikenîya. Emîral axa tenê 
nekenîya û derpîyê xwe kişande xwe û satila xwe li dû 
xwe hişt û derket. 

Ez û Kerîm bi ken ji çayxaneyê derketin, çi binêrin!! Tu li 
kê rast têyî dikenne, kenekî ne asayî bû, heta kerên 
gundîyên ku hatibûn sûkê jî dikenîyan û diranên wan qîç 
dikirin. Dikançî, minalên cil qerpolî yên li serê zikakan 
dilîstin, pêşmerge, siwarên hespan, jinên di bin çadirên 
reş de, dar û ber jî dikenîyan. Me dilezand lê ken bizava 
me giran dikir, heta em nêzîkî Studyo bûn, çi binêrim !! 
xwedêyo ev çîye! Fotoyên di camekeyê de hemî dev b ken 
bûbûn, tenê yê Pêşewa ku di nîvê camekeyê de bû, bi wê 
riya sivik û rûyê zirav xembar bû. Tirsekê da ser min û 
min bi quncê çavan li Kerîm nihêrî, wî jî ziq li foto yê 
Pêşewa dinêrî, dengê kenê kalkê min û Agop ji hindir 
dihat, min di wê navê re çû serek li dikana werîsan xist, 
weke her carê werîsfiroş werîsekî ne zirav û ne jî qalind 

di nava tilîyên wî de weke tizbîyekê pê dilîst. Rûyê wî tirş 
girêkek di werîs de çê dikir, bê yî ku çavê xwe ji werîs 
rake, pirsî: te dîsa çi divê?! 

-dermanekîji bo rawestandina ken! 

Min di dilê xwe de got, wê niha bi min de bixeyyide, lê 
wî bi ciddîyet li min vegerand û got: ev werîs, ev werîs 
wê kenê Mehabadîyan rawestîne. Ez bêtir kenîyam. 

H= * * 

ber roj ava ez û Kerîm li çapxaneya Kurdistan bûn, 
teqeteqa makîneya çapê bû, te digot dêweke û dikenne, 
makîneya şêx Mehmûd hate bîra min, ew makîneya ku di 
şikeftan de zeng digirt û ingilîz ji şêx bêtir li pey 
digerîyan. şêx jî nameyên xwe yên ku ne digihiştin tu 
adresen, pê dinivîsandin. Her sê nameyên ku ji Lenîn û 
hikûmeta Sovyetî re şandin bi wê makîneyê çap kirin, 
dema ez çûme ziyareta şêx Mehmûd wî kopîyên her sê 
nameyan şanî min kirin, di ya yekem de gelek qurretî 
hebû, tê de dihate xuyakirin ku çiqasî Kurdên wê serdemê 
ji xwe bawer bûn û ji hikûmeta sovyetî re nivîsî bûn ku: 
em destê biratî û dostanîyê dirêjî we dikin, û ji bo 
xurtbûna me hinek Top û teyare û tiving ji me re divên û 
em kurd amade ne alîkarîya we bi can û dil û mal 
bikin!!!!!! Lê di ya duyem de hinekî bixwebawerî sist 
bûbû têde nivîsî bûn: em bi hêvî ne ku lijneyeke bêteref 
were Kurdistanê û kiryarên hovane yên Ingilîzane bi çavên 
serê xwe bibînin! Di ya sêyem û dawî de, tenê edalet û 
insaf hatibû xwestin!! Lê Sovyetan ne tank û top û teyare 
şandin, ne jî lijneyek şandin, û ne jî insaf kirin. şêx 
Mehmûd bi keser digote min: em çi bikin!! Xwîna Kurdan 
bi bazara her dewletê erzan e. 

Em derbasî odeyeke tarî bûn, Hejar û Hêmin, her yekî 
pelikek di destê wî de, nivîsa xwe ji tîprêzekî re 
dixwendin, dema çav li me ketin, kursîyên xwe yên 
xêzeran kişandine ber me, Hejar bi germî ez hemêz kirim 

û got: ez ji Barzanîyan hez dikim, ne tenê şervanin, 
şiirvaninjî, komar bêyî wan komir e. û yên li wir hemî 
kenîyan. 

Hejar ji bo rojbûna xwe hinek şekir û kulîçe anîbûn, 
rojbûna Hêmin bû jî, wî jî tûrikekî piçûk, ji qenda 
Kirmanşahê anîbû, me ji wan re pîroz kir û bi kêf ew 
şêranî xwarin. 

Sedîq Encîrî, berpirsê kovara Hawarî Niştiman jî li wir 
bû, hejmara nû ji çapê re amade kiribû. makîneya çapê ya 
ji nifşê ROTARI ya Almanî, na Rûsî ye lê hin parçe tê de 
Alrnanî ne, em bi dengê xwe yê weke kenê dêwên 
efsaneyan gêj kirin, dengê me baş nedihate hev (bê weha 
jî dengê Kurdan nayê hev) em bêgav bûn herin odeya 
Hisênê Mîkaîlî, berpirsê çapxaneyê. 

Wî xêrhatinî bi me kir û got: çapxaneya me, berî çar 
mehan ji Tewrêzê hat, lê me karê deh salan pê kir, eger 
zimanê wê hebûya wê gilî û gazinên me ji xwedê bikirana, 
ma ne tiştekî seyr e ku ew mirovan fêrî axaftin û suhbeta 
xweş dike bi xwe jî lal e!! 

Hêmin keserek dirêj hilanî û got: eger ev makîne, berî sed 
salî hatibûya Kurdistan, bê guman yek ji kitêbên me winda 
ne dibû. 

Kerîmê heta niha bêdeng mabû, got: erê.... hema dema ku 
Rûs hatin Sablaxê, berî sî salî, dîwana Misbahuldîwan 
(EDEB) winda bû û şop jê re nema, kes nizane bi ku de 
çûn ew helbestên tenik û nazik?! Heta camêrekî li 
bexdayê.... 

-Beşîr Mişîrê terzî?? 

Hisênê Mîkaîlî gotina kerîm birrî. Kerîm jî berdewam 
kirûgot: erê. Wî camêrî ji devê sedan kes û ji kaxezên di 
nava feqe û mele û edebdostan de belavbûyî, dîwana 
EDEB bi hev xist û çap kir, lê bi dehan dîwan çûn û şopa 
wan nema. 

Hejar got: rast e, weke meteloka Mukrîyan dibêje: 
ewey mêrûle wexrê deka be salêkî, wiştir deyxwa be 
qepalêkî. Keda dehê salan bi agirekî dibû xwelî, bi 
talanekê re diçû, di lehîyekê de winda dibû, lê niha ....? 
Hisênê Mîkaîlî got: niha bi saya hevalên me yên Rûs edeb 
û wêjeya me tê parastin û.... 

Kerîm xwe ne girt û bi tûjî got: mamoste... qencî ne ya 
wan e, ev makîne bi pere tê kirrîn û li her bajarî peyda 
dibe, lê bi saya xwîna germ ya azadîxwaz ya ku di rehên 
me de dikelîya , ev makîne hate Mehabad. 

Rûyê Hisên hinekî zer bû, Hêmin û Hejar jî ne rihet bûn ji 
wê gotina Kerîm, min rabû got: niha dev ji makîne yê 

berdin, ka em hijmara nû ya Kurdistan bibînin. 

* 

niha ez li odeya xwe me, kitêbên min weke serbazên 
yekîneyeke leşkerî li dû hev rêz bûne û bêdeng in, lê her 
yek hawareke nuhênî di wan de ye, dîwana Wefayî ya ku 
bi xetên Qadirê Muderrisî, dîwana herîq, ya Edeb ku 
Beşîr Mişîrê terzî sala 1939 an li bexdayê çap kiribû, 
hejmareke kovara Niştiman (tiştê ecêb ewe ku sembola 
Komeley Jiyanewey kurd bi tîpên Latînî ne J.K. ew di nîva 
rojekê de hatine resim kirin û bi ayeteke Quranê xemilandî 
ye). Ma ne ecêb e ku dîwanên Cezerî, Feqeyê Teyran, 
Mem û Zîn a Xanî, li vî bajarî peyda nabin?! Li Silêmanî 
û Hewlêr û Kerkûkê jî weha bû, û li Amêdyê çavê min li 
berhemên Hacî Qadir û Herîq û Salim û Nalî ne 
diketin?!herêmên Kurdan weke giravin ji hev qut di 
deryayekî de ne, pêwiste kelek û gemî û qeyik hebin 
xelkên giravekê bighîne giraveke dî. 

Bayê vê şeva dereng, hilina biharê, bîna kulîlkan xewa 
min tînin, lê dengê wê keça xemgîn tê min: 

Çendan ki guftem xem ba tebîban 
Derman nekerdend miskîn xerîban 

Hate bîra min, dema em li çapxaneyê bûn, min pirsa vê 
keçikê ji Hejar kir, wî gote min: ev keçik xûşka Heme 
Resûlê Mîkaîlî ye, ew xortekî ji xwe razî bû, mamostayê 
zimanê Farisî li dibistana Seadet bû, ew dilketîyê Wêlma 
bû, bûbû sîya wê, bi ku de diçû, Heme Resûl li pey wê 
bû.Wêlma jî keçeke xiristyan û ya herî ciwan bû li 
Mehabad, ew yeke serqot, bi cil û bergên teng û Firencî 
bû, keça duxtor Wênetanê Hatemî bû. 

-Wênetan?! 

-erê, Wênetan, yê ku mala wî li nêzîkî meydana çarçira ye 
di kolana şîr û Xorşîd de, pişt mala me ye! ew şagirtê 
duxtor Cozêf Koçran bû yê sala şêx Ubêdullahê Nehrî li 
Onnîye dijî. 

Wêlrna mamosteya keçikan li dibistana Permas bû(niha 
nevê wê kirine Perwîn û Mujde dersan lê dide- B. 
Amêdî) kes li Mehabad nemabû ku dilê xwe nedibijande 
wê, Heme Resûlê me li ser wê dîn û şeyda bûbû, bi çolê 
ket, û bû sewdanîyê wê, naçare ew birin Tewrêzê, û çend 
caran jî ew birin nexweşxaneya Tehranê, lê kî dikare 
derdê evînê dennan bike!! Weke derwêşekî Werd û zikrên 
Hemeresûl, Wêlmabû. 

Rojekê ew ji bo dermanekî xwe li dennanxaneyeke 
Mehabadê bû, ji nişkê ve Wêlma derbas bû, dema çavên 
wî lê ketin yekcarî ji hiş çû û ji qama xwe ket, xelk lê 
civîyan û xwe dane bin çengên wî, lê êdî taqet tê de 
nemabû, xwîna sor xwe di kepûya wî re avêt, kalemêrek 
li wir bû hayê wî ji çîrokê hebû, hindik mabû Wêlrna 
bikuje û bi zirzî jê re got: biceheme, derkeve der, te ev 
lawik kuşt. 

Hemeresûl negihandin Tehranê, bi rê de mir. 

-û Wêlrna?! 

-ew niha li Tewrêzê dijî, haya wê ji bayê felekê nîne. 

Min hêsrên xwe damalan û di ber xwe de got: 

Riswayê işqê tenha ne ez bûm 
Kes dî zemanan hubb bê melamet. 

Êdî ez li ber kevîyên xewê me, dengê keleşêran tê, pîrka 
min digot: Bado di bin erşa xwedê de keleşêrek heye 
dibêjinê Dengaîl, ku ew baskên xwe li hev dixe û ban 
dike, keleşêrên erdê hemî ban dikin. 

Pêçîyên min ji nivîsandinê tevizîne, pelên min yê spî 
neman, ezê sibehê biçim qirtasîyê, na ez naçim ezê 
şagirtekî xwe bîşînim. 

pelên spî zevîyekî beyarin, ez hestên xwe mîna tovê 
genim li ser direşînim û bi hêsrên xwe av didim, bîranîn 
şîn tên, birîn şîn tên, dema ez li kûranîya wan dinêrim, 
siwarekî birîndar û bê rim û bê mertal dibînim, xwe 
dibînim. 

dibêjin wê Hacî Mistefayê Dawudî (wezîrê bazirganîyê) 
tûtina Mehabadê biliroşc Rûsan, gelo ez jî tûtina qutîya 
bavê xwe nefiroşim!!. 

kalkê min dibêje: heta Rûs mista dawî ji tûtinê nebin, ji 
vir naçin. 

xwezî tûtin xelas nebe. 

Emîral axa dibêje: Rûsan ev komar çêkirin ji bo tûtina wê, 
welleh welleh...Stalîn bi xwe doza tûtinê dike û dibêje: 
ma Çerçil ji min çêtir e?! Tûtina koysenceqê bi baran 
kişandîye Londonê!! Icar ez hinek tûtin ji qelûna xwe re ji 

Mehabadê bibim, gelek e?!. 

* * * 

Silêmanî dawîya 1943 an 

-ezê tev li şervanên Mele Mistefa bibim. 

-na Badîn, ecele neke, biryara Hîwa bibhîze, pişt re tu çi 
dixwazî bike. 

Nûrî emîn li min vegerand, lê min bersiva wî bi tundî da: 
-ez ji ser ya xwe danakevim û Hîwa mîwa nas nakim, 
agirek vêketîye, divê ez çend êzingan bihavêjim ser. Êdî 
nema karim di çirava nakokîyên Hîwa xanim de avjenîyê 
bikim, hin çepgirin, hin jî rastgir, hin terefdarên Ingilîzin, 
hin yên Sovyêt in, hin yên nizanim kê ne? Malavayo tu bi 
xwe jî dizanî bê çiqasî ziravê Refîq Hilinî ji Ingilîzan 
diqete, hema dibêje : ew xurtin, lê Rûs ji me dûrin. ma 
ne wî ne hişt ko xwendekar herin Mosko!!? Ma ne ew 
dibêje ku divê şer nebe, ji bo Birîtanya nexeyide!! Em li 
razî kirina Birîtanya digerin yan li azadîya xwe!! ez ji vî 
bajarî bêzar bûme, nema deyaxa min heye Nûrî. 

Lê wî bi dilê min yê kul zanîbû, gote min: çima tu nabêjî 
Jale çû, ez nema debar dikim!! kîna ingilîzan ne ji 
valatîyê ye Badîn. tu di evîna xwe de bi ser neketî, îcar 
tê berê xwe bidî agir, ma şer hêsan e kaka? Eger her 
evîndarekî têkçûyî tev li Barzanî bibe, wê Kurdistan ji 
xortan vala bibe. 

-Nûrî tika dikim birînên min nexurîne, birîn bi zor hatîye 
hev û alig pê ketîye, nehêle careke dî biaxuve. Biryara 
min ji ber hestên min e, ne ji ber evîna têkçûyî ye, ezê 
biçim xwedê jî dakeve erdê!. 

Bû sibe min berê xwe da Helebçe û bûme mêvanê hemşarê 
xwe û dostê xwe yê zarotî û xwendinê Sadiq Behadînê 
Amêdî, yê ku bûbû mamostayê Cografîya yê. di şeveke 
berfînî de min agirê di dilê xwe de raberî wî kir, lê wî jî 
weke Nûrî şîreta neçûnê li min kir û got: Badîn..xebera 
Nûrî ye, neçe û dûrî karê çandî nekeve, heyfe yekî mîna 
te bi gulleyeke kor bimire, binêre ez ne kêmî te me di 
neyartîya ingilîzan de, lê ez mamostetîya xwe 
naşemirînim, minalên kurdan fêrî jiyaneke azad û ronî 
dikim, ne tenê ji wan re sînorên Kurdistanê beyan dikim, 
lê zulma Cografîya û sitema sînoran jî bi wan didim 

naskirin, eger tu bixwazî, ezê ji bo te karekî li dibistanê 
bibînim. 

şîretên dostan û evîna jale ya ku pêtên wê di dil de hîn 
nebûbûn arî, zincîr li lingên min gerandin, ez hîn ji çûn û 
hatina di zikakên Silêmanîyê de têr nebûbûm. 

Di civînên Hîwa de gelekî qala Barzanî dibû, hinan digot: 
Ahnanan ew hêvotîye û çek jê re bi balafiran têne xwarê!! 
hin jî di wê bawerîyê de bûn ku Tirkîye alîgirê wî ye û 
doza Mûsilê ji bîr nekirine, lê gelekan digot: ew rast 
dixebite, bi gilî û gazinan Ingilîz mafên me nadin, divê 
em serê dar şanî wan bikin. 

Nûçeyên ji enîyên şer dihatin dilên me xortan hênik 
dikirin, Barzanî roj bi roj bi ser diket, ref bi ref şervan tev 
li wî dibûn, bi dehan qereqol piştî qereqola Şander ketin 
destê wî û bi sedan tiving û topên çiyayî... êdî em li hêvîya 
çi ne?! Hîwa diherifî, weke dîkan me di civînan de kumik 
li hev sor dikirin, yek caran me dest jî dirêjî hev dikirin. 
Sîya Ahnanya roj bi roj ji ser Ewropa dadigerîya, em rojê 
sê caran li çayxaneyan kom dibûn û me li nûçeyên BBC 
guhdarî dikir: 

-berxwedana şarê Lenîngradê xurttir dibe. 

-Stalîngrad rizgar bû, û marşalê Alrnanî Von Bolos di gel 
-sed hezar serbazî xwe teslîm kirin. 

-bajarê Essen bû kavil. 

-tiştek li kölnê, li ser hev nema. Dom a wê ya navdar bû 
kavilekî wêran. 

-pênc balafirên Lankister yên ingilîzî, çend bingehên 
leşkerî di kûranîya erdê Almanya de wêran kirin. 

Ingilîzan ne dixwestin, cengek e herêmî li dar bikeve, 
aramîya London di ser azadîya milletan re didîtin, çare 
nema, xwestekên Barzanî bi cih anîn û di rê ya hin 
efserên kurd re, ku di hikûmeta Nûrî E1 Seîd de bûn, 
aştîyek weke diranê leq li dar xistin. 

Hêdî hêdî cillik ji bin lingê Hîwa dihate kişandin, nema 
bawerîya xelkê bi qerwelkên Hîwa dihat, ew li dora agirê 
genn yê ku Barzanî geş kiribû civîyan, wê gotinên xav û 
pûç li himber gunnîna top û tivingan çi bikirana?!!. 

Hîwa weke bûka berfê li ber tava şoreşa Barzanî dihelîya, 
komek tev li komonîstên Iraqê bûn û belavoka AZADI 
derxistin, hinan jî partîya Rêya Rast ava kirin û ez jî bûme 
êzingek di şoreşa şekir de. 

Erê şoreşa şekir, ma şekir hindik e? Barzanî ev nav li wê 
serhildan wê salê kir, ji ber ku şekir weke niha pin kêm 
peyda dibû, Ulu beg serî li qereqolek e leşkerî b Mêrgesor 
da û doza Erzaqan û şekir kir, lê li şûna şekir, serbazên 
Iraqî sê gulle di dilê wî de çandin. Û serhildanê dest pê 
kir. 

Hîn ez li Silêmanî bûm, berî serhildanê, Rojekê Nûrî li 
taxa Serçimîn, pêrgî min hat û bi ken got: Badîn binêre!! 
Niha Ingilîz û Barzanî bi piyalekê vedixun. 

Min jî bi ken lê vegerand û got: ew piyal wê zû vala bibe 
û tê bibînî, Ingilîz jî gurên berfê ne, kes li wan êmin nabe 
û Barzanî lawê çiyan e. ez jî dê kela dilê xwe di bin sîya 
ala wî de sar bikim. 

-û evîn?! 

-bûxewnek, birînekbû, tenê alig û dewsa wê maye!!. 

* * * 

Mehabad 20 Nîsanê 1946 

Kê gotîye evîn dibe xewn?! Min gotibû?! Sê salin Jale ji 
ber çavên min çûye, lê ji vî dilê min yê kizirî bipirsin, 
eger hûn karibin pencereyekê tê de vekin û b kûranîya wî 
binêrin, hûnê Jale weke pêtîyek e geş di xwelîya wî de 
bibînin. Sadiq Behadîn digot: her tişt ku kevin dibe, bê 
tîn dibe, bil ji Evîn û Mey û Bilûrê!!. 

Min digot wê evîna Mujde perdeyekê bihavêje ser 
bîranînên min, lê ne wisa bû, vê buharê arîya hezar rojên 
jibîrkirinê da alî û pêt xuyabûn, hezar rojin ku evîna jale 

di dil de tê meyandin, hezar carî roj hilatîye û çûye ava, 
lê ev evîna xedar hîç ji singa ezmanê dilê min danagere. 
îcar ez serxweş bibim, dîn bibim, biçim ber kevirê her çak 
û ziyaretê, bibim peyrewê Emîral axa û parsa avê li 
çayxaneyanjî bikim, rewaû sezaye. 

Mujde razayî ye, rûyê wê b ber tava hîvê xewnek e 
efsaneyî aram û nazik e, porê wê yê weke şeveke havînê 
kin kerîyek karikên reş e li dawa çiyayê palgeha min 
diçêrin, memika wê ya çepê xwe ji bin lihêfê dizîye û di 
ronîya hîvê de xwe dişo. 

Berî kêlîkekê, şoreşek li ser text teqîya, şoreşa ku ez berî 
sal û nîvekê tê de beşdar bûm li ber wê, çirûskeke. 
Herdu bedenên me nema ji hev dihatin naskirin, axînan 
dîwarên odeyê mest kirin, guldan ji ser mase yê pekîya, 
kaxezên bîranînên min bûne quling û di odeyê de lîrîyan. 
Xwedê tenê dizane çawa min ev aska nazik ajote tora 
livînan, ew dudilî bû, dixwest lê nediwêrî, her digot: 
Badîn dîn nebe, berê zivistan bû, berfê alî me dikir û 
nedihişt tu kes ji mal derkeve, lê niha !! buhar e û tu dizanî 
Mehabadî mîna perwaneyan di buharê de dilîrrin, li mal 
rûnanin. Ji xwe Kerîm pê bihese kuştina min tê de ye. 
-Mujde behaneyan ji bin çenga xwe dernexîne, tu bi 
hesanî dikarî ebayekê li xwe bigerînî û berçavkê deynî ser 
rûyê xwe, kî wê te nas bike! 

Erê ma Stalîn axa tenê taktîk û Stratecîk dizane, min jî 
Mujde bi Taktîkekê anî mal, ro jî li nîvro bû, li çayxaneyê 
jî ez gelekî nemam, min êşa serî kire behane û berî da 
kanîya gezo û çemê hingiv. 

Lêvên min weke xwedayekî şareza ji nû bedena wê ya 
genimgûnî afirand, pêçîyên min yên ji nivîsandinê 
westîyabûn, li dora memikan weke hacîyan zîvirîn, har 
bûbûn, deşt û newal û berîyên germ dipelandin û tîpin ji 
agir dineqişandin, tevnek bû ew beden ta bi ta tilîyên min 
ewjenand. Ez.... 

Xewa min tê, liriştcya min di nav nivînê de ye û ez 
dinivîsim û cigareyan dikêşim!! Çi dînbûne ev!! ezê biçim 
enîya şerê xwe yê tenê tê de kul û derdên min têne kuştin, 
hevalên min jî niha li Seqizê, di paş çeper û kozikan de ne 
û ji serma diranên wan dikin sîrkesîrk. Ew komarê 
diparêzin, ez jî vî dilê westîyayî ji êrîşa bîranînên dijwar 
diparêzim. 

H= * * 

Piştî min ji Mujde re got ebayê li xwe bigerîne û di pêş 
min de biçe mal, ez dagerîyam çayxaneyê, Hejar û 
Hêmin jî li wir bûn, mirov li ku be wan bi hev re dibîne , 
heta ku Hejar ber rojava diçe îzgehê jî Hêmin li gel wî 
diçe, ez li rex wan li ser kursîyekê rûniştim, çend deqe 
neçûn Kerîm jî hat. 

Çayger bêyî ku ji me bipirse hûn çi dixwazin, çar 
fincanên qehweyê li ber me danîn. Çar Kurd û çar 
fincanên qehwê bêdeng li hev rûniştibûn, Kerîm bi rûyekî 
tirş qutîya tûtinê ji ber min kişand û cixareyek pêça. 

Hejar da ku qeşa ya bêdengîyê bişikîne, bi berken got: 
wa dîyar e mişkan zimanê me kurisandîye!! 

Min bi dengekî nizim got: na...lê hestên di dil de ne barê 
zimanin. 

Hêmin qurtek e nazik li qehwe ya xwe xist û got: rast e, 
ziman bêkêr e li ber hestên dil, gelek caran pênûs bi 
seetan di nav tilîyên min yên xwêdan dayî de lal dimîne, 
gelo çi raz e?! 

Kerîmê rûtirş mizek li cigareya xwe ya sistpêçayî xist û bê 
yî ku li tu kesî binêre got: ziman wergêrekî qels e ji nalîna 
hinavan re, her ku bûyer mezin be, ziman bêtir lal dibe. 
dema serheng Newrozî, Simiko şemitand tora mirinê, 
Simiko neaxivî, tenê tilîya xwe di birîna xwe da kir û li 
ser pêşbenda xwe ya spî nivîsî: Êykaş. 

Min û herdû helbestvanan pirsî: Êykaş yanî xwezî, lê 
xwezî çi?!. 

Weke her gavê ji nişkê ve Emîral axa li ser serê me 
rawestîya û got: 

-xwezî deryayek e me hebûya. 

Satila xwe danî ser mase yê û destê xwe di ser serê min re 
bir û got: her kurdek tê kuştin, gotina wî ya dawî Xwezî 
ye, lê ez nahêlim Pêşewa bibêje xwezî, eger rê gelekî li 
Komarê teng bû, wê Pêşewa li gemîyekê siwar be û xwe 
bigihîne peravin dûr. 

Me her çaran ava b ber xwe rûkira satila wî û dîsa bêdeng 
man . soza min bi Mujde re hebû, ez baweşkîyam û min 
lêborîn xwest û got: hûn dizanin ez van rojan gelekî li 
dibistanê diwestim, serê min diêşe û xewa min tê. 

Kerîm kenîya weke ku plana min naskiribe û got: Badîn 
evîndar narazin. Lê min bi kenekî sivik lê vegerand û got: 
eger ez evîndarbûma, wê dawîya min weke ya Heme 
Resûl bûya. 

H= * 

Sadiq Behadîn hevalê min yê zarotî yê nameyan ji min qut 
nake, em ji zû de hevalê hev in û me temenekî xweş bi 
hev re derbas kir, ew bi salekê ji min mezin tir bû, lê em bi 
hev re derbasî xwendegeha camîya Amêdî yê bûn, her ku 
ez Hejar û Hêmin dibînim, hevaltîya min û wî tê bîra min, 
dema me xwendina xwe ya seretayî li wê camîyê kuta kir 
xortanîya me nû dest pêkiribû, em bi hev re dil diketin yek 
keçikê û berî ji camîyê derkevin em li zikakan digerîyan 
heta lingê me diwerimîn. Sala 32 an me xwendin qedand û 
divabû em herin Mûsilê berdewam bikin, lê ne min ne jî 
wî me nikarîbû ji ber xizanîyê. Rojekê hate mala me û got: 
Badîn were em kar bikin!! 

-karê çi sadiqê mala Kûtazade?(bi vî navî dihatin 
naskirin). Pîrka min pirsî. 

-hikûmet rêyekê di navbera Amêdîyê û gundê Bêbadê de 
vedike, karkir divên û dibêjin her karkirek mehê du 
Dînaran distîne. 

Min û wî me kar kir, heta rê bi temamî vebû, me gelek 
pere bi dest xistin, lê destên me yên terr û nazik êdî bûbûn 
destên mêran, zivr û hişk û stûr!! 

Pişt re em çûn Mûsilê me xwendina navendî li wir qedand, 
ew gelekî jîr bû û mehîya wî Dînar û nîvek bû, ji xwendin 
û kitêban pirr hez dikir, di nav xwendevanan de navê wî 
bûbû mişkê reş, ji ber ku ew her dem bi ser kitêbên xwe de 
xwar dibû û haya wî ji bayê felekê nebû. 

Dema xwendina me li wir qedîya , wî berê xwe da Bexdê 
û li Dar E1 Muelimîn xwend, ez jî vegerîyam Amêdîyê. 
Me nema hevdu dît heta ez çûme Silêmanî, ew li Helebç 
bûbû mamosteyê Cografîya û di zarê Soranî de bûbû 
bilbilekî zimanrewan!! 

Iro nameya wî gihişte destê min: 

hemşarê delal Badîn. 

Nameya te ya xemgîn kete destê min, weke ez te nas 
dikim, tiştek di te de nehatîye guhertin, lê ka bibêje tu 
kengî bûyî fîlosof?! Tu qala mirinê dikî û dibêjî: ez 
dixwazim bi nivîsandinê pêşberîya mirinê bikim!. 

Ma tu nizanî Badîn ku serkêşîya li himber mirinê vala ye?! 
Tu niha tê digihîjî ku zindî hemî bi gavin lezok berê wan li 
mirinê ye! Tu jîyana xwe (weke te nivîsî ye) mîna tûyê 
dara hewşa we ya li Amêdî yê dadiweşînî ser rûpelan, ma 
ev bi xwe ne amadebûne e ji mirinê re? . 

Ê min bi xwe ez razî me ji halê xwe, mamostetîya min baş 
diçe, min xanîyê xwe yê berê bi yekî dî re guherî, kirê 
niha erzantir e û xanî jî nêzîktirî dibistanê ye, ez ji zû de 
neçûme Silêmanî, lê min ji hemkarekî xwe bihîst ku Jale 
ji London vegerîyaye, Xanzada Hewlêrî ji berê xerabtir e, 
hîç li min napirse. Lê ez di evînê de ne weke te qelsim, û 
ya ku li min nepirse, ez wê mîna firek ava tehl 
dihesibînim, ma gunehe ku ez kurmancim?! Xanzad di 
nav henekan re digot: em Hewlêrî bi Kurmancên reş re 

nazewicin! Nezewice heyran, here bi ingilîzên çavşîn û 
porzer re bizewive, kê bi destê te girtî ye?!. 

Komar çawaye gelo? Em dibihîzin ku Stalîn wê komarê bi 
neftê re biguhere, eger neft nebe wê bi komirê re biguhere, 
ma komar mirov germ dikin yan komir!! Xwedê tenê 
dizane bê çi tevn ji Kurdan re tê ristin! 

Ez jî dinivîsim, lê ne weke te li ser jîyana xwe, ji xwe 
tiştekî hêja di jîyana min de nîne, lê ez gotaran li ser 
edeba Kurdî ya kilasîk dinivîsim, bi taybetî li ser 
helbestvanê me yên Kurmanc. Ma ne gunehe ji xwedê 
yên weke şêx Ehmedê Cezerî, Xalid axayê Zîbarî û şêx 
Nûreddînê Birîvkanî neyên naskirin!! û def û zirne tenê ji 
Sabm û Herîq û yên dî re lêkevin?! 

Kes li van deveran wan helbestvanên me nas nake, me jî 
yên van deveran nasnedikiri, ez nizanim çima ev qas bend 
û sînor hatine danîn û kê danîne?! 

Badîn bîna araqîyê ji rûpelên te difûrîya, hinekî meyxurîyê 
kêm bike, Jale ne hêjaye tu xwe ji bo wê bikujî, heyfa 
helbestvanekî weke te. Tu dibêjî tu û mamostayeke Kurd 
ku bi koka xwe ji Bayezîdê ye ji hev hez dikin (Mujde ya 
Celalî), tu hîn çi dixwazî, koka wê biajo dibe ku nevîya 
Ehmedê Xanî bi xwe be!! 

Heta demeke din bimîne di xweşîyê de, silav li dost û 
hemkarên te. 

Têbînî: 

1-hibrîya Mûsilê hazir e û wê heftîyek e dî bighîje destê te. 
Pîrka te silavan ji te re dişîne, berî demekê ez çûme 
Amêdîyê û min ew li ser niga dît. 

Sadiq Behadînê Amêdî- Helebçe Nîsan- 1945 
îro dema ez ji dergehê dibistanê derketim, bazirganekî 
Mehabadî ev name da destê min û got: çend rojên dî ezê 
biçim Silêmanî, eger bersiva te hazir be ezê bi xwe re 
bibim. Min nameya Sadiq bi rê de xwend, tiştekî bala min 

nekişand bil ji Jale: ev birîn nayê hev, min di ber xwe de 
got û berê xwe da Studyo. 

* * 

-kurê gamêşê simbêlên te weke qeytanên cizmeyên 
efseranin. Gunehê min çîye? Ezê simbêlên weke yên 
Stalîn ji berzika pîrka xwe ji te re bihûnim!! 

-çi bûye kalo, simbêlên kê?. 

Weke ku dengê min nebihîst, di hêrsa xwe de ma û got: 
xwedê ev simbêlên weke terîya mişkan dane te ma ezê bi 
çi stûr bikim, her yekî tê fotoyekî xwe dikişîne, ji devereke 
xwe ne razî ye, ev dibêje te çena min zirav derxistîye, ev 
dibêje pozê min ne ew qasî mezin e, hûn rûyekî xweşik û 
sipehî dixwazin herin hesab bi xwedê re bibînin, ez 
fotokêşim û ne mecbûrim şaşîyên xwedê rast bikim. Sibe 
tiştek bi serê Komarê were wê bibêjin: sûcê Rûsan bû, 
tim û tim milletên belengaz li darbenekî ji derveyî malê 
digerin da ku şaşîyên xwe pê ve daleqînin. 

-Merema te çîye kalo?! Min bi dengekî ku nerazîbûn tê de 
xuyabû got, lê kalkê min çavên xwe ji fotoyê di nav destê 
xwe de ranekirin û got: Badîn tu jî bese lo, herkututêyî 
studyo, tu min ji çennê min derdixî! Merema min çîye? 
Merema min ew e ku simbêlên yekî ziravik bin ez stûr 
nakim, fotokêşî derewan qebûl nake, rastîya xelkê şanî 
wan dike. 

Hêdî hêdî hêrsa wî daket û berê xwe da koşka tarî û ez jî li 
pey wî çûm, ristika ku foto li ser daliqandibû êdî ji esîdê 
riziyabû, çend Rîyal ji berîka xwe derxistin û got: 
here Ristikeke naylon bikirre, ristikên kêndirê xwe li ber 
esîdê nagirin, hemî qetîyan, tu dibêjî qey ez generalan li 
ser datînim. 

Kalê werîsfiroş di kûranîya dikana xwe de bû, weke her 
gav werîsek dihûna û badida, piştî silavê min gotê: 
xwezî min zanîbûya tu çi dikî?! Hema tu vî werîsî badidî û 
dihûnî. weke her gavê bêyî ku serê xwe rake, got: te bi 

xwe got xortê nîv Ermenî, hema ez werîs dihûnim û 
badidim, tu nizanî bê çiqas kar bi van werîsên min pêk tên, 
tevgera civakê tev li ser werîsan e, ker û dermale pê têne 
girêdan, û dînên weke te pê bi stûnên tekyexaneyan girê 
didin, piştîyên qirş û êzingan û barê qantiran pê têne 
şidandin, top pê têne kişandin, ji bo dewl û satilên ku pê 
avê ji bîran derdixin, gemîyan pê li qeraxê benderan 
radiwestînin. Vê jî bibihîze: li stûye mirovan jî tê pêçan. 
Min çend metir werîs ê ziravik kirrîn û ez bi tirs derketim. 
Bîna kebabê ji studyo diturîya. kalkê min, hîn ez li derve 
bûm bang kir: were kurê min were, tu niha ji nêzan mirî. 
-na kalo, ez ji tirsan mirim. Û min gotinên wî kalî jê re 
gotin, kalkê min kenekî dîn kir û got: kurê min te jê re 
bigota: bostek werîsê goştê stûr li ba kalkê min heye 
dikeve dîya te, de bixwe kurê min bixwe, û bextê xwe 
nehavêje û bibêje: kebabên mehabad ji yên Silêmanîyê ne 
xweştirin?! 

-erê kalo , her tiştên Mehabad ji yên silêmanîyê xweştirin, 
lê evîn li Silêmanîyê xweştir bû!! Wî weke ku bersiva min 
nebihîstibe got: qessab çima ji berxan hez dike Badîn? 
-Berxê nêr ji bo kêr. 

-Rehme li dê û bavê te, îcar te fêm kir çima Rûs ji komara 
te hez dikin?! 

-Ne mumkine ji bo berjewndîyekê be kalo, ev qas alîkarî 
bi me re kirin. 

-Mumkin e berxê min, mumkin e. li Ermenan jî wisa 
kirin, em qelew kirin û qiloçê me tûj kirin ji bo di zikê 
Tirkan ra bikin, em jî ne li ser hişê xwe bûn. Taşnaq 
maşnaq jî bi xelkê kenîyan, û gotin Rûs birayên me ne, 
Arsozoksin wê alî me bikin û pişta me bigrin, û çend 
tivingên zenggirtî dane destê me û ya ellah û ya xwedê. 
Çi bû? Tu dizanî çi bû ne!! Milyon û nîvek hatin kuştin û 
yên mayî li welatan belav bûn, niha li Tirkîye yê tu 
Ermenîyekî jî nabînî, dilê Rûsan bi me şewitî, kolxoz û 

Sofxoz û quzê kerê ji me re ava kirin, mala xelkê 
şewitandin, ma te nebihîst bê çiqas Ermenî revîyan 
Emerîkayê?! Edî nema kesî got: ax Hayistan! Masês dilê 
Hayistanê ye! Her Ermenekî Masêsek li ba xwe bilind kir, 
niha Studyo ya min û ev şûşeyên Vodka Masêsa minin. 

Ez nizanim çima kalkê min ev gotin li yek haweyî gotin!! 
Tu munasebe nebûn, lê xuyaye ew gelekî aloz û dilteng e, 
lê ez nizanim çima?!. 

Jale li Silêmanîyê ye!! Xwedêyo tu çima birîna min nêzîkî 
min dikî?! 

Ey dil 

Ey koçerê bê zozan û germîyan 

De li warê kozê vegere 

Ma tu ne westîyayî ji konvegirtinê?! 

Te çend bihar li pê xwe şewitandin ? 

Çend kuçik li dora xwelîya vemirî te li pê xwe hêlan!! 

Tu van birînan li dû xwe dikişkişînî, mîna laşên 
berateyan!! 

Ey hespê ku li ber sînoran dilukumî 
Tê heta kengî bibezî?! 

Ey hespê dîn 
Ey hespê bê siwar!!. 

* * 

Rûs ji Mehabad derketin û hîn berf a li lûtkeyên Qûl qulax 
û Xezayî û Daşa Mecîd û Lendî şêxan ne helîyaye. 

Xelk kêfxweşin bi derketina Rûsan, lê maldarên ku piştî 
kuştina Xefûr Mehmûdyan revîya bûn hîn nevegerîyane, 
hîn bawerîya wan bi komarê nehatîye, li gor peymanan 
wê Rûs ji tevaya xaka Iranê derkevin, û pişta xwe bidin 
komarê, aaax xwezî ev tiştên diqewimin xewn bin!! 

Duh şemateyeke gewre li Çarçira hebû, pêşmerge li 
Qehrawe bi sereketibûn û pêncî serbazên dîl di kamyonekê 

de bi xwe re anîne bajêr, xelk li du alîyên kolana pehlewî 
û şahpûr rawestîyabûn û ji serbazên dîl re dikenîyan. 

Ji nişkêve dengê kalkê min li pişt min hat: ev xelk weke 
yê nû dest bi Vodka kiribe, bi qedehekê re serxweş bûne! 
Di fikra wan de kela fetih kirine. 

Min bi payedarî jê re got: kalo hîn tu çi dixwazî, komarek 
e sê mehî bi artêşa dewletekê re şer bike û bi ser keve, ma 
hindik e?!. kalkê min Kamêre ya xwe hilgirt û çend 
fotoyên xelkê û serbazên dîl kişandin û li min zîvirî: 
porê min di bûyerên wisa de spî bûye Bado!! Min gelek 
caran dîtîye li bajarekî sibehê alek li ba dibû, êvarê yek e 
dî. 

Min nedixwest ew wê kêfxweşîya min li min biherimîne, 
ez rabûm û bi alî qutabîyekî xwe ve çûm ku alek biçûk di 
destê wî de bû û her carê dihat tala min û bi fedî li min 
dinihêrî. 

Mujde ne xuyabû, dibe ku li wir bû jî lê ji ber ku jin hemû 
bi ebayên reş hatibûn min ew nas nekir, asoya rojava sor 
bûbû, ewrin sêwî roj hembêz dikirin, rojê jî weke ku 
nedixwest li wan serbazên dîl binêre bi lez xwe berda pişt 
çiyê. 

Serbazên dîl ne weke dîlên ku min di fîlinên sînemayê de 
dîtibûn, ew hemî dev li ken bûn û hinekan destên xwe yên 
ne girêdayî ji me re li ba dikirin. 

-sê ribê van Kurdin. 

-ev Ûsoyê Mengûr e. 

-evê han Xizirê nalbend e ji êla Mameş. 

-Heme Pîrê Herkî jî di nav wan de ye. 

-gelo ew ne Reşîdê Dîbokrî ye?!. 

Dengê çend kesan li rex min dihat, Dîl şanî hev dikirin. 
Kapitan Nûrî Emîn û Mistefa Xoşnaw jî bi dîlan re 
hatibûn, min ev yek nizanîbû, lê êvarê dema min dêlîya 
tirî ya li nîvê hewşa xwe av dida, dengê Jîpekê li ber derî 
hat, Nûrî Emîn ji şofêrê xwe yê Ermenî re got: tu here 


111 



karê xwe. û derbasî hewşê bû, bêyî ku silavê bike bi 
rûyekî geş got: te dît Bado, Barzanîyan çi huner kirin!! Û 
tûrekî biçûk yê şekir li ber min danî (şekir kêm peyda dibe 
û buhaye, ji xwe yê hûr û spî yekcar peyda nabe, yê ku 
heye qend e û kirtikên mezinin û dema dixwazin çay 
vexwin dişikînin û davêjin devên xwe û pişt re qurtan li 
çayê dixin ). 

Wê şevê wî serpêhatîya şerê Qehrawe ji min re got: 

(em li pişt kozik û çeperên xwe bûn vê sibê, dema yekî 
Feyzullabegî hat û ragihand ku hêzeke leşkerî ji artêşa 
dewletê bi seroketîya serheng Kisre yê Sinendecî bi rê de 
ne, şeşsed serbaz di gel wî ne û çend topên giran jî bi wan 
re ne, bi wê meşa xwe wê nêzîkî nîvro bigihên paygehê. 
Me rabû xwe amade kir û pêşmerge li rojavayî rêya Seqizê 
belav kirin, Mistefa Xoşnaw ferman bi dengekî bihîstî da: 
bila pêçîyên we li ser tetikan bin, nefesa xwe bigrin û berê 
lûleyan bidin nava serbazan û ber jor, ji we hat nîşanî dil 
bikin, dema we peyva AGIR bihîst, biteqînin, bila 
gulleyên we vala neçin, emê îro şanî Hemeriza bikin ku 
pêşmerge komarê diparêzin, ne artêşa sor. 

Serbaz û efseran barê xwe danîn û li rex çemekî rûniştin, 
gelekan ji wan xwe li ser çîmenê kesk ramedandin, bîna 
tûtina ku di cixareyên wan de dişewitî dihate me, dengê 
stranên wan tev li xiştxişta darên çinar û bî û behîv û 
hirmîyan dibû. Tu nema bû em gupgupa dilê wan jî 
bibihîzin. 

-AGIR. 

Mistefa Xoşnaw bi dengê xwe yê qebe ferman da, du sed 
tivingî bi hev re lîlandin û mîna pezê ku gur têkevê, 
serbaz çep û rast bezîyan, nizanibûn çi mesele ye!! Dema 
hişê wan hate serê wan û fêm kirin ku ketine kemînekê 
bezîyane çekên xwe, lê qehremanên me destûr nedane 
wan, û termên bîst û yek serbazî hate raxistin, nêzîka 
bîstan jî birîndar bûn, yên mayî jî kes nizane bi çi awayî 

birîndarên xwe rakirin û bazdan, ev pêncî serbazên ku me 
ew dîl kirin jî weke dînan li wan hatibû, berê xwe dane 
pêşmergeyan û destên xwe bilinkiribûn û bi lav û nîyaz 
digotin: teslîm teslîm. Me du Metralyoz û çar hezar fîşek 
jî bi dest xwe xistin, binêre! û Nûrî fîşekek ji berîka 
sakoyê xwe yê leşkerî derxist û şanî min kir û got: 
ezê vê fîşekê weke yadigarê Qehrawe bi xwe re bihêlim. 
Min bi devekî ji hev li wî guhdar dikir û şerê ku berî sal û 

nîvekê ez tê de beşdar bûm hate bîra min. 

* * * 

li silêmanîyê, piştî ku êdî nema rojnameya JIN derket, şêt 
û şeyda bûm, Hîwa jî bi nakokîyên di nava baskên xwe de 
ez dilteng kiribûm, rastgiran nedihiştin kes tev li refên 
têkoşerên Barzanî bibe, her digotin: Ingilîz di şer de ne, 
eger em jî li vir têkevin şer bi hikûmeta iraqê ya ku 
hevbendê wane, tê wê wateyê ku em destbirakê Hitler in, 
ev j î j i me ne kême! 

Çepgiran jî berê kevçî didane Mosko. Di gel vê yekê jî 
gelek ji endamên Hîwa tev li şoreşê bûn, yê min jî zû bi 
zû destê min ji Silêmanîyê nedibû 

-I hope I see you again one day, may be we that way 
again! 

Ev hevoka Ingilîzî gotina Jale ya dawî bû, dema me xatir 
ji hev xwest, wê romana The Vergin and The Gipsy ya 
D.H. Laurance ji ber kiribû: 

-we must live in The Hopes. 

Rojekê ji min re got. 

Ez jî heta dawî di pirrika hêvîyan de mam, li pey rewrewk 
û leylanê diçûm û her tî dimam. 

Min helbestên xwe dihinartin kovara Gelawêj û her ku 
hijmarek dihat min çavê xwe li navê xwe digerand û ne 
didît. 

-Birayîm Ehmed ji zarê kurmancî nefret dike, û ji tîpên 
latînî dîn dibe, Sadiq Behadîn rojekê ji min re got. 

-ezê helbestên xwe bişînim Hawar ya Mîr Celadet. 
şer li enîya Barzan hinekî sar bû, ingilîzan sar kir, soz 
dane Kurdan ku mektebên Kurdî li Barzan vekin, rêyan 
biçirrînin, wezîrên Kurd tev li kabîneya hikûmetê bikin, 
erzaqan bişînin herêmê û .... 

Macid Mistefa bûbû mirîşka hêk di qûnê de, nigek li 
Bexda yek li Barzan , bi wê çûn û hatina xwe tevna xapan 
dirist û derew dihûnandin. Dibe ku haya wî jî bi xwe ji 
meselê nebû û bi dilekî saf dixebitî. 

-Xudanê Barzan li herêmê vegerîya. 

Sibata 1944 an bû, ez çûme Kerkûkê beşdarî konfransa 
Hîwa bûm, berf dibarîya, berfeke weke van rûpelên li ber 
minr raxistî, berfeke bêdeng weke minalên di pêçekên 
xwe de razayî. Hawîr min berf bû. Agirê Babagurgur 
nedişî wê berfê bihelîne, berfê nedikarî agirê dilê min 
vemirîne. Weke evîna min bû ew berf, lê segên berdayî 
ew dilewitandin. Berfeke Kurd bû tijî raz, saw, xewn û 
serhişkî û inad. 

Hîwa bûbû werîsekî rizîyayî, di bin giranîya nakokîyan de 
qetîya, tayekî xav bû ji tizbîya rêxistinê re, dane dane ji 
hev dûrketin. Hinek heval û dost bi dora min ketin. 

-Were singa komonistan ji me re vekirîye. Emê tev li 
refê wan bibin, ew dibêjin emê xortan bişînin Mosko! 
-Barzan nêzîktir e. 

-emê herin meydana sor, di bin ala sor ya weke xwînê 
genn û bi hêrs de bijîn. 

-ezê tev li partîya xwînê bibim. 

Sadiq Behadîn jî weke melayekî pendên xwe li ber min 
radixistin û digot: Badîn dîn nebe, heyfa te , tu mirovekî 
xwendevanî, pêdivîya kurdan bi zanînê heye bêtir ji 
xwînê. 

-lûleya tivingê zanîna rasteqîn e. 

-wax wax, te çi zû ji bîr kir! Ma ne tu bûyî te xwendekar 
li hewşa dibistana navendî ya Mûsilê li xwe dicivandin û ji 

wan re digot: çend salên dî emê vegerin Amêdiyê û bibin 
mamoste û bi Kurdî waneyan bibêjin?! 

-ew xewnên zarotîyê bûn. 

-Niha jî tu di xewnên xortanîyê de yî, tu hîn ji xewnan 
demeketî. 

-na , ez di hêvîyan de me ne xewnan. 

-dema hêvî pêk neyên, dibin xewn. 

-Sadiq, tu ders û waneyên cografyayê ji zarokên Helbçe re 
dibêjî, lê ka were , were bila çiya te fêrî rêyên azadîyê 
bikin, bila newal û gelî ji te re bibêjin Bakur li ku ye, bila 
lûtke bêjine te scrlîrazî bi çi rengî ye, cografya ya li ser 
pelan sar û bê wate ye Sadiq. were emê bi xwîna xwe 
sînorekî ji bo azadîya xwe bikêşin. 

Ne Sadiq bi ya min kir û ne min bi ya wî kir, di cografya 
jînê de, her yekî ji me li pey stêrkekê çû, û rêyên me ji 
hev cuda bûn. 

Berf helîya, hîwa jî helîya, lê evîna min ne bû berfek, ne 
jî biharek bû ku dilê min pê geş biba. 

Wê biharê, bihara 45 an, Nûrî Seîd bi Macid Mistefa re 
hate Kurdistanê, xwe weke kurdekî ji xelkê re pêşkêş 
dikir, eve rovîtîya dijmin, her ku em hinekî bi ser dikevin 
û werîs li stûyê wan teng dikin, nizanim nijadekî kurdî ji 
ku peyda dikin !! gelo Stalîn jî ne digot ez kurdim ?! 

Min xatir ji silêmanîyê xwest, ji çayxaneyan, ji kolan û 
şeqaman, ji dibistanan, ji Pîremegrûn û Qeredax, ji 
hevalên Hîwa, dostên min yên di kovara Jîn de, ji odeya 
xwe ya ku bîna hinneyê jê ne diçû, bîna henasên jale jî 
xwe li dîwarên wê mîna lavlavan gerandibûn, min ji dilê 
xwe jî xatir xwest. 

Bi evînek e hcrilî, kavil û wêran, bi bêrîkek e vala û bi 
hêvîyên mezin, bi xewnên ku min li pişta dilê xwe 
barkiribûn, min Silêmanî li pey xwe hişt. 

* * 

Mehabad 6 gulanê 1946 

-ezê biçim bayê ji xefkan derînim ! 

-ba !! 

-erê ba, hin ba jî hene ez dê wan biajom xefkan. weke tu 
çawa bayê nabînî tu xefkên bayê jî nabînî, binêre singa te 
ne xefkek e ji xefkên bayê?! komara me jî ne bayeke di 
xefkên hirçê sor de ?! 

-na Kerîm na, komar ne di xefkan de ye, dilêmeyeyêji 
ber pencên xefkan diperpite. 

-Diljîbaye, evîn jî ba ye, xewn, şoreş, mêjû, imperatorî, 
û xwedê û her tişt ba ye. 

Û Kerîmê Şikakî mîna bayekî bakurî girîya. 

Min di hêsrên wî re li her du zarokên wî yên bi hewa 
ketibûn dinihêrî, wê çawa ev zilam ji hirçan hez bike ?! 
kêlîkek di wê navê re çû, kela dilê wî hinekî sar bû, destê 
xwe dirêjî Idareyi Duxaniyati Mehabad kir û got: 
tûtina Mehabad difiroşin !! 

şeş kemyonê Rûsî li ber avahîyê rêz bûbûn, qirtepirta 
şofêran bû, ziman li bin guhê hev diketin, Rûsî Azerî, 
Ermenî, kesî tiştek ji wan fêm nedikir, lê xuyabû ji 
bizavên destên wan ku li ser barkirinê li hev nakin, her 
yek dibêje ezê berê bar bikim. 

-ev tûtin têra Rûsan hezar salî dike. 

Dengekî kal li pişt me hat. Xwêdan bi ser enîyên 
hembalan ketibû, rûyê wan tirş palêtên Tûtinê li ser piştên 
wan, ji dergeha Idareyi Duxanîyat derdiketin. 

-mamoste tu jî tûtina xwe nafiroşî. Dîsa ew dengê kal hat, 
min destê xwe avête berîka xwe û li qutîya bavê xwe 
peland, qutî di bêdengîya berîka min de lûsîya bû, li 
jêdera deng zîvirîm, min dît kalekî simêl zer cixareyekê 
dipêçe û bi dilbijandineke ecêb li palêtên tûtinê dinihêre, 
dema çavên min û wî li hev ketin min jê re got: ma kes 
bîranînan difiroşe? kenîya, kuxîya nêzîkî min bû û got: 

were ya dawî kurê min, mirov hestîyê bavê xwe jî 
difiroşe. 

şeş kamyonên Zîl ji Tewrêzê, du Tatra jî ji Miyanduabê 
gihiştin: wax wax wax, tu dibêjî qey wê Rûs vê tûtinê ji 
qantirên xwe re bikin êm! ma ne axirzeman e! Rûsya 
tûtinê ji Mehabad dikire?! Kalo got, lê yekî dî hat li rex 
wî rûnişt û got: çima Mehabad çavê te danagire? ew jî 
komareke ji komarên xwedê, ala wê jî heye, artêş jî heye, 
pêşewayekî me jî heye, çima wê tûtina me nebe?! Ha!! 
Kalê yekem lê vegerand: ê de bila hinek tûtin li me 
belvabikin, ma zekata tûtinê jî tune gelo?! Kalê dî bi tinazî 
bersiva wî da: kuro eger zekata aqil hebûya min dê hinek 
dabûya te, ma tu dînî!! Kê gotîye te tûtin wexta pêximber 
eleyhi selam hebû!! ma di Quranê de te sûret eltûtin 
xwendîye!! 

Û her du kalan cixareyên ziravik ji xwe re pêçan û dû bi 
ser xwe û axaftina xwe xistin. 

Ji dûr ve Emîral axa xuya kir, satila wî ya nîv tije di destê 
wî de û zilamek jî li rex wî tûrek li mil ber bi Idareyi 
Duxaniyat dihatin, dema gihiştin tala derî Emîral Axa 
satila xwe danî û destê xwe yê çepê xiste navbera du 
bişkokên sixmeyê xwe û rep rawestîya û bi dengekî xeniqî 
qîrîya: Mehabad bê derya nabe, niha ew benderek bûya , 
wê tûtin li gemîyan barbikirana. 

Min li wî zilamê bi Emîral axa re dinihêrî, wî jî li min 
nihêrî, ji nişkê ve qîrîya: Badîîîn û xwe avête hemêza 
min, tûrê wî ji ser milê wî ket û hineyeke mîna bihareke 

hêrayî li erdê rijîya, êdî nema bîna tûtinê dihat. 

* * 

Berî ku ez dostê xwe Hisênê Dêrsimî bibînim, duh bîna 
hineyê li odeya min belav bûbû, min digot, ew cîrana min 
xûşka Heme resûl e hevîrekî hinnê ji xwe re distirê, min 
bîra Dêrsimîyê xwe nedibir, ew bi xwe bîna hinnê her 

dem di pêşîya xwe de dişîne, bîna hinnê gellaciya wî dike 
weke çawa kulîlk biharekê ilan dikin. 

-Dêrsim winda bûye !! 

wî tûrê xwe li ber kulavê raxistî danî û got. 

-ma bajar winda dibin !! 

lê weke ku pirsa min nebihîstibe, berdewam kir: 
Dêrsim pîr bûbû, porê wê spî bûbû, ne berf bû li ser 
çiyayên wê, porê wê yê spî bû xuya dikir, dema ez çûm 
porê wê hinne bikim min ew nedît ! min pirsa xwe dîsa 
kir : ma bajar winda dibin ?! 

-erê, çawa hinne piştî çend şoyan ji por diçe, weha jî 
bajar, piştî çend şoreşan winda dibin. 

-û Mehabad ?! 

-eger Stalîn Axa tûtina wê neecibîne, wê winda bibe. 

-û eger eciband?! 

-heta têra cixareyekê tûtin hebe, wê bimîne. 

Dîsa min bi tirs li tûtina qutîya bavê xwe nihêrî, di cihê 
xwe de bû. Mêvanê min yê Dêrsimî cixareyek pêça û 
hinek hinne berda nava tûtinê û got: gelo kî kê dişewitîne, 
hinne yan tûtin!!!!!! 

Niha ew di xewa şêrîn de ye, bayekî hênik di pencereya 
bakur re derbasî odeyê dibe, kanîn xefkên te Kerîm?! 
Kalkê min nîvro hatîye mala min û rûpelek li dû xwe 
hiştîye, tê de bi Farisî nivîsîye: neveê ezîzem Badîn, 
ferda şeb biya mey bixorîm, în furset ra fewt nemîkunê. 
Sibe pêncşeme, ezê Mujde bibînim û herim Gerekî 
Hermenîyan. 

7 gulanê piştî nîvro 

min Mujde dît, rûyê wê çilmisî bû, gava çav li min ket, 
lêvên xwe qermiçandin û rûyê xwe bada. 

-Mujde giyan bibûre, ez berî çend rojan li hevketî bûm. 

-tu lihevketî bî, tê dilê min bihêlî!! 

-nejî yê ku dilê te bihêle, û min baqek gulên Muhemmedî 
dane destê wê. 

-ev çi gulin? Bîna hinnê ji wan tê!! 

-ev bîna Dêrsimê ye. 

Berî çend rojan min dilê Mujde hişt, ew diçû çakên 
Mehabad (li vir ji ziyaretgehan re dibêjin Çak) wê yek 
nehişt û neçûyê, çakî Qolqulax, çakî Babexelîfe, çakî 
Çikole, çakî Xezayî. Tê bîra min, li Amêdiyê keç û xort 
diçûne ziyaretgehan û dua dikirin, ji welîyan dixwestin 
miradên dilan pêk bînin, yek caran jî keç û xortan ava şor 
vedixwarin û tî radizan da ku di xewnê de dilber û 
evîndarên xwe nas bikin, digotin eger yek tî têkeve xew, 
di xewnê de wê mehbûbê wî were avê bide destê wî, hin 
jin jî diçûn zarok ji gorên welîyan dixwestin, her 
ziyaretek ya tiştekî bû. Li gundekî nêzîkî Bamemî şêxek 
hebû, digotinê şêxê şîr, xelkê pere didane wî da ku ji 
çêlek û sewalên wan re dua bike û bi şîr bibin, bawerîya 
min bi van tiştan nedihat, kê ji min bixwesta ez bawerîyê 
bînim, min digot: herin li bizina şêxê şîr seh bikin, eger 
we dilopek şîr di guhanê wê de dît, ezê bawerîyê bi 
welîyan bînim. 

Dema min gotê ev çîye Mujde! Tu weke pîrên 
Mehabadîyan diçî ziyaretgehên ku kes nizane çi di bin axa 
wan de veşartîye ? got: ez dixwazim evîna min û te 
nemire ! diçim mûman vêdixim û ji welîyan tika dikim ku 
xwedê te ji min re bihêle. 

-dînê ma wê welî çi bikin ?! wan di axa wan de bihêle. 
-Badîn, tu weke Tûdeyî yên bê îinan diaxivî, te parî bi 
endamên Demokrat Firqesî re (îrandine. Min bi tûjî gote 
wê: tiving min diparêze, ne welîyên te yên hestîyên wan 
bûne xwelî. Lê wê jî bi hişkî bersiv da û got: ev bawerîya 
min e, tu jî di bawerîya xwe de bimîne ! lê min jê re got: 
Ma ne tu endama Yekîtîya jinên demokratî! ma ne Mîna 
xanim tu dabûyî pêş û gotibû: bila Mujde berpirsa 

çalakîyên hunerî be, tu bi Kubra Ezîmî û Xecîc xanim re 
rûdinî, ne layiqe mejîyê te mîna yê pîran be. 

Ew xeyidî û bêyî ku xatir bixwaze pişta xwe da min, ez 
vala nebûm ku wê aşt bikim. 

îro dema min gul dane destê wê, kenîya û got: tu dizanî 
dilê min weke berfa Eraratê saf e, ez nikarim ji te 
bixeyidim. 

-Mujde ezê herim mala kalkê xwe, tujî diçî ? 

-na. civîna me jinan li Merkezî ferheng heye, wê kevanîya 
Pêşewa Mîna xanim bi xwe were civînê. 

-lê berî tu biçî ezê mizigînekê ji te re bibêjim. 

-mizgîn !! 

-vê pêncşemê ezê herim camiya Ebbas axa, û mele Sedîq 
Sidqî bi xwe re bînim da ku mehra me bibire. 

-na, ez ji vî meleyê rîgijj nefiret dikim, xelk dibêjin ew 
zilamê dewletê ye! mele Qadirê Sûceyî mirovekî qenc e, 
wî bîne. 

-imamê camiya Hacî Ehmed ?! 

-erê, bûk û zavayên Mehabadê tev li ba wî mehrên xwe 
dibirin, dibêjin ku jin û mêrê mehra xwe li ba wî dibirin, 
tu carî hev bernadin. 

-û Mele sedîq Sidqî? 

-ew yê telqîna mirîyane, Ezrayîl xwe li dengê wî digre. 
Ez kenîyam û min di dilê xwe de gotê, tu dev ji van 
bawerîyên xwe bernadî. Mujde weke perwaneyekê, berê 
xwe da Merkezî ferheng. 

* * * 

odeya kalkê min tijî şûşeyên vala ye, bêdeng xwe dane 
rex hev, dema wî bala xwe da min ku ez ziq li wan 
dinêrim got: ev tennên serxweşîyê ne. 

-Te evqas mey vexwarîye? 

-ji wan bêtir, ev ne tiştekin, her şûşeyek çîrokeke, ev 
şûşe - destê xwe dirêjî yeke kûpikî kir- meya Bordeux e, 
min di salên Heme Reşîdê Baneyî de, ji serbazekî ingilîzî 

kirî, û ev - ber bi çend şûşeyên qehwerengî ve çû- Bîra ya 
Almanî ye ji Frankfort hatîye, berî Hitler xwe bikuje, min 
deh şûşe ji karmendekî li balyozxane ya Ahnanya li 
Tehranê kirîn. 

-û ev? 

-ev wîskî ye dehşikê min, ji min re ji Kirmanşahê hat, 
efserekî Ingilîzî bi destê yekî ji êla Sofîwend hatibû kuştin, 
dema wî ehmeqê sofîwendî paltoyê efser jê kir, ev sê 
şûşe, di bêrîka hindir ya paltoyê leşkerî de dîtin, binêre!! 
Skotlandî ne û ji serdema qiralê Ingilîz Georg ê 
pêncemînin. Dostekî min yê Ermen li wir hebû, her sê 
şûşe bi deh şahîyan kirîn. 

-û palto?! 

-palto! Paltoyê çi?! 

-paltoyê efserê Ingilîzî. 

-wî zilamê Sofîwendî du salan li xwe kir, paşê tê de hate 
kuştin, yekî ji Celîlwendan ew kuşt û paltoyê bi şeş 
gulleyan qul bûbû, ji xwe re bir, ew jî hate kuştin, 
dibêjin niha ew palto di Mûzexaneya London de ye, bûye 
weke bêjingekê. hemû jî gunehê wîskî ye, bê guman 
efserê feqîr bi hesreta vexwarinê çû. Eger wî tenê qurtek 
jê vexwaribûya, bêguman nedimir. 

-Û ev. 

-ev jî şûşeyên Vodka ne, li vê seh bike!! Te bejnên 
keçikan jî wisa nazik dîtine!! Ev vodka di sala Mele Xelîlê 
Gorawmerî de bi dest min ketin, wî Meleyî ji bo kumên 
Pehlewî ji holê rake şer dikir, xelk bi hev ketin, sînor 
mîna siya dîwarekî di rojeke havînî de kin û dirêj dibûn, 
ez jî li pey şûşeyan diketim, wê demê min bazirganekî 
Azerî nas dikir, tûtin bi qaçaxî derbasî wî alî sînor dikir, 
her ku dihat Vodkayeke giran ji min re dianî. Haya min 
ji dinyayê nîne, tenê ez mijûlî wênekêşanê û meyê me. 

-lê tu gelek tiştan jî dizanî! 

-sûcê şerê berî sal û nîvekê ye, di destpêka şer de min 
radyoyek ji qaçaxçiyekî kirrî, yeke Ebdurrehman Zebîhî jî 
wisa hebû, wî nûçe dibihîstin û li nav xelkê belav dikirin. 
bihîstina nûçeyên cîhanê bû kurmek û weke meyxurîyê, 
min nema dev jê berda, tu dizanî çi mey û nûçeyan 
digihîne hev ? 

-çi? 

-herdu jî mirov gêj dikin. 

Kalkê min du qedeh li ber xwe danîn û şûşeya konyakê da 
destê min : 

-Badîn veke, lezzeta vekirina şûşeyan ne kêmî ya keçekê 
ye. 

Min her du qedeh dagirtin, kalkê min bi qurtekê re qedeha 
xwe rûkire hindirê xwe. 

-kalo gamaz gamaz, tê xwe biêşînî, konyak girane !! 
lê wî guh li min nekir û qedeha xwe ya dî jî dagirt, min 
dîsa jê re got: gamaz gamaz kalo, ev bûne du qedeh ! 

-tu bi Ermenî jî dizanî kurê gamêşê, ne bêje hêdî hêdî, yê 
serxweşîyê bixwaze qedehan najimêre. 

Hinekî rawestiya, weke ku tiştekî bîne bîra xwe, paşê 
berê xwe da radyo ya li ser kursiyeke xêzeran û got: 
tu dizanî çi dibe ? êdî komara te pîr dibe û roja wê diçe 
ava!! lê min bi singbilindî bersiva wî da : ma ne duh bû, 
pêşmergeyan çend dîl ji artêşa Pehlewî anîne Mehabad, te 
ew nedîtin ? te çi zû Qehrawe ji bîr kir ?!! 

-min ew dîtin, û min fotoyên wan jî kişandin, lê nexape 
kurê min, henek bi hirç re nabin !!qey te nebihîst Andrê 
Gromîko nûnerê Rûsan li yekîtîya neteweyan çi got dema 
jê pirsîn: tu çi li ser rewşa îranê dibêjî ? 

-na ez wî qasî li radyoyên biyanî guhdar nakim. 

-ji ber ku tu naxwazî rastîyê bibihîzî, wî got: în yek 
mesele daxilî îran mîbaşed ve ma heqi dexalet der umûri 
daxilî kişverhayi dîger ra nedarîm!! 

de binêre li vî hirçî! dibêje ev meseleyek hindirê îran e û 
mafê me nîne em di kar û barên dewletên dî yên hindirîn 
de xeber bidin ! !de bêje ma henek bi van hirçan re dibin ? 
-çawa nabin, tê bîra min rojeke cejna qurbanê ez li Mûsilê 
bûm, yekî keldanî hirçek kedî kiribû û ew direqisand. 

-Lê ev hirçê ez behsa wî dikim, hirçê Sîbîrya ye, li şûna 
bireqise, bi dawa mirov de dimîze, çûn û hatineke bi 
guman dibe, çavê xwe veke, Rûs dîwarekî kavile. 
Demoqrat Firqesî jî qûna hikûmetê dialêse, wê niha 
komara te weke şaxekî ter li ber bayekî hov bihêlin, tê 
bibînî !! bi diwazdeh hezar pêşmerge nexape, qeder 
werîsekî zivir ji stûyê komarê re dirêse, eger hinekî 
xeleka werîs teng bibe, wê êlên Mamiş û Mengûr û 
Dîbokrî û Herkî û nizanim çi têkevin hemêza Heme Riza, 
de vexwe, vexwe siyaset gûye, vexwe. 

-te sozek dabû min 

-erê berxê min, ez pirr sozan didim, kîjan soz? 

-mala Sultan û... 

-û Xanimê, tu eceleyî? Emê sibe biçin, bila xelk li 
nûçeyên Rehman Uweysî û Hejar guhdarî bikin, tu jî li 
ahînên Sultana cihû. 

Kalkê min hinekî bêdeng ma, pişt re rabû derziya radyo 
zîvirand bi alî BBC ya beşê Farisî.. Inca Lenden est, 
radyoyê BBC û nûçe herikîn. 

-te dît! Navbera Tehran û Mosko çi xweş dibe!! Vaye wê 
Rûs imtiyaza şirketek Petrolê bistînin, bêguman wê 
bennîlekê bi ser komarê da bikin û agir berdinê. 

-kalo ew qas tesîra Rûsan li ser komara me nîne, vir ne 
Azerbaycan e. mî bi nigê xwe û bizin bi nigê xwe. 

-û kerên wek te jî bi du guhên bel û terîya xwe. çawa 
tesîra wan nîne, tu nizanî di destpêkê de ji bo xatirê çavên 
Stalîn erd li zengînan teng kirin, Xefûr kuştin, mala 
seyid Camî Ceferî jî çend rojan dorpêç kiribûn, heta 
mêrik xwe bi sî û pênc hezar tûmen kirrî, tu di guhê gê de 

yî, nayê bîra te ku ne Emerxanê Şikak bûya wê mîrza 
Rehmet Şafîî jî bikuştana?! 

-erê tê bîra min, lê digotin ew casûs e. 

-kî malê wî hebe casûs e !! casûsê kîjan newalê bû, 
kerengo!! 

Kalkê min bi çavekî dî li rewşê dinihêre, gelo çi raze? Tu 
kes wî naêşîne, û komar ne weke ku ew dibêje, ew zora 
zêde jî li maldaran nebûye, weke ku li Azerbaycanê dibe, 
xelk razî ne û bi vê azadîya xwe şad û xweşhalin. Lê eger 
tiştekî nerewa dibe jî, sûcê Rûsa ye, weke kalkê min 
dibêje, tiliya xwe dixin her qulekê. 

Kalkê min serxweş bû, ez jî hêdî hêdî serxweş dibûm, 

nema zanim çawa ketim xew. 

* * * 

di pencereya rojhilat re dêlîya tirî xuya dike, ronîya hîva 
çarde şevî bi ser de weke mûmeke helîyayî herikîye, 
dareke bi saw e, şaxên wê razin efsaneyî di xwe de 
vedişêrin, darên Mehabad hemî şîn hatine û kulîkên wan 
teqîyane, dara min tenê bi buharê nehesîyaye!! 

Hîv jî weke ku dixwaze tiştekî ji min re bibêje, awirin tijî 
tirs li pencereya min dide, gotinê falbêjekê ji Silêmanîyê 
têne bîra min: hîv temam bibe, temenê te jî temam dibe, 
ev bûye çil hîv ji wê demê de temam dibin, hîn jî ez weke 
xwe me, Mehabad jî ango şarê hîvê, gelo mebesta falbêjê 
ev bû!!. 

Her ku şev diçe tarî tir dibe, weke çayeke tîr bi ser 
Mehabad de dirije ev şev. Qutîya min ya tûtinê ronîyeke 
xemgîn dide, bêrîya tilîyên min kirîye. Wax vaye tûtin 

kêm bûye, gelo Rûs neketibin qutîya min jî. 

* * 

em -ez û kalkê xwe- çûne mala Sultanê, berî em li derî 
bidin, kalkê min rawestîya û li dora xwe nihêrî, weke yekî 
hesaban ji hinekan bike, pişt re dema dît tukeslidorme 

nîne, lingê xwe yê rastê li erdê da û bi dengekî xeniqî got: 
ha li vir Xefûr Mehmûdyan kuştin! li ber çavên min. 
çend çipik xwîna sor ji ber sola kalkê min pekîyan. 

Ber roj ava bû, min porê xwe li ber neynikê dişkinî, du 
kes derbas bûn û gotin: sê qedeh Araqî amade bike. Min 
pirsî: qedeha sêyem bo kê ye? Wan bi zirzî gotin: tê niha 
nas bikî. Ez çûm û min di pencereya odeyê re li zikaka bi 
berfê xemilî bû nihêrî, Xetûr Mehmûdyan bi bejna xwe ya 
bilind û du kes pê re ji alî avahîya şehrdarîyê dihatin, 
zikak vala û tihî bûn, xelk li çayxaneyan bûn û li nûçeyê 
seet pênc guhdarî dikirin.Wan du kesan Xetûr dorpêç kirin 
û lûleyên demançeyên xwe xistin serê wî rebenî, teqîna sê 
gulleyan tenê hat, û Xelur mîna lokekî deveyan hate 
xwarê, li ser berfê ramedîya devê wî ji hev ma û bi çavin 
beloq li ezman nihêrî. Hinekî xwe bi erdê re xijiqand lê zû 
sar bû û nema livîya. 

Sultana Cihû, bûyer hêdî hêdî digot, weke ku li fîlmekî 
binêre, kalkê min jî destê xwe li gerdena wê pêçabû û 
memikên wê difirkandin. 

-min qedehên araqîyê li ber herduyan danîn û bêdeng 
mam, yekî ji wan bi Rûsî pirsî: te xêre Sultanê, çi bûye?! 
Min bi tirs lê vegerand: min mirina li ser berfê dît! Ew 
zilam kenîya û bi dengekî qalind got: 
xeraço...xeraço. 

-Yê Rûsî kîbû. 

Min jî bi tirs ji Sultanê pirsî. Berî ew devê xwe veke, 
kalkê min bersiv da: Nemaz Eîlyof bû. 

-pişt re ? 

-yek ji wanên ku Mehmûdyan kuştin derbas bû û bi 
dengekî lerizî û Farisîyek hişk got: tema şud. 

-pişt re ? 

-tiştek nebû, her kes çû mala xwe, û ziravê zikê 
dewlemendan qetîya. 

-xuyaye raste kalo, li vê komarê tiliya Rûsan di her qulê 
de ye. 

-erê dehşikê min, de hay ji qula qûna xwe jî hebe. 

Dema em vegerîyan, derengî şevê, serê min gêj bûbû, 
kalkê min bi rê de pirsî: te şeraba wê eciband ? ew ji tirîyê 
rezên Okrayêna bû, bi sedan nazikên wê derê di payîzan 
de û li ber ahengên okordyonan, li ber tava rojeke 
xwedayî, tirî diperçiqînin û dimeyînin, te hilmeke mê ji 
şerabê ne dikir ?! 

Lê ez ne di şerabê de difikirîm, ez di wê xwînê de ku li 
ser berfa spî, li kûçey Cûlekan berî çend mehan rijîyabû, 
dilikirîm. 

Berî ez ji kalkê xwe qut bibim û vegerim mal, min pirsî: 
kalo me Xanimê nedît!! kenîya, destê xwe di ser serê min 
re bir û devê xwe xiste guhê min û got: ew çûye nêçîrê. 
-nêçîrê ?! 

-sibe, sibe were em herin wir, tê fam bikî. Lê vî porê xwe 
yê weke gevera dînan hinekî kin bike. dibêjî qey tu 
dewrêşekî Qadirîyanî. 

* H= * 


20 Gulan 1946 

min îro porê xwe li cem Buyuk axa yê Xanbaxî, yê berber 
kur kir, ew ne tenê berber e, lê b gelek şanoyên ku li 
Mehabad hatin lîstin jî, weke lîstikvanekî jîr û şareza, 
gelek rol lîstine, wî kursîyeke nizmik li ber derê 
mexazeyekê di koşeya dikanekê de li bin siya darekê 
danîbû, û mirêkeke kevnik ku nîvê zîbeqa wê çûbû û bi 
perwazeke rizîyayî ji textê guwîzê, da destê min. dema 
min li xwe nihêrî, rûyê min weke ku ne yê min be, 
ziravokî û kirêt bûbû, min di dilê xwe de got: komara me 
jî êdî weha dibe. ez bêdeng mam, lê Buyuk axa, weke her 
berberî, pirrbêjek bû, çîrok û serpêhatî û bûyer ji hev qut 

nedikirin, dibêjî qey guhê min bi kirê biribû, di gel ku bi 
sê çar salan ji min biçûk tir bû, lê mîna kalemêrekî xeber 
didan û di ber kurkirina porê min re strana (şêrîn teşî 
dirêsî) dinihirand, her kêlîkekê çeqçeqa meqesê 
radiwestand û pirsek dikir: te bihîst Emerxanê Şikak 
çekdarên xwe ajotine eniya Seqizê? 

-erê min bihîst. 

Mûyê qusandî weke baraneke reş li bin lingên min 
diherikî, xavika spî ya ku li dora stûyê min gerandibû êdî 
belek bûbû. 

-te bihîst Mihemed Nanewazade kuştin? Ew nûnerê 
komarê bû û tim diçû Seqizê, teyara wî teqandin, wax li 
minê, heyfe ew mêr weha bimre, lê mirina li ezman ne 
çêtir e ji ya li erdê? 

-erê çêtir e. ez wî nas dikim û bi cenazeyê wî re jî 
meşîyam, lê tenê komek komir bû. 

-demokrat Firqesî xwe nêzîkî dewletê dikin, te bihîst ku 
Cafer Pêşwarî berî çend rojan li Tehran bû? Tu li radyoya 

Tewrêzê guhdarî dikî? Çeq çeq çeq.dengê meqesa wî jî 

weke awazeke mûzîkê dihat. 

-te bihîst şerek di navbera Barzanîyan û hêzeke ji artêşa 
îranê qewimî? 

-li Seqizê! 

-erê, û serwan Xusrewî tê de hate kuştin. 

-rehma xwedê ne lê be. 

-ew Kurdekîji Sine bû. 

Li dû wê, berber xwe bi ser min de xwar kir û devê xwe 
xiste guhê min weke yekî ku razeke veşartî dibêje: 
wê pêşmerge êrîşî Kirmanşah û Sine bikin, artêşa îranê 
westîyaye, bêhêz bûye, lê aaaax ne Rûs bûna, bawer 
bike heta Abadan jî rê vekirîye. 

Camêr porê min ediland, û gava min destê xwe avête 
berîka xwe ku pere derxim, bezîya û bi xurtî destê min 
guvaşt û got: meazellah, ji te we ye ez te nas nakim 

mamoste Badîn?! Min sond xwarîye ji pêşmergeyan û 

mamosteyan heqdestê xwe nagrim. 

* * * 

Eme umrêke awarem le xakî îo Suleymanî 
Hezaran heyfe em umrem ke çonfewta be talanî. 

Erê bûye umrek ez dûrî silêmanîyê ketime, lê her û her di 
dil de ye ew şar, ew kolan û zikak û der û dor, ew çiya, û 
ba û ewr û dîmenên xwezayê, ew evîna dojehîn. 

Ez li Mûsilê jî hinekî mame, û li Hewlêr û û Dihokê jî, lê 
wî şarî çi anî serê min! !ez di çiyan re derxistim. 

Nizanim çawa destê min ji Silêmanîyê bû, di gel ku Jale 
ne lê bû jî, lê sebra min û hedana vî dilî bi şopên lingê wê 
û henasên wê yên ku li odeya min daliqiyayî mabûn, 
dihat, sebra min bi jenandina dilê min li ber kevan û jihê 
evîna xedar dihat. 

Ez çend kîlometran bi bakur de çûm, pişt re dagerîyam ser 
rêya Çemçemal, hevalên me yên ku dev ji Hîwa berdidan, 
û tevî Barzanîyan dibûn, hemî li wir dicivîyan, û ji wir 
berê xwe didane Koysenceqê, Raniye, Rewandizê û 
hildikişiyan çiya, min jî di dilê xwe de digot: wê agirê 
çiyê giyanê min ji zengara evînê bişo, ez bi rê de diçûm, 
di nava gelîyên kûr û hîrnên weke dêwan de, gotina Sadiq 
ya dawî ji min re kirî her di guhê min de dikire zingînî: 
xwedê te poşman neke. 

-Ma ne jiyan tev poşmanîyeke dirêje!! Min jê re got û ew 
hemêz kir, dawî bêyî ku ez bihêlim hêsirên min bibîne, 
min got: Sadiq, xwedê hebînî tu yek serîyan li odeya min 
bide, û nehêle nalînên min û bîna Jale jê bar bike. 

Ji nişkê ve, nizanim ji ku hêzeke hevkar Iraqî û Ingilîzî 
kete pêşîya min, lûleyên neh Manlişeran ez dorpêç kirim 
û ez ji dest hilanîn ketim. 

-destê xwe bilind ke û raweste, tubilivî, em te dikujjin! 1 
weke mişkê pisîkekê li ser serê xwe bibîne ez rawestîyam, 
du serbazên reşik ber bi min ve hatin û bi çeplên min girtin 

û kelepçe kirin, dema ez bi sarbûna kelpçeyê li ser destê 
xwe hesîyam, evîna jale hate bîra min. 

-tu casûsê Almanya yî ! 

di wê demê de, nizanim li kîjan gundî, Ahnanan casûsekî 
xwe bi baraşotê avêtibûn û ew ketibû destê Ingilîzan, êdî 
ji her kesê ku bi tenê di rêyekê de dimeşîya guman dikirin, 
kêfa wan serbazan ji nêçîreke weke min re gelekî hat, wan 
rastî bawer dikir ku ez casûsim, dest girêdayî ez avêtim 
dawîya jîpeke leşkerî li wê nêzîkê rawestîya bû û berê min 
dane zindana Emara. 

Min rojin reş li wê zindanê bûrandin, roja yekem mohra 
tilîyên destên min birin û porê min kin kirin heta ku çermê 
serê min xuya bû, çi tiştê bi min re hebû li ber derîyê 
hebsê ji min standin, heta seeta min û qeytanên sola min û 
qayîşa panteron, sê rojan ez li zindana Emara mam, min 
sebra xwe bi sipîyan dianî, nizanim çi zû xwe gihandin 
bedena min?! dostanîyek di navbera min û wan de çêbû, 
dema celladan ez diazirandim, çendek ji wan di laşê min 
de dihatin kuştin, girîyê min bi wan dihat û min termikên 
wan yê perçiqî di qelşên odeya biçûk de (odeya razanê bû, 
û min tê de dixwar û destava xwe jî lê dikir, min nikaribû 
xwe tê de dirêj bikira, hema rûniştî diketim xew, lê ew jî 
ne xew, weke xewa guran bi çavekî şiyar bûm û bi yekî 
radizam) vedişartin. 

Ez li ber xwe û birînên xwe nediketim bi qasî ku li ber 
wan dostên xwe yên mîna kuncîyên qeşartî diketim, dema 
girtîyekî sipîyek di navbera du nenûkên xwe de 
diperçiqand, û dengê qirçînîyê ji odeya rex min dihat, 
qirçînî ji dilê min jî dihat. Ev dilovanîya ji hed der, ji alî 
diya min Hamêst gihaye min, pîrka min digot: ew jinik 
melayiket bû, dilekî xwedayî li ser bû, wê genim - de îcar 
bi zor me dixwar- dibir û li ber mûristanan direşand û 
digot: mûrî gunehin, gelekî diwestin, bila genim li nêzîkî 
wan be da ku di bin lingan de neperçiqin!! 

Roja dawî kalekî Ereb ji Besrayê gote min: xorto vê 
dilovanîya te fam nakim, ma tu nizanî ev sipî dijminê me 
ne? 

-çima çi bi me kirine? 

-Ew jî Ingilîzin, xwîna me dimijin, bawer bike ew 
ingilîzin, tu çavên wan yên şîn nabînî?!! 

Roja sêyem, yekî derî li min vekir û got: Badîn kurê 
Ûnisê Amêdî derkeve, biryara derxistina te ji vir hatîye, 
min ji kêfan bawer nekir û hatim ku wî ramûsim, lê kêfa 
min du deqeyan nedomand, serbazê rûtirş kêfa di rûyê 
min de bişkivî bû xeniqand û got: emê te bibin zindana 
Mûsilê.Û çavgirtî ez avêtim otomîlekê, ji dengê wê 
xuyabû ku jîpeke leşkerî bû. 

Min pirr nivîsî, û ji bîr kir ku sibe ez divê bi kalkê xwe re 
biçim mala Sultanê. Xwedê bike Mujde pê nehese, Ezê 
niha razim, ev bayê hênik ku ji çiyayên Mehabadê weke 

sûlaveke nedîtî û nermik tê xwarê, xewa xwedê jî tîne. 

* * * 

îşev ez bawerim wê pênûsa min bilikume, wê lal bibe, 
yan jî wê bibe hespekî ku siwarê xwe winda kiribe, aware 
bibe û her û her bide cirîdê, li çolên birînan û deştên 
bîranînan û evraz û nişûvên evînek e gawir û mîna neqşên 
di keviran de kolayî de bigere. Ev çi rojeke efsaneyî bû!! 
Ne di romanan de, ne di Fîlinan de, ne jî di çîrokên 
pîrikan de rojeke weha qewimîye. Ez bi xwe heta niha 
bawer nakim ku bûyer rastî cirîya ye!! Ne mumkine, hîç 
ne mumkine, xewne gelo?! Heta niha jî ez bi ser xwe ve 
nehatime. 

Erê ez serxweş bûm, lê ez çendî serxweş dibim hinek hiş 
di serê min de dimîne, têra min û ji hevderxistina tayê reş 
û spî dike, dizanim çi dibe, Ji xwe xewn jî xuyane, xeyal 
jî weha. Lê ev roj !! 

Berî deh deqeyan ez gihiştime mal, di cîde xwarî pelên 
xwe yên spî bûm, dixwazim vê bûyerê di xefka nivîsînê de 

deynim, hîn tenûra hişê min genn e divê ez nanê 
bîranînan lêxim. ditirsim dhnenek yan peyvek ji axaftinê, 
yan jî kurtedemek di wê navê de winda bibe. Nivîsandin 
tenê dikare gewdeyên bîranînan weke Mûmîyayên 
Misrîyan bi hezarê salan biparêze. 

Min Jale dît!!! Erê Jale, ne ku ez şaş dinivîsim, Jale bi 
hilrn û henasên xwe, bi bejn û bala xwe, bi bedena xwe 
ya nerm û nazik û weke penêrê Koçeran spî, lê di Kirasekî 
dî de. 

Ezê ji kêlîka yekem de dest pê bikim, da ku ji bîr neçin 
ew deqeyên ji hestên ji agir û hêsr û hêrs û hesretên 
pêknehatî. 

Ez bi kalkê xwe re çûme mala Sulatanê, roj jî diçû ava, lê 
ez !! ez diçûm jivana agir!! Ez diçûm da ku kavilên evîna 
xwe bibînim, û ji nûve destana birînan vekim. 

Çawa em derbasî hindirê odeya Sultanê bûn, bîneke 
naskirî dihat, bîna volkanekê, etûnekê, dojehekê dihat. 
Dengê Frank Sînatra ji gramafona li ser iskemleyekê li rex 
pencereya bi perdeyên stûr û tarî nuxamtî dihat, straneke 
ku min berê bihîstibû û jê hez nedikir. 

Di serî de Sultanê du qedehên Araqîyê dane ber me, kalkê 
min bi şehweteke dirrinde çavek da Sultanê û got: ka te ji 
vî xortê tî re çi amade kirîye ? Sultanê kenîya û got: 
yeke li gor dilê wî yê xemgîn, wê niha were !! 

Û weke bahozekê Jale derbas bû!! kirasekî sor û tenik ku 
bedena wê ya zelal hemû tê re xuyabû, û bi rûyekî sar 
mîna mirinê! nizanim çawa min qedeha xwe kire yek qurt 
û rabûme ser piyanîçavên me li hev ketin û min nema ber 
xwe dît: Jale. 

-navê wê Elsa ye, te jale ji ku anî? Sultanê di ber kenekî 
tijî qerf û tinazî re got. 

Lê ma ez Jale nas nakim, ma ez wê bedena nenn nas 
nakim, ma ez wan henasên biharîn nas nakim, ma ez wê 
xençera ku kûr di dilê min re çûye nas nakim!!! ew jale 

bû, Jale ya ku dilê min li ser sêla sincirî ya sozên xwe, 
weke nanekî tenik şewitand. 

Wê guh li matmayina min nekir, weke ku rastî ne Jale be, 
bi devekî ji hev li min nihêrî û berê xwe da odeyeke dî. 
Kalkê min kenîya û got: kero tu her keçeke xweşik dibînî, 
ji te we ye jale ye, de tûj bike û here ez mêranîya te 
bibînim !! 

Weke berxika bide pey qessab, ez li pey wê çûm, ew li 
kevîyê textekî hesin rûniştîbû, û di mirêkeke destan re li 
rûyê xwe dinêrî, bi mûçingekê birûyên xwe radikirin. 
min nizanîbû ez çi bikim, yan çi bibêjim! hema li ber wê 
serçok bûm û min bi destê wê girt. 

-Jale ! 

-erê ez Jale me, de rabe xwe neke Romyo, çi ku ez bi 
xwe ne Jolyêt im. Û kirasê xwe hêdî hêdî danî. Araqî di 
serê min de gerîyabû, min jî qayîşa panteronê xwe vekir, 
lê wê bi destê min girt û bi sarbûn got: pêncî Qiran ji bo 
carekê !!! 

-Jale! 

-weke te bihîst, pêncî qiran. 

Min pêncî Qiran yên ku ji bo abonetîya salekê ji 
rojnameya Kurdistan re amade kiribûn, ji berîka panteronê 
nîvşemitî derxistin û dane destê wê, îcar wê bi xwe kincên 
min ji min danîn û ez kişandim ser text. 

Çi laşekî sar bû di bin min de dihejîya! Çi lêvên ji qeşayê 
bûn, bîna sedan mêr ji bedena wê dihat, zevîyekî bi hezarê 
caran hatibû cotkirin ew laş, şopa sedan gîsn li ser ranên 
wê xuyabûn. hêsrên min li nava herdu memikên wê 
diherikîn û hestên min weke agirekî di dawîya xwe de, êdî 
dû dikirin. 

Xwarî nav lingên min bû û çavên xwe hildan: ev jî bi pênc 
Qiranî, tu amadeyî! Û bêyî ku ez bibêjim: erê, dest bi 
alastinê kir, ez mijandim! Bi neynûkên xwe yên tûj û dirêj 
pişta min birîn kir, porê wê yê zêrîn bi ser min de herikî 

bû, min axînên xwe weke xençeran dadiqurtandin, 
gewrîya min zuwa bû, xwêdana ku bi ser min ketibû bi 
desmalekê zuwa kir û ez kişandim tala mirêkeke dirêj li 
pişt derîyê odeyê. 

-ezê te har bikim. 

Lê ez har nebûm, min nedikarî tiştek bikira, mêranîya 
min bi ku de çû ez nizanim. ji wê kêlîkê de, Jale ya ku 
bûbû dirdirk bi dilê min ve, xwe berda, pêjna wî agirê 
efsaneyî di dilê min de nema. Kemêlek bû bi postê min ve, 
min bi hevringa jibîrkirinê ew qusand. 

Bêdeng min xwe gihande text, wê jî kirasê xwe yê tenik, 
yê li binîya text weke poşmanîyekê kombûyî, li xwe kir û 
hat li rex min rûnişt û pirseke weke havîneke zuha avête 
navbera min û xwe: 

-Badîn!! Tu hîn ji min hez dikî? 

Zimanê min hat ku bibêje erê, lê dilê min qêrîya: na na, 
min ji yeke dî hez dikir, netubûyî, tu ne Jale yî, tu ne tu 
yî. Û min rûyê xwe xiste nav herdu destên xwe û girîyam. 
Pêncî Qiranên ku min dabûnê li min vegerandin û bi ken 
got: bigre pereyên xwe, ez bê keda xwe pereyan nastînim. 
Û bi bêşermiyeke layiqî qehpeyekê got: bi gelek kesan re 
wisa bûye, ne xem e. 

Nayê bîra min ez çawa ji odeyê derketim, nayê bîra min 
ez çawa gihame mal, lê ez dizanim, îro ew evîna min ya 

ku min xwe pê paye dikir, weke berxekî serjêbû ! 

* * * 


25 Gulan 1946 

bûne çend roj min dest neavêtîye pênûsê, ne jî çûme 
çayxaneyê, ne jî studyo ne jî dibistanê, rîya min rûyê min 
reş kirîye, qutîya min jî ji wê şevê de nema xuyaye, ez bê 
cixare mame, lê êdî pê dihesim ku çîyayekî giran ji ser 
dilê min rabû, ji zû de divabû dilê min bawer bikira ku 
Jale ne evîna min e, bawerîya ku bihurîna salan nikarîbû 

bi min re çê bikira, di kêlîkekê de ez gihamê, di destpêkê 
de ez heta hestîyên xwe dîn bûm, weke yekî bawer neke 
ezîzekî wî bimire, lê ez hîn tê nagihim çawa Jale gihaye 
vir, li çi digere, kê ew şandîye û çima ew yek anî serê 
min? di van rojan de kalkê min carekê hate ba min, weke 
her carê bû, digot: te jiyan fam nekirîye, tu weke dînekî 
ji mala sultanê revîyayî, orîna gayekî ji te dihat, kuro ma 
Elsa çi bi te kir!! tu yî yê ku li çiyan tivingê hildigrî milên 
xwe û xwe pêşmerge dibînî! !tu nikarî jinekê bixî zefta 
xwe tê çawa welatan rizgar hikî?!! kalkê min çîrokê 
nizane, dilê wî jî bûye kirtikek komir. 

-dîno te hişt ew keçik jî ji wir bazbide, Sultanê dibêje min 
dixwest wê bixebitînim, û min dê gelek pere ji pey qûna 
wê ciwanê qezenc bikirana, lê vî nevîyê te yê dîn mala 
min xira kir. 

-kalo rast bibêje, kê ew anî wir ? 

-Xanimê, hevala Sultanê ew ji Tehranê anî, ji 
balyozxaneya Ingilîzan, ew keçeke Ingilîz bû, lê şeytan 
bi qûna te de mîz kir û li ber çavê te kire yeke dî, tu 
serxweş bûyî, araqîya sultanê giran bû. 

-qutîya min , ya bavê min ne xuyaye kalo. 

-ez li ku dixim û deng ji ku tê?! qutîya te çû, wê bi xwe re 

bir, got: ji dînekî weha yadigarek pêwiste !! 

* * * 

Ezê îro bîranînên xwe yên zindana Mûsilê binivîsim, 
bûyerin balkêş tê de qewimîn û min tê de mirovekî hêja 
nas kir, ku nehişt ez bi giranîya rojên girtîxaneyê bihesim. 
Kêlîka ez gihame girtîxaneyê, çavên min vekirin û dîsa li 
ber dergehê mezin, serbazekî Kildanî seeta destê min û 
qayîşa panteron û qeytanên solên min û nasnameya min ji 
min standin û xistin tûrikekî û di cih de ez ajotim bîro ya 
gerînendeyê girtîxaneyê, ew zilamekî porsipî qelew û 
çavreş bû, hinekî dilovan jî xuyabû, bi nennî pirsî: 

kurê min netirse û rastîyê bibêje çêtire! ne serê min biêşîne 
û ne yê xwe, de ka bibêje Almanan çi ji te xwestine ? 

Min dîsa gotinên xwe dubare kirin û bi şerefa xwe sond 
xwar ku ez ne casûsim û ji Almanya hez nakim. Yekî 
rûzirav li pişt maseyeke kevnik gotinên me dinivîsandin, 
piştî nîv seetê, gerînendeyê dilovan got: niha here cihê 
xwe, pişt re emê binêrin û rastîyê nas bikin. Û bi dengekî 
tijî ferman û sert gote wî karmendê rûziravik: mohra 
tilîyên wî bistîne. 

Girtîxaneya ku ez lê bûm, nêzîka çil kesî tê de dihêwirîn, 
diz û talançî, mêrkuj û girtîyên namûsê, sextekar û 
komonîst û dîndar û her cûre xelk hebûn. Di koşeyeke 
nêzîkî derî de du zindanî yên di temenê min de hebûn, 
gava çavên min cara yekem li wan ketin min tê derxist ku 
sûcê wan giran e, riya herduyan dirêj bûbû, ofeofa yekî ji 
wan bû diçû û dihat, erdê ew nedigirt, ji nerîna yekê min 
guman kir ku yekî ingilîz e, mûyê wî zer û çavin şîn li ser 
wî bûn û xuyabû ku ji maleke mezin e. min bela xwe di 
wan neda û li cihê xwe xemgîn rûniştim. Yê mûzer hate 
ber min û bi Kurdî got: pismam gunehê te çî ye?! 

Dema ew bi Kurdî axivî, ez sar bûm û min bêhemdî xwe 
pirsî: ma tu Kurdî? kenîya, rêza diranên wî yên spî weke 
libên birinca Silêmanîyê xuyakir. Hevalê wî nêzîk bû û 
got: erê ez xulam, Kurd e, kurdê Sûrya ye. 

Min ji şêweyê axaftina hevalê wî nas kir ku Behdînî ye, lê 
axaftina yê mû zer li ser guhên min nû bû. 

-navê min Ehmed e, ez ji Zaxo me, ev jî Nureddîn e. 

-ez Badînim, ji Amêdyê me. 

Pişt re min berê xwe da yê mû zer (Nûreddîn) û min nû 
bersiva wî da: ew ji min re dibêjin tu casûsê Ahnanya 
yî!! 

herduyan li hev nihêrîn û bi yek dengî gotin: gunehê me jî 
ev e. 

Nûreddîn da ku ji nêzîk ve şoreşê nas bike û agahîyan li 
ser şerê azadîyê yê ku Barzanî li dar xistibû bibe ji Kurdên 
Sûrî re, bi qaçaxî sînor derbas kiribû, lê piştî çend seetan 
hatibû girtin bi hevalê xwe Ehmed re. Kurdekî netirs bû û 
tu kesî nikarîbû çavên wî bişikîne, ew gelekî kete dilê min 
û min derd û kulên xwe pê ji bîr kirin, ji min re li ser 
kovara Hawar ya Celadet Bedirxan xeber dida, gelekî 
pesnê civaka edebî li şamê dida, min helbestek du 
helbestên xwe xistin destê wî û jê rica kir: belkî tu wan 
biweşînî ! dema dît ku min bi tîpên Latînî nivîsîne çavên 
wî sekinîn û got: tu ji ku fêrî van tîpan bûyî! ? min jî çîroka 
xwe û tîpan jê re got, dema ku bazirganekî ji kurdên Sûrî 
hatibû zaxo û rojnameyeke hawar bi xwe re anî bû, min 
xwe fêrî wan tîpan kiribû, serê xwe hejand û dilê min 
xiste cih: bê guman wê bêne weşandin, ma ne bi tîpên 
Latînî ne!! 

ji destpêkê de em li hev ewle bûn, weke ku ji kevin de em 
hev nas dikin, her şev me civat digerand û diketin 
gotûbêjên siyasî û edebî, Nûreddîn digot: eger ez ji 
zindanê derkevim û bi selametî li Qamişlo vegerim, ez 
rojbuhêrên xwe yên zindanê hemî dikim çîrok! ez 
dikenîyam û min digot: welleh êdî helbestek jî bi min re 
demakeve, eger bixwazim binivîsim jî, ev pêşî û kêzikên 
vê havîna gawir nahêlin. 

Piştî du rojan du şervanên Barzanî jî hatin zindanê, bi 
serbilindî diçûn û dihatin û gelekî lome li me dikirin: 
dem ya tiving û şer e, ne ya axaftinên li ser rojname û 
kaxizan e, dibe ku hûn gelekî zane û jîr bin, lê zanebûn 
tenê têra we nake, ka ew dilê tijî kîn û hêrs û neyartîya 
neyaran!! ka ew serkêşî û xwîna germ ya xortan!! 

Wan gelek tişt li ser Barzanî û tevgera wî ji me re gotin: 
niha ingilîz ji Kurdan re vala bûne, wan soz dane me ku 
em agirê şer vênexin wê mafên me bidin, wê dibistanên 
Kurdî vekin û rewşa aborî ya Kurdistanê baş bikin lê niha 

piştî ku êdî tirsa wan ji Hitler nema li me qulibîn û 
dixwazin me bipelêxin.Tirkîya jî bûye destbirakê ingilîzan 
ew nema êdî madenê Krom didin Almanya, dixwazin 
Ingilîzan razî bikin, ew jî li ser hesabê me ye. 

Nûreddîn hêrs bû û got: hûn dizanin ku Krom ji 
Kurdistanê derdikeve? Kanên her madenekî giring li 
Kurdistanin!! Hema li bajarê ku em jê penaber bûn e 
Maden kanên Sifir û hesin û krom nayên jimartin, êdî 
Tirk ji kîsê me xwe dikin dostê Ingilîzan, çi dinyayeke 
bêbexte!! 

Yekî ji şervanan got: erê , êdî we fam kir çima em dibêjin 
dem ya tivingê ye? Hemî li me qulibîne, em jî ji bilî çiyan 
dostan nabînin. 

Di zindanê de min çend rojan xerratî kir, ango ez bûme 
dartaş, min dar dibirrîn û perwazên derî û pencereyan 
çêdikirin, rojê heft Fils bi dest min diketin, berdestekî 
zindanê yê Ereb hebû navê wî Cabir bû, her roj dadiket 
bajêr û tişt ji zindanîyan re dianîn, dilê min dibijîya 
vexwarinê min di guhê wî de got: tu dikarî ji min re 
şûşeyeke araqî peyda bikî? Li dora xwe nihêrî û bi ken 
got: berîkê genn bike ava Zemzemê jî heye! çi Filsên ku 
min derxistibûn min dane wî, êvarê hat û tûrekî reş di 
destê wî de bû, araqî û hinek qeşa jî anîbû: ev qeşa belaş 
e, kêfa min ji te re hatîye lê rica dikim nehêle midûrê 
hebsê agahdar bibe!! 

Araqîya bi dizî jê nexweş tir nîne, lê em çi bikin çare 
nebû, derengî şevê em her pênc heval li dora şûşeyê kom 
bûn û me ew vala kir. Yekî nîvdîn li wir hebû kesî nizanî 
bû çima û kengî ketîye hebsê, digot: ez Corcê 
pêncemînim, yek caran jî digot: ez Fêselim qiralê iraqim 
û bi meşeke leşkerî diçû û dihat. Dema çav li me ket em 
vedixwin kenekî hovane kir û got: wey xwelî li serê we 
be, hûn vedixwin da ku hûn weke min bibin, lê hûn 
nikarin, binêrin ezê niha çi bikim û derpîyê xwe ji xwe 

danî û bi xwe de kir, pîsiya xwe rakir û avête Cabirê Ereb: 
ha ji te re lawê segan, bixwe û dua ji min re bike!! ya dinî 
rojê nema pêjna wî hat. 

Nûreddîn gelekî bêzar bûbû, êdî nema bawer dikir ji 
zindanê derkeve, dihat ku biteqe, rojekê got: ku ez heta 
sê rojên dî dernekevim ezê rojîya mirinê bigrim, cara 
yekem bû ez rojîya mirinê dibihîzim!! 

Pêncşeman xelk dihatin serdana xizm û merivên xwe, yê 
me kes nedihat, ez û Ehmed û Nûreddîn bêxwedî bûn, lê 
pêncşemekê yek ji hêla Hîwa hat, Hîwa ya ku min guman 
dikir kevirê wê li ser kevir nemabû. 

Berrojava bû, dema cabir hat û got: Nûreddîn Zaza here 
koşka serdanê! Nûreddîn bi kêf rabû û çû, nêzîka seetekê 
em li hêvîya wî man, paşê devliken li me vegerîya û got: 
hûn dizanin kî bû? Elî Hemdî nûnerê Hîwa ji Bexdê. 

Elî Hemdî dostekî min bû, gelek caran di civînên Hîwa 
de, em li hev rast dihatin, lê min tim ew rexne dikir û 
digotê: tu bûyî siya Refîq Hilmî, û bi mejîyê wî difikirî. 
Ew jî dikenîya û bi ner,mî bersiva min dida: ez bibim sî ne 
çêtire ku bibim yekî tî û bidim pey rewrewkê! 
ew xortekî kinik zeîf û rûnerm bû, her ku min rexne lê 
dikir dikenîya û digot: hûn Kurmancên Behdînî 
xwîngennin, gundîtîya we bela serê we ye, ev siyaset e 
Badîn, wek şetrencê ye, divê tu bingehên lîstikê zanibî, 
ne gayê cote ku her gundîyek dikare wî biajo!! 

Pêncşema dî ez jî çûme koşka serdanê, dema ew çav li 
min ket behitî û hema li min nihêrî, da ku wext li me neçe 
min gotê: Ez Badînim, Badînê Amêdî me! Wî jî bi ken 
got: ma te dît serhişkîya te tu ajotî kîjan qulikê!! Paşê 
weke ku pê bihese gotina wî hinekî tehl û tûj hat got: 
xeman nexwin, haya Hîwa ji we heye û ji we re li 
avokatan digere, mesela te hêsane Badîn, lê ya birayê me 
Nûreddîn hinekî zor e, ew bi qaçaxî derbasî Iraqê bûye, 
hûn jî dizanin ku rewş gelekî awarte ye, ingilîz hesabê 

casûsan gelekî dikin, xasma piştî casûsekî wan bi baraşotê 
dakete erda iraqê û mixabin li Kurdistanê peyabû li 
maleke Kurdan xwe veşart! Mesele wextê dixwaze. 

Min bi serbilindî jê re got ku ez hema derkevim derveyî 
zindanê berê xwe didim herêma Barzan û tev li hêzên 
Mele Mistefa dibim, ew kenîya û got: ne tu tenêyî, gelek 
ji endamên Hîwa çûn, te kî dît silavan lê bike. 

Nûreddîn tê gihişt ku meseleya wî ne rihet e, rabû ji nişkê 
ve got: ez ji vê deqeyê de dest bi rojîya xwe dikim, çi 
dibe bila bibe. û bi rûyekî tehl ji koşka serdanê derket. 
Heftîya din jîpek ji Bexdayê hat û Nûreddînê rojîgirtî û 
hevalê wî Ehmed birin zindana Bexdê, dema wan xatir ji 
min xwestin û ez ramûsam, Nûreddîn bi rûyê xwe yê 
miçiqî berê xwe da min û got: xema helbestan nexwe wê 
bêne weşandin, ma ne bi tîpên Latînî ne?!! 
ez dîsa li xerratîya xwe vegerîyam da ku xwe ji bîr bikim, 
min nikarîbû vî kurdê sergerm û xwîn agir ji bîr bikim, çi 
dil li ser wî bû!! Devê wî jî bi xwarinê nebû!! vîneke min 
weke ya wî hebûya wê jiyana min bi rengekî dî bûya!! 
Heftîya dî Cabirê Ereb hat û got: midûr te dixwaze. 
Dilê min lêxist û min ji xwe pirsî: gelo xêr e!! û di cî de ez 
çûme jûrîya wî, rûyê wî li ken bû, berê xwe da min û bi 
dilovanî got: me tiştek li ser te isbat nekir, tu ji sûcê 
casûstîya Ahnanan bêgunehî, niha dikarî derkevî, pereyên 
te hene?! 

-Erê ezbenî, min di xerratîyê de çend rojan kar kirîye. 
Nasnameya min û tiştên min dane min û pend û şîret li 
min kirin û got: rewş awarte ye kurê min, bila haya te ji 
te hebe, tu ketibayî nav lepên yekî bê îman wê mala te li 
mîrata reş bigeranda, lê diya te ji te re dua kiriye, here 
xwedê bi te re be. 

Bê bask ez lîrîyam, ez azadim , careke dî ez azadim û 
min berê xwe da rexê Dicle. Bayekî hênik û azad li ber 
çem dihat, bîna min fereh bû, ji min dihat ku ez bi sobayê 

avê qut bikim, lê Dicle ye û henek pê re nabin, naçare 
min pêncî Fels dane yekî kelekçî ku xelk bi kirê derbasî wî 
alî dikirin, nizanim çiqasî qutkirina çem dirêj kir, lê bi 
min gelekî dirêj kir, her ku min nêzîkî li rexê dî dikir, pê 
dihesîyam ku bêtir azad dibim û hîn jî min bawer ne dikir 
heta keleka ez tê de xwe li bin guhê kenarê dî xist, ez berî 
herkesî pey bûm, dema lingê min li ser axa kenar bi cih 
bûn ez ji kêfa re qêrîyam û heta ji min hat min bayê 

azadîyê berda herdu pişikên xwe. 

* * 

Bi rewşeke xirab ez gihame navçe ya Barzan, solên min 
qetîyayî, por û rîya min dirêj, rûyê min terikî û dest û 
zendên min weke ku birijî bin ji ber tîna roja temmûzê. 
Gelek ji endamên Hîwa tev li hêzên Mele Mistefa bûbûn, 
hinek serbazên Kurd yên di artêşa Iraqê de jî bazda bûn û 
tev li tivingên xwe hatibûn, yek ji wan Sedîq Deştazî bû, 
ez heta sax bim wî ji bîr nakim, wî tivingek Sendoqlî di 
gel sed gulleyî da destê min û got: diyarî te dikim vê 
tivingê, tu dikarî şerê Ezrayîl jî pê bikî!! 

Ji nişkê ve, weke xewnekê, weke taveke buharê û şêrekî 
newalê, Barzanî xuyabû. Serê xençera wî ya qevdik ji 
diranên fîlekî Keşmîrî di piştana wî de winda bûbû, 
awirên wî bi qasî tûj û xeşimbar bûn, dilovan bûn jî, erd 
di bin lingên wî de dihejîya, roja Kurdistanê rûyê wî 
kiribû mîna straneke Behdînî, şerwelê wî ji rengê axa çiyê 
bû. Xwe siparte şiveke ji dara gwîzê, çend hilm dû ji ci ber 
emzika cixareya di devê xwe de berdan û bêyî ku li 
şervanên kombûyî binêre got: we dît çi derew li me bû? 
Weke qeşa ya li ber tavikê sozên Ingilîzan helîyan!! Êdî ji 
bêgavî emê şerê wan bikin, dibe ku em hindik bin, dibe 
ku em bi ser nekevin jî, lê ne mumkine em di bin siya 
dara sitemkarîya wan de çavên xwe bidin ser hev, şêr ji 
birçîna bimre jî berateyan naxwe!! 

Nûrî Seîd çû, Paçecî hat, ew du rû ne ji yek Dînarî re, du 
tîrin lê kevan yek e, tîravêj jî yek e, îcar em û van çîya û 
tivingên xwe. 

Barzanî hinekî rawestîya, şiva xwe ya ji darê gwîzê du sê 
carî li cizme ya xwe da û piştî pêlekê ji ramaneke kin got: 
dilê min heye biçhn herêma Behdînan, li wir du êl bi hev 
ketine, emê wan li hev bînin, kî bi min re tê?! 

Sêsed tiving bi hev re bilind bûn, sê sed zengelok bi hev 
re qêrîyan: em hemî. 

Rûyê wî geş bû, çend nefesên kûr li cixareya xwe ya bi 
nêvî bûbû xistin, şiva xwe xiste bin çengê xwe û pêncî 
siwar û peyade ji bo hevaltîya xwe bijartin, ez yek ji wan 
bûm. 

Dema em gihan Kanîya Sincê li nêzîkê rûbarê Amêdyê, 
dilê min hat ku ji singa min bipeke, ez hatim û li ber wî 
rawestîyam û min bi hêdîka got: ez benî, destûra min heye 
ez herim bêhnekê pîrka xwe bibînim? 
şervanan bi kerb li min nihêrîn weke ku bibêjin: ma niha 
wexta pîrka te bû, lê Barzanî weke ku razên dilên wan nas 
bike got: here kurê min, lê dereng nemîne û tivinga xwe 
bi xwe re nebe!! 

Amêdyê , evîna yekem, dara tuyê, minareya camîya 
mezin, xirecira qeyserîyê, Qebhan, kela Aşeb, Gara û 
Metîn, kolanên teng û biharên lezok! Careke dî ezê çavên 
xwe bi dîtina warê zarotî û ciwanîya xwe kil bikim. 

Roj li ber ava bû, sihên dar û xanîyan yên dirêj bi 
westabûn li erdê ramedîyabûn, weke ku xwe ji bîr kiribin, 
min li gelek deveran roja li ber ava dîtîye, lê ne di 
ciwanîya roja Amêdyê de bû! weke yekî di xew de bimeşe 
ez hêdî hêdî ber bi mal ve diçûm, derîyê hewşê li piştê 
vekirî bû, çavên min li pîrka min ketin pişta xwe da bû 
koka dara Tû yê û li derîyê vekirî dinêrî, gava pêjna min 
kir bi dengekî bi girî pêçayî ban kir: Badîn derbas be. 

Çivîkên ku berî kêlîkekê bi çîvçva xwe hewş dagirtibûn ji 
nişkê ve bêdeng bûn û bi hev re firîyan, bayê ku ji ber 
baskên wan rabû çîmenên dil hejandin û ez xwarî destê 
pîrka xwe bûm, du hêsr di çavên kor de biriqîn: kurê min 
ez te nabînim, lê min zanîbû tê îro bibî mêvanê min, sê 
caran hevîr ji teşta min firîya , hevîr derewan nake Badîn. 
Hêdî hêdî tarî dikete erdê, pîrka min serpêhatîyên xwe ji 
min re rêz kirin: 

Mala me li mîrata reş gerîya lawo, çêleka min Kejjê 
kuştin, nizanim çi bi wan kiribû?! şîrê xwe yê zelal dida, 
rîxa xwe dikir û bêdeng diçêrîya, haya wê ji bayê felekê 
nebû, lê ji jor de hatin û agir berdan zevîyên me, pez 
kuştin, zad şewitandin û mal hilweşandin. 

Ew ne bes bû birûskeke havînî jî keça meta te ya ku nû ji 
tekye ya bamernî hatibû li nav rez şewitand!! Rebenê 
nizanîbû çi mesele ye, her ku tavan dikire gurmîn û 
birûskan dikire şîqînî, gazekê çeng dibû û ji tirsan re 
dikenîya, di nava kenê wê re Izrayîl hat, bi birûskeke 
zalim re hat û ew ji min sitand. 

Ez bêtir li ber çêleka xwe dikevim, gelo wê bi Hitler axa û 
Çerçel beg çi kiribû!! wey xwedê ocaxên wan kor bike û 
çêlekên wan bifetisîne û wan bê şîr bihêle. 

Min bi xemgînî li bûyer û serpêhatîyên ku li dû min 
qewimî bûn guhdarî dikir, bîna min teng bû û ez bêdeng 
girîyam. 

Kurê min ez dizanim tu mêvanê çend seetanî, min ji te re 
ev berbejn hazir kirîye, têxe stûyê xwe wê te biparêze, 
welîyekî Neqşebendîyan ew nivîsîye. 

Min berbejn ji dest pîrka xwe girt û xwarî destê wê bûm, 
wê jî gote min: Badîn terhikekê ji rezê me bi xwe re bibe, 
gava şîn hat zanibe mirina min yan jî ya te nêzîk bûye. 
Rez ne gelekî dûr bû, min weke wê gotî kir û di tarîya 
şeveke Amêdyê de berê xwe da Kanîya Sincê cihê ku 
Barzanî û hevalên xwe lê. Berî ez ji bajêr derkevim, 

dagerîyam goristanê da ku gora diya xwe ziyaret bikim, lê 
min ew nedît, ew sax bû min nedît, û di mirinê de jî min 
nikaribû gora wê nasbikira !! 

Ji Kanîya Sincê me berê xwe da Mirîba, çend yekîne ji 
me cuda bûn û çûne Nêrwe Rêgan û deverin dî, ez bi 
yekîneya Barzanî re mam. 

Êdî payîzê li dergehê xwezayê dixist, di dilê me de jî 
teqîna biharê bû, xeber giha me ku general Renton yê 
ingilîzî yê lepqut bi xwe serektîya hêzên Iraqî û Ingilîzî 
dike û leşkerekî giran diajo herêma Barzan, bîna cengeke 
nebûyî dihat. Êdî cenga cihanî rawestîya bû, Hitler xwe 
kuştibû û Berlîn ketibû destên artêşa sor, li Japonê jî 
bombeyên atomî ziravê Japonîyan qetandibû, naçare ala 
spî bilind kiribûn û peymana teslîmê imze kiribûn. 
Dewletên mezin ji stirîyên biçûk re vala bûbûn û hewl 
didan ku ji laşên xwe yên birîndar hilkişînin. 

Rojekê em li dora Barzanî kom bûbûn û wî ji me re rewşa 
hêzên Iraqî û Ingilîzî şirove dikir, ji dûr tozek xuyabû 
çavên me tevan bi alî tozê de çûn, di her tozekê de 
siwarek heye! û bi her siwarekî re xeberek heye, Nizanim 
kê digot. Di wê tozê de jî siwarek hebû, dema nêzîkî me 
bû di serî de xwe gihande Barzanî û bi ser guhê wî de 
xwar bû, ew ji navçeya Biradost dihat. 

Barzanî destê xwe avête qevdika xençerê û bi hêrs ban kir: 
Ulu begê Şêrwanî?!! Kengî? 

Ew siwar ji ba Xudanê Barzan şêx Ehmed birayê Mele 
Mistefa dihat, tenê du gotin jê re gotin: vegere Barzan . 
Min Barzanî di aramîya wî de dîtibû, min qet bawer ne 
dikir ku ew wî qasî hêrs dibe, te digot çavên wî wê kêlîkê 
du xençerin û li kezebekê digerin!! Qelûna xwe ya ji dara 
Mazî vêxist û dûyekî dirêj berda û got: 

Ulu beg li Mêrgesor kuştin, ne bese guhên xwe weke 
qamîşên cinnan şimmakirine, dixwazin dostên me jî 
bikujin, jiyana me tehl kirine û dixwazin em çaya tehl 

vexwin, ji bo çengek şekir mêrxasekî weke Ulu beg 
dikujin!! Erê emê çaya tehl vexwin, lê jiyana tehl!! Na û 
sed carî na, îro şoreş dest pê dike. 

Û dest pê kir şoreşa şekir. 

* * * 

27 Gulan 1946 Mehabad 

vê êvarê min li nûçeyên radyoya Tewrêzê guhdarî dikir, 
nûçebêj bi Azerîyeke qebe û zivir behsa rûniştina Cefer 
Pêşwarî û nûnerên hikûmeta merkezî û deh xalên Ehmed 
Qewam dikir. 

Xuyaye Pêşwarî êdî derpî datîne, ew gihiştîye bawerîyekê 
ku divê peymanê bi Hemeriza re deyne û bi yek carî xwe 
têxe hemêza dewletê!! Lê ne sûcê wî ye, xuyaye kalkê 
min lîstika siyasetê fêmkirîye, wî tim digot: tilîya Mosko 
di her qulê de he ye. 

Dibistanan îro dergehên xwe girtin û me li dibistana xwe 
xatirxwestinek biçûk lidar xist, qutabîyekî dengxweş navê 
wî Ezîz Şahrux çend stran gotin û mihricana belavkirina 
şehadetnameyan dest pê kir, ez û Mujde ya rû xemgîn li 
rex hev bûn, wê her kêlîkekê hêsrên xwe dadimalandin û 
digot: ezê bêrîya te bikim, eger tu karibî rojekê were Şino 
em hev bibînin!! 

Sibe berê min li enîya şer e, ezê dersdan û qutabîyan li dû 

xwe bihêlim, dema tivingê hat. 

* * 

Hezîran 1946 

Nêzîka du heftîyan e ez li enîya şerim, ez deqeyekê vala 
nebûm e ku rojbuhêrên xwe binivîsim, her sibe berî roj 
hilê em ji xew radibin çeperan asê dikin û kozikan ava 
dikin, xendekan dikolin û tivingên xwe zeyt dikin, Xelîl 
Xoşewî bi xwe alî me dike. 

Rêya li jêr Mameşah (çiyayê ku em tê de bi cih bûne) ya 
ku diçe Seqizê, bûye weke rêya mûrî û gêrikan, 

kamyonên Îranî yên leşkerî diçin û tên û em jî bê dilovanî 
wan gullebaran dikin, duh pêşmergeyek ji hêla Serheng 
Mîrahac hat û got: Rezm Ara xwe ji êrîşê re amade dike, 
hay ji xwe hebin!! 

-bila ew û leşkerên xwe hay ji xwe hebin, me gorên wan li 
vir kolane! bi ken Xelîl Xoşewî bersiva wî da. 

Mele Mistefa li Tewrêz e, em jî li hêvîya fermanên leşkerî 
ne ku êrîşî dijmin bikin û Seqiz û Sine û Kirmanşahê têxin 
destê xwe, nema tebata me tê, fersend jî ji niha çêtir 
nînin, artêşa îranê qels e û taqet tê de nemaye. Lê aaax ku 
biryar di destê min de bûya, niha ala Komarê li ser bîrê 
Petrola Kirmanşahê jî li ba dibûn, li ser camîya Darulihsan 
li Sine jî û li ser her avahîyên li Seqizê. 
komareke weke qutîya tûtinê têra qelûnkêşîya me nake. 
Min behsa qutîya tûtinê kir, ew roja reş hate bîra min, 
roja ku Jale tê de qutîya min (ya bavê min, ku navê wî bi 
tîpin Ermenî li ser hatîye nivîsîn) dizî û dilê min li min 
vegerand, lê ez bi tûtina ku di Idarey Duxanîyati Mehabd 
de mabû xwe diqedînim. 

Piştî ku tûtin barkirin Rûsya, li idarey Duxanîyat hûrikê 
wê mabûn, xelkê ji xwe re ew civand û hinekan jî ew bi 
erzanî difîrot, min ji yekî (piştî qutîya min çû) kîloyek bi 
deh şahîyan kirî, lê tu dibêjî qey ez sergînan dikêşim ne 
tûtinê. 

Rewş êdî zelal dibe, lê gotina (zelal) bi xwe jî zelalkirinê 
dixwaze, rewş zelal dibe ango rewşa komarê tarî dibe, 
Demoqrat Firqesî û hikûmeta merkezî li hev hatin, hema 
tu dikarî bibêjî Azerbeycan kete bin eba ya şah Hemeriza. 
Artêşa sor niha li bakurî çemê Aras e, yek nefer jî di xaka 
îranê de nemaye, rast e weke kalkê min digot: Stalîn weke 
liba nîskê ye, ne serî heye ne qûn. Berî çend mehan me 
digot êdî dîwarê ku Kurdan pişta xwe sipartîyê nayê 
heriftin, ew dewleta ku ala xwe li ser banê Rayxstagê 
bilind bike tu kes çavên wê naşkîne!! ew dewleta ku ji bo 

bindest û xebatkar û gundî û karkiran ava bûye tu carî 
milletekî bindest erzan naliroşc, lê va ye ji bo lîrrck petrol 
komar hate firotin. Hîn komar di pêçekê de ye tên ku 
bixeniqînin. 

Em pêşmergeyên li bakurî Seqizê, li hêvîya teqînê ne, 
artêşa îranê weke ku ji me re hate gotin xwe ji êrîşeke 
mezin re amade dike, ez guman dikim ku alîkarî ji Rûsan 
were xwestin wê xwe nedin ber û cilikê ji bin lingên me 
bikişînin û me ji qedera me re bihêlin. 

Çiyayê Mameşah bêdeng e, lê gupegupa dilê çil û sê 
pêşmerge yî wî dihejîne, çil û sê tiving û çend topên ku 
rokêtên wan siya wan derbas nake, lê vîna weke pola, û 
xwîna ji volkanekê germ tir hêz dide wan, gelo Stalîn ji 
dil yarmetîya me bikira emê heta ku çûbûna ?!! 

Divê êvarê em hilkişin jor û tev li Xelîl Xoşewî û hevalên 
wî bibin, Mîrhac û hêza xwe jî li rojavayî çîyê amade ne û 
ne kêmî me bi hêrs û dilgermin. 

Işev...li ber vî zinarê lal yê ku min pala xwe dayê, û di 
bin ronahîya vê hîva dilovan û van stêrikên dev li ken de, 
ezê bîranînên xwe yên sala par binivîsim, kî dizane dibe 
ku mirina ku ez li hêvîyê me nêzîk bû ye û êdî berbejna 
pîrka min nema tesîra wê heye. Ezê binivîsim, min di 
destpêkê de jî got ku tenê nivîsandin zora mirinê dibe!! 

Ez bi xwe ji mirinê natirsim û ji pêknehatina hêvîyan jî 
bêzar û dilteng nabim, ji xwe jiyan li ba min rêzek ji 
pêknehatina hêvîya ye, lê nizanim çima ewqasî bûyerên 
jiyana xwe pêwist û giring dibînim? 

Hîva dilovan ya ku ez jê ditirsim hêdî hêdî dadigere, 
Mehabad bi ronîya xwe ya fedyok dişo, li ber tava wê ya 
zîvîn rûpelên xwe yên bêdeng û li hêvîya nivîsan dibînim. 
siya pênûsê û destê min yê rastê hinekî wan tarî dike, lê 
peyv bi xwe çira ne rûpelan ronî dikin. 

Payîza par bû, piştî ku şoreşa şekir dest pê kir em ji 
Behdînan vegerîyan û me berê xwe da Akre yê, balafirên 

hêzên azmanî yên Birîtanya R.A.F li hêvîya me bûn, 
Teigennath (cûreyek balafirên Birîtanî sivik û baskên wan 
duqatî ne) li jor me hêlan dikirin. Em ber bi çemê Zab ve 
diçûn, me her yekî meşkek nepixand û pê çem qut kir. 
Dema Barzanî lingê xwe li kevîyê zab yê dî danî, bi 
awirên xwe yên tûj li ezman nihêrî û got: eger ne ev teyare 
bûna niha emê li ber sînorên Bexdê bûna!! wellahilezîm 
hinekî dî hêza me xurttir bûya û ne ev xayinên me bûna 
min dê destê Renton yê dî jî qut bikira!! 

Me kozik û çeperên xwe li çiyayê Pêris û Akreyê çêkrin û 
şerekî giran qewimî, zora dijmin tê de çû û gelek çek û 
sileh ketin destê me, me serbazên alayeke Iraqê dorpêç 
kirin û tu nema bû em wan mehf bikin lê çend eşîrên 
Kurdan bi hewara wan hatin, Barzanî gelekî dilteng bû û 
dihat ku şûtikê li newqa wî gerîyayî biqetîne: ne hesin be, 
tu tişt hesin nabirre!! 

Em hindik bûn û naçare me biryara vekêşanê stand, me 
meşkên xwe hemî civandin û yeko yeko, her şervanekî 
meşka xwe qetand. 

-êdî veger nema. 

Barzanî bi çavin tijî hêsir li me dinêrî û digot: 

-derî neman û me lê nexist, kesî destê hevaltîyê dirêjî me 
nekir, vane birayên me jî destên xwe dixin destên neyar û 
li me dixin, rê neman, çare nema, emê biçin herêma 
Mukrîyan, lê ev xak dizane emê vegerin, bi hêz tir û xurt 
tir emê vegerin. 

Bi sedan zarok û jin û pîr û kal li pêş me diçûn, hin peya 
hin jî li ser qantiran berê wan li erdekî nenas bû, zevîyên 
xwe, xewnên xwe, xanîyên xwe û hêvîyên xwe li dû xwe 
hiştin û di wê koça xemgîn de, wî kerwanê aware de, di 
newalên kûr û birrekên di rengê mirinê de, weke axînan 
diherikîn. 

Dawîya payîzê bû, ji hinan re jî payîza dawî bû li wî xakê 
efsaneyî. 

* * H= 


16 Hezîran Mameşah 1946 

ez xemgînim, şadim jî. Xemgînim ji ber ku îro xebera 
mirina lehengê şerê ku berî du rojan qewimî gihişte me, 
şadim ji ber ku me zora artêşa Hemeriza bir. 

Deh gulleyan bedena Xelîl xoşewî (şehîd kurê şehîdan) 
qul kirin, ez li rex wî bûm dema ew weke dîwarekî hate 
xwarê, destê xwe dirêjî zinarekî dûr kirin û got: 
Badîn hay ji xwe hebe, teqîn ji wir tê!! 

Min jêdera teqînê nas kir û cendekê serbazê Iranî yê li pişt 
zinar gindirand, xwîna ku ji birînên xelîl diherikî ji 
kanîyekê gurrtir bû, nizanim çawa çend pêşmergeyan ew 
hilgirtin û dûrxistin. 

Li nexweşxaneya Rûsî li Tewrêzê Barzanî hate serdana wî 
û her deh birînên wî yên kûr ramûsan, ew dev li ken mir, 
wê rojê xelkê hemûyan girîyê Barzanî dît: 

-tenê mêr dizanin li ser lehengekî mîna xelîl bigirîn! 
Barzanî di nav damalandina hêsrên xwe re got. 

Xwîn di rehê me pêşmergeyan de dikele, em li hêvîya 
êrîşa mezinin û çavên me li başûr in, lê biryarên siyasî 
yên weke qeşa û xûsîyê ji jor de têne xwarê me sar dikin. 
Gelo Mujde li Şino çi dike? Min navê wê li ser qundaxa 
tivinga xwe kolaye, ker ku fersend dikeve min ez qundaxê 
maç dikim, îro Xorşîdê Mizûrî (pêşmergeyekî bi min re li 
Mameşa ye) çav li min ket ku ez tivinga xwe radimûsim, 
hate ber min û li qundaxa tivingê nihêrî: 

-ev çi tiving e Badîn?! min Martînî û Manlişer û Birno 
dîtinê, lêMujde!! tu bi xwedê kî malê ku ye ev tiving? 
-malê evînê ye, malê wêrana dil e Xorşîd, malê hêvîyên 
pêknehatî û xewnên ku dimînin xewn. min bersiva wî da 
û dûr meşîyam. 

Xuyaye wê rojên me li nav van zinaran û hîm û latan 
bêhûde herin, ez dê vegerim Mehabad, tiving bê teqîn û 
dil bê evîn zingarî dibin. 

20 Hezîranê 1946 

ya ku em jê ditirsîyan qewimî; duh civîna Haşimof bi 
Pêşewa û Mele Mistefa û Mîrhac û Emerxanê Şikak û 
Mistefa Xoşnaw re bû, ew li konsulgeha Rûsî li Tewrêzê 
li hev civîyan û li şîretên konsulus Haşimof guhdarî kirin, 
weke ku xeber giha me, wî bi tundî berê xwe da bû 
Pêşewa û gotibûyê: sergennîya we bela serê we ye, hûn 
planan ji xwe re datînin û we çavê xwe berdaye êrîşa 
başûr. Hûnê çi bikin ji Kinnanşah û Seqizê? 

Dibêjin Pêşewa jî bi tundî lê vegerand û got: we bi 
sedhezaran kes dane kuştin da ku Stalîngrad nekeve dest 
hêzên Alrnanî, tevaya cîhanê çepik ji we re lêxistin, lê em 
dixwazin perçeyek axa xwe ya bindest vegerînin hûn 
keleman bo me çê dikin!! 

Haşimof hîn bi tundî bersiv da: eger hêzên komarê gavekê 
pêş de biçin, bawer bikin emê destên xwe ji destên we 
bikişînin, hûn dîn bûne û dixwazin herin têkevin nav 
lepên hêzên Ingilîzî. Barzanî rabû ser piyan û got: em 
dikarin xwe biparêzin, û pêşberîya Iranê bikin, tenê hûn 
li himber me ranewestin!! 

Haşimof bi ser de rabû û bi hêrs got: hûn Kurd bi 
sergermîyê astengan çareser dikin, hezar sal bo we divên 
ku hûn siyaseta navnetewî fam bikin. 

Pêşewa bi Rûsîyeke pak bersiva wî da û got: binêre ez ji 
serbazên dîl yên Rûs di şerê cîhanê yê yekem de fêrî Rûsî 
bûm, de ka tu ji azadên Kurd dikarî fêrî çi bibî. 

Haşimof, weke ku nebihîst, berê xwe da Pêşewa û got: 
dubare dikim, gavekê tenê hûn pêş de biçin, gazina we ji 
we be. 

Barzanî û Pêşewa bi rûyekî tehl û xemgîn li hev nihêrîn û 
bi wî rûyî ji civîna konsulusê Rûsî derketin, Emerxan di 
ber xwe de got: ev çi dostên ji qeşayê ne! Ev çi siyaset e! 
Dibêjin piştî şêwr û dan û standinê Pêşewa jî nerm bû ye û 
dibêje: em nikarin qayîşê bi Rûsan re bikişînin, çawa be 
ew dostên me ne!!! 

Dema min ev bûyer bihîst, dilê min sar bû, bawerim 
gelek ji pêşmergeyan jî sar bûn. 

Dostên te qeşa ne 
Havîn tê 
Germ dibe 

Ew dibin av û diherikin 
Ditûrin 

De tê çi bikî sotîyo 
Gava hevalên te qeşa bin û 
Dilê te nevîyê volkanê be?! 

ewrin hevalên te 
bi bayekî re 

hema bi henekên bayekî bakurî re 
bela dibin û 
ezmanê te sayî dibe 

hevalên te cixare ne 
tûtinin 

bi du hilrnan re 
tilîyên te dişewitînin 

mûmin hevalên te 
pirîskek wan geş dike 
pifek wan vedimîrîne 


xewnin hevalên te 
xewninji avê 

ji dû û mijê 
ji leylanê 
Rûsin hevalên te. 


H= * * 

havîn dibawişke li ser rêyên ku diçin û tên Mehabad, 
zinar disincirin û mejî tên ku mîna Berrûyan biteqin. 
Gelo çiye çare ya vî dilê westîyayî, li vî çiyayî, li ber van 
zinarên sincirî?! 

Ez bêrîya Mujde dikim û nema bawer dikim fermana 
vegerê derkeve, da ku li Mehabad vegerim. Fersend bi 
dest min neket ku ez wê nîşan bikim, belkî xeyal bike ku 
min henekên xwe pê dikir, ji xwe Kerîm jî vê dawîyê 
nema li min dipirsî û min tê derxist ku tesîreke wî ya bi 
hêz li biryarên Mujde heye, Mujde ne tenê wî weke bavekî 
dibîne, bi her awayî pêve hatîye girêdan. 

Êdî gundî ji me nefretê dikin, xwarin û vexwarina me, 
êm û alifê qantirên me hemî li ser wane, îro gundîyekî ji 
êla Dîbokrî gilîyê xwe bi min kirin û got: ma komar bi 
serê me ketîye?! Ha!! Mehabadîyan ew qas tûtin firotin, 
şekir firotin, pere bi ku de çûn? Ha! !em ji derdê cixreyekê 
dîn dibin, we çû qelûna stalîn tijî tûtin kir, em çaya tehl 
vedixwin, we çû qend û şekirê Miyanduabê hemî firote 
Azerîyan!! Selam Cawîd û Cafer Pêşwarî ji me çêtirin?! 
Ji xwedê gunehe birazê, zulm û sitema axayên me ne bes 
bû, we li ser temam kir, ka tu bi xwedê kî hûn çi dozê 
dikin? Ha!! 

Min kir û nekir ku ez wî li ber xim ku Komar ya hemî 
kesên Kurd e min nikarîbû, wî her digot: şer nema de hûn 
doza rihê me dikin? Ha!! De ji çiyê dakevin û me di halê 
me de bihêlin, we em talan kirin!! 

Gelek gundî weha dibêjin, serokeşîr wan dihêvojin, ew 
serokeşîrên ku di bin re têkilîyan bi dewleta merkezî re 
datînin û li dijî komarê dixebitin!! 

Berî çend rojan, dema Menaf Kerîmî hat û enîya Seqizê 
ziyaret kir, pêşmergeyan kareke çarmehî spî ji gundîyan 
standin û biraştin, di tarîya şevê de li ber ronahîya agir em 
li dora Menaf civîyan û me lê guhdarî kir, wî bi keser 
digot: 

birayewe, ez hatibûm ku plana şer ya nû li yekîneyên we 
belav bikim, be daxewe her tişt safi bûbû, dostên me yên 
Rûs nahêlin em bi dewletê re şer bikin, Haşimof axa 
dibêje: gulleyek biteqe hûn ji xwe re dizanin, em dê piştê 
ji ber we bikişînin. Pêşewa û giregirên Mehabadê jî di 
fikra wî de ne. Hewdan û êrîşa li ser dijmin êdî wê 
raweste. 

Li ber agirê wê şeva ker û lal du hêsir di çavên Menaf de 
biriqîn û dîsa bi keser got: xeman nexwin, bêguman wê 
çare werin dîtin!! 

Piştî me hestîyên wî karikê biraştî ji goşt rûtkirin, Menaf 
di guhê min de got: Badîn ji kerema te, du gotinên min bi 
te re hene!! 

Em çûn û di kozikekê de rûniştin, me pişta xwe da 
tivingên ku xwe bi payebûn sipartine dîwarê kozikê, 
pêşmergeyan li dûr xwe avêtibûn pişt şikêran. ew bi 
dengekî ku bi zor min dibihîst diaxivî: Badîn te têra xwe 
pêşmergetî kirîye, tu mirovekî cesûr û dilêrî, lê ji bîr neke 
tu rewşenbîrekî têra xwe heyî, niha komar muhtacî mejî 
ye bêtir ji tivingê. Vaye wê kitêbên dibistana seretayî bi 
Kurdî çap bibin, tu xwedan tecrubeyî di vî warî de, me 
divê tu alîkarîya me bikî, dibe ku em weşana radyo ya 
Mehabad jî li ser pêla kin SW amade bikin, sed care ku 
em ji Rûsan cihazekî xurt ji bo weşanê tika dikin, lê wan 
guhek kirîye bêjing yek serrad, vaye muhendisekî Ermenî 
niha li Mehabad e belkî çareyekê bo me bibîne, wê gavê 
tu dikarî di radyoyê de jî bixebitî û nûçeyan bi Behdînî 
biweşînî, bila dengê komarê li tevaya kurdistan belav 
bibe. Teçigot?! 

Ma min dê çi bigota? Ez jî ji vê pêşmergetîya bê şer 
dilteng bûme, em li vî çiyayî weke bazên girêdayî ne, 
nêçîr li ber çavên me ye û bazyar me bernade!! ji xwe 
tiving di destê min de bê teqîn, bûye darê şivanan ku tenê 
pê pez dihajon. 

-Ez dê destûra xwe bixwazim û bi te re vegerim. Min ji 
Menaf re got. 

H= * * 


1 Temrnûz Mehabad 

Berî çend rojan ez vegerîyam Mehabad, dema çavên 
kalkê min li min ketin, kenîya û got: ka berxikê min te çi 
ji Kirmanşah anî?! hema te tenekeyek neft bi xwe re anî 
be!! 

Min mebesta wî fêm kir û bi xemgînî lê vegerand: 
eger ne Rûs bûna min dê Kirmanşah hemî bixista paşila 
xwe!! 

Wî careke dî bi ken got: da tu zanibî, dema bixwazî biçî 
avdestê jî divê berî her tiştî izn û destûra Rûsan bixwazî, 
bê destûra wan tu nikarî tirran bikî, kero! Ma Haşimof li 
vir li morîkên diya xwe digere!! Ew şivanê berjewendên 
dewleta xwe ye, ji min bipirse bê me Ermenîyan çi anî 
serê xwe ji dû sozên van sozxuran!!. 

Pişt re ji nişkê ve kalkê min berê axaftinê guherî û bi lez 
got: tu dizanî ew Elsa kî bû?! 

-Jale bû. Min bersiva wî di cih de da, wî bi Farisî pirsî: 
ez ku ca mîdonî!(tu ji ku dizanî?) 

- li Silêmanîyê min ew nas kir û evîna wê ya xedar dilê 
min biraşt. 

-hey tu ava bin kayê yî Bado! Lê tu dizanî ku ew casûsa 
Ingilîzan bû jî! 

-her tişt ji kesên weke wê tê. 

-Hemîd Mazocî -serokê polîsên leşkerî- berî demekê hate 
ba min û pirsa wê kir, li gor agahîyên wî, konsulxaneya 
Ingilîzan ew hinartibûn Mehabad û wê di rêya navlingên 
xwe re rewşa komarê bi Mors ji wan re dişand, Ingilîzan 
jî agahîyên wê ji Humayonî û Rezm Ara re peyapey 
dişandin, lê netirse cewrikê min, min qala te nekir, û 
Elsa, mebesta min Jale, revîya berî ku wê bigrin. 

Niha ez li odeya xwe me, min tirîyê daşa Mecîd li ber 
pencerêyê danîye û bi hêvîya ku hinekî hênik bibe mame. 
Tirî meyweyekî weke sihrê ye, dibe mey, dibe mewîj û 
dibe dimis, dibe bastêq û benî, dibe her tişt. ez tirî weke 
xwe dibînim, di navbera min û tirî de têkilîyeke giyanî 
heye, tenê cudayîya min û vî meyweyê havînî ew e ku 
gelek sal ji min re divên da ku ez bistewim, lê ew di 
mehekê de !! 

Vî tirî yî rezê me anî bîra min, pîrka min ez havînan bi 
xwe re dibirim rezê li binanîya çiyayê Metîn veketî, 
sebeteke biçûk diavête milê min û em li nav rez 
digerîyan : 

-kuro Badîn hay ji tûpişkan bike, germe ! tûpişk har dibin 
û xwe li goşîyan digrin, berî tu goşî biçinî qenc seh bike!! 
pîrka min bi rê de digote min. 

min di rez de bi ya wê dikir, lê di rezê jiyana min de 
tûpişk li min der bûn û bi min vedan bêyî ku ez libek tirî 
bixum. 

Kêfa min bêtir ji tirîyê spî û danedirêj re dihat, ew weke 
tilîyên keçikên çardesalî nazik û zelal bû û goşîyên wî 
mezin bûn, şêranîya wî jî nayê pesindan. Tirîyê reş yê 
ku Cihû û Kildanan bi baran ji me dikirîn, qet min jê hez 
nedikir, çennê wî qalind û tama wî bi min ne xweş bû, lê 
niha ez tê digihim ku mey a herî xweş ji wî tirîyê reş 
peyda dibe. 

Keça meta min jî gelek caran bi me re dihate rez, min 
goşîyê herî stewîyayî jê re diçinî û bi fedî dida destê wê, 
wê hinekî pif goşîyê tozgirtî dikir û dibû qirçeqirça 
daneyan di nav diranên wê yên spî de. 

Ew çi mirov bû yê ku razên tirî eşkera kirin û tê gihişt ew 
dibe Mey?! ne mumkine, yan xwedê yan jî şeytan ev 
zanebûn ji mirovan re daxistîye erdê !! 

Dema ez bi Barzanî re çûme Behdînan, min şaxek ji rez bi 
xwe re anî û li hewşa xwe ya li Mehabad çand li ser 
daxwaza pîrka xwe, min berê jî ev nivîsîye, mebesta wê 
ew bû ku Amêdyê ji bîra min neçe, lê her ku ez vî şaxî di 
bêdengî û tenêtîya wî de dibînim ji bilî mirina min nayê 
bîra min, pîrka min got: eger şîn bê mirina min nêzîk 
dibe !! nizanim wê kengî şîn bê ev şax?! 

Roj bi roj kela hestên xelkê sar dibe, êdî rizgarkirina 
başûr jî, ji holê rabû, xelk wê bi çi mijûl bibin!! ez bala 
xwe didimê ku piranîya xelkê li radyoya Tehranê û ya 

BBC guhdarî dikin, ya Mehabad bilûra ber guhê gayekî 
ye!! xelk bawer nakin ku radyo bi Kurdî xeber dide, ne 
tenê weha, pir li xweşa wan jî naçe. Ew di wê bawerîyê 
de ne ku zimanê Kurdî tenê yê axaftin û kirîn û firotinê ye. 
Ev şar bê Mujde weke wî şaxê hişk û rût e, xemgîn e, 
sebra min lê nayê, xwezî min bi ya Menaf nekiribûya û ez 
ji çiyê daneketibûma, nizanim wê çawa ev du meh bibûrin 
bê evîn û işqbazî?! 

Keleşêrên Mehabad dest bi bankirina xwe dikin, êdî dema 
xewna ye. 

* * * 


Çira sêyem 

Li ber bayê bakur dîlaneke dîn dike 
Ne vedimire ne jî geş dibe 

Mîna hêsireke zindanîyekî ye ku naxawze kes wî di halê 
girî de bibîne. 


156 



4 Temmûz 

îro nameyek ji Kerîm ji min re hat, tê de nivîsîye : 

Badîn 

Ez li Şino me, xefkan ji bayên dîn re vedidim, ez 
nêçîrvanê bayê me, weke tu dizanî, lê heta niha bayê kurr 
xwe bêcirr dike û nayê rayê, ew bayekî har e, bi hêsanî 

nayê girtin, lê rojek wê bê, ew jî weke keroşkeke çiyayî 
wê têkeve xefkê!! 

Em û Azerîyan ne li hevin, tu dizanî kîn û hevrikî yên me 
yên kevin bi hev re hene, ew jî weke ba ne, lê nêzîk tê 
bibihîzî ku ketine xefkên Şikakan û Herkîyan, em ava 
serê wan dikelînin, piranîya gundên me yên derdora Xoy 
û Ormîye ji axayan standine û li Azerîyan belav dikin!! 
Eger li gundîyên Kurdan belav bikirina dîsa ne xem bû, 
ez ne ew qasî alîgirên xan û axa me. Ne tenê weha jî lê 
Xoy û Ormîye ji welatê xwe dihesibînin, tu dizanîn van 
bajaran nakokî di navbera me û wan de çêkirîye! Mixabin 
di vê pirsê de Rûs alîgirê wanin, guhê xwe ji daxwazên 
me re girtine. 

Mehabad çawa ye?! Kar û bar çawa dimeşin?! Min bihîst 
ku we dev ji plana rizgarkirina başûr berdaye?! Çima?! 
Eger xaka me ye xwîn heye ku em ji bo wê birêjin, xwîna 
me ji rehên me ye, û tu pereyên Rûsan lê naçin. 

Kerîm gelekî ji êla xwe hez dike, di nameya wî de ev yek 
ne diyare, lê di civatên min û wî yên taybet de, tim digot: 
eger rojekê Şikak komarekê li Şino û Ormîye ava bikin, 
ez dev ji Mehabad berdidim! 

Kerîm di nameya xwe de behsa Mujde nake, gelo çima? 
Mujde jî ew qasî li min napirse, tiştekî ne asayî dibe. 
ditirsim tiştekî weha di serê Emerxan de hebe, bala xwe 
didimê ne gelekî riht e li vir, di gel ku ew kurdperwerekî 
xwîngerm e lê êla xwe bi komarê tevî nade. Ditirsim 
kerîm jî li pey wî biçe!! 

Min bêrîya meyê kirîye, lê kalkê min van rojan li min 

napirse nizanim çi bela wî ye? Ezê bîsteke dî herim ba wî. 

* * 

Mala şêr ji hestîyan xalî nabe!! Ez vê êvarê li ba kalkê 
xwe bûm, wî ji bin kulîna xwe şûşeyek araqî derxist û 
vekir, hinek qeşa peyda kiribû, bi xemgînî gote min: 
here bila ew kerê Agop jî were, sebra min bê wî nayê, ku 


158 



nebe ez nizanim vexwim, û straneke Ermenî di ber xwe 
de got. 

Me her sêyan li ber ronîyeke melûl, dest bi vexwarinê kir, 
weke her carê zimanê kalkê min weke hespekî ji tewla dev 
derket û dest bi sixêfan kir: 

Ev segbavên Rûs Vodka li me kirin efyon, ez Pêşewa 
bûma min dê li dewsa wê tûtinê Vodka anîbûya, hey wan 
tank û top nedane wî, bila çapxane û radyo jî di diya 
Stalîn ve bûna, wî ker kurê keran Haşhnof jî, ticareta 
Vodka hemî xistîye destê xwe, berê me bi Tumenekî bîst 
şûşe dikirîn, niha em bi tumenekî yekê jî nikarin peyda 
bikin!! 

Min bi ken gotê: kalo niha tenê ev sûc û gunehên 
Haşimofin?! Awirek tûj li min veda û got: mêşa kerê! ez tê 
digihm tu çê li çi dikî, min ev por ne li ber tavikê spî 
kirîye, ew siyaseta xwe çawa dimeşîne, ne karê min e, ez 
li vodka digrîm ne li Seqizê yan li Xoy, bila bajarên 
dunyayê hemû yên we bin, min û vî kerî ji Vodka bêpar 
nehêlin, bila Mosko jî gundekî komara te be, hey xwelî li 
ser. Û qedeha xwe weke her cara ku hêrs dibû kire yek 
qurt. 

Agopê reben jî, bi her gotineke kalkê min re serê xwe 
dihejand, hêdî hêdî rûyê wî sor dibû û çavên wî dihatin 
ku derkevin, kalkê min nihêrî ku Agop tenê vedixwe û 
serê xwe dihejîne, qedeha wî bi zirzî jê stand û got: 
ma ez Incîlê dixwînim tu serê xwe dihejînî?! Hey mêrê 
kerê! ka ne ya te ye ma kadîn jî ne ya te ye?! te tu jehr ji 
me re nehişt!! 

Agop jî gazinên peydanebûna Vodka dikir, min heta wê 
demê ne dizanî ew qas Vodka tê vexwarin, gelo kî ne yên 
vedixwin !! di nav dost û hevalên min de kesî meyxur 
nîne, lê êvaran li ber dengê awazin xemgîn bîna vexwarinê 
li kolanan digere!! 

Kalkê min hîn di hêrsa xwe de bû, berê xwe da rebenê 
Agop û bi sikura wî girt: Agop!! sê roj molet bi te re hene, 
te Vodka peyda kir, tu bavê minî, te nekir, ez dê herdu 
gunên te biteqînim, ji xwe divê min ji mêj ew biteqandana, 
ma xemla nav lingên te ne? tu karê te bi wan naqede, 
mêrê min!! Agopê girover û sor û kurr bûyî rabû ser piyan 
û wek ku padşahek be, destekî xwe bilind kirû bi 
Farisîyeke rût got: ger sebir kunî, zi xûre helwa sazem!! 
ango eger tu sebrê bikî ez dê ji qorixê dimsê çê bikim, lê 
kalkê min dîsa bezîya sikura wî û bi Farisî lê vegerand : 
ez xûre helwa nemîxam, ez engûr şerab bisaz eger 
mîtevanî ! 

Min ji xwe re li pevçûna wan her du pîrên Ermenî dinêrî û 
dikenîyam, kalkê min bala xwe da min û got: û tu nevîyê 
hirçê!! destî ez dûr ber ateş darî. 

Ez hê jî dikenîyam, lê min kenê xwe birrî û jê re got: 
kalo tu bi xwedê kî, bêje min, çima ku Ennenî serxweş 
dibin bi Farisî diaxivin?! 

Dîsa hêrs bû û got: çavê te lê ye ez bi Tirkî biaxivim, hey 
kerzade !! 

Agop weke fîlosofekî bi aramî got: yekemîn kesê ku mey 
afirandî Faris bû, û di dîroka me de ye ku Ermen ji 
Farisan fêrî sazkirina meyê bûne, qiralê Ermenan yê 
navdar Tîgranê yekem, her havîn êrîş dianî welatê Iranê û 
barê hezar deveyî tirî talan dikir, ji wê rojê de dema 
Ermenî serxweş dibin bi Farisî diaxivin, te fam kir ?! 
Hinekî din xwe nepixand, dema ku dît em lê guhdarî dikin 
berdewam kir: Badîn qey te bala xwe nedabûyê, kalkê te 
her carê bi zimanekî diaxive! axaftina wî hal û rewşa wî 
dide xuyakirin, eger bi Rûsî axivî zanibe ew kêfxweş e, 
eger bi Ermenî axivî ew xemgîn e, û eger bi Kurdî axivî 
xweş zanibe ku ew engirîye û jê bitirse. 

Min bi ken pirsî: û eger bi Tirkî axivî? Agop hêrs bû û got: 
wê demê bawer bike ku gur e, nema Ermenî ye!! 

Kalkê min kenekî dîn kir û got: vî Agopî ev ilim di kitêba 
nav lingê diya xwe de xwendîye, lê Agop ev hemî te xelas 
nake, molet sê rojin û sebra tu dixwazî jî bi min re nîne, 
eger sebir hatibûya kirîn min dê ji Kurdan kirîbûya ! 

-çima ji Kurdan? min bi ciddiyet ji kalkê xwe pirsî, wî bi 
dagirtina qedeheke dî re bersiva min da: ji ber ku Kurd sed 
darî dixwin pişt re tê bîra wan bibêjin: ax. 

Kalkê min di serxweşîya xwe de bêtir bi kûrayî bûyeran 
şirove dike, min lîkir dikir ku haya wî ji tu tiştî nîne, lê 
ku serxweş dibû, te digot ew siyasetmedarekî ku salên 
xwe di partîyan de bûrandine, di serxweşîya îşev de jî 
qala Emerxanê Şikak kir, û got: ma tu dizanî ku têkilîyên 
vî camêrî bi Emerîkanan re hene? tu dizanî mehek tê naçe 
wê dev ji komarê û Pêşewa berde? Elsa, mebesta min 
Jale, got di navbera Emerxan û scfîê Emerîkî de mektûb 
diçin û tên! ew li eşîra xwe digrî, ne li komara we!! 

Ew mirovekî bûyerdîtî ye, bîna wêranê ji qonaxa mehekê 
dighîje pozê wî, ne weke te, tuji pozê xwe dûrtir nabînî. 
Hinekî bêdeng ma, pişt re weke ku tiştekî girîngtir were 
bîra wî got: ha, ji xwe min behsa Heme Reşîdê Baneyî 
nekir. 

-Bela wî çi ye? min pirsî. 

-Bela wî bela her serokeşîrekî ye, kesekî di ser xwe re 
nabîne, bedena wî di bin ebaya komara te de dixure, ew 
Heme Reşîdê Baneyî ye kundirê min, wî jî hikûmeteke 
entîke ji xwe re li Bane û Seqizê li hev anî bû, lê Mehmûd 
axa yê Merîwanî ew di Iraqê re derxist, têkilîya wî bi 
Ingilîzan re diyar e, bawer bike ew niha di xwenên xwe de 
padşahê Birîtanya ye. Tu dizanî kurê min ku komar bi 
hişkeberê ava bûye ?! 

-çawa ? 

-yanî kevir û kelpîçên dîwarên wê bê herî ne, wê zû ji ber 
hev biçin weke çawa zû ava bû. 

Pişt re devê xwe yê serxweş nezîkî guhê min kir û got: 
Elsa li wî dipirsî, eger ez ne şaş bim wan bi dizî hev 
didîtin!! erê, Sultanê dibêje, ne ez: rojekê Elsa bi lez çû 
Seqizê û heme Reşîd li wêrê dît!! 

Hêdî hêdî serê min jî giran dibû û odeya kalkê min li ber 
çavê min dizîvirî. 

Dengê sîsirkan tarî ya Mehabad diqelaşt, zora dengê 
keleşêran dibir, ezmanê sayî yê bi stêrikan xemilî jî weke 
dayikekê ew şar û gundên wî hembêz kirine, ez mest û 
serxweş li odeya xwe ya bêdeng vegerîyam û min kalkê 
xwe û Agop di serxweşîya wan û axaftina wan ya bi farisî 
de hiştin. 

* * * 


10 Çirîya yekem 1945 

baran bû, em li Kêle Şîn kom bûbûn û êdî me bi dil xatir 
ji xaka xwe dixwest, pîr û kal û jin û zarok rêzeke weke 
ya mûrîyan di xaçirêkên wan çiyan de çêkiribûn, hemîyan 
b rojava dinêrîn, li wan gundên xwe yên wêran û nedihatin 
dîtin dinêrîn. Barzanî li ser hespa xwe ya boz li karwanê 
xelkê dinêrî û bi dengekî girînî digot: em îşev derbasî wî 
alî sînor dibin. 

Du hêsran xwe amade dikirin ku ji çavên wî werin xwarê, 
lê ne diherikîn, weke ku wî ferman dabe wan ku rawestin, 
bi tehlîyeke bê sînor got: ne Ingilîzan, ne jî Iraqîyan em 
şikandin, lê van dehşikên Kurd yên ku divabû piştgirên me 
bin. 

Û zixteke tûj li kêleka hespa xwe da. Balalîrên Iraqî û 
Ingilîzî li ezmanê bi ewran nuxamtî hêlan dikirin, weke 
hinek mirîşkan kiş bikin. birçî û tazî, westîyayî em ketin 
vê axa ku tevna komarekê tê de dihate ristin. 

Rastî jî hêzên Iraq û Ingilîzan zora me nebirin, ne bes 
weha, hindik mabû em general Renton yê lepqut bi xwe jî 

êsîr bikin, lê bazda û toza kerîyek hesp bi xwe xist. Me 
gelek narincok û tivingên Brên yên giran û sivik û top û 
fişek ji dijmin bi dest xistin. Li binanîya çiyayê Pêris jî me 
alaya çaremîn ya Iraqî xistibû kemînê û sê roj û sê şevan 
dorpêçkirî man, tu nema bû ku ew teslîm bibe, ez û bîst 
şervanan bi Barzanî re bûn, ew bi kêf bû û digot: hêza 
Hemed Emîn Mîrxan û Ezîz axa li başûr û rojavayê enîya 
Akreyê ne, weke mûçingê wê vî alayî ber bi me de biajon, 
hêzek li gundê Gerbêş jî heye, ne mumkine ev alayî ji 
kemînê bifilite. Emîn bin ku ev hêz teslîm bibe taqeta 
artêşa Iraqê û şer namîne! 

Roja çaran Sûrçî û Zêbarîyan azoqe di tarîya şevê de 
gihandin leşkerên alayê, me nizanîbû ku ew wê xwe bi 
çend Dînarên gemarî bifiroşin. Em ji bêgavî vekişiyan û 
me xwe li birrekên çiyayê Pêris girt, hîn me xwe bi cih 
nekiribû û em negihiştibûn ku çeper û kozikên asê çêbikin, 
êrîşî me kirin, gelek ji Sûrçî û Zêbarî û Şerfanî û Doskî û 
êlên Berwarê Bala di nav wan de hebûn. Bîst û pênc 
teyreyên R.A.F û panzdeh topên çiyayî yên giran jî alîkarê 
wê hêza ku êrîşî me dikirin bûn. Bi şev me çemê Zab bi 
kelekan qut ki, û weke min berê jî nivîsîye Barzanî emir 
kir û bi xemgînî got: kelekan bişewitînin, êdî veger nema. 
Em li çiyayê Şêrîn li wî alî Zab rawestîyan û me bêhnek 
stand. Li jêr lingê me navçeya Barzan weke xewneke xweş 
xuya dikir, dilê Barzanî bi ser malbat û gundîyan ve bû, 
kerîyên pezkovîyan bi aramî di berbanga wî çiyayê bilind 
de diçêrîyan, Barzanî awirek li wan kerîyan veda û got: 
eger dehşik di nava van pezkovîyan de jî hebûna, wê qirr 
bibûna, û yek ji wan li ser rûyê erdê nedima!!. 

Li Kanî Reş, Barzanî li hêvîya birayê xwe Xudanê Barzan 
û gundîyan bû, em bûbûn du sed şervan, ew li ser agir bû 
û bi wan çavên xwe yên awir tûj çavnêrîya koçê dikir. 
Heta kesê dawî sînor derbas kir, nû Barzanî nefeseke dirêj 
stand û got: îcar em. 

û em derbasî wî alî sînor bûn. 

şervan li deverên cuda cuda hatin bi cih kirin, Barzanî û 
çend hezar şervan li gundê Mîrawa li navçeya Serdeşt bi 
cih bûn. Heta mehekê em mêvanên gund bûn. Barzanî 
heftîyê carekê diçû Mehabad û dihat. Rojekê piştî ji 
ziyareteke xwe vegerîya, ez dawetî cem xwe kirim û gote 
min: divê tu biçî Mehabad!! 

min Sendoqlî ya Sedîq Deştazî lê vegerand û got: 
rojek wê bê, ez dê careke dî ji te bistînim, niha berê min 
li Mehabad e, dibêjin mamoste ji dibistaneke bajêr re 
lazimin. Û ez bûme mamoste yê dibistana Gelawêj. 

H= * 

14 Teinmûz 1946 Mehabad 

deh rojin ne ez bîranînên xwe dinivîsim, ne jî helbest li 
derîyê dil didin, min digot Mujde dûrî min biçe ez dê rojê 
çend helbestan binivîsim, lê diyare ku jivana wê bêtir 
kanîya helbestê di hindirê min de diteqîne. Ev deh rojin ez 
û Menaf û Hejar û Hêmin ji çapxaneya kurdistan 
demakevin, weke ku em di çilexaneyekê de ne, kovar û 
rojname gelek dertên, lê yek berhema min jî tê de nayê 
weşandin, ez bi zarê Behdînî dinivîsim, belavkirin û 
nebelavkirina wan weke hev e. 

pirtûkên dibistana seretayî ji çapê re amade ne, hin pirtûk 
ji bo me ji Silêmanîyê jî hatine, em faydeyê ji wan jî 
dibînin. Divê li gor projeya ku Menaf danî ye, pirtûk 
dawîya vê mehê çap bibin. lê pirsa radyo çareser nebû, 
Rûsan cihazê xurt nedane komarê, û ew muhendisê 
Ermenî jî nema xuyabû, çavên wî li pera bû, û dema jê re 
hate gotin ku ew pere yên tu hêvî dikî nînin, bû xwê û 
helîya. Kalkê min ev bûyer bihîst û kenîya, weke her carê 
qerfên xwe kirin û got: kero! komar ne wê bi radyo li ser 
lingê xwe bimîne, ev fikrên Rûsa ne, lê ew bi 
sertewandina serok êlên we ji ala we re xurt dibe, here 

bêje wan: ji radyoyên Hitler xurttir nebûn û we dawîya wî 
dît!! 

îşev ez ji şevbuhêrka li mala Hejar li nêzîkî camîya 
Rustem Beg, vegerîyam, cara yekemîn e ez ne serxweş ji 
şevbuhêrkekê vedigerim, ew bi xwe meyê vedixwe, lê ji 
tirsa civakê û çûn û hatina xelkê ya bê destûr ditirse, 
hêmin jî wa ye. 

Hejar gelekî bi dilfirehî bi mazûvanîya me rabû. Piştî 
vexwarina çayê di piyalên tenik û newqzirav de, şîv anî, 
şîva wî cûreyek xwarine jê re dibêjin Mizrawîlke, ew ji 
pîvaz û hêkan pêk tê, hinek ard jî li nav dixin û hemî bi 
hev re di nava rûn de sor dikin, dawî hinek simmaqa tirş jî 
bi ser de werdikin, ew gelekî bi tam û xweş bû. dema 
Hejar sênîya wê xwarina xweş li ber me danî, kenîya û 
got: eger buhar bûya min dê Gêlaxe bo we çêkiribûya. 
Hêmin Mizrawîlke bîn kir û bi ken vegerand: xwedê kir 
ne buhar e Hejar!! 

Dema meyweyan hat, havîne ji xwe meywe weke 
memikên keçikan di havînê de distewin û tijî av dibin, 
Hejar şebeş, hejîr, tirî, talik, û zerdelo li ser sênîyan rêz 
kirin û li ber me danîn. 

şevbuhêrka me gelekî xweş bû, siyaset, edeb, pêşmergetî, 
paşeroja komarê, nakokîyên êl û eşîran, û behsa germîya 
temmûzê mijarên axaftinên me bûn. 

Hêmin yek caran ji me re qala jiyana xwe ya li gundê 
Şîlanabad û behsa çandinî ya ku pê radibû dikir û mîna 
gundîyekî zîrek şêweyên çandinîya zebeş û tirî û cûreyên 
meyweyan dikir. 

Min dît ku fersendeke qenc e ez pirsa xwe ya ku xewê ji 

çavên min direvîne, jê bikim 

-Hêmin can wa diyar e tu ji dar û beran fehm dikî? 

-belê qurban, çiheye!! 

-min şaxek ji rezê me yê li Amêdyê bi xwe re anî bû û li 
hewşa xwe çandibû, ev bûye bêtirî neh mehan ku ew hîn 
kesk nebûye û... 

-te qelem kir?! 

-na bi xwedê! 

-ev e sebeb, axa Amêdyê û ya Mehabadê ne weke hevin. 
Hejar kenîya û got: bo çi ne weke hevin?! Herdu jî 
Kurdistanin û xwîna mêran bi ser herduyan de herikîye. 
Hêmin û Menaf kenîyan, lê ez kûr fikirîm û min di dilê 
xwe de got: ne dûr e axa Mehabad li min jî neyê û evîna 
min û omîdên min jî nebişkivin. Pişt re min xwest berê 
axaftinê biguherim bi alîyekî dî ve û ez ketim behsa edeb 
û nivîsandinê. 

Min ji wan re behsa Cizîrî û Xanî û Birîvkanî û Siyahpoş 
kir, weke ku ez navên cinnan hildidim, bi devin ji hev li 
min dinêrîn û guhdarî dikirin, Hejar got: min navên van 
kesan nebihîstîye, be daxewe em Kurd di giravin ji hev 
dûr de dijîn, me dengê hev nebihîstîye, ez bawerim 
Kurdên dî jî hayê wan ji Wefayî û Salim û Nalî nîne. 
Hêmin bi keser got: kulîlk bi hilbûna ba re û ger û seyrana 
heng û perwaneyan re dibin meywe, mixabin kulîlkên me 
ne ba û ne jî heng û perwane ew ziyaret nekirine. 

Menafê ku heta wê gavê bi qeşartina çend hejîran mijûl 
bû, xwe avête gola axaftinê û got: sebir bikin, bîna xwe 
fireh bikin, em hîn di destpêkê de ne, inşellah di salên 
paşerojê de, em dê li her helbestvanekî Kurd bigerin û toza 
salan ji ser dîwanên wî hilînin û hemî berheman bi hemî 
zaravayan çap bikin. û her yekî hejîreke qeşartî li ber me 
danî. 

şev êdî dereng dibû, ji ezmanê ku di hewşa mala Hejar de 
xuyabû, stêrikan jî li hêvîyên me guhdarî dikir. 

Menaf gelekî nefs biçûk e, me tê demedixist ku ew reîs e 
(wezîr e) wisa bi rihetî û dostanî diaxivî, te digot ew ne di 
kabîneya hikûmeta komarê de ye, wî hin gazinên xwe 

kirin û got: derdê me giran e, ev serokên êl û eşîran bawerî 
bi wan nabe, tenê berjewendîyên wan di serê wan de 
digerin, haya wan ji xebata netewî nîne. Xwezî Pêşewa rê 
nedabûya wan!! Demoqrat Firqesî ji me zana tir derketin 
gava ew feodal ji xwe bi dûr xistin. Lê Hêmin ne di fikra 
wî de bû got: bêyî wan nabe, ew bingeha civaka Kurdî ne, 
bi iqtidarin û hêz di destê wan de ye, eger em dilê wan 
bihêlin, yekî tenê ji êla wan di komarê de namîne, civaka 
Kurdî ev e, xwedê weha kirîye, lê divê em bi zanebûn bi 
wan re bidin û bistînin. Hejar bi kenekî sivik bersiva wî da 
û got: te ya rast divê Hêmin!! Divê em rihê wan bistînin. 
Û em her çar kenîyan. 

Di nav axaftina me de behsa Xetur Mehmûdyan jî hate 
kirin, min bala xwe dayê ku ew bi kuştina wî re ne, di wê 
bawerîyê de ne ku ew rastî casûsê Ingilîz û hikûmeta 
Hemeriza şah bû, li wir ez hinekî hêrs bûm û min got: 
başe ew casûs bû, çima ne hate mehkeme kirin? Çima bi 
wî rengê hovane ew kuştin? Eger gunehkar bû divabû gel 
jî di wê bawerîyê de bûya, ne ku ji pişt ve lê bidin, ev kar 
ne layiqî komareke demoqrat bû ku Pêşewayê wê bi xwe 
qazî ye û huqûqan nas dike!! 

Hêmin serê xwe hejand û got: Badîn rast dibêje, şêweyê 
kuştina wî ne di cih de bû, mehkeme pêwist bû. 

Pişt re xuyabû ku ew axaftin ne li gor dilê Menaf e, me 
berê axaftinê guhert û gelekî pesnê Rûs hate kirin, min 
bawerîyên xwe ne anîn ziman, ez ditirsîyam ku wan ne 
rihet bikim û şevbuhêrkê li hev bixim, min gotinên xwe bi 
kirasekî ji henekan pêça û got: qencîya Rûsan ji Vodka 
wan xuyaye!! 

Ji camîya Rustem Beg dengê azana sibê hat. Em êdî têra 

xwe axivî bûn û peyv di tûrikên me de nema bûn. 

* 

Baxçeyê Qazî bihuştek e her cûre darên bilind û mezin tê 
de hene , tu dibêjî ew konekî koçeran yê herî mezin e û li 
rex Sablax vegirtine. di van rojên dojehîn de keç û xort û 
pîr û ciwan berê xwe didin vî baxçeyî û di siya darên wî 
de civatan digerînin, pir kes tên li wê derê navroja xwe jî 
dixun, goşt dibrêjin û dûyê cixareyên wan tev li dûyê 
komira vêketî dibe. Govendin biçûk jî yek caran têne 
gerandin û dengê def û tar û tembûran weke pêlên Sablaxê 
diherike. 

Hin kes tên xewa xwe ya piştî nîvro li ber bayê hênik û 
xiştexişta çuqlîyên daran û xuşexcuşa pêlên nermik yên 
Sablaxê dikin, min bi xwe çend caran xewa xwe li wir kir, 
lê Pêşî û kurmikan nedihiştin ez têr xew bibim. Li wî 
baxçeyî min û Mujde me gelek seyran kirin, di derên 
xewle de û di talda daran de me gelek maç vê buhara 
buhurî ji hev dizîn (xwezî ew niha li Mehabad bûya, ez 
dûrîya wê hew tehmûl dikim). 

Duh êvarî dema ez çûme baxçe, çavên min li Emîral axa 
ketin, komik bi komik digerîya û av ji wan pars dikir, dilê 
xelkê bi halê wî dişewitî û ava vexwarina xwe rûdikirin 
satila wî, ew jî her ku satila wî tijî dibû, diçû bi ser Sablax 
de xwar dibû û av rûdikirê. 

Dema çav li min ket ez tenê dimeşim, hate pêşîya min û 
got: mamoste can!! kanî baca xwe bide! 

-baca çi Emîral axa? 

-av.. .te ji bîr kirîye ez dê Sablax bikim deryayeke mezin?! 
-ne tu dibînî, av li ba min nîne!! 

-hêsran, birjîne hêsran , bû dereng, divê berî zivstanê em 
xuşîna pêlên derya bibihîzin, kilîtên demê di destên yekî 
xwedê nenas de ne. 

Ez her dem Emîral axa dibînim, diheyirim û li ciddiyyeta 
wî ecêb dimînim! Rewşa wî di navbera dînbûn û 
aqihnendîyeke pirr mezin de ye. Pirsa avê û derya qet 
nedihate bala min, lê ku min ev dîn dît, gelekî vê yekê 

mejîyê min li hev xist, ez her û her ji xwe û ji hogir û nas 
û dostên xwe dipirsim welatê Kurdan li kenarê deryayekî 
bûya, wê dîroka Kurdan çawa bizîvirîya?!! 

Min duh bersiva rast bihîst. 

Emîral axa piştî çend satil av rûkirin çem, berê xwe da min 
û got: mamoste! Ji bilî te kes li min guhdarî nake, çend 
dostên min çêbûn lê zû ji min qetîyan û pişta xwe dane 
min, hin çûn dirûna genim û ceh, hin çûn goran bikolin û 
hin jî li Mehabad man, li hêvîya wêranin mezinin ku mîna 
kundan êdî li ser kavilan bixûnin! 

De were da îşev razên dilê xwe weke tizbîya dewrêşekî 
dîn ji te re biqetînim, dane dane lê binêre, binêre çi durr û 
gewherin, çi yaqût û mircanin!! 

Min jî dixwest ez wî ji nêzîk bibînim û lê guhdarî bikim, 
dibêjin nîvê rastîyê li cem dînaye! Min da pey wî û em 
meşîyan. 

Êdî tarî dibawişkî, û mehabad di reşahîya şeveke bêdeng 
de digevizî. min ne dixwest kes min bi Emîral Axa re 
bibîne, xelk baqil û dînekî bi hev re qebûl nakin. mala wî 
di dawîya kolana Pehlewî de bû, dîwarên hewşa wî hemî 
şil bûn û te digot qey gemîyek di nêva behrê de ye hewşa 
wî. derîyê nîvvekirî dehf da û ez li dû wî ketim hewşê, 
bîna pêlan û kenarê behreke mezin ji hewşa wî ya tarî 
dihat. Em derbasî ode ya wî ya biçûk bûn û weke ez 
têkevim xewnekê. 

Dîwarên odeya wî hemî bi heywanên behrê xemilandîbûn, 
wêneyên gemîyan û kenarên behran û pêlên bilind. hemî 
doşek û palgeh û xalî yên di wê odeyê de bi rengê şîn bûn, 
heta rengê agirê çira wî ya melûl jî şîn bû!! 

Dema ku ez li ser kulav rûniştim xêrhatin bi min kir û 
qutîya xwe dirêjî min kir: cigareyekê bikêşe mamoste, ez 
dizanim tûtina te hatîye dizîn!! 

Weke ku ez li hêvîya vê gotinê bim, min serê xwe hejand 
û qutîya wî vekir, lê çi binêrim!! Qutîyek tijî av, aveke şîn 
ku ne dihişt binê qutîyê ji min ve xuyabibe!! 

Min bi devekî ji hev li Emîral axa seh kir, wî mebesta min 
fam kir û bi ken got: kî dikare cigareyan ji avê bipêçe!! Û 
kî dikare pêlan bike tûtin û bikêşe!! 

Devê min bêtir ji hev vebû û min qutî hîn ji destê xwe 
dananîbû Emîral axa hate ber min û ew ji min stand û bi 
dengekî nola girî got: 

Ne tûtin dibe av, ne jî av dibe tûtin Badîn ! 

Kêlîkeke dirêj ji bêbêdengîyê kete navbera me, min li 
dîwarên şil û bi heywanên behrê xemilandî dinêrî, wî jî li 
ava ku ji nav tilîyên min diherikî dinêrî. 

-navê min Barîn e, weke navê te ye, lê tîpek tenê me ji hev 
cuda dike. Ez Barînê Hewran axa yê Mehabadî me, berî 
çil û şeş salan li rexê rojhilat yê Sablax hatime rûyê vê 
dunyayê, dibêjin dema ez ji dayik bûm di rengê masîyekî 
de bûm û debara min bê av nedibû, di teşteke mezin de 
xwedî bûme, binêre! Û Emîral axa kirasê xwe bilind kir û 
perin weke perên masîyan ku di kêlekên wî de xuya 
dikirin şanî min kirin. 

Roja ku ez ji dayik bûm, falnaseke Azerî ji dayika min re 
gotibû: ev kurik wê di nava avê de bimire!! ji wê demê de 
dayika min ez dûrî avê dikirim, ne dihişt ez nêzîkî çeman 
bibim, bîra di nîva hewşa me de tijî ax kirin û heta 
desmêja xwe bi axa sor ya koka Xezayî digirtin, heta 
temenê deh salî ez weha dûrî avê dijîm, lê dimirim û roj bi 
roj jar û zeîf dibûm, heta hekîmê Firencî yê ku li 
Mehabadê çend salan mabû doktor Fasom ji bavê min re 
got: ev lawik dê bê av bimire, weke rîhanê ye, av nebe 
diçihnise!! 

Bavê min hewdikekî avê di mal de çê kir û ez herdem di 
nav de bûm, ez bi avê dijîm, îcar ku pê bimirim jî xem 
nake!! 

Dengê pêlin giran ji axaftina wî dihat, te digot qey bayekî 
hov bi ser derya de rabûye û xuşexuşa pêlan e. min pirs 
kir: ji ber vê yekê tu avê dicivînî!! 

-jiyana min bi avê ye, mirina min jî bi avê ye, Kurd jî 
weha ne, bê av na be Badîn!! Xewnên min avin, jiyana 
min av e û mirin jî weha ye!! Tu dizanî çima Alinan 
şikestin Badîn?! 

Û bê yî ku li hêvîya bersiva min bimîne got: ji ber ku 
Hitler gelekî tî dibû!! Pişt re kenekî ne weke ken kir û li 
binê satila xwe nihêrî û got: rojî tê, Remezan tê, wê xelk 
rojî bigrin û nema bi roj avê vedixwin, ma ku av ne vî qasî 
giring bûya xwedê ew di rojên Remezanê de qedexe 
dikir?! 

Min bersiva wî neda û kûr fikirîm; gelo ev dîn e yan em 
dînin? weke ku dengê hindirê min bibihîze got: 
dînbûn bi xwe aqibnendîya herî mezin e, xwezî hemî 
Mehabadî dîn bûna, da ku ji min bawer bikirana!! 

Ji nişkê ve şilahî kete ode yê û cilên min hemî şil bûn, ez 
rabûme ser piyan û Emîral axa li cihê xwe ma, li min 
nihêrî û bi dengekî tev li ken got: Kurd ji avê ditirsin, de 
here mala xwe, av b te nayê. 

Nizanim min çawa xatir jê xwest û derketim! Derengî şevê 
bû û av ji cilên min yên şil diniqutî, Emîral axa di ode ya 
xwe de ma û li pey min straneke nermik mîna çemekî 
herikand. 

* * 


25 Temmûz Mehabad 

b başûr piranîya pêşmergeyên ku xwîna wan weke dîza b 
ser tifikekê dikelîya daketin û enîya Seqizê vala bû, 
piranîyan wan hatin li Bokanê bi cih bûn, êdî dev ji 
hewdana neyar hate berdan û tenê çend Barzanî û hinek 
pêşmergeyên ji êlên dî di kozikên xwe de man, yên dî 
hemî li kar û barên xwe vegerîyan û çeka xwe xistin nav 

nivînan!! Ez bi xwe yek ji wanim, tivinga min ya ku navê 
Mujde li ser nivîsandî, bû weke darê şivanekî û li dîwarê 
odeya min ya germ hate daliqandin. 

Li bakur gennîya Temmûzê Herkî û Şikak jî germ kirin, 
duh siwarek ji Ormîye hate serdana Pêşewa û bi lez 
vegerîya, pêşewa endam û reîsên hikûmetê û efserên 
pêşmergeyan dawetî civîneke berlîrch kirin. Nûrî Emîn jî 
di civînê de hazir bû û macerayên wê civînê ji min re 
guheztin. 

-binêre Badîn dostê te Kerîmê Şikakî çi kir? 

-keçeke Herkîyan revand!! 

-xwezî!! 

-xwe di gola Ormîye werkir?!! 

-na. Lê di gel çekdarên êla xwe û çekdarên Zêro Begê 
Herkî êrîşî Azerîyan kirin, derbasî Xoy û Mako jî bûn, 
eger ez ne şaş bim tengasî li wir peyda bûne û Pêşewa 
gelekî dilteng bûye, dibêje ku niha ne wexta vekirina 
enîyeke şer e li bakur, lingên me û Azerîyan bi bendên 
yek peymanê girêdayî ne, û eger em bi wan re têkevin şer 
dibe daweta diya Heme Riza, ji xwe nabe em hêza xwe 
belawela bikin. 

-ma ew herdu şar ne yên Kurdanin?! çima wê di destê 
Azerîyan de bimînin?! 

-rast e, belê ne divê serokeşîr wan rizgar bikin, ew ji bo 
berjewendîyên xwe weha dikin û fikra wan ne gelekî kûr 
e, ji siya konên êla xwe dûrtir nabînin, pêşewa dibêje: wê 
Rûs vê tevgerê qebûl nekin û bikin behane ji bo ku hew 
alîkariya me bikin. 

-Rûs Rûs Rûs!!! Her tişt bi destûra wan e?! de bila Stalîn 
jî Mosko û Stalîngrad ji Ahnanan re bihişta, çima bi sed 
hezaran xelk dane kuştin da ... 

Nûrî hinekî hêrs bû, gotina min birrî û bi sertî got: 
Badîn ne di destê min û te de ye, siyaseta ku tê meşandin 
ji min û te û heta Pêşewa û Mela Mistefa jî mezintir e, em 

dê keserên xwe daqurtînin û bi bayê re herin û bên, ma tu 
napirsî çima me koç kir û em ji gund û şarên ku me rizgar 
kiribûn vekişîyan!! 

Gotinên Nûrî Emîn ne ketin serê min, vekêşana me tiştek 
bû û ev tiştekî ciyawaz e, me li vir du bajar bi dest xistin e 
û em hemî dizanin ku herdu yên me ne, ango bajarên 
Komarê ne, çima û bi çi mafî wê di destê Azerîyan de 
bimînin?! Divê ez bi çi awayî be Kerîm bibînim yan di 
rêya nameyekê re macerayê jê nas bikim. 

Mehabadî xwe ji meha Remezanê re amade dikin, bê 
guman wê meyxaneya Agop jî mehekê sax were girtin, 
îcar divê çend şûşeyan bi dest bixim yan jî her şev herim 
mala Xanim û Sultanê li kûçey Cûlekan. Bê guman wê 
vexwarin vê mehê buha tir bibe û her weha divê ez bi roj 
bidim xuyakirin ku ez jî bi rojî me!! Havîn ne bes e, 
rojîya dû dirêj jî bi ser de tê! 

Kitêbên dibistanê çap dibin, mîrza Ehmed Ismayîl Zade - 
xettatê navdar- nivîsên li ser bergên kitêban bi şêweyekî 
gelekî ciwan danîne, ev xetên Erebî çendî nazik û 
xweşikin û li ser destê vî xettatê şêst salî hîn xweşiktir 
dibin. 

Pêşewa di vê hefteyê de diçe Tehranê, nizanim berê 
komarê bi kîjan wêranê de ye dîsa !! 

Ez dê nameyekê ji Mujde re verêbikim, belkî bikaribe 
zûtir were, ez nema dûrîya wê tehmûl dikim : 

Mujde giyanim 

Mehabad bêyî te şarekî wêran e, ma tu ji Şino têr nebûyî?! 
De zû were, were da ez vî dilî bo te bikim Şino, vî dilê ku 
pê dihesim gupegupên wî êdî hindik mane, ev dilê ku roj 
bi roj dirize û mîna goşiyek tirî di dawîya payîzê de tê ku 
bibe mewîj!! 

Mujdewere!! bêyî te kavil e ev bajar, wêran e Mehabad. 
Ez dizanim ku rojên min bêyî te mîna şevên tarî û reşin, 
êdî wê şevên min bêyî te çawa bin yara min!! ez pê 

dihesim ku êdî kurmikên Cobirk ketine bin dilê min û reh 
bi reh diqetînin, wê hişk bibe ev dil bêyî te Mujde. 

Divê sibe ez vê parçe nameya xwe ji wê re bihinêrim û 

pişt re biçim ba kalkê xwe li studyo. 

* * * 


1 Tebax 1946 Mehabad 

ev çend rojin min dest ne avêtiye pênûsa xwe, ez dizanim 
dema ku ez nanivîsim, pênûsa min êdî gazinan dike û tê ku 
bigirî, ne ku bêrîya tilîyên min dike, lê bêrîya şewatên min 
û şikestinên min û bextreşîya min dike!! Yek caran ez ji 
pênûsa xwe nefret dikim û dixwazim wê bişikînim, ji ber 
ku tenê ew bi razên vî dilê dîn dizane û tîne der, lê tê 
nabihurim çiku ew jiyana min diparêze. 

Yekê tebaxê ye, ev meha rûreş û germ meha ku tê de par 
şerê cîhanê rawestîya û Rûs û Emerîka bi ser ketin û 
dunya li hev par vekirin!! di vê mehê de du bombeyên 
Atomî bi ser du bajarên Japonî de hatin barandin, dibêjin 
bi sedhezaran kes di cih de mirin, çekekî nû û dijwar bû 
ew bombe, di dilê min de jî par bombe ya evîneke Atomî 
teqîya, hîn jî dil dişewite. 

Iro ez berêvarê ji çapxaneyê dageriyam ba kalkê xwe û 
ew çawa çav li min ket bi Rûsiyeke nerm got: 
pajalosta pajalosta! Ez keniyam û derbas bûm û di cî de 
min pirsî: kalo tu bi qedrê xaçê bikî tu ne kêfxweşî? 

Kalkê min ziq li min nihêrî û got: kurê Ûnis tu çawa dizanî 
ez kêfxweşim?! Min bersiv da û got: ez ji zimanên tu pê 
diaxivî dizanim ka rewşa te çawa ye!! dema tu bi Rûsî 
diaxivî tu kêfxweşî, û dema tu bi Farisî diaxivî tu serxweşî 
û dema tu bi Ermenî diaxivî tu xemgînî û dema bi Kurdî 
diaxivî tu engirî yî û ne rihetî! 

-û Tirkî? Te çima qala Tirkî nekir kurê gamêşê?! 

-min hîn nedîtiye tu bi wî zimanî diaxivî!! 


174 



-ji roja ku ez ji şerê Sari Qamiş revîya me hîn ez bi Tirkî 
neaxivî me!! 

Û kalkê min kete bêdengîyeke bêdawî. 

Min ji bîr kiribû ku Agop ev yek bi min dabû naskirin, di 
şeveke serxweşîya me de wi ev tişt gotibûn lê tenê qala 
zimanê rûsî nekiribû, kalkê minjî ji bîrkiriye ew şev. 

Li ber siya dikanan xelk diçûn û dihatin, nema cixare di 
nav lêvên wan de ne, duh meha rojiyê dest pêkir, 
hemûyan hazirîya xwe dikirin û tişt dikirrîn. 

Roj çû ava û pêjna kesekî nema ji kolanan hat, tenê çend 
pêşmerge bi payebûn û serbilindî li koşeyekî rawestiyabûn 
û dûyê cixareyên wan digiha meydana Çarçira, te digot 
qey girrr ji wan cixareyên ziravik girtine û wan bi kerb û 
kîn dişewitînin. Xuyaye ku wan bawer ne dikir roj têkeve 
pişt çiyê da ku cixareyên xwe vêxin, min hinek nas dikirin 
berî fitarê bi saetekê bi qutîya xwe ya tûtinê dilîstin û 
cixare dipêçan û bîn dikirin heta ku dengê azanê dihat li 
ser cixareyê fitara xwe dikirin.Yê min jî ji roja ku Jale 
qutîya min diziye ez kêm dikişînim, min hîn tûtin weke 
tûtina wê qutîya efsaneyî nenn û xweş nedîtiye. 

Kalkê min weke ku haya wî ji ramanên min hebe 
cixareyeke pêçayî da destê min û got: kurê min ji te re vê 
tûtinê biçêje tê miriyê xwe ji bîr bikî. û bi dengekî 
nebihîstî di ber xwe de nihurand: 

Ev tûtina misk û e'la 
Jê vedixwin mîr û mela 

Yê ku dibê tûtin bela 
Ew qet nizanin lezzetê 

Ez keniyam û min pirsî: kê ev gotiye? Xuyaye yekî 
qelûnkêş bû!! 

Kalkê min keserek hilanî û got: ez nizanim, lê rehmetiyê 
bavê te her ku cixareyek vêdixist weha digot! 
şeva înê bû dengê azanên camiyan li hev vedigerîyan, 
xelk bi zikin têr û devin bi cixare bi qeflan ji malan 

derdiketin û berê xwe didan limêja Terawîhan, kalkê min 
keniya û got: Bado rabe em herin terawîhê xwe li mala 
Sultanê bikin. 

-ez ditirsim dîsa Jale li wir be!! 

- ne tirse!! Ez bawerim niha ew li London e. 

-li kêra zikê xwe digere li London? 

-na, lê li ya nav lingê xwe digere, ji bîr bike kurê min, 
niha bi du qedehan re wê serê te têkeve cih, Xanima cihû 
wê dennanê te bide te, de rabe. 

Kalkê min derî kilît kir û me berê xwe da kûçey Cûlekan, 
bi rê de ji nişkê ve kalkê min rawestiya û got: Tu dizanî 
Ermenî komarê diajon?! 

-çawa?! ma komar payton e yan otomîleke Eord e, yan 
tirên e!! 

-mebesta min şofêrên wê hemû Ermenin. 

-ez dizanim şofêrê Pêşewa Kurd e, navê wî jî Ehmed e, 
ma Ehmed Ennenî hene !! 
kalkê min keniya û bêdeng da pêşiya min. 
xelkên Mehabadê limêja terawîhan dikirin me jî vodka 
vedixwar!! Esedofê Rûsî li wir bû, qedeh li pey qedehê 
vedixwar û weke hîzekî rûn zikê wî dihejiya, te nizanîbû 
gelo dikene, yan xwe dihejîne, Rûsî û Azerî û Kurdî di 
devê wî de mîna lîraxan li bin guhê hev diketin, dinav re 
dilê Xanim û Sultanê bi peyva şelom ya ibranî xweş dikir, 
şelom Xanimê, şelom Sultanê, şelom Entranîk, şelom.... 
, û disekinî û digot: min ev xort nas ne kir, navê te bi xêr?! 
Dema kalkê min digotê ev Badîn e, yek ji Barzanîyan e, 
rûyê wî tirş dibû û gulpek mezin li qedeha xwe dixist. 
Kalkê min di ber xwe de ji min re got: ev Esedof e, tu 
dikarî bibêjî konsolosê Rûsya ye li Mehabad, ew tenê li vir 
maye, nizanim li hêviya çi ye!! tûtin hemî birin hîn çi 
maye bibin. ez ji hebûna Esedof ne rihet bûm, nizanim 
min çawa Vodkaya xwe vedixwar, Xanimê tê derxist ku ez 
ne li ser hevim, çavek da min û çû odeyeke dî, min jî weke 

da pey wê û derbasî odeyê bûm, ew li ser text veketî bû, 
nizanim bi çi zûbûnê cilên xwe danî bûn, wisa tazî weke 
rastîyekê li ser textê hesin bû, lingên xwe ji hev vekiribûn 
û dinalî: biya beçe biya. bi dengekî zarokane digot, ez 
weke nehişîyan çûme bal ve û min kir ku cilê xwe deynim, 
lê wê bi lez dest avête qayîşa pantelonê min û kişand û ez 
tazî kirim, weke makeşêrekê êrîşî navlingên min dikir, 
tîbûneke nedîtî dida xuyakirin, ez har kirim û xistim bin 
xwe, nizanim çi anî serê min, lê bedena min tilî bi tilî 
alast, bînkir û gez kir û mijt, ez nizanim çi qasî dom kir wê 
cenga bedenên tî û sotî, lê ez dizanim kalkê min carekê li 
ser serê min rawestiya û got: ha kurê Ûnis!! Xuyaye 
Xanimê dermanê te da te!! Terawîhên te çawabûn berxikê 
min!! ma tê Mujde kengî nîşan bikî lo? 
min bi fedî çavên xwe vekirin û destên xwe avêtin ser 
terrikê xwe û ew veşart, kalkê min keniya û got: ne tirse 
tiştek pê nayê, madam ku Xanimê ew nexwariye wê wek 
xwe bimîne! 

Min cilên xwe li xwe kirin û em derketin. Li salonê min 
dît vaye Sedîq Heyderî jî, berpirsê propagande û 
rageyandinê li komarê rûniştî ye, û qedehek nîvco ji 
Vodka ya tev li ava Purteqalê li ber wî ye, lê min kir ku ez 
wî nas nakim û bêyî ku silavê lê bikim derketim, kalkê 
min pirsî: ma te ew nas kir? Min got: erê. serê xwe hejand 
û got: ew jî weke te bê Vodka nikare bijî!! 

Ez di Mujde de fîkirîm, kalkê min jî weke bombeyekê 
navê wê teqand, weke tayeke germ poşmanîyê ez girtim. 
gelo niha ew çi dike!! Hişê min hêdî hêdî bi bayekî hênik 
ku ji hêla Daşa Mecîd dihat re, hate serê min, min çi kir!! 
Çima wilo zû ez şemitîm û di xefka wê şêrekeça han wer 
bûm, gelo ji ber serxweşîya min bû, yan min heyfa xwe di 
rêya Xanimê re ji Jale hildianî?! Yan jî ez gelekî tîyê 
bedena saf û lûs bûm?! Yan jî ji bawerîya min ya ku weke 
siya min bi min ve ye ku ez dê di demeke kin de bimirim?! 

Ez negiham tu bersivan, lê bêdeng gihame mal. Kalkê min 
bi rê de distira û difîkand: 

Kûçey Cûlekan teng û tarîke 
Yekêkî tê da kember barîk e 

êdî çirayên malan teka teka vêdiketin, Mehabadî radibûn 
paşîvan, çend sirsirkan bi dijwarî bêdengiya şevê weke 
goleke rawestiyayî diçelqandin, ez ji kêmxewîyê dihatim 
ku ji qama xwe bikevim, lê kêlîka ku ketim odeya xwe û 
min rûpelên spî raxistî li ser maseya xwe dîtin, çivîkên 
xewê lîriyan û min nivîsî. 

* * * 


4 Tebax 1946 Şino 
Badîn 

Min ji zû de dil dikir ku nameyekê bo te rê bikim, lê ji ber 
gelek sebeban ez dereng mam, yek jê kesê ku baweriya 
min bi wan hatibûya nebûn da ku nameyê pê re bihinêrim. 
yê dî ez gelekî van rojan bêkêf bûm, ji ber ku Haşimof ê 
weke deveyekî dirêj û neyarê di kirasê dostan de, kêfa me 
b me kire jehremar, me bi xwîna xwe û xwêdana siwarên 
Herkî û Şikakan bajarokên xwe ji destê Azeriyan 
derxistin, wî hat bi gefdan û tirsandinê her tişt weke berê 
vegerand. Ji bîr neke Badîn em bi bayê re şer dikin. 

Ez ji Mehabad dûrketime, lê bawer bike rewş êdî ji min re 
zelal tir tê xuyakirin, gava tu di govendê de bî, tu tevgera 
dîlangeran û bizava lingên wan nabînî, tu ya xwe jî nabînî, 
lê ku tu jê derdikevî, tu her şaşî û her rastiyê jî dibînî, êdî 
ez jî ji govenda komarê derketî me, tê digihim çi xeletî tên 
kirin, dizanim ba ji kîjan pencereyê derbasî odeyên me 
dibe û kulîlkên me diweşîne. bakur!! Bakur e Badîn 
komar kiriye lîstika berdestan. Edî ez bêhna wêranekê 
dikim, lê ez bi xwe jî nema dizanim çare çi ye? Ez tev li 
hêzên Herkî û Şikakan bûme bêyî ku zanibim çima! Eşîrtî 


178 



di xwîna min de ye, were ya dawî ez eşîra xwe bi komarê 
tevî nadim, ew komara ku weke qurban tê amadekirin. 

Dibe ku te jî bihîstibe, Heme Reşîd xanê Baneyî revîyaye 
Iraqê, wa diyare ku têkilîyên wî yên bi Ingilîzan re eşkera 
bûne!! Ew neyarekî eşîra me bû jî û nakokîyên me û wî li 
ser gundê Temûte hebûn, tu dixwazî wî baş nas bikî ji 
fermandarê Barzanîyan Bekir Ebdulkerîm bipirse, demekê 
wan baş dijmintîya yek û din dikir. 

Tu dizanî sê endamên hizba Tode derbasî Meclisî Şûrayî 
Millî bûne?! Muzeffer Feyrûz yê ku her kes dizane ew 
meyldarê Mosko ye bûye cîgirê Qewam û wezîrê kar!! Tu 
dizanî ev tê çi wateyê?! êdî Tehran gunnê Mosko mis dide 
Badîn!! Wê Mosko destê xwe yê hesinî ji ser Mehabad û 
Tewrêzê rake. 

Gelek tişt hene ez dixwazim ji te re bibêjim, lê zimanê min 
nagere, hûn -çawa be- dikarin ji vê wêranê birevin, 
çekdarên Barzaniyan ji gelek wêranan derketine, wê ji vê 
jî bifîlitin, lê.... 

Weke min nivîsî Badîn, zimanê min nagere ez her tiştî 
bibêjim, mesela Mujde jî ji qederê re bihêle, ew jî weke 
komarê ye. 

Eger ez karibim, ez dê di demeke nêzîk de nameyeke 
berfirch binivîsim. 

Badîn tu vê meha Remezanê çawa dikî? ez dizanim tu 
meyxurekî afatî û bêyî Vodka debara te nabe! Rast e 
dibêjin Vodka li Mehabad gelekî buha bû ye?! Li vir 
erzan e, her ku mirov nêzîkî sînorên Rûsya yê dibe Vodka 
û mirov erzantir dibin!! min karîbûya min dê ji bo te çend 
şûşe verêbikirana . 

Bi xatirê te. 

Min ji bîr kir ez bibêjim, yê ku wê nameyê bide destê te, 
mirovekî ji eşîra me ye û ji xizmên min tê jimartin, û 
bawerî pê tê kirin, bersiva min bi wî re bişîne, ew dê çend 


179 



rojan li Mehabad bimîne û ne dûre Şikakên li wan deran 
hemû pê re vegerin. 

Silavan li dost û hogirên me hemûyan bike. 

Kerîmê Şikakî- nêçîrvanê bayên bêcirr. 


Ji xwe di vê diltengî û bêzarbûna min de Kerîm û reşbînî 
ya wî ji min kêmbû, ez dibêjim xwedo yek hebe bîna min 
lîreh bike, Kerîm tê bi her tiştî de dimîze, kalkê min li 
alîkî û ew li alîkî û nizanim çi li alîkî dî!! Êdî her tişt 
aşkera bû ye weke qûna bizina qemçik hildayî, lê 
naxwazim rastiyê bibihîzim, ez dizanim kefen ji komara 
me re li deverekê tê ristin û werîs têne badan, ez dizanim 
ku ez jî ber bi rastiya xwe de dilezînim û ji neçarî 
dinivîsim, van nivîsên ku kes ne dixwîne û ne jî dikare ji 
ber van tîpên Latînî bixwîne, mirina min ji min ve 
dixewine, bê guman dê di berfa mirinê de qirêjahiya vê 
dunyaya min defin bibe, bê guman dê mirin tenê bi kêrî 
min were, û hemû janên min binax bike. 

Ev nameya duyem e ku kerîm dişîne bêyî ku qala mujde 
têde bike, ev yek jî xewê ji çavên min difrrîne. Tiştekî 

xirab bûye ez nizanim çiye! 

* * 


10 Tebax 1964 Mehabad 

Pêşewa ji Tehranê vegeriya, duh min çapezê wî Ehmed 
Kol dît, wî ji min re behsa Pêşewa kir ku çawa dilê wî 
nediçû çayê: 

Ev cara yekem e ez dibînim Qazî çaya ku min amade 
kiriye venaxwe!! berê her ku min piyala çayê li ber wî 
datanî, bi devekî berken digot: çaya ku Ehmed amade dike 

11 Çînê jî peyda nabe. 

Ew gelekî dilteng e piştî ku ji Tehranê vegeriyaye, dengê 
wî kete guhê min digot: Rûsan guh nedane min, Qewam jî 
roviyeke, Azerî jî bi piştgiriya Rûsan û hêvotina Qewam 
dixwazin sînorên komara me bikeritînin, Emerxan çû 
gundê xwe, û Reşîd xan jî revîya!! tiştek jî ji destê me 
nayê em hikin. 

û hêsir di çavên wî de biriqîn, cara yekem e ez Qazî weha 
mest û jar dibînim, bi şev pê de keser li pey keserê û xew 
bi çavên wî ne bû. Ehmedê kol ê çayçî digot. 

Ez îro neçûme çayxaneyê, min nedixwest çavên min tu 
kesî bibînin, lê ji bîntengî min berê xwe da koka çiyayê 
Xezayî, li wir min Luqman -kurê mele Mistefa- û kurê reş 
dîtin ji nêçîra qitikan vedigeriyan, her yekî çend qitik di 
destê wî de û rûyên wan yên nazik û deh dwazde salî ji 
tîna rojê, sor û kurr bûbûn. Min ew herdu sekinandin û 
pirsî: we çawa ev qitik girtin?! 

Luqman bersiva min da û got: ew li pirêzeyên zad dilûsin, 
dema pêjna me dikin ji ser hêkên xwe ranabin, ji bo wan 
biparêzin, em jî bi destan û bi hesanî wan digrin!! Kurê reş 
jî bi kêf berê xwe da min û got: 

qitik tilûrekî ehmeq e, jê we ye ku sapên genim wî ji ber 
çavên me vedişêre, xwe dimelisîne û em jî torê dihavêjin 
ser. tu qitikekî dixwazî?! 

Min bi keser lê vegerand: na spas, qitikên xwe bibin mal. 
Herduyan bi kêfeke bê sînor berê xwe dane bajêr û ez di 

komara weke qitikekê de fikirîm. 

* * 


16 Tebax-18 remezanê- roja înê Mehabad 
îroj kurekî mele Mistefa hate dunyayê, ji ber ku di 
Remezanê de çêbû û di roja înê ya pîroz de, navê wî kirin 
Mes'ûd, ango xwedan bext û behremend, navika wî jî - 
weha tê gotin- daye yê bi xençera bavê wî birrî, ji adetên 

Behdînîyan û Kurdên mayî ye ku zarokekî wan dibe, 
navika wî bi amîrekî dibirrin, eger bi şûr yan xençer yan 
kêrê be, ew lawik şervan û egîd derdikeve, eger bi serê 
qelemekê be, xwendevan û edebdost derdikeve û her 
weha, navika wî bi çi were birrîn wê di paşerojê de di wî 
babetî de şareza be. 

Nizanim navika min bi çi hatiye birrîn, lê guman dikim 
dayeya min ew bi tayê kefenê dayika min Hamêst birrîye!! 
Ji adetaye ku zarokek nû çêdibe jî, yek di guhê wî de azan 
dide, lê kêlîka ku Mes'ûd welidî, ji camiyên Mehabadê 
hemûyan dengê azanê bilind bû. 

Divê ez êvarê biçim çapxane yê û serekî b pirtûkên 
dibistanan bixim, ez bawerim çapkirin kuta bûye û êdî 
divê werin belavkirin, meheke dî dibistan dest pê dikin, lê 
ez dê hew mamostetiyê bikim, dibe ku ez diçim şer yan jî 
b xwe vala dibim, lê niha ka ez hinekî derkevim û biçim 
çayxaneyê. 

* * 

nîvê şevê derbas bûye, bêdengiya ku bajar tê de dilê min 
xemgîn dike, ez bi giranîya şevê nedihesiyam berê, lê 
niha! her kêlîkek ji çiyayên Mehabad girantir e li ser dilê 
min, ez nizanim çi bi min hatiye!! Êdî cixare jî nema 
xemên min direvînin, ji xwe vexwarin min bi girî ve dike, 
ne dixwazim dostan bibînim, ne jî dixwazim li mal 
bimînim, heta kalkê xwe, yê ku van rojan gazina ji janeke 
nenas di singa xwe de dike, naxwazim bibînim, gelo 
Mujde were dê hinekî bîna min (î re neke?! Bê guman erê, 
lê çima dengjê nayê!! 

Ji çapxaneyê, ez û Hêmin me berê xwe da mala Hejar, wî 
ez dawetî fitarê kiribûm, lê ew xweş dizanin ku ez röjî 
nagirim, Hêmin bi rê de henek dikirin û digot: di rojî 
negirtinê de tu li xalanên xwe hatîyî, lome li te nabin, tu 
nîvmusulmanî, nîvxiristiyanî, min jî bi henekî lê vegerand: 

ka çi ji Kurdîtîya min re ma!! Keniya û got: ev pirs ji 
Hejar tê kirin. 

Li mala Hejar, li taxa Rizgeyî, her cûre xwarin hate danîn, 
ava bîrê ya sar, dewê meşkê, meyweyên li ber bayê hênik 
û di pencereyan de, û xwarinên rengareng rêzkirî bûn, hîn 
roj neçû bû ava, hemûyan bi dilbijandin li xwarinê 
dinihêrîn, û li saetên di destên xwe de jî yên ku tiketika 
wan pirr giran bûbû, yan weha ji birçîyan re xuya dikir! 
min jî bi fedî xwe dixiste kirasê rojîgiran, û bi rastî ez jî 
êdî birçî bûbûm. Dibêjin yê ku rojî nagire bêtir birçî dibe!! 
çawa roja sor gindirî pişt çiyan, Deng bi camiyan ket û 
bilintirîn deng ji camiya Rustem Beg ya nêzîkî mala Hejar 
hat, û bû terqterqa kevçîyên me, rebenên ku di vê roja 
dirêj û agirîn de bêtirî panzdeh seetan tî mabûn dihatin ku 
biteqin ji vexawrina avê, kesî li xurmeyan ne pirsî, lê 
dengê kalekî dihat û digot: xortino xunneyan bixwin ew 
sunneta pêximberê ummetê ye, ez di hindirê xwe de 
keniyam û min di dilê xwe de got: gelo ku li Hicazê, li 
Mekkeyê kerez hebûna wê xwarina wan nebûya sunnet?! 
Xwarin bi lez hate rakirin, hemûyan zikê xwe dagirtin û 
dest bi xwarina meyweyên havînî kirin, pişt re rabûne 
limêjê û min xwe bi erdê ve kire dirdirk û xwe bi 
pirtûkekê mijûl kir, dengek hat nizanim ji kê, got: xorto 
ma tu jî limêj nakî?! Hejar dikir ku bersiva min bide, lê 
min bi lez got: apo hûn limêja xwe bikin, ez niha bê 
desmêjim, ezê pişt re hikim. 

Piştî demekê civat belav bû û ez û Hêmin û mazûvanê xwe 
Hejar bi tenê man. 

Hejar piyalên çayê yên newqzirav li ber me danîn û dest 
avête çend rûpelan û helbestek xwe ya kevin ku li ser 
meha Remezanê nivîsî bû xwend, ji rûyê Hêmin xuyabû 
ku wî helbest neeciband, min bi xwe jî neeciband, pesnê 
rojiyê ji me kême, min di dilê xwe de got. Min dengê xwe 
ne kir, lê dema Hejar helbest qedand û bêdeng li hêviya 

dîtina me ma, Hêmin bê dudilî jê re got: kaka tu helbestên 
milletperwerî û xezelan binivîse, Remezan memezanan ji 
feqe û meleyan re bihêle!! 

Min ji wan bihîst ku êdî êlên Mamiş û Mengûr têkilîyan bi 
hikûmeta merkezî re li dijî komarê datînin, û min bihîst ku 
wê piraniya Mengûrî û Mamişîyan ji sînorên komarên 
bêne derxistin. 

-yên mîna wan kesan kurmikin di koka darê de, ku 
demekevin wê darê hemî bimxînin. Tu çi dibêjî Badîn? 
Hejar pirsî, min nizanîbû ez çi bibêjim, lê min gotineke bi 
mijê pêçayî avête holê û got: xwedê me ji ya mezintir 
bisitirîne. 

-Amîn ya rebbel alemîn. herduyan got. 
şeva bêdeng, weke reqeke bejî dimeşiya, axaftinên me 
weke libên tizbiyeke tayê wê biqete hev nedigirtin, me 
behsa her tiştî dikir, siyaseta Mosko, Azerî, Paşeroja 
komarê, helbest û pirtûk, rojî , me behsa kurê Barzanî 
Mes'ûd yê ku nû bûbû mêvanê dunyayê jî dikir. Civîna me 
ya berî demekê hate bîra min, em di yek xelekê de 
dizîvirîn. 

Êdî em westiyan û divabû ez vegerim mal, lê berî em rabin 
Hejar pirsî: rast çend roj ji remezanê re mane?! Ez 
keniyam û min got: mahî ki sûd nedaştê, şumerdeni rozhaş 
beray çi?! Ango meha ku fayde tê nebe, jimartina rojên wê 

bo çiye? Û ez û Hêmin bi ken derketin. 

* * * 

25 Tebax 1946 Mehabad 

ev deh rojin min dest neavêtiye pênûsa xwe, ma ez dê çi 
binivîsim?! Êdî ez pê dihesim ku nivîs û rojbuhêrên min 
hemû weke hevin, hemû hêkê yek mirîşkê ne, Mujde li 
Şino ye, Kerîm di nav êla xwe de ye û pişta xwe daye 
komarê, rojî jî weke konekî giran vegirtiye, ez jî geh li ba 
kalkê xwe yê nexweşim, geh li çayxaneyê me, geh jî di 
nava xwêdana xwe de dihelim, ne dikarim bixwînim, ne 

binivîsim, ne jî dikarim têra xwe vexwim!! Wêrana ku 
Kerîm behsa wê di nameya xwe de dikir, êdî bîna wê 
ketiye pozê min jî, lê çare çiye? Piştî cejna rojiyê dibistan 
vedibin, lê hîn ez nizanim ka gelo ez dê mamostetiyê 
bikim yan na?! 

Ez îro çûme Baxî şêxî li başûrî Mehabad, xelk li wir civiya 
bûn, ji Gerekî Henneniyan û Serpilûsk û Pişqela û Gerekî 
Hacîhesen û Wênetan û Kûçey Cûlekan û kolan û taxên dî 
bi qeflan dihatin, him ji ber germê him jî ji ber rojiyê û 
tîbûna bêsînor bazdidan, min ji ber dilê xwe yê ku rojê 
hezar carî tê guvaştin û tîna wî nayê şikandin bazda bû. Pê 
dihesiyam ku çiyayê Qullqulax û Xezayî bi hev re li ser 
singa min peya bûne!! 

Ez ji hay û hoya xelkê li wir bêzar bûm û neçare min berê 
xwe da Baxî Mîkayîl, hinekî li wir mam û dîsan bi dilekî 
şikestî vegeriyame mal. 

Eger bajarek li cîhanê pesnê xweşî û pirrbûna bax û 
seyrangehên xwe bike, bê guman ew Mehabad e, hemû 
dar û gul û geya û av û hênkayî ne, tu dibêjî qetek ji 
bihiştê ye xwedê ew li erdê ji bîr kiriye, lê van bax û 
seyrangehan mûyekî dilê min rihet nekirin, ez nizanim 
bela min çi ye van rojan!! 

Yek xêz helbest jî nema bi min re derdikeve, ji xwe ku ne 
nivîsandina van rojbuhêran bûya, min dê nivîsandin hemû 
li dû xwe bihişta, û pênûsa xwe bikira du qet!! lê weke 
ferza limêjê ez bûyerên ku tûşî min tên yan ez rastî wan 
têm tomar dikim, dizanim jî ku bêhûde ne, lê ku ne ev 
nivîs bin êdî ezê dîn bibim û wê min di qeydan de 
bihavêjin xaneqaha Nehrî. 

Ji zû de nameyên heval û hemşarê min Sadiq Behadînê 
Amêdî neketine destê min, nizanim ew li kîjan erdî ye, çi 
dike û çi pê hatiye? Ji xwe Mujde!! Tu dibêjî qey nizane 
name çi ne?! Ez xewnin gelekî nexweş pê dibînim, yek 
caran dibînim ku di nav lepên dêwekî de ye û dikenne, yek 

caran jî dibînim ku ji jor tê xwarê û ez jî lê dinêrim bêyî 
ku karibim tiştekî bikim. 

têkilîyên min bi Pêşmergeyan re jî kêm bûne, tenê yek 
caran ez Mustefa Xoşnaw dibînim, lê ew jî tim li ser 
nigan, di otomîla xwe de ye, ku çav li min dikeve, carekê 
du caran dike tût tût, silaveke sivik û pirsa hal û deman û 
....bi xatirê te!! 

Min îro ji kerba hinavên xwe bi darekî stûr li dara tirî da, 
ne ber digre û ne jî şîn tê, hebûna wê ji bo çi ye?! lê bi 
rastî weke ku rehên dilê min biqetin, ez bi lêdana wê 
êşiyam, weke ku evîneke dijwar ji dilê xwe bihavêjim, 
şewateke seyr berda kezeba min. 

Evîn!! Min dîsa ev wêje nivîsî, min dîsa birînên xwe 
xurandin, bi neynûkin ku nizanin dilovanî çi ye. 

Waye mele yê camiya Ebbas axa azana mexribê bi dengê 
xwe yê ne xweş hildide, êdî Mehabadî li malên xwe, li 
dora xwarinê civiyane û ez jî bi ser birînên hinavê xwe de 
xwar bûme. 

Ez îro piştî nîvro, di qijqija germê de çûme qeyserîya 
bajêr, di ber Karwanseray Seyid Elî re meşiyam, lê min dil 
ne dikir ku hevalên xwe yên li wir bibînim, min kolan qut 
kir û di ber Dibistana Seadet re derbas bûm, Mujde hate 
bîra min, dema roja yekem çavên me li hev ketin. ez pê 
dihesim ku êdî ez nema tême bîra wê, naxwe çima heta 
niha nameyên wê nagihin min!! erê wê digot ez nizanim 
xweşik binivîsim, lê gava yek evîndar be, dibe helbestvan 
û gotin weke berxikan li ber pênûsa wî mexel dibin, ne 
gelekî zor e jina evîndar ji dilketiyê xwe re binivîse: tu 
çawayî, min bêriya te kiriye !! 

ez serê xwe naêşînim, bê guman sebebek heye, ez ji 
hezkirina wê bawerim û piştrastim, çawa be ew ne Jale ya 
gawirbav e. 

Li qeyserîyê xelk diçûn û dihatin, ji ber ku gelekî germ û 
qeyserî jî sergirtî ye, xelk rûniştibûn û hin ji wan di xew 

de, tî û birçî li hêviya dengê azanê bûn. Gavên min bê 
hemdî min ez ajotim dikana kalkê xwe, lê girtî bû!! ne ew 
û ne jî Agopê meyfiroş li wir bûn, ez hinekî mam û 
fikirîm, lê dengê kalê werîsfiroş ji kûranîya dukanê hat û 
ez veciniqandim: ha xortê jixwerazî!! çavê te lê ye tu 
meha remezanê jî Vodka vexwî ?! 

Rûyê wî gelekî sert û hişk bû, ez wê kêlîkê pê hesiyam ku 
dengê wî mîna werîsekî li stûyê min geriya û hat ku min 
bixeniqîne, ez ber bi wî ve çûm û min pirsî: gelo çima ev 
herdu kal ne li karin?! 

Kenekî dîn da ser û werîsê di nav destê xwe de avête pişt 
xwe û got: mamostayê nezan!! kengî Ermenî yekşemê 
diçin kar!! 

Heta wê kêlîkê min nizanîbû ku îro yekşem e, ez li ber 
xwe ketim, min serê xwe berda ber xwe û hatim ku pişta 
xwe bidimê, lê bi dengekî nerm weke ku lêborînxwestin 
be bang kir: were hinekî rûne. 

Û dest pê kir : 

Tu van werîsan dibînî ne?! Ev bûye bîst sal ez di vê 
qeyserîyê de werîsan difiroşim, yanî ji sala ku Simko axa 
êrîşî Mehabad kir û vir de ez werîsan difiroşim, wê çaxê 
temenê min pêncî sal bûn, şervanekî Şikakan derîyê mala 
me şikand û hat ez bi zorê îname qeyserîyê, min nizanî bû 
çima ji nav ew qas xelk hatîye pey min, ez ditirsiyam min 
bikuje û min ne diwêrî bû bipirshn: te çi ji min divê?! heta 
wî bi xwe got: me gelek mal talan kirîye, em bi hacetî 
werîsanin ku wî malî li ser pişta qantiran bişidînin!! 

Min bi destekî lerizî derîyê dukana xwe vekir û çi werîsê li 
ba min hebûn ji min standin û ji min pirsî: heqê wan çî 
ye?! min xwe ji bîr kiribû, û qet nehate bala min ku 
Mehabad tê talan kirin, min got: axa sê tûmen besin!! 
çi bîbînim!! heta xwedê qewet û hêz dabûyê sê kulmên 
giran di nav çav û rûyên min wer kirin û got: ha ji te re sê 
tûmen! 

qundaxa tivinga xwe di pişta min de lêxist û bi ken got: ev 
jî deh Şahî bexşîşa te ne! 

Malê talan bûyî ne tenê li pişta qantiran dişidandin, lê li 
pişta xwedîyên mal jî dişidandin û berê wan didane koka 
çiyayê Xezayî. 

-Û Simko axa!! razî bû ji vî karî?! 

kalê werîsfiroş bersiva min neda, û weke ku pirsa min 
nebihîstibe berdewam kir: 

ez pêşewa bûma min dê berê xwe dabûya warê Şikakan û 
tola wê roja reş hilanîya, tu dizanî min dê ew yek bi yek li 
meydanekê kom bikirana û stûyên hemûyan bixista van 
werîsan û di serî de Emerxan û hevalê te Kerîmê Şikakî!! 
-ew serdemek bû buhurî, silav li sifra hazire apo!! 

-serdem nabuhurin, weke çawa birînên kûr li dewsa xwe 
şopekê dihêlin ew jî wisan e. 

ez nizanim çi munasebeta wê çîrokê bû wî kalî di wê 
kelkela germê de ji min re got, ez li gotinên wî rihet 
nebûm û hatim ku derkevim, lê wî bi destê min girt û got: 
ji Barzanîyan re bibêje bila werin werîsan bikirin, çend 
mehin wê ji vir bar bikin û muhtacî werîsan bibin, qe ne 
be wê barên xwe pê bişidînin!! 

Bê xatirxwestin ez ji ba wî derketim û min nefeseke dirêj 
kişand weke ku ez ji mirinekê bifilitim. 

Kalkê min ne li mal bû jî, ne jî li mala xanim û Sultanê bû, 
gelo çûye ku?! 

Êdî roj dikete pişt Lendî Sêxan û xelk vedigeriyan mal, ez 
jî vegerîyam Gerekî Şiwanan, taxa ku mala min lê ye, li 
nêzîk camîya Ebbas axa pêrgî qutabîyekî xwe bûm, dema 
çav li min ket serê xwe xiste ber xwe û xwe ji rêya min da 
alî, lê min xwest ez fediya wî birevînim û min pirsî: tu bi 
rojî yî?! 

-erê. 

Û zimanê xwe yê ku ji tîbûnan spî bûye dirêj kir û bi lez 
berê xwe da mal, dengê azanê ji camîyan bilind bû, nema 
pêjna kesî dihat. 

Li mal çavên min bi kaxezekê ku bi lez li ser hatî 
nivîsandin ketin: kalkê te gelekî nexweş bû, em dê wî 

bibin nexweşxane ya Rûsî li Tewrêzê. Imze Agop. 

* * * 


1 Eylûl 1946 Tewrêz 

nîvê şevê derbas bûye, ez bi tenê li ber serê kalkê xwe yê 
di xew de me, berî kêlîkekê Agop çû mala dostekî xwe. 
Kalkê min dinale û yek caran gotinin ne xuya ji devê wî 
derdikevin, ew bi Ermenî diaxive û hevoka ku ez jê fêm 
dikim tenê: (Hamêst êgûr Hamêst êgûr) e. ew bang li diya 
min Hamêst dike. 

vê nîvro yê duktor Semedof yê Rûsî ji min re got: mixabin 
tu çare di destê me de nemaye, kalkê te kezeba xwe xera 
kiriye, wekî din jî dilê wî hinekî werimîye, ez bawer 
nakim ew bifllite. Min jê pirsî: eger mumkin e em wî bibin 
Bako?! Serê xwe hejand û got: wext buhurî ye. Li Bako, li 
Mosko, li Emerîka jî ev derzî û dermanin. 

Min nizanibû ez dê di rojên cejna Remezanê de li 
nexweşxaneyekê bim!! Xelk bi kêf li kolanan diçin û tên, 
îro kolana Pehlewî ya ku nexweşxane lê ye ji zarokan 
dagirtî bû, bi kincên xwe yên rengareng digerîyan û 
dilîstin, gelo li Mehabadê cejin çawa derbas dibe? 

Di pencerêyê re li baxçeyê Gulistan dinerim, tarî û bêdeng 
e, xemgîn e, bayekî hênik çuqlî û şaxên devîyan dihejîne. 
Dengê wî bayê hênik tev li nalînên kalkê min dibe û xewê 
ji çavên min direvîne. 

Min dixwest ez li Tewrêzê hinekî rewşa vê komarê jî nas 
bikim lê mixabin, ev çend rojin ez nikarim dûrî kalkê xwe 
biçim, çend caran Agop got Badîn here hinekî bîna xwe 
derxe, ezê li ber kalkê te bim, lê ez ditirtsim dema kalkê 

min bimire, ez ne li ber serê wî bim. Eger hinekî ew bi ser 

xwe ve were ez dê li nava Tewrêzê bigerim. 

* * * 

berî seetekê kalkê min çavên xwe vekirin, dema ez li ber 
serê xwe dîtim, bi zorê kenek li ser lêvên xwe resim kir û 
gote min: Bado tu hîn şiyarî?! 

-erê kalo, tu xwe çawa dibînî?! 

-ez başim, ji berê çêtirim! Piştî nefesek dirêj çavên xwe 
dane ser hev û got: kurê min jiyan ev e! tu dibînî dawiya 
wê çi gû ye!! îcar te fehm kir çima min deqeyek ji temenê 
xwe vala bemedida!! Carekê mirov dijî, carekê tenê! û 
divê rastî bijî, yan na hatina wî ya dunyayê weke nehatinê 
ye. Min gelek tişt ji te re gotin e, bike guhar di guhê xwe 
de. Guh nede gotinên van duxtoran, ez dibihîzim ew çi 
dibêjin, dibêjin sûcê Vodka û vexwarinê ye ne?! Na 
welleh ne rast e, sûcê demê ye ku mirov dihêre. Ez 
vexwim jî dê bimirim, nevexwim jî ev dawîya gû ye. îcar 
mehrûmî ji bo çi?! 

Pişt re keniya û got: te jina duxtor Semedof dît? Navê wê 
Nadiya ye, ew ji Mosko ye û duxtora çavan e, lê bawer 
bike duxtora dil û kezeban e jî, eger wê ez ilac kiribûma ez 
dê li ser destê wê yên nazik rihet bûbûma. 

Ez hinekî keniyam û min got: kalo halê te ne yê ku tu xwe 
bi axaftinê biwestînî, xew ji te re baştir e!! 

-xew!! Kurro tê bimînî ker. Tu gû di jiyanê de nemaye, ez 
rabim bi xewê derbas bikim!! Ez ji te bêtir dizanim ku 
temenê min yê mayî çend seetin! Guhê gorê îcar bi rastî û 
zelal ji min ve xuyaye, lê ji kîrê te ve, min têra xwe derd 
dîtin, û min têra xwe xweşî jî dît, min xwe ji tiştekî bêpar 
nekir, tu qet bi keçikeke reşik re razayî?! şîreta min li te 
wê jî biceribîne, navlingên wan ji tenûra sincirî jî genn tir 
in. 

lê tenê ez dê bi hesretekê bimrim, xwezî hema çend mehên 
dî jî ez mabûma û min ji te re bigota: binêre Badîn Rûsan 

çi anî serê we!!! Ne ji bo ez kêfan li we xweş bikim, lê 
tenê ji bo tu aqil bigrî. 

Badîn ji wan re bibêje bila hew derzîyan li min bixin, 
kulêmekên min bûne bêjing, fayde nemaye, bihêlin ez 
rihet bimrim, û tu bi ya min bikî tê sibe min ji vê xana 
genî derxînî û bibî Mehabad. 

Hêdî hêdî kalkê min girantir axivî û dîsa kete xew. 

Ez di mirina xwe de gav û seet difikirim, lê cara yekem e 
ez pêjna mirinê, lê ne ya xwe, ji nêzîk de dikim. Min 
dîtîye çawa mêr li ber çavên min di şeran de ji qama xwe 
dikevin û têne kuştin, lê mirina ku hêdî hêdî dibe!! Ne 
hêsan e mirovek zanibe ku êdî destê wî ji vê dunyaya 
gewrik têne şûştin û hindik maye binax bibe, hindik maye 
kurmin birçî tevna bedena wî ji hev verêsin. Ax çi dûr e 
mirin, çi nêzîk e mirin. 

H= * * 

2 Eylûl 1946 Tewrêz- Nexweşxane ya Rûsî 
îro Agop hat û bi dizî şûşe yek Vodka ji kalkê min re anî 
bû, ez li balkona odeyê bûm, min cixareyek dikişand û li 
darên baxçeyê binê nexweşxaneyê dinêrî. Dengê çingîniya 
qedehan hate min, ez bi lez derbasî odeyê bûm, çi 
binêrim!! Agop li alîyekî, kalkê min li alîyekî dî, her yekî 
qedehek di destê wî de û tiqtiqa kenê wan e! min qedeha 
kalkê xwe bi zirzî ji dest girt û bi hêrs berê xwe da Agop û 
heta xwedê deng daye min, ez qîrîyam: 

-çavê te lê ye tu kalkê min bikujî!! 

-Badîn, kerê ji keran! Tu dîn bûyî! Ha! ne sûcê wî ye, dilê 
min dibije vê jehra han, min jê re got here bîne, Vodka li 
Tewrêzê gelekî erzan e kero. 

-rewşa te ne ya vexwarinê ye kalo, erzan buha ferq nake, 
lê siheta te! 

-kuro tu gû di rojên min de nemaye bihêle ez têrvexwarin 
bimirim. 

Agop gelekî li ber xwe ket, şûşeya Vodka ya nîvco mayî 
xiste tûrikekî û hat ku derkeve, lê min bi destê wî girt û 
rûyê wî du sê caran ramûsa û lêborîn jê xwest, kalkê min 
keniya û got: 

-wey tu bibî qurbana Agop. De here gunê wî ramûse ne 
rûyê wî. Pişt re bi Ermenî ji wî re li ser min got: dehşik e 
û zîtirk dan!! bibûre. 

-kalo kesekî min ji te û pîrka min pê ve nemaye, ez 
naxwazim bi hesanî te ji dest xwe derbidim. 

Agop kenîya û got: yê ku bibihîze wê guman bike ku 
kalkê te malê Qarûn li dû xwe hiştîye û tu jî li hêvîya 
mîratê wî yî, kuro ji şûşeyên vala pê ve milkê wî nîne, heta 
dukan jî ne ya wî ye, ya yekî Cihû ye kalkê te bi kirê tê de 
ye. 

Min tûrikê Vodka ji destê Agop girt û veşart û bi ken ji 
kalkê xwe re got: bi xêr nêzîk em dê ji vê nexweşxane yê 
derkevin û li Mehabd şevbuhêrekê li dar bixin, emê têr 
Vodka vexwin. 

- tu qûna xwe bibînî tu wê rojê nema dibînî, ji te we ye ez 
nizanim êşa min çendî xedar e?! vingevinga melkemot e li 
ser serê min, ez wî dibînim çawa qîlên xwe tûj dike da ku 
giyanê min biqetîne. Lê tu dikarî vê Vodkayê li ber kêla 
serê min birijînî. 

Kalkê min dîsa kete xew, min bi destê Agop girt û em 

çûne balkonê û me her yek cixareyek sor kir. 

* * * 

Êvarê ez ji nexweşxaneyê derketim û hinekî li navenda 
Tewrêz geriyam, tu dibêjî qey tu li bajarekî Rûsya yî!! 
piranîya xelkê, bi Rûsî diaxivîn, nizanim Rûsin yan na?! 
wêneyên Stalîn li her koşe û mehelle û zikakê daliqandî 
ne, nivîsên Rûsî li ser dîwaran û alin sor û neqşên das û 
çakûçan li her deverê ne, xwedê kir Mehabad ne weha ye, 
wê bîna min qet lê derneketibûya. lê bi rastî Tewrêz xweş 
e, paytexta şah Ismayîlê Sefewî yê ku di şerê Çaldêranê de 

şikest, bajarê karxaneya mezin ya xalîçeyan ya ku 
Almanan ava kiribû û piranîya hirîya wê ji bajarê Şino 
dianîn, ew karxane ya ku kerîmê Şikakî tê de dixebitî 
dema ku zarok bû, berî ku Rûs wê karxane ya herî mezin li 
îranê bikin qişleyek ji bo serbazên xwe. Bajarê 
şemendefer û tirênan, min stasyona tirênên ku diçin Bako 
jî ziyaret kir, xwezî yek li Mehabad jî hebûya wê gelek 
rihetî ji xelkê re peyda bûya. 

Tewrêz e bajarê her xweşîyê ye, min kitêbxaneya Suruşt 
jî, ya ku Pêşewa her cara tê Tewrêz wê ziyaret dike û çend 
pirtûk dikirre dît. Tewrêz e, bajarê ku kalkê min di 
nexweşxaneyeke wê de ji ber jana kezebê dinale. 

Tiştê ku bala min bêtir kişandîye van çend rojan, rûdêna 
xelkê wê ye, tirsek e mezin li ser her rûyî ye, û her kes li 
pişt xwe dizîvir e, dibêjî qey kes dide pey wan!! ji xwe 
mirov nizane ku cejn e li vî bajarî, ji bilî zarokan hayê tu 
kesî ji cejnê nîne, berevajî Mehabad e. dibêjin gelek 
hebisxane li vir hene û têde gelek zindanîyê bîr û 
bawerîyê, ji bilî yên diz û qellaş jî hene. 

Nalînên kalkê min zêde dibin û xirxir bi sînga wî ketîye. 
Nexweşxane bêdeng e, Agop jî li ber serê hevalê xwe di 
xew re çûye. Kêlîkeke dî wê Hemşîre û peristara Azerî ya 

nazik Nûray were û derzîya êvarê li kalkê min bide. 

* * * 

6 Eylûl 1946 Mehabad 

Çû, kalkê min barkir, mir!! nizanim çi li ser mirina wî 
bibêjhn, çi binivîsim!! 

Dema ruh jê kişîya, ez û Agop û Nûray ya Azerî tenê li ber 
serê wî bûn, çavên wî vekirî bûn û li Nûray dinêrî, Agop 
zer bûbû û bi Ermenî dua dikirin, xaçek bi destê xwe yê 
rastê resim dikir û bi çavin tijî hêsir li kalkê min dinêrî. 
Min nizanibû çi bikim yan çi bibêjim!! Bayekî nermik li 
derve pelên çinar û şengebîyên baxçeyê Gulistan 
diwerandin. 

Kalkê min bi dengekî melûl û tijî lav û niyaz got ez tî me, 
min piyala avê rakir û nêzîkî lêvên wî yên hişk û zuwa kir, 
lê wî bi destê xwe ew pial da alî û li Agop nihêrî, Agop 
mebesta wî fêm kir û qedeha Vodka anî, Nûray bi xeyd 
got: ne rewa ye, çê nabe di vî halî de hûn Vodka bidin vî 
nexweşî, ji xwedê bitirsin. Kalkê min bi destê wê girt û bi 
hêvîjê re got: Nûray! Allah aşqina 

Me bêdeng li hev nihêrî û Nûray bi destê xwe qurtek du 
qurt dane kalkê min. kalkê min çavên xwe dane ser hev û 
bi razîbûn got: de bila niha ez bimirim. Û serê wî bi rexekî 
bû. 

Mir. 

Ez xwarî wî bûm û girîyam, Agop jî li ser kursîyekê hate 
xwarê û bû iskeiska wî. Nûray hêsirên xwe damalndin û bi 
destê min girt, ez ji ser singa kalkê min rakirim û xavikeke 
spî avête ser rûyê wî û got: mir, bila hûn sax bin. 

Êdî hindik mabû roj hilê, Nûray derket û kaxezên mirina 
wî amade kirin, ez û Agop tenê di wê sibeha zû de li ber 
serê wî bûn, li ber wê bedena bêgiyan, em ji hal ketibûn û 
bêdeng digirîyan, Agop şûşeya Vodka bi dawî kir û her 
carê bi Ermenî digot: ez bi tenê mam, bi tenê, ez sêwî 
bûm. 

Sibehê Kerîmê Şikakî hat, dema çav li min ket ez dame 
ber hemêza xwe û sersaxiya min kir û ber dilê min da: 
-bibûre Badîn, ez duh pê hesiyam ku tu li Tewrêzî, jiyan 
ev e, dawî mirin e, bila serê te sax be, kalkê te têra xwe 
jiyan kir. 

Min nizanibû çi bibêjim, serê min di nav herdu destên min 
de bû û min bawer nedikrir, yan min nedixwest bawer 
bikim ku kalkê min mirîye. 

Ber nîvro Jîpek Rûsî hat Mîrhac tê de bû, Mîrhacê ku 
weke efserê peywendîyên Azerbaycan û Kurdistanê li 
Tewrêz rûdinişt, wî jî ber dilê min da û got: tu 
qehremanekî Barzanîyanî, nabe tu li ber bûyerek wisa jar û 

melûl bibî. û kalkê min yê ku di nava darbestekê de 
ramediyayî, avêtin dawîya jîpê û me berê xwe da 
Mehabad. Lê Kerîm nehat, got divê ez vegerim Zenddeşt, 
Emerxan vegerîyaye, Şikakên li Mehabad hemî hatine, 
divê em li rex wî bin!! 

Dilê min nebû ez di wan kêlîkên xemgîn de munaqeşeyê 
bikim, min xatir ji Kerîm xwest û spasîya Mîrhac kir û li 
rex şofêrê Jîpê rûniştim, Agop jî li ber darbesta ku kalkê 
min tê de ramediyayî rûnişt û em hatin Mehabad. 

Ev bûne sê roj me kalkê xwe li goristan Ermeniyan li 
nêzîk navçeya Sê Aşan delîn kirîye, her ku ez diçim 
ziyareta gora wî, ez Agop li wir dibînim, şûşeya Vodka di 
destê wî de ye, qurtekê vedixwe, yekê li ser kêla serê 
kalkê min dirijîne. 

Kirêçîyê dukanê îro hat û serxweşîya min û Agop kir, pişt 
re bi devnermî got: mirin heq e, em dê hemî ji vê tasê 
vexwin. Icar adeta dinyayê.... 

Û hat ku biaxive, lê min gotina wî birrî û kilîtên dukanê ji 
berîka xwe derxistin û jê re got: gelekî spas, heq heq e, kes 
jê nareve, evin kilîtên te, lê tu dizanî kamera û tiştên kalkê 
min di dukanê de hene.. 

Agop gotina min birrî û bi xemgînî got: Badîn ku ew çû!! 
Bila kamera jî bi qurbana te bin. Yê kirêçî gotina xwe ya 
ku dikira bigota, berdewam kir: eger hûn bixwazin ez dê 
tiştên di dukanê de bikirrim. 

Me li hev kir û piştî mêrik rabû, min pere hemû dane 
Agop û jê re got: eger mirovek misteheqî mîratê kalkê min 
be, tu yî!! 

* * 

10 Eylûl 1946 Mehabad 

Dibistanan derîyên xwe careke dî vekirin, û hîn Mujde 
venegerîyaye!! Min berî du rojan nameyek jê re rê kir û tê 
de behsa mirina kalkê xwe kir, ez bawerim wê bûyera 
mirinê ji Kerîm bihîstîye, lê çi çê bûye ku li min napirse!! 

nizanim ez herim Şino? Na, ka ez hinekî xwe ragirim û li 
hêviya bersiva Mujde bimînim û fehm bikim çi mesele ye 
li min napirse. 

Dilê min nema dixwaze ez ji mal derkevim, Hejar çend 
carî ez dawetî şevbuhêrkan kirim lê min lêborîn xwest, 
min nizanîbû ez dê vî qasî li ber mirina kalkê xwe 
bikevim. Ji min bêtir Agop ne li ser hev e. îroj hate ba 
min, têra xwe serxweş bûbû, min zanîbû ew ji goristanê 
vedigere, çavên wî sor bûbûn û fişefişa pozê wî bû. Em 
hinekî bêdeng man û me bi hev re li fotoyê kalkê min yê 
bi dîwar ve daleqandî dinêrî, piştî wê bêdengîya giran 
Agop bêyî ku li min binêre got: tu dizanî ez çi dilîkirim? 

- tu çi difikirî apê Agop ?! 

-ez difikirim ji Mehabad bar bikim!! 

-tê berê xwe bidî ku? Mirin li her warî heye. 

-Êrîvanê, ez dê herim Hayistanê, nema tebata min tê, 
mimkun bûya min dê hestîyên kalkê te jî bi xwe re 
biribana. Tu dizanî ew her kesê min bû Badîn. 

Hêsirin zelal ji çavên wî yên sor diherikîn, û cixare ji nav 
lêvên wî yên hişk nediket. 

Min nikarîbû ez ber dilê wî bidim, ez bi xwe bi hacetî yekî 
me ku ber dilê min bide. 

Piştî bêdengîyeke girantir, hinekî rûyê wî vebû û got: tu 
têyî em biçin mala Xanimê!! Emanetekî kalkê te li ba wê 
ye, dixwaze bide te. 

Êvarê em li wir bûn, piştî xwarin û vexwarinê, Xanimê 
buxçeyek biçûk anî û da min: 

-kalkê te wesiyet kir ez vê buxçeyê teslîmî te bikim, ez bi 
xwe nizanim çi tê de heye, wî ez bi Tewratê sonkirin dam 
ku nevekim, ha binêre ev hîn girêdana destê wî ye. 

Min girêkên wê yek li dû yekê vekirin, kalkê min ew qasî 
asê kiribû ku Agop û Xanimê kenîyan û gotin: rehmetî 
hesabê vekirinê nekirîye. 

Dawî hemî girêk vebûn, sed Tûmen yên deh deh li hev 
rapêçabûn û kaxezek biçûk jî di nav wan de bû. Min û 
Agop me li hev nihêrî û bi destin lerizî min kaxez vekir û 
xwend, bi Farisî tê de nivîsî bû: 

Ev wesyeta min e: 

kurê min, bi qasî tu xwîngermî û ji komarê re dixebitî û 
amade yî canê xwe jî fida bikî di rêya welatê xwe de, ez jî 
weha bûm, lê ez mirovekî pîrim, niha Ermenistan ne bi 
hacetî min e. heta min karibû min xizmet kir, û pişt re min 
nihêrî her tişt hîç e, ji ber ku bi dilê mirov nabe, rewş 
dimîne ew rewş.tim yên li jor û serdest ne li gora dilê 
mirov in. nefikire ez dijminê vê komarê bûm, na welleh 
belkî ji te bêtir ez ji Pêşewa hezdikim û qedr û qîmeta wî 
dizanim, bûye kêmî salekê tu wî nas dikî, ez ji zû de wî nas 
dikim, ew mirovekî heta tu bixwazî saf û dilpak e, lê ketîye 
konikê pîrê û bawer nakim bikaribe xwe jê rizgar bike. Ev 
Rûsin!! tu kiryarên wan ji min û Agop bipirse. Ez serê te 
naêşînim, Ev pere sed Tûmenin, tiştê ku min karîbû 
hilanîya, jê pê ve min tu mal li pey xwe nehiştîye, dukan û 
hewş min kirê kirine, ez ne dîn bûm malekê bikirim û xweş 
dizanim ku tê de mêvanê çend salan im. Vî sed Tûmenî tu 
çawa xerc dikî bikefê xwe ji vexwarinê bêpar neke û heqê 
keçik û jinan bide wan, li ber evînê jar û sist nebe. 
min ji Agop re tiştek nehişt, ew eslen ne bi hacetî tiştekîye. 
wesiyeta min lê ew e ku her dilê wî vexwarin xwest bila 
were ber serê min û qedehekê li ber kêla serê min birijîne. 
ji bo te ez gelekî axivîme, eger min ew gotin ji qantirekî re 
kiribûna , wê niha ji qantirbûna xwe derketibûya. Selam. 
Min nivîsa kalkê xwe bi dengekî bilind dixwend û dema 
ez gihiştim devera ku tê de qala Agop dike, bû orînîya wî 
û bi lez ji xanî derket. 

Dilê min ji dunyayê sar bû, xanimê qedeha Vodka tev li 
Qeşa û xoşava Pûrteqalan li ber min danî û hat li rex min 
rûnişt, destê xwe li stûyê min gerand û got: xorto divê tu 

weke kalkê xwe bî. Wî xema dunyayê, mirin û jiyanê hîç 
nedixwar. 

Tu dizanî malbata me di her tiştî de pê dişêwirî!! Berî 
demekê me bihîst Cihû diçin Filestînê, digotin li wir malan 
û erdan didine wan, halê wan gelekî xweş dibe, Ingilîzan jî 
qenc alîkarîya kesên ku dixwestin bar bikin, dikir. me jî dil 
dikir em herin, lê kalkê te ji me re got: 
hûnê herin li kêra zikê xwe bigerin, çî we li wir heye!! 
Ha!! Dev ji derewan berdin û guh li van tacirên mirovan 
nekin, ew dê komek pere serê her yekî têxin berîka xwe û 
we bihavêjin çolê weke ku çawa Musa çil salî li beyabana 
Sînayê winda bû, hûn bixwazin dikarin li ber her dîwarî 
bigirîn!!. 

Badîn bawer bike ya kalkê te rast bû, warê me ev e, devera 
ku em lê ji dayik bûne û me çavên xwe li rojên wê yên 
zêrîn vekirine. Wî jî tim digot: Ermenistana min dukana 
min e û ev Vodka welatê min e. 

Xanimê kêlîkekê bêdeng ma, li qedeha min ya Vodka, ya 
ku bi dawî bûbû nihêrî, yeke dî dagirt û ez bi dû xwe de 
kişandim odeya xwe. 

H= * * 

13 Eylûl 1946 Mehabad 

ev du rojin ez bi karekî nû daketime, ji mamostetîyê ne dûr 
e, lê bi gelekî jê xweştir e, ew jî bi saya Menaf Kerîmî bû, 
hat û gote min: em dê kesên bi emir mezin ku xwendinê 
nizanin, fêrî xwendin û nivîsandinê bikin, eger tu di xwe 
re dibînî her êvar were Kangay Hizbî Demoqrat û dersên 
nivîsandinê bide van rebenan. 

Ez ji vî karî re germ bûm, û bi eşq êdî diçim wan pîrmêrên 
Mehabadî fêrî xwendin û nivîsandinê dikim. 
kalkê min valahîyek di jiyana min hişt, ji valahîya ku 
Mujde li pey xwe hêlaye mezintir e, divê ez xerîkî karekî 
bibim ku pirr neponijim û dîsa derkevim nava civatê. 

Agop nema êdî meyxane ya xwe vedike, karê wî serxweşî 
û awarebûna li kolanên Mehabad e û xewa li ber siya 
darên çinarê û kêla gora kalkê min e. 

Rewşa wî ya xirab dilê min diguvêşe, lê ez nikarim 
alîkarîya wî bikim, gelek caran ez wî li ber gora kalkê xwe 
dibînim ketîye xew , naçare wî şiyar dikim û tînim mal. 

Ev bûye demeke dirêj dengê cîrana min xûşka Heme 
Resûl nedihat, lê îro çavên min pê ketin di pencere yê de 
bêdeng rawestîya bû û li dirêjahîya gerekî Şiwanan dinêrî, 
ji nişkê ve Emîral Axa xuyabû ji hêla taxa Xirê dihat û li 
ber pencere ya wê rawestîya, weke her gavê parsa avê 
dikir, min li wan guhdarî dikir û hayê wan ji min nebû, 
dengê xuşka Heme Resûl dihat ji Emîral Axa re digot: av 
li mala min nîne, te hêsir divên?! Wî bi ken bersiva wê da 
û got: hêsir ji avê germ tirin û şortirin, ji deryayekê re bi 
kêrtirin. Û satila xwe bilind kir, heta nêzîkî rûyê wê kir, 
pişt re spasîya wê kir û meşîya. 

Niha bayekî hênik ji hêla Şino tê, na ev bayê nerm û hênik 
ji Amêdyê tê, ez bayê Amêdyê nas dikim, weke nalînan û 
henasên evîndarn e, bayekî serxweş e bi şewat û xemgîn e, 
Kerîm jî nikare vî bayê nerm û tenik têxe xefkên xwe yên 
nedîtî. Carekê wî digot: nifşek ba heye nakeve xefkan, ew 
bayê ku tev li axînên birîndaran dibe û giran giran tê 

xwarê, ew ba xefkan dibîne û xefk wî nabînin!! 

* * * 

berî çend rojan dema ez ji mala keçika Cihû vegerîyam, 
min rêya xwe bi Qeyserîyê xist, hinekî li ber dukana kalkê 
xwe ya girtî rawestîyam û bêhemdî min hêsrên min 
herikîn, kalê werîsfiroş yê di kûranîya dukana xwe de 
werîsek badida, bi dengekî dilovan - cara yekem bû ez 
dilovanîyê di dengê wî de dibînim- bang li min kir. 

- were rûne. 

Dema derbas bûm, min sê kodikên tijî zeyt dîtin, her 
qutîyek werîsek tê de bû, ez behitîm û dîsa tirsê ez zeft 
kirim. 

-ev çi ne?! 

-berî çend rojan cejna Remezanê bû, xelk bi cilên xwe 
yên rengîn û devên li ken çûbûne seyrangehên Baxî Sîse û 
Kanî Mam Qenberan û Lalebas û yên dî, ez li mal bûm û 
min dukana xwe girtibû, carekê dengê derî hat, dema min 
vekir çav li efserekî Îranî ketim, min bawer nekir, çend 
caran çavên xwe mis dan, lê nebawerkirina min bi du 
gotinên Farisî yeke qebe bû bawerîyeke bêguman. 

-zûd bikun. 

Ew peyk û şandîyê general Rezmara bû, hatibû Mehabadê 
da ku bi Pêşewa re lihevkirinekê li darbixe, ew serheng Elî 
Esxer Fuyûzî bû. 

Min dukana xwe ji bo wî vekir, wî di cî de sê werîs 
bijartin û neh Tûmen xistin berîka min û got: 

Her sê yan têxe nava zeytê û bila emanet bin li ba te, heta 
ez careke dî têm !! 

Min jê pirsî: ji bo hêlanan dixwazî ne? wî got: erê lê ne ji 
zarokan re, ji bo hêlanên mirinê ne ev werîs! gelo mebesta 
wî çi ye ? 

Min bersiva wî neda û bi kerb derketim bêyî ku xatir jê 
bixwazim, dengê kenê wî yê dîn li pey min weke tavekê 
dihat, dema ez gihame serê kolanê min dît ew ji dukana 
xwe derket û bang kir: netirse, ne ji bo stûyê te ne ev 
werîs !! 

* * 

16 Eylûl 1946 

vê sibê ez bê vexwarina qehwê ji mal derketim û min berê 
xwe da çapxaneyê. nêzîkî meh û nîvekê ye ez fêrî 
vexwarina qehweya sibê bû me, ew bi xwe ji adetên kesên 
têr e, mirovê xizan û perîşan ji ku di xwe re dibîne sibehan 
xwe li ber fincana qehwê pehn û dirêj bike û cigareyan 

bikuşkuşîne!! Berê minjî di xwe re nedidît, hema bi zorê 
min xwe digihande dibistanê, gelek caran jî ez dereng 
dimam, ji xwe li çiyê û di nava jiyana pêşmergetiyê de, 
vexwarina qehwa sibê ji Barzanî bi xwe re jî demakeve. 

Li çapxaneyê gelek kes kom bûbûn, Hejar û Hêmin, Sedîq 
Heyderî, Qadir Muderrisî, Hisên Mîkayîlî û hin kesên dî jî 
hebûn min ew nas nedikirin, tenê wêneyê Stalîn yê ku her 
cara mirov derbasî çapxaneyê dibû dikete rûyê mirov, ne 
xuya bû. lê dewsa mîxê ku pê ve dailqîya bû hîn hebû, min 
bi ken ji Hejar pirsî (cara yekem bû ku ez piştî mirina 
kalkê xwe dikenim): Stalîn axa bi ku de çûye? Weke ku 
ew di pirsa min negihişt pirsî: kî? Min bi serê xwe işaretî 
dîwarê ku berê wêneyê Stalîn ew xemilanidibû kir. 

Hejar gerafeta xwe ediland û di guhê min de got: îro 
mêvanekî me yê Emerîkî tê, niha Hemîd Mazûcî li vir bû, 
wî bi lez wêneyê Stalîn rakir û çû, ne tenê li vir, lê li her 
deverê wêneyên Stalîn hatin rakirin, Pêşewa weha fennan 
kiribû. Lê bê guman wê çavên vî mêvanî bi gelek wêneyên 
wî ketibin. 

Seetek neçû dengê gurînîya Jîpekê hat, em derketin 
pêrgînîya mêvanê Mehabadê yê Emerîkî. 

Navê wî Arşîbald Rozfelt bû, ew kannendekî balyozxane 
ya Emerîka li Tehranê ye, rûyê wî geş û devê wî li ken bû, 
derbasî hindir bû û yek bi yek destê me bi germî guvaşt û 
silav li me kir. 

Mudîrê çapxaneyê xêrhatin pê kir û çend hejmarên 
rojnameya Kurdistan û hinek kovar û dîwanên helbestan 
diyarî wî kirin, weke baranê (Thank you )ji devê A. 

Rozfelt dibarîya, wî kêfa xwe gelekî dida xuyakirin, û her 
rojname yek digirt bi kenekî çêkirî digot: very good, nice, 
oh my God!! 

Pişt re ew û mudîrê çapxane yê bi tenê man û em 
derketin, li derve şofêrê wî yê Ermenî (navê wî Gerabêt 
bû) li pişt direksiyonê Jîpê di xew re çûbû, kalkê min hate 

bîra min, min di dilê xwe de got: Ennenî ne tenê komarê 
diajon, lê xuyaye balyozxaneyên li Tehranê jî diajon, ne 
dûr e Ermenî ji hesin çêbûne ne ji axê!! 

Edî payîzê şerê xwe yê bi havîna germ û dojehîn re bi 
dawî anî bû û bi ser ketibû, dunya hênik bûbû, û roj kin 
bûbûn, ewrin spî û tenik û dûr ezmanê Mehabad yê şîn 
dixemilandin, ber nîvro, qutabî bi kêf ji dibistanan 
vedigerîyan mal, gelekan ji wan bi bazdan berê xwe 
didane malên xwe, hin ji wan jî li serê kolanan rawestîya 
bûn û dilîstin, ez û Hejar û Hêmin hinekî li qeyserîyê 
gerîyan, min nedixwest ez nêzîkî dukana kalkê xwe bibim, 
min ji wan re got: ka em biçin xwarinekê bixun. Û me 
berê xwe da xwaringeha Hemeşel yê kebabçî li nêzîk 
meydanî Asingeran. Ew kebabçîyê herî navdar e li 
Mehabad, kalkê min her dem ez dişandim ba wî û min 
kebab ji wir dianî. 

Roj êdî diçû ava û seet ber bi çar ve diçû, Hejar li seeta di 
destê xwe de nihêrî, û bê yî ku qedeha xwe ya çayê temam 
bike, bi lez rabû û got: divê ez herim radyo ya Mehabad. 
ez û Hêmin jî rabûn û di Meydana Çarçira re çûn li nêzîkî 
Pirdî Spî rûniştin. 

Bayê ku ji hêla Daşa Mecîd radibû pêlin biçûk li ser ava 
Sablaxê resim dikir, piştî bêdengîyeke dirêj Hêmin gote 
min: Badîn ka te zewaca xwe çawa kir, daweta te kengî 
ye? Min bi xemgînî lê vegerand û got: di destê Emerxanê 
Şikakî de ye!! 

-ya wî çî ye Badîn?!! 

-tu dizanî xwestî ya min Şikak e, û wan jî hemîyan pişta 
xwe daye komarê, Kerîm û Mujde jî li ber bayê Şikakan 
weke pelên vê payîzê ne, kê bawer dikir Kerîm di vê 
tengayê de berê xwe bide Şino? Hema wî da pey eşîrtiya 
xwe û dev ji Mehabad berda, Mujde çawa pişta xwe da 
min!! Divê ez jî bidim pey wan û nas bikim çi bûye. 

-wê her tişt weke xwe vegere, bawer bike, çend rojin wê 

Kerîm jî, Mujde jî, ez nabêjim Emerxan, vegerin 
Mehabad, ne hesan e ew xwe ji me qut bikin, ez Kerîm 
qenc nas dikim. 

Min dixwest ez bawer bikim, lê ez jî Kerîm nas dikim û 
eşîrtî ya wî ya ku heta hestîyê wî çûye jî baş nas dikim, 
behsa Kerîm û bayên ku ew dixwaze wan têxe xefkên xwe 
jî êdî min dixe gumanin kûr, gelo çima ew qasî gotinên wî 
bi mijê pêçayî bûn? Ba tê çi wateyê li ba wî, û çawa 
dikeve xefkan? Nû ev tişt min diheyirînin. 
min berê axaftinê guherî û ji Hêmin re got: payîza komarê 
ye êdî. Wî mebesta min fehm nekir û serê xwe hejand û 
got: li her derê payîz e. 

Dawî me xatir ji hev xwest û ez çûme karê xwe. 

Fêrkirina kesên bi emir mezin gelekî zor e, lê ez rihetîya 
xwe tê de bêtir dibînim, dibe ku Mujde li vir bûya min 
mamostetî bikira, lê bêyî wê dibistan tirafa bîranînên min 
tev dide û pêtîyên li ber vemirandinê ne geş dike. 

Xuyaye Mujde nema li min dipirse, ez dibêjim nameyên 
min nagihên destê wê!! Yan jî ew ne li Şino ye!! Divê ez 
destûrê bixwazim û serekî lê bidim, ez wê bi xwe nebînim 
nabe, bi name yan mesele çareser nabin, ku çavên min ne 
di çavên wê de bin, ez nikarim tiştekî fehm bikim, nerînên 
çavan rastîya mirovan dertînin. Ez dê çend rojên dî berê 
xwe bidim Şino. Belkî ez wê nîşan jî bikim. 

* H= * 

18 Eylûl 1946 Mehabad 

payîz e, li dil payîz e, li xwezayê jî û di rûyên xelkên 
mehabad de jî payîz e, êdî ew geşbûn û devlikenîn a 
mehên Sibat û Adarê xwe ji ser rûyên wan dane alî. Çi zû 
şahî tên jibîrkirin!! Bi qasî xweşî û lezzetên jiyanê zû ji bîr 
dibin, jan û derd wî qasî di kûranîya dil û mejî de têne 
kolan, ku nema êdî kes dikare wan birenîne. 

Çipikin hûrik weke pistepista du evîndarên tirsonek vê 
êvarê dibarin, çirayên kolanan ronahîya xwe ya xemgîn û 

kêm li jêr xwe dirijînin, tu dibêjî kodikin ji şîrekî zelal in 
di dest bêrîvaneke dil tenik de dema ku çav li şivanê jê hez 
dike dikeve! 

Hevalên min her yek bi kar û barê xwe mijûl e, kes ji bo 
min ne vala ye, Nûrî Emîn nema xuya dike, ew enîya 
Seqizê bemade, ji xwe Mustefa Xoşnaw li Bokan e, ez 
xwe bi tenê dibînim, yek caran hevalên xwe yên pêşmerge 
li qeyserîyê dibînim, lê bêtirî çend deqe yan em li hev 
nasekinin, tenê silaveke sivik weke ya mûrî û gêrikan 
dema di xêzika xwe de li hev rast tên dikin û em her yek bi 
alîyekî de diçin. Berî çend mehan ez vala nedibûm serê 
xwe bixurînim, ji dibistanê diçûm ba kalkê xwe, ji ba wî 
diçûm çayxaneyê, pişt re min berê xwe dida çapxaneyê, 
her roj min Mujde didît. Jiyana min dagirtî bû, niha weke 
tûrekî hatîye daweşandin, pûç û vala û bê wate ye. Eger ne 
ew dersên xwendin û nivîsandinê bin ez dê dîn bibim. 
Hevaltî ya ji dil ne hêsane, ya ne wê her kes xwe weke 
heval bide pêş, min alîkarî di jiyana xwe de bi gelek heval 
re kir, lê piştî demekê li min qulibîn û ez êşandim, carekê 
yekî ku ez naxwazim navê wî jî bibêjim, bêbextiyek li min 
kir û hindik ma bû ez li hebsê biqelibandima, sûcê min bû 
ku min bi dilekî saf ew kire dostê xwe, lê çi bikim, dilê saf 
ne destê mirov de ye, dana xwedê ye. 

Emîral axa jî nema van rojan xuya dike, hema wî jî pişta 
xwe neda be komarê!! Dibêjin ew gund bi gund digere û 
avê pars dike, hin jî dibêjin ew li çare yekê digere da ku 
derya Ormîye bigihîne ya Qezwînê û pişt re Mehabadê 
bikişîne kenarê wan!! 

Aaaax kî nalînên min û jana bêrîkirina min bigihîne 
Şino?! 

şev dereng bûye, dengê Mihemedê Mamlê ji Gramofoneke 
dûr tê, weke çemekî biharî diherike ew deng, ez ne şaş 
bim ew deng ji mala Imadî yê çayçî tê, ew ji dengê Mamlê 
têr nabe û li çayxaneya xwe jî tenê qewanên wî û yê Elî 

Esxer bi kar tîne. 

Dengê derî tê, dengekî nermik û bi edeb, gelo kîye vê 
şeva payîzî, hatîye serdana min?!! 

* H= * 

Hejar bû. 

ji zû de kesî li derîyê min neda bû, heta Emîral axa jî nema 
tê parsa avê, dilê min digot wê niha Kerîm û Mujde li ber 
derî bin, û pêşbînîya Hêmin bi cih bibe. gava min derî 
vekir Hejar di reşaya kolanê de li ber derî rawestîya bû, ez 
veciniqîm, û bi devekî ji hev min lê nihêrî, Hejar kenîya û 
got: te ez nas nekirim, yan dilê te û hewandina mêvanan 
nîne!! Hişê min nû hate serê min, min lêborîn xwest û ew 
derbas kir. 

-tu çi vedixwî? 

- spas, şev dereng bûye ez tiştekî venaxwim. Min bihîstîye 
tu dê biçî Şino, min got belkî ez karibim alîkarîya te 
bikim. -Tu kesekî li wir nas dikî? 

Min devê xwe bir û anî ku bibêjim Mujde li wir e, lê 
Kerîm hate bîra min. 

-Kerîmê şikakî, hevalê min e. 

-ez jî dizanim ew hevalê te ye, lê ew niha bi Emerxan re 
ye, xwedê tenê dizane çi tevin di serê wan de têne ristin!! 
tu nikarî wî li Şino bibînî. 

Hejar êdî nas kir ku ez bêçare mam, bi devekî nerm got: 
Badîn çawa be em ji te bêtir van deveran û xelkê wan nas 
dikin, hîn saleke te li vir nebûye, gelek eşîr û serokên wan 
jî hene neyartîya komarê û Barzanîyan dikin, dibe ku tu bi 
şaşî di herêmên wan re derbas bibî, kes nizane çi tê serê 
yekî. 

Min bi rûyekî matmayî berê xwe da Hejar û got: çare çî 
ye? 

- dostên me yên J.K li her deverê hene, li Şino yek heye 
navê wî Kawe ye, Kawe yê terzî, ev navê wî yê nuhênî 
ye, Şino qulik bi qulik nas dike û xelkên wê jî yek bi yek 


205 




nas dike. ev navnîşana wî ye û ev pelik jî kurtenameyek e 
min ji wî re nivîsî ye, tê de temîna te lê kirîye, tu gihayî wî 
êdî tu karê xwe ji min bêtir dizanî. 

Min spasîya wî kir û pelika pêçayî û li ser pişta wê 

xudaperestî ştêkî çak e nivîsandî berda berîka xwe. 

* * 

23 Eylûl Mehabad 1946 

Ba awazeke 

birîndaran dilorîne 

Demsalên rêwî xatir dixwazin 

Û pêtên di gewriya min de 

peyvan mîna 

pelên payîzê dişewitînin 

êdî bihna şewata asoyan ,ji vî dilê min tê. 

îro ez ji birîna xwe ya dawî vegerîyam. ji Şino vegeriyam. 

Dema min Kawe dît, di serî de min pirsa Kerîm kir, lê ew 

ne li Şino bû! Kawe got ew çûye Zîndeşt û bûye 

şêwirmendê Emer xanê şikakî. 

-û Mujde!! Min bi dengekî nizim pirsî. 

-ew jî yek caran diçe Zîndeşt, eger şansê te hebe em dê wê 
bibînin. Û me berê xwe da taxekê li bakurî bajêr. 

Roj li ber ava bû, min nizanîbû evîna min jî êdî diçe ava, 
min nizanîbû ez diçim jivana rewrewkê û dê dilê min yê tî, 
tî tir vegere!! 

Kawe ez li ber derî hiştim û xatir ji min xwest û bi 
devnermî got: bira eger tu bixwazî vegere, tu mêvanê minî 
û pişta xwe da min!! 

Min li derî da, jineke dora pêncî salî rûtirş derî vekir. 

-xêre kurê min, te çi divê?! 

-ez Badînê Amêdî me, ji sablaxê têm, Mujde li vir e ?! 
bêyî ku jina rûtirş gewdeyê xwe ji ber derî bide alî, li pişt 
xwe zîvirî û bang kir: Mujde, Mujde yek b te dipirse. 
Çiqasî gotina (yek) ez êşandim, naxwe ez yekim, ne 
Badînim, ne dildarê Mujde me û haya Mujde êdî ji min 

nîne, ne jî qala min ji tu kesî re kiriye!! lê min xwe girt û 
ez li ber derî mam, kêlîkek ne çû reşê Mujde xuyabû, dilê 
min weke daneyek genimê têkeve ber du kevirên destarekî 
har, hate hêran!! 

-ew kî ye? Bi dengekî ne xweş pirsî. 

-nizanim, yek e li te dipirs e, dibêje ez Badînim!! 

Weke ku navê Badîn Mujde veciniqîne di cihê xwe de sar 
bû, ne gavekê bi pêş de hat, ne yekê bi şûn de, lê ceger 
hate min û min bang kir: Mujde ezim. 

Naçare hate ber derî û ew jinik bi paşde çû heta ku di 
tarîya odeyekê de winda bû. Mujde bi sarbûneke ku min 
xeyal nedikir hate pêrgîna min, min di çavên wê de hezar 
xefk û tore dîtin û di her yekê ji wan de qetek ji dilê min û 
parçeyek ji giyanê min hebû!! Hemû bayêm ku Kerîin qala 
wan dikir jî hebûn. bi dengekî bê evîn û bêrîkirin got: bi 
xêr hatî. 

-malmîrat qey tu bîra vegerê nabî? 

-vegerim ku? 

-vegere evîna xwe, vegere dibistanê, qutabîyan, vegere 
Mehabad!! 

-Mehabad!! Mujde bi devekî ji hevbûyî got weke ku nû 
navê vî bajarî dibihîze. Ez ditirsiyam ku haya wê ji bûyera 
min û Jale li mala keçikên Cihû heye, yan têkilîya min bi 
wan jinan re bihîstibe, min bi tirs pirsî: 

-Mujde çi qewimîye, bêje!! Û hêsir di çavên min de 
biriqîn. 

Min nema zanibû çi bikim, volkana bêrîkirinê ya di dilê 
min de vêketibû, bi rawestina Mujde ya mîna pûtekî ji 
qeşayê re vemirî, ne got derbas be , ne jî li halê min pirsî û 
ne jî gotineke xweş ji devê wê derket, tenê got ma kî min 
li Mehabad heye !! 

Min bê xatirxwestin pişta xwe dayê û bi gavin teles û 
dilekî şikestî vegerîyam mala Kawe. 

Piştî min şîv xwar, min raza dilê xwe ji Kawe re got ku 

dixwaztim îşev ji Şino bidim rê, lê wî bi nermî ji min tika 
kir ku li ba wî bimînim heta sibehê, pişt re ew dê min 
bişîne gundê Zîndeşt yê Emerxan, lê min sebr û aram 
nemabûn, Kawe bêgav bû û hespek bo min amade kir û bi 
siwarekî re di wê şevê de ez şandim Urmîye. Sibehê zû ez 
gihame bajêr û ji wir min bi tena xwe berê xwe da gundê 
Zîndeşt. 

Bayekî nerm û hênik ji gola Urmiye hildibû, li dilê min jî 
bahozeke dîn hilbûbû, ber rojava ez gihame gund, min 
gelek zehmetî nedît ku koşka Emerxan nas bikim. 

Dema tê gihiştin ez ji Mehabad têm gelekî kêfa xwe anîn û 
Kerîm ez bi Emerxan dame naskirin û jê re got: ev Badînê 
Amêdî ye ji Mehabad tê!! Emerxan di serî de pirsa rewşa 
komarê kir, pirsa Pêşewa û Barzanî û kesên dî kir, min 
quto quto bersiv dida, Emerxan bêyî ku ez tu pirsan jê 
bikim got: tu dizanî kurê min ez ne ji tirsekê dûrî Mehabad 
ketim, na!! şikak tenê ji xwedayê xwe ditirsin, lê ez 
dizanim ba ji kîjan alî hiltê, komar bi temamî ketîye 
hemêza Rûsan û Azerî jî hêdî hêdî gund û erd û milkên me 
dadiqurtînin, çavên Rûsan lê ye milkên me li gundîyan 
belav bikin, ev yek jî heta ez li darê dunyayê me nabe. 
Kurê min ezê çîrokeke bêbextîya Rûsan ji te re bibêjim, 
şerê Mameşa tê bîra te ne?! piştî wî şerî, Haşimof bi lez 
hate gundê Sere li Seqizê, ez û Qazî û Mele Mistefa û 
Mîrhac û Mistefa Xoşnaw dawetî civînekê kirin, tu dizanî 
çi gote me? Weke ku axayek bi xulamên xwe re bixeyide, 
wî tilîya xwe di rûyê me de bilind dikir û digot: eger hûn 
gaveke din pêş de biçin, em piştgirîya we nema dikin!! tu 
dizanî ku şah bi xwe ev gotin ji me re bigotina, diva bû em 
çavên wî birijînin!! ez gelekî hêrs bûm lê xwedê jê razî be, 
Qazî doza aramîyê li min kir, bawer bike ne ew bûye min 
dê rûyê Haşimof tijî tû bikira!! ew kîye fermanan bide 
me?! ne tenê weha, lê wî dixwest me weke zarokekî di bin 
baskên Azerîyan de bilorîne!! 

Piştî bêdengîyeke ne dirêj Emerxan got: her yek berê 
kevçî dide xwe, ez jî naxwazhn ku êla min bêpar bimîne. 
Min got: komar niha ji her demê bêtir bi hacetî te û 
şervanên êla te ye, ne mumkine tu di vê rewşê de pişta 
xwe û hezar siwarên şikak bidî komarê!! 
serê xwe hejand û hinekî bi simêlên xwe lîst û got: wext 
derbas bû!! 

Min ne dixwest ez bêtir biaxivim û bêdeng mam, Kerîm 
tê derxist ku gotinin ji bo wî di devê min de hene, destûra 
Emerxan xwest û em derketin û çûne odeyeke dî rûniştin. 
-Bado tu û van deran!! 

-ji dilê min bipirse Kerîm, dilê min ketîye xefka bayê 
evîna Mujde. Û min serpêhatîya xwe jê re got, lê wî gelekî 
guh neda min û janên dilê min, bi ken got: ez bi her bayî 
dikarim, lê bayê evînê....!! Ew xefk e. 

-Kerîm rastîyê bêje, çi qewimîye?! 

-hîç, Mujde ye û tu wê nas dikî, ne li ser hev e. 

-hûn venagerin Mehabad? 

-niha na. 

Min tiştek safî nekir, wê şevê pê de Kerîm ji min re qala 
Rûs û xayintîya wan dikir, û digot: divê em berê xwe bidin 
Emerîka, ew hêzek e xurt e û xuyaye lingên xwe di cîhanê 
de bi cih dike!! mesela ku ez ji bo wê hatibûm ne dianî ser 
zimanê xwe, heta destê sibehê em şiyar man û behsa me 
tenê li ser cûreyên bayên ku ji xefkan direvin bû. 

Dema sibehê min karê xwe û vegerê kir, Emerxan gote 
min: ji Pêşewa re bibêje ku av hate bin cilika yekî, divê 
kirasê xwe hihnale!! 

* * 

26 Eylûl 1946 Mehabad 

îro min her sê zarokên Mustefa Xoşnaw (Pirşeng, Perî, 
Şêrîn) li nêzîkî Karwanseray Seyid Elî dîtin, dema çav li 
min ketin hatin pêşîya min û bi yek dengî û bi kêf gotin: 
baba hatî ye!! 


209 




Kêfa wan li min jî veda, min ji zû de ew nedîtibû, û ez di 
vê diltengî û bêzarîya xwe de, bi hacetî dostekî me ku dilê 
xwe jê re vekim û bibêjim çi hatîye serê min û çi nehatîye 
serê min. hîn ez û wan diaxivîn, jîpa Mustefa Xoşnaw ji 
hêla Kangay Hizbî Demoqrat xuyabû, meydana çarçira 
derbas kir û hat li ber me rawestîya, ku çavên wî li min 
ketin, motorê Jîpa xwe rawestand û bi lez xwe jê avêt û 
hat ez hemêz kirim, sivik li hal û demên min pirsî û 
zarokên xwe yek bi yek rakirin û ramûsan. Di jîpê de yekî 
rûniştî hebû li dirêjahîya kolanê dinêrî, cil û bergên lîrencî 
lê bûn û xuyabû ew ne ji Mehabad e, min ji Xoşnaw pirsî: 
mêvanekî te heye?! 

Bi kêf got: ev Qedrî Beg e, kurê cemîl Paşa ye, îro ez û wî 
ji Bokan hatin, ew ji Kurdên Sûrya ye û bi zor û heft belan 
xwe gihandî ye komarê, de ka silavekê lê bide. 

Dema min bihîst ku ew ji Kurdên sûrî ye, di cih de 
Nûredîn Zaza yê min ew di girtîxane yê de dît hate bîra 
min, Celadet û kovara Hawar hatin bîra min, min bi kêf 
berê xwe dayê û xêrhatin pê kir, wî jî bi rûyekî geş silavên 
min vedigerandin. Dema M. Xoşnaw dît me pirsa hal û 
ehwalan dirêj kir, kenîya û got: Badîn ez bawerim mala te 
li van nêzîkîya ye, lê xuyaye tu ne mêvandostî?! 

Nû hişê min hate serê min û min ew dawetî mal kirin. 

Min dikir ku xwarineke Mehabadî ji mêvanên xwe re 
amade bikim, lê Mustefa Xoşnaw got ku me li Kangay 
Hizbî demoqrat, kebab xwarî ye. Cirra mêvanê min xweş 
bû, wî gelekî behsa rêya hatina xwe dikir û zehmetîyên ku 
li nava çiyayên Zagros dîtibûn beyan dikir, her car 
dikenîya û digot: qantir ji qantirê ku ez lê siwar bûbûm 
serkeş tir nînin, nêzîka deh caran ez ji ser pişta xwe dame 
erdê, carekê hat ku min di gelîyekî kûr wer bike!! Yek 
caran jî lingê xwe yê ku ji keviran çelitî bûn, şanî me dikir. 
Em hinekî li ser mesela tîpên Latînî jî axivîn û dema min 
behsa Celadet kir, tozekê rûyê wî sar bû û bêdeng ma, pişt 


210 



re got: heyran ev tîp ne milkê mala Bedirxanîya nin, berî 
wî Xelîl Xeyalî dest pêkiribû!! 

Ji axaftina Qedrî beg xuyabû ku ji Celadet nefret dike, min 
jî gelekî neda pey wî. Berî ku rabin herin jivana Pêşewa, 
min bi nîyaz jê re got: eger te Nûreddîn dît ji kerema xwe 
silavên min lê bike. Û min jê re bi lez çîroka xwe û dîtina 
wî li zindanê got. 

Hinekî bi hatina van mêvanan dilê min vehesî, naxwe 
dengê komara me sînor derbas kirin û haya Kurdên sûrya 
jî jê heye!! Aaax kalo, xwezî tu sax bûya û min ev yek ji te 
re bigota, gelo te yê çi bersiv bida min?!! 

H= * 

10 Çirîya Pêşîn 1946 Mehabad 

dûr be ji çavan, dûr e ji dil!! nizanim kê carekê li ber min 
ev metelok got?! Lê ya ku ez qenc dizanim ew sedî sed ne 
rast e!! vaye Mujde dûrî min ket û ez ji dilê wê jî 
dûrketim!! Lê ew çiqasî dûrbe , nêzîktirî dilê min e! 

Ez van xêzikan dinivîsim weke ku bi gwîzaneke tûj li ser 
rehên dilê xwe binivîsim, îro nameyekji Mujde hat, na !! 
ne name bû, biryara kuştina evîna min bû. 

Dema çavên min li kaxezên pêçayî ketin, dilê min lerizî û 
min got: vaye ez hatim bîra wê!! Lê çaxa min ew vekirin û 
xeleka ku min ji wê re kirîbû tê de dît, dîn bûm. Bi rastî jî 
ez nema dizanim çi binivîsim!! Bi tayê kîjan peyvan tevna 
birînên xwe birêsim?! Nayê bawerkirin!! Hîç nayê 
bawerkirin ev bûyera han. Ewqas evîn, ewqas bendewarî û 
çira û mûmên hêvîyê yên ku min yek li pey yekê bi giyanê 
xwe yê şewitî vêdixistin, bi pifekê re vemirîn!! Çi dibe?! 
Mumkin e Mujde jî mîna Jale be!! Kalkê min tenê jin nas 
kiribûn, lê min bi ya wî nekir. Mujde xwe bi nivîsandina 
lêborînekê, yan zelalkirina biryara xwe ya ji nişkê ve jî 
newetandîye, tenê du gotin, mîna du gulleyên tewş ku ji 
tivinga koçerekî di kezeba xezaleke berîyê de bibihurin, 
nivîsî bûn: bibûre Badîn!! 

Ez dê çi bibûrim û çi nebûrim?! Her ku yek dilê min 
bihêre û weke weşîyekî tirî biguvêşe, da ku têra xwe meyê 
vexwe, wê bibêje: bibûre!! Ev çi evînin ku tenê bi du 
peyvên dilkuj, bi dawî dibin!! Ev çi xewnin ku bi qêrîna 
keleşêrekî re têk diçin!! 

Dilê min û tiştekî nemaye, ma dilê min bi xwe ma ye!! Ez 
dê dilekî nû û sade ji ku peyda bikim?! Xwezî cesareta 
min hebûya ez werîsekî ziravek li stûyê xwe bigerînim û 
mirina xwe ya ku ez li hêvîyê, zû bikim!! Vê carê ez dê 
dîsa biçim Şino, çawa be divê ez biçim, venagerim ta ku 
her tiştî fêm bikim. 

Ev bûye bêtirî salekê ku me sînor derbas kir û bi hêvî yeke 
mezin hatin vî erdî, min digot: ez dê birîna dilê xwe li vir 
dennan bikim!! Min nizanîbû ku qederê birîneke nû ji min 
re amade kirîye!! îcar li kîjan erdî ez dê vê birînê derman 
bikim!! 

Dîsa dengê cîrana min tê, strana xwe ya xemgîn û bi şewat 

li ser birayê xwe dibêje: 

çendan ki guftem xem ba tebîban 

dennan nekerdend miskîn xerîban. 

* * 

15 Çirîya Pêşîn 1946 Mehabad 
Emîral Axa mir!! 

îro berî roj di hemêza Lendî Şêxan de binive, ez ji 
diltengîya xwe derketim û min berê xwe da Sablaxê, û 
çûme Baxî Qazî, êdî payîzê rê ji zivistanê re vedikir. 
bayekî sar dihat û baraneke hûr dibarîya, dema çavên min 
li refên Mehabadîyan ketin, ez behitîm!! Gelo di bin vê 
barana hûr de û li ber wî bayê sar jî seyran dibin!! Ji 
himhima xelkê û rûyên wan yên xemgîn, xuyabû ku 
bûyereke ne asayî qewimî ye, ji nişkê ve çavên min bi 
Agop ketin, wî jî mîna her kesî ziq li pêlên sablax seh 
dikir. 

Dema li pişt xwe zîvirî û ez dîtim, bêyî ku silavê bide û 
bibêje: Barêv (merhba bi Ermenî), kenîya û got: Badîn 
hevalê te xwe di çem wer kir!! 

-hevalê min kî? 

-Emîral Axa. 

û bûyer li ber min weke rûpelên rojnameyekê raxist: 

Min ji xwe re vedixwar, ez nû ji goristanê dihatim dema 
çavê min li Emîral Axa ketin. Wî xwe tazî kiribû, çipikên 
baran a hûrik weke hêsran bi ser bedena wî de diherikîn, 
satila xwe ya sifir di ava Sablax dadikir û bi ser xwe de 
dirijand, xelk pê dikenîyan û dipirsîn: tu çi dikî? Ew jî 
dikenîya û digot: ez bedena xwe ji baranê dişom!! 

Nêzîka sed satil av bi ser xwe de kirin û hey digot: vê 
baranê ez lewitandim, ez riswa kirim!! 

Ji nişkê ve, satila xwe avête çem û berê xwe da me û 
qêrîya: bê derya nabe, ev neh mehin ku ez dibêjim, lê we 
guhên xwe siwax kirine. 

Û xwe avête nava avê. Berî xwe biavêje nava avê, min bi 
çavê serê xwe dît ku ew bi xwe bû av, erê Badîn bawer 
bike, ne ku min vexwarîye û tişt li ber çavên min 
xuyadibin, na! Ew bû av û herikî çem! Tu bawer nakî ne?! 
-ez bawer dikim, ew av bû, û bû av, vegerîya eslê xwe !! 
-ez jî dê bi vê bimrim. 

Agop got û şûşeya xwe ji bin çengê xwe derxist û qurtin 
hov lê xistin. 

Xelk li bedena wî digerin, gelekan digotin: eger em 
bibînin divê bi lez em wî bibin Mizgewtî Sûr û limêja 
mirîyan li ser bikin. Min jî bi dengekî nebihîstî got: hema 
li ser çem limêj bikin, ew û Emîral axa yekin!! Û min berê 

xwe da Kangay Hizbî Demoqrat. 

* * * 

20 Çirîya pêşîn 1946 Mehabad 

Edî ez her pênc rojan dinivîsim, taqeta min ya nîvîsandinê 

kêm bûye, berê min rojê dikarîbû deh rûpel binivîsandina, 
lê niha!! Ez rûpelekê dinivîsim, dilê min sar dibe, di gel ku 
dilê min tijî kul û xemin, û şikestina ku tê de qewimîye, 
hîç ne dihate bala min. ji xwe helbest!! Tu dibêjî qey me 
hev bi sê telaqan berdaye, ne ew li min dipirse, ne jî ez. îro 
min di neynikê re li xwe nihêrî!! Bi dehan mûyên spî di 
nav porê min de xuya dikirin, gelo ez pîr dibim yan jî her 
janek di serê min de dibe tayekî spî?! Digotin porê spî 
peykê mirinê ye, her weha delîlê giranî û aqihnendîya 
mirov e!! berf li çiyayên bilind dibare. 

Di komarê de bûyerin hêjayî nivîsandinê naqewimin yan 
ez wan hêjayî nivîsînê nabînim. Meha bihurî Qedrî beg 
hatibû Mehabad, Barzanî û Pêşewa û wezîrên komarê 
dîtin, çû ziyareta pêşmergeyan di enîyên şer de, û weke 
min nivîsî hate mala min jî, lê em gelekî bi hev re neman, 
min dixwest rewşa kurdên sûrya jê bikim, pirsa Hawar û 
Celadet, pirsa Nûreddîn û endamên Xoybûn û tevgera 
siyasî ya wî parçe yê ku haya me jê nebû bikim. Mixabin 
ew bêtir li mezinan digerîya, min jî ne dixwest ziyareta wî 
bi pirsên xwe yên dîn xera bikim. 

Niha ez bi tenê me û dilê min jî bi tenê ye, evîna tê de 
weke birûskekê her car dikire şîqînî, sar bûye, êdî ez pê 
dihesim ku ev dil nema lê dide, nema gupgup jê tê. Ez yek 
caran Menaf li ser lingan dibînim, bi lez diçe û tê, weke 
yekî li tiştekî xwe yê winda bigere, ji bilî: (tu çawayî? 
Başim, bi xatirê te). di navbera me de nemaye! Ez nizanim 
çi diqewime, lê dilê min dibêje: ne tenê evîn herilî, komar 
jî diherife!! Ez naxwazim bawer bikim, lê her bûyer vê 
yekê diyar dikin. 

Baran bi xurtî dibare, kolan tarî û bêdeng in, tenê 
sîrkesîrka pênûsa min e li ser van rûpelên bêdeng. 

H= * * 

20 Çirîya pêşîn 1946 Mehabad 
dîsa şev e, dîsa baran e, dîsa tenêtî û ev rûpelên weke 
qadeke spî, weke dilê zarokekî çend salî. Dîsa meyê serê 
min girtîye û weke çemçikekê dîza xeyal û bîranînan tev 
dide. Ez nema Agop li meyxaneyê dibînim, ew her gav li 
ber kêla serê hevalê xwe ye û digirî!! Stranin Ermenî 
gelekî xemgîn dibêje û hêsiran weke barana ku vê şevê 
dibare, tîne xwarê. Geyayekî şîn li ser gora kalkê min 
bilind bûye, nizanim ji hêsrên Agop e, yan ji Vodka ya ku 
ew li ser dirijîne, yan ji ber vê barana payîzî ye!! 

Weke dînan li Agop hatî ye, na çima ez nabêjim ew dîn 
bûye!! Her ku ez diçim goristanê û wî di wî halî de 
dibînim, girîyê min jî tê, ez têra xwe digirîm, ne li ser 
kalkê xwe yê ku mirîye, lê li ser evîna xwe ya ku têkçû ye 
û nikarim jana têkçûnê ji tu kesî re bibêjim. Rojekê min 
Menafê Kerîmî dît û min jê re çîroka xwe got, ew kenîya, 
erê kenîya û got: Badîn ji têkçûneke mezintir bitirse, 
binêre av gihiştîye bin cilika me hemûyan!! Ne tenê 
Emîral axa bû av, em hemî dê bibin av!! 

Em hemî dê bibin av!! Berfa evînê dibe av, ango hêsr û 
rondikên çavan!! Komareke weke Mehabad wê bibe av, 
her tişt av e û li avê vedigere!! Ji xwe tirî bi guvaştinê dibe 
aveke xwedayî û mirovan dîn û serxweş dike, êdî çima ez 
nabim av!! 

Cixare ya dehan e ku ez di xwelîdankê de vedimirînim û 
tîna dilê min û hêrsa wî hîn daneketîye!! Eger zimanê vê 
xwelîdankê hebûya, wê bigota: hey malwêran, te ez 
şewitandim. Lê dilê min?! erê ziman nîne lê bi sed zimanî 
ji Mujde re dibêje: hey malwêran te ez kirim kavil!! 

Mîna kalîna kundekî, gupîn ji dilê min tê. 

* * 

25 Çirîya Pêşîn 1946 Mehabad 
-Seyfî Qazî nexweş e, meida wî diêşe. 

îro dema min Menafê Kerîmî dît, ji min re got, min lê 
vegerand: xwedê sihetê bide wî û vê komarê. 

Weke ku gotina min bi wî sert hatibe, got: komar wek 
hesin e Badîn, guh nede nûçeyên dijminan!! 

Min ew li çayxaneyê dît, bi tenê bû û çend kaxez di bin 
paxila wî de bûn, min ne pirsî ew çi ne? wî bi xwe -dema 
dît ez li wan dinêrim- got: ev kaxez yên Pêşewa ne, divê 
ez ber êvarê bigihînim destê wî. 

Nizanim çima ku behsa Pêşewa dibe, werîs têne bîra min?! 
bîna werîsan -ji bilî şewatê- ji peyva Pêşewa tê, gotina 
Pêşewa bi xwe, pêçan û badana werîsan tîne ber çavên 
min, gelo mumkin e rojekê ev bêbextên Eceman, stûyê 
Pêşewa yê nazik têxin bin rehma werîsekî ne zeytkirî?! 

Erê mumkin e, madem ku yeke mîna Mujde diltenik û rû 
nenn û dilovan dikare vî dilê bêxwedî bide ber kêran û wî 
bike hezar qet, Ecem jî dikarin Pêşewa bidin ber barîna 
werîsan, ma ferq çî ye ku komarek ji holê rabe, yan evînek 
bi dar ve bibe?! 

Mujde her gava ku ez didîtim, hezar qitik ji çavên wê 
difirîyan, min digot ez nêçîrvanê bê xefkim, û min di 
kûranîya çavên wê de dinêrî, lê min nizanîbû rojekê ez dê 
têkevim ber diranê xefka sozên wê yên bi hingiv pêçayî, 
min nizanî bû sozên wê jî gelîyekî ji yê Derbendî Bazîyan 
kûrtir û dijwartirin, lê ez tê wer bûm û dilê min bû hezar 
qet. 

Evîna wê komara min bû, wêrana min e niha ew evîn, ez 
dê çawa vî dilê xwe li ber bixim ku careke dî ew hatîye 
xapandin?! çawa wê dil xwe ji zenga evînê bişo!! hezar 
baran û lehî divên ku dilê min yê hişkbûyî, careke dî 
vejînin. 

Ez dê ji Barzanî re çi bibêjim? ji Sadiq Behadîn re çi 
binivîsim? ji taxa Xirê û dibistana Seadet û der û dorên ku 
bûne şahidê vê evîna kuştî re çi bibêjim!! dilê min heye ez 
bi lez biçim Şino û heta xwedê hêz dabe zengeloka min 

biqîrim: Mujde çima!! 

Ya rast ew e ez ji ber van birînên xwe baz bidim û herim 
Seqizê û dîsa têkevim nav refên Pêşmergeyan, ez ji bo şer 
çêbûme, neji bo evînê!! berî ez bimrim, divê ez vê evînê 
bi destê xwe bikujim. 

Yek caran evîn mîna meyê ye, yekî serxweş û teles dike, 
yek caran jî evîn bi xwe xençerek e mirinê di xwe de 
vedişêre, evîna Mujde him mey bû, him jî xençer, ez têr 
serxweş kirim, û niha jî kefen li giyanê min dipêçe. Ev çi 
şikestinin dilo?! ev çi xefkin tu weke koran tê werdibî!! Ev 
çi agir e, bi te dikeve! 

Carekê Mujde ji min re got: mirovê evîndar şervanekî di 
cengeke giran de ye, serketin jî mumkin e, kuştin jî 
mumkin e. Vaye ez tême kuştin bi hêsanî û kes nîne 
xwînrêjîya kezeba min rawestîne. Xwezî tenê min 

zanibûya kê dilê Mujde ji min standîye. 

* * 

1 Çirîya Paşîn 1946 Mehabad 

Agop mir. Ne mir, xwe kuşt, xwe bi Vodkayê kuşt. 

Roja ku Emîral axa xwe di sablax werkir, û Agop ji min re 
bûyer got, kenîya. şûşeya Vodaka ji berîka qutikê xwe 
derxist û qurtek e dirêj lê xist, çavên wî hatin ku derkevin, 
Vodka ya ku li dora devê wî herikî bû bi zendika xwe 
damaland û got: Badîn mirinek hebe bila mirov bi vê 
bimre, ne di nav pêlên Sablaxê de!! 

Duh hêvîya wî pêk hat, ber rojava min xwe amade kir da 
ku biçim dersên xwe yên êvarê li merkezî ferheng 
(navenda çandê) bidim, berî ez herim wir, weke ku heft 
kes ji min re bibêjin here goristanê û ziyareta kalkê xwe 
bike!! 

Dema ez nêzîkî gora kalkê xwe bûm, çavên min li reşê 
Agop ketin, min got: ew mîna hercarê serxweş bûye û 
ketîye xew, ez nêzîktir bûm, çavên min li şûşeyeke Vodka 

şikestî ketin, û xwîn herikî bû, xwîna xalo Agop herikî bû 
- vê dawîyê min jê re digot xalo- wî piştî ku têra xwe 
vexwaribû, şûşe şikandibû û bi qetekî rehek ji qevdika 
destê xwe yê çepê qetandibû, pê re qayişa seeta wî jî 
qetîya bû. Sê şûşe vala li wir bûn, lê min nizanîbû gelo 
hemî vexwaribûn, yan hinek jê li ser gora kalkê min 
rijandibû!! 

Ez weke dînan vegerîyam, û min xeber gihande 
fermandarekî leşkerî, wî jî xeber da kaptên Hemîdê 
Mazocî yê ku li jîpekê siwar bû û berê xwe da cihê bûyerê, 
çend pirs ji min kirin û dawî di rapora xwe de nivîsî: 
Agopê Ermenî, xwedîyê meyxane yê, xwe bi qetek şûşe 
kuşt. 

Û termê wî li ber gora kalkê min binax kirin. 

* * 

8 Çirîya paşîn 1946 Mehabad 

ji Kerîmê şikakî nameyek kete destê min, siwarên şikakan 
êdî kêm li vir têne xuyakirin, çendek dixwazin bi Barzanî 
re bimîni, û hinek ji wan jî ji keçên Mehabadîyan zewicîne 
û bêgav mane ku li vir bimînin, wekî din hemî şikakî çûne 
warê xwe, tu dibêjî ev der bo wan warê kozê bû, êdî 
zivistan e dê berê xwe bidin germîyanan!! Ne komar û ne 
Kurdistan, hîç di bala wan de nebûn, tenê hatin pezê xwe 
çêrandin û çûn!! Ne tenê ew, lê gelek ji êlên din jî koç 
dikin, ew dibînin ku êdî qelsî diherike rehên komarê û 
Ecem ji dil dixwazin vî xakî zeft bikin, tirsa min ew e ku 
pêşbînî ya kalkê min rast derkeve û ev komar li ber pifeke 
navnetewî bi hewa bikeve! 

Ew kesê ku name da destê min, bi lez xuya bû, heta min 
rûyê wî jî xweşik nedît, hema pirsî: tu Badînî? min got erê, 
û kaxezên pêçayî radan destê min û bezîya hespa xwe. 

Min hîn name venekirîye!! Berî ez wê bi çavên xwe 
bixwînim, min ew bi dilê xwe xwend, ez dizanim ku 

xeberek xweş tê de hatîye nivîsîn, ji ber ku bi xêzeke 
ciwan navê min li ser hatîye nivîsandin: ji bo hevalê hêja 
Badînê Amêdî. 

Badîn 

Silavên germ. Di hefiîya li pêşîya me de, daweta min e, ez 
dê gelekî kêfxweş bibim bi beşdarîya te, ez ji barên jiyana 
koçerîyê westîyam e, êdî divê ez bizewicim. 

Başe ez hatim bîra Kerîm, dostanî û hevaltîya rast, di 
şahîyan de kifş dibe, di zorî û dijwarîyan de, ji xwe dost û 
hogir têne bala mirov, lê di şahîyan de!! Yekcaran mirov 
xwe jî ji bîr dike. Lê gelo wê Mujde were dawet û 
zemawenda Kerîm?! Bê guman erê, ew mîna bavekî ye ji 
bo wê, û bawer nakim ku wesyet û temîna bavê Mujde ji 
bîr kiribe. Ez dê biçim dawetê, fersend e ji bo dîtina 
Mujde û bidawî anîna vê têkilîya me ya ne zelal, vê evîna 
me ya ku her carê bi gwîzanekê tê serjêkirin. 

Rewşa komarê aloz û dûgirtî ye, mumkin e destûra min û 
çûna navçeya şikakan nebe, her kes behsa Emerxan û 
têkilîyên wî yên nû bi dewleta Hemeriza re dike, êdî ji 
devê hinekan tê bihîstin ku ew xayin e û pişta xwe di 
tengayî yê de daye vê komara reben!! Ez bawer nakim ew 
xayin be, lê xwendina wî ji bûyeran re ji ya me hemûyan 
rasttir e!! wî heftê sal kirine, qet nebe wê salan ew fêrî 
alîyên ku bayên xurt û bi hêz jê hildibin, kiribin. 

H= * * 

Tu 

15 Çirîya Paşîn 1946 Mehabad 

tê çi binivîsî li ser van rûpelên sar!! Tê çawa bûyerê bawer 
bikî ey dilê koçer!! Te bi çavên xwe dît û bi guhên xwe 
bihîst. tingetinga saz û tembûran bû, hay û hoya 
dîlangeran bû û teprepa lingên wan bû li ser wê qada ku 
bûbû şahidê kuştina evîna te ya dawî!! 

Baraneke hûrik weke lorîkan dibarîya, xwendina pirtûkeke 
pîroz bû li ser giyanekî li ber mirinê, wê katê gora evîna te 
dikolan. 

Kê gote te: here vî dilî bide ber bêdilovanîya kêran? Kê 
gote te: evîna xwe biajo dawîyeke ku nedihate xeyalan? 

Kê gote te: mîxê dawî di darbesta hêvîyên xwe de bikute.? 
şikakan ne tenê pişta xwe dane komara te, lê kozika evîna 
te jî kevir bi kevir hilweşandin, Kerîmê hevalê te, endamê 
J.K, nêçîrvanê bayên biyan tu dawetî mirina te kir, û bi 
şahîya xwe dilê te gurand!! 

Zave ew bû û bûk jî Mujde bû!! 

De tê çi binivîsî ji bilî helbesteke xeniqî ku tîpên wê ji 
arîya vî dilê te yê sotî hûnandî ye!! 

Emerxan pişta xwe da komarê, şikak li pey wî çûn, ne xem 
bû, lê dilê te li pey xwe weke bazekî birîndar bihêlin!! 
Çima û hezar çima têra vê pirsa bê bersiv nakin!! 

Kî hat û dilê te ji cixareyên xwe re kire xwelîdank, kî hat û 
dilê te ji xwe re zîn kir û giyanê te weke toza li pey 
siwarekî, li pey xwe hiştin, kî hat û çengek axa sar avête 
ser giyanê te yê vêketî. 

Te bi çavên xwe dît Mujde qutîya tûtina te, ya ku Jale ji te 
dizî bû, bi nazikî dirêjî zavayê xwe Kerîm dikir!! Kerîm jî 
bi kenekî bihîstî spasîya wê dikir û cixare li pey cixareyê 
dipêça, giyanê te bû yê ku di nav tilîyên wî de dişewitî, ne 

cixare bûn, evîna te bû ya ku di wê zemawendê de hate 
gurandin, ne berxên şikakan bûn. 

Te êrîşî qutîya xwe kir û qîrîyayî: vê pêkenokê rawestînin! 
Û mîna gayekî dîn te kire orînî. 

Çend siwarên şikakan hatin û bi milê te girtin û pirsîn: kî 
ye ev dînê ku zemawenda me şêlû dike. 

Erê pirsa dînekî dikirin û rastî tu dîn bûyî. 

Zave hevalê te yê dozê Kerîm bû, û bûk dosta te, hemkara 
te û destgirtîya te Mujde bû, de tê çi binivîsî ji bilî 
helbesteke bêkêr?! 

* * * 

Tê çi bikî gava ezmanê te das bin û 

Temenê te 

zadekî bê xwedî be? 

Tê çi bibêjî 
Kêlîka riman 
Di gewrîya te de 
Zeng girtibin û 
Zimanê te mîxkirîbe? 

Koçero 

şev pêxwas hate ber derçika derîyê te û 
midasa te dizî! 

Tu hay nebûyî 

Berfa gellac 

Asoyên te talan kirin û 

Tu hay nebûyî 

Bayê tazî, mîna werîsekî 

Bayê koçer mîna giyanê te 

Berbangên te yên şîrmij xeniqandin û 

T hay jê ne bû. 

Çemên ehmeq, razên te ji spîndaran re 
Mîna tejjik û berran, raxistin 
Te hay jê ne bû 

Di şopa te ya li ser berfa pîr de 
Qijik çêrîyan û 
Te hay jê nebû 
Erê Koçero 
Ma min ne gote te: 

Berxikan neşîne berîya bêbext 
Toz wê wan birevîne? 

Ma min negote te 

Pûngê li hawîr Zomeyê biçîne 

Da ku mar nedizin hêkên Kewan? 

Ma min negote te: 

Rêbirr tên 

Hay ji stûnên konê xwe hebe? 

Birînên xwe veşêre!! 

Tu diçûyî 

Bi herdu guhên mîna qamîşên cinnan şimakirî 

Dengê min jî mîna şûtikekî 

Li newqa çiyayên te yên paye 

Digerîya 

Aware diçûyî 

Çolbirr diçûyî 

Di nav rewrewkê de, li şoxa xwe digerîyayî 
Kê gotîye te 

Rewrewk bersiva pirsên koçerî ne? 


erê koçero 

stêrikan (stêrikên bê nan û xwê) xewnên te 

ji Cinawiran re digotin 

ma te nedibihîst, tiqtiqa wan bû 

bi qelûna te ya bê tûtin, dikenîyan?! 

û min hey ban dikir Koçerooooo 

dûr neçe, wê kolosê te bidizin 

û kodika te ya tijî nabe, birevînin 

û hey tu diçûyî jivana şoxa xwe. 

Evîna wê ya xapînok, zixt li te didan 

Ji ber laçîna di lingên te de 

Refên kewan dilîrîyan 

Gur li pey te digerîyan 

Ma te nizanîbû Koçero 

Bîna te ji berfa qeşmer tê? 

Çendî min gote te 

Ji Mazîçinan bawer neke 

Li berfê ewle nebe 

Te guh li min nedikir û diçûyî 

Dengê min di tirafa kerrbûna te de 

Mîna berrûyan teqîya 

Weke toza havîneke deştê li pey te kişîya 

Û tu li min nezîvirî. 

H= * * 

tê bîra te 

ma tê bîra te, me li ser agirê xezaman 
di payizan de qehwe çê dikir? 

Tê bîra te 

Me sê qutî tûtin li ber tavapeyvê şewitandin? 
Wê demê giyanê me jî dişewitî 
Lê kî hay ji giyanan heye? 

Û kê ji min û te pêve, tîna şewatê naskirîye? 
Tê bîra te 
Me rûyê sibehan 
Bi hêsrê xwe dişuştin 

Û ew di piyalên xwe yên vala de dilorandin 
Wê demê min gote te: 

Dûr neçe Koçer 
Wê şalik û şapa te 
Li bazaran bifiroşin û 
Te ji Koçerî bixin 
Lê tu çûyî 

Tenê çûyî 

Weke dareke Miradan 

Û axîna dawî ji evîndarekî yargawir 

Tu diçûyî 

Bi gavin teles û 

Awirin şêt 

Mîna çemekî xilmaş diherikîn gavên te 
şopa te 

mirinji mijê didot 
êdî gavên te 

mîna goşîyên rezekî berdayî 
hişk dibûn û 

dengê min - weke ku gewrîya min jî şimakirî be- 
nedihate te 

* 

erê koçero 

te zome li dû xwe hişt 
bi meşkên ku mîna dilê 
te dikirin xuşîn 

bi agirê ku li nava kuçikan bûye arî 

û bi konên bendewar 

zozanjî 

mîna berbejnan 

b milê çiyan dilerizîn 

kî diwêre vê şevê berbejnan bixwîne?! 

Dengê min jî 

Weke gîsnekî di berfê de jibîrkirî rizîya 

Û tu nehatî 

Erê Koçero tu nehatî. 

* * 

20 Çirîya paşîn 1946 Mehabad 

bûyer êdî ji bîra te naçe, çend rojin tu di binê xênî de mîna 
qetek cawê ji terzîyekî zêde bimîne, rûniştî, ne diçî nava 
hevalan (gelo êdî wê bawerîya te bi kîjan hevalî were!!) û 

ne jî li pêşmergeyan vedigerî. 

Tu naçî dersên êvarê yên zimanê Kurdî jî, de binoşe heta 
tu dikarî vê meya ku wê dawîya te bîne û dawîya derdên 
te nayine. 

Carekê Kerîm di şevbuhêrkekê de gote te: Badîn tu dizanî 
dema ba radibe ewr çi dibêjin? û bêyî ku tu bipirsî çi, 
bersiv hat: ewr dibêjin: ya rast ew e, em xwe ji ber bidin 
alî. 

Te jî xwe ji ber tu evînê neda alîkî, neketî taldeyan, te xwe 
neveşart, de êdî binêre çawa ewrên evîna te qeto qeto 
dibin!! 

Yek caran li serê te dixe tu biçî gilîyê xwe li cem Mele 
Mistefa yê Barzanî bikî, lê hîn hinek mejî di serê te de 
maye tu dibêjî: kî wê di vê mija komarê de li dengê dilê 
serjêkirî guhdarî bike? dijmin êdî diranên xwe ji goştê 
komarê re tûj dikin, guh ji bo gazinên te re ne amade ne 
Badîn!! 

Dibêjin Qewam hêzên Iranî amade dike da ku bişîne 
Azerbaycan û Kurdistanê, destek jî ji Emerîka stendîye û 
Rûs, aaaaaaaaaaaax Rûs!! 

Ji xwe yê pişta komarê şikandî ye Rûs in, evîna te jî di 
erdê dan. Ne dengê dilê te tê bihîstin, ne jî gazî ya Pêşewa, 
herdu jî weke nalîna birîndarekî di kûranîya newaleke dûr 
de ne, haya tu kesî ji wan nîne. 

Tûdewîyan li Tehranê dixin zindanan, Rûs jî çavê wan li 
petrola bakur e, wê kî evîna te biparêze? ne ji petrolê 
buhatir e, ne jîji endamên Tûde . 

Kê bawer dikir tu li vê evîna xedar bilikumî!! te digot: êdî 
dil hinekî fêrî lîstika evînê bûye!! lê xuyaye hîn dilê te 
nezanê berê ye. 

Roja tu hatî Mehabad, mijê xwe li dor te û giyanê te û 
rojên te û vî bajarî gerand, te nema ber xwe didît, her der 
mij bû. tu jî li Mijabad bûyî. 

Te digot û dinivîsand li ser van rûpelên ku kes naxwîne: ez 

bîna mirina xwe dikim, weke çawa yek bîna berateyekî 
bike, lê ew bîna vê evîna te bû Badîn. 
û mirin!! 

yek caran herifîna evînekê ji sed mirinî xedar tir û dijwar 
tir e, ne wisa bûya Xecê xwe di gelî wer ne dikir. û 
dawîyên evîndarên mezin ne ew qasî xemgîn bûn. 
cara dawî te destê xwe avête bejna Jale, destê te şil bû!! 
Jale bûbû jineke ji mijê û li br çavên te û li ber gennîya 
evîna di dilê te yê kor de bû dûman û bi ezmanekî winda 
ket. 

tu bayekî dîn bûyî Badîn. 

dara tirî ya ku şîn nedihat ji nişkêve vê payîzê goşîyên 
mewîjan lê xuyabûn, kengî tirî lê ketibû!! tu jî nizanî, te 
roj bi roj av dida û te kir û ne kir çare ne bû! vaye dilê te j 
bûye goşiyek ji birînên sor. 

Çira çarem 

Giyan zeyta wê ye 

Badîn êdî ne ditebitî, nîvdînî bûbû, li kolanên bajêr li dilê 
xwe digeriya, diçû ber derîyê dibistanan, Mizgewtî 
şaderwêş, Gerekî şiwanan, meydana Çarçira, Kûçey 
Cûlekan, Gerekey hermenyan û der û dorên wî bajarê ji 
mijeke tîr hatibû ristin, xwe ji ber pêşmergeyan vedişart, 
nedixwest dev ji Mehabad berde, di gel ku zanibû êdî 
qeder dev ji wî bajarî berdide, 

hêza xwekuştinê bi dest ne diket, ne diwêrîbû xwe bikuje, 
her di wê bawerîyê de bû ku mirina wî nêzîk bûye û 
qederekê ew ajotîye wê derê! 

her ku berê xwe dida Şino kela dilê wî radibû û weke 
gurekî dizûriya, xelek li dor stûyê Mehabad tengtir dibû, 
Barzanîyan êdî rewş naskiribûn, yeka yeka ji bajêr 
vedikişiyan weke ku mîx ji textekî werin hilkişandin. 
Xanim û Sultanê jî nema xuyabûn ku biçe kela dilê xwe li 
ba wan hênik bike, û li ser singa yekê ji wan bigirî, hinan 
digotin berê xwe dane Filistînê, hinan digotin çûne 
Tehranê, hin jî di wê bawerîyê de bûn, ku wan ew qase sal 
kar ji Rûsan re dikir û niha li Moskoyê ne!! 
vodka jî êdî nema bi dest wî diket, ew vodka ya ku çi birîn 
di giyan de hebe dennan dike, evînê weke berfa li ber 
tavikê dihelîne, derdan weke ewrekî li ber bayê kurr 
belawela dike, ba!! 

ji xwe dema ber guhê wî diket ku Mujde ji Kerîm bi 
hemil bûye, dihat ku serê xwe li dîwarên kolanên çavbitirs 
bixe. 

wî di wan deman de nas kir ku Jale li Oxford ê xwendina 
xwe ya zimanê Ingilîzî temam kir, û di rêya hevalekî xwe 
yê zanîngehê re navê wî Krîstof bû Kerxaneyên Londonê 
hemû nas kirin, ji yekê diçû yekê û bedena xwe li ber 
sakûlên wî bajarê mijokî radixist weke çawa parsekan 
desmal li ber deriyên mizgeftên Silêmanîyê radixistin. 
Badîn nû pê hesîya ku Jale helbestên Goran wergerandin 
ingilîzî û ji Ingilîzan re digot ev helbestên minin!! nû pê 
hesiya ku Jale digihişte kîjan deverê birîneke nû ji dilê wî 
re amade dikir. dema di nîvê şeveke wê payîzê de li bin 
dara xwe ya tirî rûnişt û cara yekê berê xwe da ezmanekî 
bi şaxên wê darê veşartî, dît ku goşîyên mewîjan 
dawerivîne, keser hilanî û got: jiyane min e ev, ne dara tirî 
ye!! 

nizanîbû di kîjan kat a dîn de ev dar bi ber bû, êşa dilê xwe 
zanibû, lê raza vê dara derewîn ji hev dernedixist. 
sala 1941 an hate bîra wî, dema Jale li Bexdê dixwend, 
havîneke germ bû weke her havînên wî bajarê efsaneyî, 
Badîn pey wê ketibû, û li Çayxane ya Şawil yê cihû li 
hêviya wê runiştî bû. çayxane li kolana Xazî bû li ser 
kenarê çemê Dicle. çend cixare şewitandin û bêdeng li 
pêlên çemê westiyayî dinêrî. qiralê Iraqê Feysel li Şeqlawe 
bû, û qetliama Cihûyan dest pêkiribû, Jale nehate ser soza 
xwe, ma kê diwêrîbû ji mala xwe derkeve wê demê?weke 
çawa Dicle ji Amedê diherikî ber bi Bexdê ve, evîna xedar 
ew jî ajotibû Bexdê. Jale li hêvîya behaneyekê bû ku neyê 
wî nebîne, Cihû digirtin û didane ber kêran, dilê wî jî li ber 
kêrên derewên Jale bûbû Cihûyekî bêxwedî, wê çaxê 
weke dînan li kolanên wî bajarî diçû û dihat, hindik mabû 
wî jî bikujin, lê di cî de xwe da naskirin û nasnameya xwe 
şanî wan kesên harbûyî kir. Jale xwe ji ber wî dabû alî lê 
dilê wî bawer ne dikir, pil û poşman vegerîya Silêmanî. 
piştî van salên dirêj nû naskir ku Jale derew lê dikirin, lê 
piştî çi? 


229 



tim dereng rastîyê ji wî re rûpoşa xwe radikir, çi rûyekî 
tehl yê rastîyê heye, ne xasiin ji bo evîndarekî pêkeniyayî 
weke wî. 

Mehabad êdî ji wî re bûbû xeleka werîsekî ku roj bi roj 
teng dibû, kesek ji hevalên wî yên kevin nema xuyabû, 
berê xwe dida ku jêre biyanî xuyadikir weke ku nû diçû 
wan deveran, dem jî diherikî weke dawa bûkeke li ber 
bayekî êvareke dîn, êdî nedihate bîra wî kengî hatî bajêr û 
çima? nedihate bîra wî çi karê wî li wir heye, hemû 
navnîşan ji bîrkirin, tenê dema ku bîna wî teng dibû berê 
xwe dida qeyserîya bajêr ya li pişt meydanî asingeran û 
hinekî li ber dikana kalê werîsfi roş radiwestîya, wî kalê 
çavkujûlî lê dinêrî û bi kenekî bêwate ji wî re digot: ha 
xorto!! ma te bawer kir ku êdî ba ji ku radibe? 

Badîn bêdeng lê dinêrî û çavên xwe dixistin wan werîsên 
ku wî kalî bi çalakî dihûnan û girêk li wan dixistin, û 
bêdeng ji dikanê dûr diket. 

êdî Badîn nema bi ser wan zevîyên spî de xwar dibû, nema 
zanibû çi binivîse!! dem weke avekê di ber wî re diherikî, 
roj û şev û sibe û êvar li ba wî bûbûn yek kat, Mehabad jî 
nema xuya dikir, winda bûbû, bi ku de diçû li sêdaran 
dilikumî û werîsên daliqiyayî bi wan ve didîtin, her der 
bûbû Çarçira. û her dar bûbûn sêdar. dema nîvê şevekê 
xwest biqîre dît ku dengê wî jî nemaye!! Tewrêz kete 
destê artêşa îranê, lê hayê wî jê nebû, Pêşewa û giregirên 
Mehabad li camîya Ebasaxa civîyan û birayar distendin lê 
haya wî ji civînê nebû, Esedof komek kaxez û wêneyên 
xwe û Pêşewa xistin bin çengê xwe û berê xwe da Ormîye 
lê ne xema Badîn bû, dema jêre gotin milê xwe hejandin û 
berê xwe da cihekî nediyar. Mehabad êdî ji Rûsan 
valabûbû weke ku meşkeke qul ji dew vala bibe. 
Barzanîyan nav di xwe didan û digotin emê piştgirîya 
bajêr bikin û nahêlin cizmeya leşkerekî Hemeriza pê li 
erda Mehabad bikin, lê wî dikir ku van birayaran nabihîze. 

artêşa îranê hêdî hêdî nêzîkî bajêr dibû û her kesî dizanî 
bû ku êdî lîstik bi dawî bûye. Badîn bûbû weke mêşa ku di 
sênîyekê de li ser pişta xwe ketibe, li dora xwe dizîvirî û 
nema zanîbû çawa li ser lingan raweste. 
agir bi hemama bajêr ket ya ku navê wê hemamî shîr û 
Xorshîd bû, hîn dikirin ku navê wê yê Pehlewîyan 
biguherin, hemam tev de hate guhertin û çi belgeyên 
komarê hebûn hatin şewitandin, Badîn ji dûyê reş yê agirê 
hemamê dikuxîya û di ber re digot: dîrokek tê şewitandin. 
û bê yî ku li pişt xwe binêre dimeşîya. 
pistepista ku dibihîst dilê wî diguvaşt: wê Mele Mistefa û 
Mîrhac berê xwe bidin Tehranê!! bawer ne dikir, lê dema 
ku bi guhê xwe ji Barzanî bihîst: em diçin. tilîyên xwe 
xistin guhê xwe û dîsa meşîya. 

yên ku ji Tewrêzê hatibûn tiştin nayên bawerkirin digotin, 
bi sedan kes ji hikûmeta Cefer Pêşwerî li dû otombîlan 
girê didan û dikişkişandin, hin kes bi keviran hatin kuştin 
û çendekan xwe zû gihandin sînorê Stalîn û xwe di sîya 
qelûna wî de veşartin. 
bîna mirinê êdî ji bajêr ditûrîya. 
dilekî wêran, bajarekî wêran û demeke wêran 
de êdî wê berê xwe bida kîjan erdî Badînê Amêdî!! 
bûyerên ku diqewimîn di ser têgihiştina wî re bûn, goşîyên 
mewîjan yên li dara tirî ya di nîvê hewşa wî de di xewa 
xwe de mabûn, Jale ya ku bû heykelekî ji mijê û destê wî 
nema ji şilahî ya wê zuwa dibû, sablaxê ku dengê Emîral 
axa ji xumxuma pêlên wî dihat û çiyayên ku bajar dorpêç 
kiribûn û bayekî dîn xwe li wan dipêça, bûbûn qedera wî 
ya ku nema xwe ji pencê wê dikaribû tizgar bikira. 
pir dereng nas kir ku Rûsan peymana petrolê bi xwîna 
Mehabadîyan imze kirin, pir dereng pê hesîya ku ewqas 
tûtina ji Mehabad birin Mosko bû cixare, û dûyekî 
efsaneyê bi wan ket û rastîya dîrokê bi xwe re şewitandin, 
xwe bi tenê li wî şarî dît, qutîya wî ya tûtinê gihişte wî lê 

tijî xwîn bûbû, gelo xwîna keçkanîya Mujde bû yan xwîna 
ku wê dilê wî bû!! 

nema ji hestên xwe fêm dikir, ya rast ew bû ku bûbû 
mirovekî bê hest di wê dema bê hest de, her şev ji xwe 
dipirsî: kanîn ew qas pêşmerge yên bi dengê xwe sibehên 
Mehabad dinixumandin, kanîn ew qas Rûs yên ku qantir ji 
welatê Mukrîyan dikirîn û diajotin ber bi welatê berfa 
xedar ve!! kalkê wî sax bûya wê bersiva gelek pirsên wî 
bida, lê her ku diçû ser gora wî şûşeyeke Vodka rijiyayî li 
ber serê wî didît û axeke şil. 

şevekê hîva çarde der û dor ronîkiribûn berê xwe da 
çiyayê Xezayî û bi jor ket, her ku bilind dibû Mehabad 
biçûktir dibû heta xwe gihande serê çiyê nema bajar 
xuyabû, ew jî nema ji bajêr ve xuyabû. 
li mala wî, piştî heftiyekê ji hilkişandina wî ya ber bi 
lûtkey çiyayê Xezayî ve kaxezek zer li ser maseya wî ku 
li ser dinivîsand şemitî û bi bayekî nenn re derkete 
kolanên Mehabad, tenê du xêzik li ser nivîsandî bûn, 
qutabîyekî wî çav lê ket û nas kir ku nivîsandina 
mamostayê wî ye, dema lê nihêrî bi dengekî nizim û qeto 
qeto xwend: 

jiyan .zengilekî....dengbilinde,....lê nayê.bihîstin, 

...tenê....yê ku jiyana wî.bi dawî bûbe ...dibihîze 

ez jî...kerr...bûme ..nema..tu..dengî..di....bi...hî.zim. 

Badînê Amêdî 
Mehabad 
17êkanûnê 1946 


Hemû çirayan vemirînin, Pêşewa qazî Mihemmed êdî ber bi sêdara 
Çarçira yê ve diçe 

